
I.



Urăsc bărbaţii!

Ce glumă!

Nu-i deloc o glumă. Toţi, dar absolut toţi, aleargă după banii şi... mă rog, după frumuseţea mea. Asta-i adevărul.

Jimmy Donaldson izbucni într-un râs atât de zgomotos, încât şi calul de sub el, cabrându-se, făcu un salt în lături.

Cât cinism la numai douăzeci şi unu de ani! se miră Jimmy, după un răstimp.

Dacă a spune adevărul şi a dovedi măcar puţin bun simţ înseamnă cinism, atunci sunt încântată că mi-l pui în seamă, i-o întoarse Skye în timp ce, îmboldindu-şi calul cu un singur şfichi de biciuşcă, porni mai departe.

Jimmy îşi dădu seama că o jignise pe tânăra şi frumoasa lui verişoară - năsuc în vânt, păr auriu şi zulufat, încadrând un desăvârşit oval al feţei. Orice altă părere, potrivit căreia Skye nu ar fi fost hărăzită să fericească stirpea bărbătească, ar fi părut neîntemeiată. Oricum, Jimmy o cunoştea destul de bine, ştia că nu glumea. Astfel că, încercând să-şi stăvilească ironica voioşie, o ajunse din urmă.

De acolo, de pe creasta costişei unde ajunseseră, putură contempla împreună un peisaj minunat: văi întinse şi fertile, care făceau din Mariposa poate cel mai frumos ţinut vizitat de Jimmy în lunga sa carieră diplomatică. Stânci aspre, de culoarea ruginii, îşi desenau în depărtări conturul pe fundalul unui cer siniliu. Mai jos, îţi încânta privirea o vegetaţie bogată semi-tropicală, înstelată de flori, pe deasupra cărora zburau în voie fluturi de toate mărimile şi culorile. Frumuseţea locului o făcu pe Skye să exclame cu glas vibrând de emoţie:

Nu ţi se pare nemaipomenit? Exact peisajul pe care îl căutam.

Dăduse uitării mânia. Iar Jimmy, privindu-i ochii strălucitori, şi buzele întredeschise ca într-un suspin adânc, se întreba - nu pentru întâia oară - cum de reuşea să-l descumpănească de-atâtea ori pe zi?

Este sau nu un ţinut minunat? Spune şi tu, Jimmy, n-am dreptate?

Cum să nu. E, într-adevăr, minunat. Dar nu întrece nici Uruguay-ul aflat în stânga, nici Brazilia din dreapta. Aşa cum ţi-am spus, există locuri mult mai potrivite şi mai ferite de primejdii în care să te poţi bucura nestingherit de un peisaj.

Vorbeşti ca o cucoană bătrână! mormăi Skye.

Asemenea remarcă m-ar înfuria dacă aş avea doar douăzeci şi cinci de ani, replică Jimmy, filosofic. Dar la cincizeci şi cinci, îmi pot permite să trec peste ea. Recunosc, într-adevăr, că Mariposa este un ţinut tare frumos; dar, acestea fiind spuse, lasă-mă să te mai rog o dată: vino cu mine în Chile. Să admiri şi peisajele de-acolo...

O Jimmy, dă-mi pace, rogu-te. Îmi cunoşti dinainte răspunsul. M-ai sâcâit destul până acuma, împotrivindu-te proiectelor mele şi nimic din tot ce mi-ai mai putea spune nu o să mă facă să-mi schimb hotărârea. Au şi trecut câţiva ani de când vreau să vin la Mariposa; acum că mă aflu aici, să ştii că nici chiar o întreagă armată de veri cârtitori nu m-ar putea împiedica să explorez întreg ţinutul.

Nici nu-ţi dai seama, copilă dragă, în ce rişti să te aventurezi, protestă Jimmy. Şi-apoi, după câte ai şi văzut până acum, nu ştiu ce te-ar mai putea interesa.

Dar n-am văzut nimic! sări ca arsă Skye. Doar nu-ţi închipui că mi-ar fi destul să casc gura la automobilele americane de pe străzile Jacarei?

Crezi că ar mai fi şi altceva de văzut? Jacara este singurul oraş - dacă astfel poate fi numit - din Mariposa. Restul se aseamănă cu ceea ce vezi aici: flori, fluturi, stânci...

Nu ştiu ce ţi-ar fi răspuns acum bunica, îl luă Skye peste picior. Mi-a povestit despre Mariposa cele mai captivante întâmplări auzite vreodată.

Multe s-au schimbat de când trăia pe-aici bunica.

E drept că s-au îmbunătăţit destule: bunicii mei au fost necontenit hăituiţi de teama că i-ar putea masacra indienii. Pe vremea aceea ţi se înfigea tare uşor câte o săgeată otrăvită în spinare...

Un glonţ în cap poate duce, în definitiv, la acelaşi rezultat.

Ce tot îndrugi acolo? Faci cumva aluzie la revoluţia de anul trecut?

În Mariposa, mai tot timpul se pune la cale câte o revoluţie, îi explică Jimmy răbdător. De aceea a şi rămas ţara atât de în urmă. Din câte am auzit în ultima vreme, se pare că actualul dictator nu are prea multă autoritate în faţa poporului.

Cu alte cuvinte, ne putem aştepta în orice clipă la un schimb de focuri. Dar pentru ce crezi că ar trage în mine? îl ironiză din nou Skye. Eu aduc ţării bani. Ai văzut ce primire frumoasă ni s-a făcut în port? Nu-s deloc o bagatelă dolarii mei americani, Jimmy... Ia gândeşte-te mai bine. Ce smintit ar ucide o cloşcă providenţială? Cu ouă de aur?

Dacă aş avea posibilitatea să mai stau cu tine, ar fi cu totul altceva... Dar ştii prea bine că diseară trebuie să plec la Valparaiso.

Ştiu. N-am uitat. Şi, cu toate că regret despărţirea noastră, mă bucur că voi putea cutreiera nestânjenită ţara asta. Par cumva egoistă sau ingrată?

Privindu-l stăruitor printre genele-i lungi, spre a-şi da seama dacă era sau nu cu adevărat nemulţumit, Skye râse încet, întinzându-i mâna:

Jimmy dragă, ai fost atât de răbdător cu mine, atât de drăguţ... Dar mă cunoşti... ţin să fac ce-mi place. Aşa că n-ar trebui să-ţi mai pierzi vremea discutând cu mine unul şi acelaşi lucru.

Tare mă tem că vei face mereu numai ce-ţi trece prin cap, mârâi Jimmy.

Nu tocmai. Aşa de pildă, a trebuit să aştept împlinirea celor douăzeci şi unu de ani ai majoratului, ca să pot veni în Mariposa. De câţiva ani îmi tot exprim această dorinţă; dar pe mătuşa Hilda, bunăoară, până şi ideea în sine o îngrozea la culme. Este convinsă că toţi locuitorii celor două Americi sunt nişte sălbatici.

Hilda este o femeie înţeleaptă, spuse Jimmy, mi-e tare dragă.

Şi mie. Dar trebuie să recunoşti că-i lipsită de imaginaţie. Se deosebeşte mult de bunica mea americană. Cred că ai fi adorat-o!

Ştiu şi eu? Din anumite puncte de vedere sunt foarte... englez, doar mă cunoşti. Nu pot fi de acord cu persoanele tinere prea bogate şi insuficient de coapte la minte, care se încăpăţânează să bată lumea în lung şi în lat.

Exact aşa grăiau şi prietenii, străbunii, ascendenţii mei englezi, comentă Skye, râzând. Când te-aud vorbind pe un asemenea ton, mă bucur că, pe jumătate, sunt americană.

Asta nu înseamnă deloc că nu va veni şi o zi în care vei regreta că nu mi-ai dat ascultare.

Admirând-o în sinea lui, Jimmy îşi dădea seama că nu-i lipseau motivele de îngrijorare. Frumoasă cum o vedea - armonioasă contopire de alb cu auriu şi trandafiriu - era numai bună să sucească minţile oricărui bărbat. Nu rareori surprinsese privirile cam îndrăzneţe ale unor tenebroşi mariposeni - spanioli cu sânge clocotitor - urmărind trupul zvelt, cu arcuiri delicate, al fetei.

Caii înaintau spre vârful colinei. Întorcând capul, Jimmy observă că cei doi tineri mariposeni, care le serveau de călăuze, discutau scrutând zarea. Unul dintre ei veni mai aproape de Jimmy.

S-a întâmplat ceva? întrebă acesta în spaniolă.

Vă rog să mă iertaţi, señor, spuse băiatul, cu glas blând şi profund, dar v-aş recomanda ca nici dumneavoastră, nici señorita să nu mai mergeţi mai departe.

Jimmy fu cât pe ce să mai pună o întrebare, dar Skye i-o luă înainte:

O să ne continuăm totuşi drumul, grăi ea într-o spaniolă impecabilă. Suntem încă la începutul după-amiezii, iar noi dorim să vizităm ţinutul.

Dar señorita...

Este un ordin! i-o curmă ea, cu glas tăios.

Apoi, dând pinteni calului, porni mai departe.

Jimmy o ajunse cu greu din urmă. După aceea au mai galopat puţin pe iarba moale, înainte de a ajunge la umbra unor copaci, unde caii trecură la pas.

Oare de ce voiau să facem cale întoarsă? întrebă Jimmy.

Skye ridică din umeri:

Poate aveau chef să-şi facă siesta ori găseau că au mers destul pentru banii daţi pe închirierea cailor. Dar, după cum bine le-am explicat când i-am angajat, am vrut cai care, la nevoie, să mă poarte o zi întreagă. Iar al meu nu-i obosit.

Aplecându-se, mângâie grumazul frumosului animal pe care îl călărea; apoi îl privi pe Jimmy, ale cărui gânduri le cam ghicea.

Adulmeci vreo primejdie, Jimmy şi acuma cauţi argumentele prin care m-ai putea convinge să ne întoarcem acasă. N-ai nevoie să vorbeşti, îţi simt cuvintele tremurând pe buze. Dar nu-şi au rostul.

În cazul acesta nu ne mai rămâne decât să continuăm.

Un dram de iritare se făcuse totuşi simţit în glasul lui Jimmy Donaldson. Zadarnic fusese el o viaţă întreagă diplomat; uneori, socotea că dispreţul afişat faţă de unele reguli şi nesocotirea primejdiei în sine, afişate de verişoara lui, erau peste măsură de sâcâitoare. O iubea mult pe Skye, o ştia încă de la naştere - căci tatăl fetei îi fusese văr primar -, crescuseră oarecum împreună. Dar în timp ce Arthur Standish era un om vesel şi de treabă, deloc complicat, fiica lui părea mult diferită.

Toate astea mi se trag de la sângele meu american, spuse Skye, ghicind şi de această dată gândurile lui Jimmy. Aş fi vrut să-mi cunoşti mama, adică să o fi cunoscut mai bine.

Era tare frumoasă.

Încântătoare din toate punctele de vedere - atât de veselă, de curajoasă, de fascinantă! O, Jimmy, de n-ar fi murit când eu eram încă prea necoaptă ca să o pot preţui aşa cum i s-ar fi cuvenit.

Moartea ei a fost o tragedie, răspunse Jimmy. Totuşi, accidentul nu s-ar fi produs, dacă ea ar fi fost mai prudentă.

Nu mi-aş putea-o imagina pe mama foarte prudentă, indiferent de împrejurare; oricum prea puţin am trăit lângă ea. Nu eram lăsată să o vizitez în America, decât în vacanţe; şi nici atunci prea mult, doar câteva zile.

Privirile fetei se întunecaseră. Jimmy îşi spuse că viaţa e într-adevăr aspră pentru copiii unor părinţi divorţaţi; din lipsa unui cămin adevărat şi a unor deprinderi statornice, dragostea lor este împărţită, viaţa instabilă.

Tocmai pentru că o vedeam atât de puţin, cred că tot ceea ce era legat de mama mi se părea mai strălucitor, continuă Skye, exprimându-şi cu sinceritate gândul. Educaţia primită în Anglia era fără îndoială mai monotonă, în comparaţie cu plăcerile care mă aşteptau în casa bunicului meu, în Long Island sau în ranch-ul lui din California. Iar vizitele mele acolo, s-au rărit după moartea mamei. Acum, când mi le reamintesc, ele se împletesc în mintea mea, cu istorioarele bunicului despre Mariposa.

A trecut pe-acolo mama, înainte de a se căsători? întrebă Jimmy.

Nu. Abia atunci, la măritiş. Bunicul meu este inginer de mine şi a venit în Mariposa să caute aur pentru o firmă din New York. Mare lucru n-a găsit; dar, în peregrinările lor, el şi bunica au avut parte, din cauza indienilor, de nişte aventuri nemaipomenite, chiar de necrezut. Înainte de a se mărita, bunica mea nu şi-a părăsit niciodată casa, nici măcar la oraş nu locuise încă. Fluturii şi florile de-aici i-au dat impresia că a nimerit într-o ţară a zânelor. Îmi descria totul cu atâta precizie, încât acum am chiar sentimentul că am mai fost în aceste locuri.

Cât au stat aici bunicii tăi?

Vreo doi, trei ani; după aceea s-au întors în America. După cum ştii, bunicul a găsit petrol. Respectiva perioadă din viaţa lui nu mă interesează prea mult: petrolul este murdar şi strică peisajul. Aurul este cu totul altceva. Ştii că în munţii de-aici stau ascunse diamante şi rubine? Nu ţi se pare romantic?

Există, fără îndoială, în aceste ţinuturi sud-americane bogăţii minerale încă neexplorate, confirmă Jimmy. Când au venit aici spaniolii, erau plini de vise măreţe, sperau să găsească cine ştie ce comori fabuloase. Dar n-au descoperit decât dezamăgirea.

Eşti sigur, nu-i aşa, că la fel o să păţesc şi eu, spuse Skye râzând. Nu te frământa, nu râvnesc aur. Am destul, martor mi-e Dumnezeu! Însă mi-ar plăcea să trăiesc nişte aventuri ca bunica.

Aventurile sunt amuzante mai cu seamă când le povesteşti, adică mai târziu, observă Jimmy.

Doamne, cât eşti de prozaic! exclamă tânăra fată, nu fără ironie. Ei bine, mai întâi o să am aventuri, iar după aceea voi scrie o carte, ca să le istorisesc. Dacă va fi un best-seller, te vei mândri că mă cunoşti.

Aş prefera să citeşti aventurile altora decât să le fii tu însăţi eroină, mormăi Jimmy, aruncând o privire spre spate. Da ce-i cu ghizii noştri? Par cam nemulţumiţi.

Sunt nişte leneşi, răspunse pe loc Skye.

Jimmy o privi mustrător.

Tu ştii ce anume nu-i în ordine, îşi spuse fata părerea. Mărturiseşte-mi imediat ce crezi, altfel mă duc chiar eu să-i întreb.

Te rog să nu faci una ca asta... Nu se-ntâmplă nimic grav.

Bine, capitulă tânăra fată. Geambaşul a îndrugat nu ştiu ce, n-am înţeles nici eu prea bine. Era parca vorba despre nişte bandiţi şi că n-ar trebui să ne depărtăm de Jacara...

Aşa mi-am zis şi eu, declară Jimmy. Acum ne întoarcem acasă.

Întoarce-te, dacă vrei, nu te reţin, dar n-am deloc intenţia să te urmez. Cum să te închizi de bunăvoie în Jacara, când natura este atât de frumoasă?

În ţara asta tulburările se ţin lanţ, ţi-am mai spus. Nu cred că ţi-ar plăcea să ai vreun amestec în aşa ceva.

De unde ştii? Îmi sunt foarte dragi mariposienii, iar dacă o să am prilejul, o să le dau un sfat bun: să se descotorosească de actualul lor dictator.

De general? Nu o să reziste mai mult decât ceilalţi. Socot, de altfel, că nu-i nici mai bun, nici mai rău decât predecesorii lui.

Oamenii acestei ţări, declară Skye, devenind serioasă, au nevoie de un om curajos, capabil să ia iniţiative, în stare să facă realmente ceva pentru toţi săracii pe care i-am văzut rătăcind prin port.

Un guvern al poporului, prin popor, pentru popor? întrebă Jimmy oarecum zeflemitor.

Skye dădu din cap a împotrivire:

Nu. Din câte mi-am dat seama, nu cred că oamenii din popor s-ar putea guverna singuri; dar gândesc că nici Alejo nu face mare lucru pentru ei. L-am văzut ieri, era într-o maşină, pe strada paralelă cu portul; cred că avea chef să vadă iahtul. Pare trufaş, e grăsan şi scârbos. Am văzut cerşetori scuipând, după ce trecea pe lângă ei. Nu-i iubit, fără-ndoială!

Dictatorii nici nu cer sa fie iubiţi, drăguţa mea, ci doar ascultaţi cu supuşenie.

Ei bine, sper că destui mariposieni sunt hotărâţi să nu i se mai supună. O, dar ia priveşte, ce loc încântător! Numai bun de străbătut călare!

Skye dădu iarăşi pinteni calului, iar Jimmy o urmă. Au ajuns într-o porţiune descoperită, în care un pârâu şerpuia prin iarba deasă scăldată de soare. Frumos ţinut pentru creşterea vitelor, gândi Jimmy. Oare de ce nu trag mariposienii foloase mai mari de pe urma pământului lor?

Skye deschidea drum, galopând nebuneşte. Mireasma ierburilor călcate în picioare devenea, uneori, aproape înăbuşitoare.

Deodată, Skye opri calul; când Jimmy ajunse lângă ea, observă că fata se oprise lângă un arbore uscat. Dar altceva examina ea şi, înainte chiar de a-i auzi glasul tremurător, îi înţelese temerea:

Spune-mi, Jimmy, o fi murit?

Trupul unui spânzurat se legăna în ştreang, la câteva palme deasupra pământului. Faţa lui schimonosită exprima durere. Ar fi fost zadarnic să-i mai atingi mâinile legate la spate, pentru a vedea dacă într-adevăr îşi dăduse duhul. Fusese spânzurat de cel puţin două, trei ore.

Da, Skye, e mort. Să plecăm.

Dar… nu s-ar cădea să facem şi noi ceva?

Îşi privea vărul cu un aer nedumerit care dovedea că, în multe privinţe, fiind prea tânără, îi lipsea experienţa.

Nu putem face absolut nimic, spuse el.

Atunci, măcar să semnalăm moartea lui. Cine-o fi îndrăznit să facă asemenea faptă?

Obrajii îşi recăpătau culorile, glasul îi vibra.

Asta nu ne priveşte, o încredinţă Jimmy, cu voce joasă. Suntem nişte străini care vizitează această ţară. Să nu uităm că, probabil, concepţia noastră despre justiţie poate să fie diferită de a celorlalte popoare.

Justiţia! exclamă Skye. Crezi că cineva a respectat-o pentru nefericitul din faţa noastră? Şi-acum o să stea aici până ce...

Skye îşi ridică privirile. După cum chiar bănuia, doi vulturi planau în văzduh, aşteptând să plece nepoftiţii.

Mi se pare groaznic! Monstruos! murmură fata.

Apoi îşi îndrumă încet calul pe calea întoarcerii. Călăuzele îi urmaseră până aici cu vădită neplăcere. Skye se apropie de ei.

Cine a făcut asta? întrebă ea, arătând cu degetul spre cadavru. Cine-i făptaşul unei asemenea orori?

Cei doi tineri se uitară unul la celălalt; unul îşi făcu un fugar semn al crucii, în timp ce camaradul său arunca priviri neliniştite în jur, de parcă s-ar fi temut de cine ştie ce vrăjmaş.

Cine a comis această crimă? repetă Skye.

Şi din nou privirile celor doi se încrucişară, până ce unul şopti, de parcă şi-ar fi vorbit pentru sine:

El Diablo.

Diavolul! traduse Skye. Ce înseamnă asta?

În locul tău, n-aş mai pune atâtea întrebări, murmură Jimmy.

Dar vreau să ştiu! protestă fata. Orice crimă trebuie să aibă o explicaţie, chiar şi aici, în Mariposa.

Nu ştim nimic, señorita, se încumetă să-i răspundă mai vârstnicul dintre băieţi. Trebuie să plecăm: nu avem voie să mergem mai departe. Este interzis!

Interzis cui?

N-am habar, însă ne oprim.

Expresie de încăpăţânare, glas fără timbru, privire furişată şi aer nătâng - exact masca oricărui ins care se împotriveşte să dea vreo explicaţie, iar Jimmy înţelese imediat... Alte întrebări ar fi produs desigur acelaşi efect.

El Diablo, repetă cu glas scăzut tânărul.

Celălalt îi ceru să tacă, era mânios, o ceartă urâtă părea să-i învrăjmăşească; începură să mârâie precum nişte câini turbaţi; apoi, dintr-o dată, amuţiră şi, cu priviri rătăcite, o luară pe drumul de întoarcere.

Uluiţi, Skye şi Jimmy se întoarseră să vadă cine putea fi pricina acestei luări la fugă disperate. Atunci văzură apropiindu-se de ei nişte bărbaţi călări.

Cine-or fi? întrebă fata.

N-am idee, dar cred că mai cuminte este să nu ne arătăm speriaţi. Să le surâdem prieteneşte şi să nu le punem absolut nici o întrebare.

Jimmy îşi îndemnă uşurel calul, care făcu câţiva paşi, iar Skye îi urmă pilda. La prima vedere, nimic nu ar fi îndreptăţit spaima călăuzelor. Purtaţi de cai cam nărăvaşi, indivizii păreau să fie nişte cowboy oarecare din America de Sud, înveşmântaţi în haine care combinau străvechiul cu modernul - pantaloni largi, care le fluturau în jurul pulpelor, cizme, veste de postav şi pălării cu boruri largi, adică vestitele sombrero. În zilele noastre, doar în împrejurări cu totul speciale se mai îmbrăcau unii atât de romantic.

Grupul se apropia. Jimmy şi Skye observară că unul dintre bărbaţii aceia se deosebea mult de ceilalţi: se ţinea în centrul grupului şi se vedea - fără să fie nevoie de-un gest sau de-o vorbă - că era şeful lor. O singură privire aruncată chipului său frumos, cu trăsături de şoim, precum şi umerii lui largi confirma pe deplin ideea că era un personaj excepţional.

În jurul gâtului, un fular roşu, legat mai larg, dar haina europeană, de o croială desăvârşită, ca şi cizmele uşoare şi lucii îl defineau drept un om care îşi petrecea viaţa călare. În mână ţinea nelipsita cravaşă cu incrustaţii strălucitoare din argint pe mâner; şaua şi scara ei erau de asemenea ornate cu metale preţioase. Când grupul ajunse în dreptul lor, Jimmy şi Skye încetiniră. Jimmy se descoperi, spunând:

Buenos días.

Nu primi răspuns imediat; apoi şeful spuse:

Nu aveţi permisiunea să veniţi până aici. Binevoiţi să vă întoarceţi la Jacara.

Glasul era profund, vibrant, poruncitor.

Suntem străini, îi răspunse Jimmy, politicos. Vă rugăm să ne iertaţi dacă ne-am depăşit drepturile, señor. Ne vom întoarce la Jacara, după cum ne sfătuiţi.

Se şi pregătea să-şi mâne calul înapoi, când Sky, neclintindu-se, întrebă:

Ţinutul acesta vă aparţine?

Şeful o privi ca şi cum abia atunci o descoperea. Ochii lui, adumbriţi de pălăria cu boruri largi, părură să înregistreze absolut toate amănuntele siluetei aceleia feminine.

Aparţine poporului mariposian, spuse el.

Cuvinte simple, în care se făcea totuşi simţită sfidarea. Skye îi înfruntă privirea şi, pentru întâia oară în viaţa ei, observă că un bărbat o măsura din cap până în picioare, dar nu admirativ, ci cu ostilitate şi cu încă o expresie neclară, un ce, pe care, instinctiv, îl bravă. Atunci, Skye se sumeţi, uitând de orice prudenţă şi, întinzând un braţ spre cadavrul atârnat de creanga copacului, întrebă:

Şi el aparţine poporului mariposian?

Fizionomia necunoscutului rămase aceeaşi; dar, pentru o clipă, îşi miji ochii. Apoi răspunse pe un ton calm:

Aşa îi pedepsesc mariposienii pe trădători, señorita.

Nicicând nu şi-ar fi închipuit Skye că în aşa de puţine cuvinte s-ar putea cuprinde atâtea stări: cruzime, dispreţ, tiranie. Simţea trufia acelui bărbat. Neruşinarea lui o îngrozi, căci acum era sigură de un lucru: responsabil de moartea spânzuratului era chiar el.

Ar fi vrut să-i mai vorbească, să-i arunce în faţă indignarea care o năpădise, să-i conteste dreptul de a proceda astfel; dar glasul ferm al lui Jimmy o împiedică:

Haide, Skye, vino. Acum, imediat!

Vorbea englezeşte şi, cu toate că cei din grup nu-l înţelegeau, nici unul nu se înşelă în privinţa tonului de comandă bine auzit. Cu toţii păreau domoliţi, chiar şi căpetenia lor. Ba Skye avu chiar impresia că un surâs palid destinsese, doar pentru o clipă, figura şoimului; dar iată că, imediat, se auzi mustrată cu asprime:

Bun. Ia-o repejor din loc, asemenea unei fetiţe cuminţi şi nu te mai băga unde nu-ţi fierbe oala.

O mişcare bruscă a lui Skye sili calul să se cabreze, dar nu înainte ca oamenii să fi zărit purpura ce-i năvălise în obraji. În timp ce le întoarse spatele, ca să-l urmeze pe Jimmy, îi auzi râzând. Mânia o făcu să bâiguie:

Cum de îndrăznesc să se poarte astfel? El este cel care a hotărât spânzurarea bietului om, îţi dai seama? Şi pe urmă ne alungă cu atâta obrăznicie. Sunt sigură cu nu avea dreptul s-o facă. Îmi vine să-l caut pe generalul Alejo, ca să-i spun ce gândesc.

Mai vorbi, astfel, o vreme, fără să se uite spre Jimmy, care cam pălise în timp ce picături de sudoare i se iviseră pe frunte. Fata amuţi pe loc, furia i se stinse. Nu s-ar teme Jimmy atât de tare fără motiv, gândi ea.

Ajunşi sub adăpostul arborilor, fata vru să mai vadă o dată ce se întâmpla în urma lor. Călăuzele erau tot acolo. Deşi soarele strălucea minunat, deşi iarba te îmbia cu verdele ei fermecător, iar fluturii păreau mai frumoşi ca oricând, în jur părea să plutească o anume primejdie...

Skye se înfioră. Jimmy se şterse pe frunte. Fata întrebă:

Cine crezi că era persoana?

De unde vrei să ştiu!

Jimmy părea prost dispus, astfel că fata nu mai vorbi, până în clipa în care îi regăsiră pe ghizi; aceştia îi aşteptau, vizibil stânjeniţi, ascunzându-şi adevărata stare sufletească îndărătul unui şuvoi de cuvinte.

Ar fi timpul ca señorita să se întoarcă acasă. Drumul e lung, serile răcoroase. Trebuie să ne grăbim.

În timp ce dădeau pinteni cailor, Skye îi întrebă:

Cine este bărbatul acesta?

Nu au încercat deloc să dea impresia că n-ar fi înţeles întrebarea. Dar cel mai vârstnic ridică din umeri:

Nu ştim, señorita.

Bine, le răspunse ea, sec; vă priveşte dacă nu vreţi să-mi spuneţi, însă e păcat că nu sunteţi mai binevoitori... Plimbarea ne-a plăcut, iar dumneavoastră aţi fi fost cu prisosinţă răsplătiţi.

Băieţii se priviră descumpăniţi, atacul fusese direct.

Nu vreţi să-mi spuneţi numele persoanei? continuă fata, de data aceasta cu blândeţe. Oricum, ceea ce vreau este să-mi spuneţi adevărul, nu minciuni.

Cel mai tânăr şovăi o clipă, se uită peste umăr, ca şi cum se temea să nu fie cumva auzit şi murmură:

El Diablo.

Diavolul! exclamă Skye. Ce ridicol! Cum aşa? Un om poate fi diavol?

Este o poreclă, señorita. Mai mult nu ştiu.

Vorbea cu atâta sinceritate, încât Skye fu încredinţată că spunea adevărul. Îl ajunse din urmă pe Jimmy, căruia îi relată spusele tânărului mariposian.

Trebuie să ne interesăm. S-ar putea să fie un bandit din partea locului. Ori vreun mare proprietar de pământuri sau cine ştie ce fermier bogat, deşi mă îndoiesc; nu le-ar fi fost atât de teamă băieţilor de el. Oare de ce nu m-am gândit să cer ambasadei un raport confidenţial asupra Mariposei, înainte de a fi plecat de la New York? Dar aminteşte-ţi că aveai intenţia să navighezi în Marea Caraibilor.

Ceea ce am şi făcut.

Fără îndoială, numai că n-ai adăugat, decât când am ajuns în larg, că voiai să te opreşti şi în Mariposa. Acum poate că-ţi vei schimba planurile; plimbarea a dat deci un rezultat bun.

Să-mi schimb planurile? exclamă tânăra Skye. Dimpotrivă, acum sunt şi mai hotărâtă să văd ţara asta... Dacă îţi închipui că un bandit de trei parale o să mă facă să părăsesc de frică Mariposa, te înşeli amarnic.

Dar mai sunt atâtea alte locuri în care te-ai putea plimba, oftă Jimmy

Când mă gândesc la individul acela, reluă Skye, sunt de-a dreptul furioasă. Dacă aş fi avut un revolver, cred că aş fi tras în el.

Nu m-aş lăsa pradă unor atari fantezii, îi răspunse Jimmy, de data asta mai rece. Oricum, de-aici înainte poate că n-ar fi rea ideea să iei cu tine o armă, când te plimbi. Dar, pentru Dumnezeu, să nu ucizi pe nimeni! Dar un foc tras în aer poate speria...

Cred că nici chiar o bombă atomică nu i-ar înfricoşa pe nişte oameni de teapa ăstora, dar îţi voi urma sfatul.

Nu ştiu ce să mă mai fac cu tine, se căină diplomatul. Incidentul de adineauri ar fi dovedit oricui că Mariposa nu-i un loc de tihnă. Te rog, Skye, vino cu mine în Chile. Mai târziu, când o să-mi iau un concediu, venim din nou aici.

Dragul meu Jimmy, pentru nimic în lume n-aş vrea să-ţi compromit cariera diplomatică.

La naiba cu aşa ceva! mormăi Jimmy. Eşti pentru mine o grijă mai mare decât toate serviciile diplomatice puse cap la cap. Ce-ţi trebuie ţie este un bărbat. Şi... cu cât mai repede, cu atât mai bine.

Skye izbucni în râs.

Crezi că numai un soţ m-ar putea feri de o bandă răufăcătoare? Nu-ţi mai face atâta sânge rău, Jimmy, sunt în stare să mă apăr şi singură. Nu mi-e frică de nici un bărbat. Nici chiar de El Diablo în persoană!


II.

În sfârşit, singură!

Skye rosti cuvintele acestea cu glas tare, pe când tocmai se deştepta în foşnetul valurilor ce dezmierdau pântecele iahtului.

Sari din pat şi dădu fuga la hublou, ca să-şi lase faţa alintată de briză.

Sunt fericită, sunt fericită! strigă ea.

Noaptea trecută fusese înăbuşitor de caldă. Dar acum, deşi soarele ardea, era încă răcoare; Skye îşi duse braţele deasupra capului, era gestul de extaz al unei fiinţe împătimite de viaţă, dornică să întâlnească neştiutul.

Singură! Singură!

Da, era, în sfârşit, singură, liberă să facă tot ce-i poftea inima, era propria ei dădacă. Ani de-a rândul o sâcâise conştiincioasa supraveghere a tutorilor. După moartea tatălui ucis la Dunkirk, fusese încredinţată unei mătuşi. O iubea, ce-i drept, pe sora tatălui ei, dar şi prea-multa ei blândeţe o sufoca, precum şi principiile de care mătuşa Hilda nu voia să se despartă, în pofida vehementelor proteste ale nepoatei.

Nu cred că vom putea face asemenea lucru, spunea deseori, cu glas blând, dar hotărât, mătuşa.

Când muri bunicul ei american şi când Skye moşteni uriaşa lui avere, ea descoperi că nici în America nu i-ar fi fost mai uşoară viaţa. Necontenit apăreau rude, oameni ai legii, bancheri, consilieri financiari de tot felul, sortiţi să-i dirijeze existenţa, să-i spună ce trebuia făcut, să interzică tocmai ceea ce îşi dorea mai mult, adică singurătatea şi posibilitatea de a vedea lumea întreagă.

Cât de nesuferit îi era cuvântul Nu!

Acum, în sfârşit, singură pe iahtul ei, la mii de mile depărtare de Anglia sau de New York, putea să facă ce-i poftea inima. Acum plecase şi Jimmy. Bietul Jimmy, care îşi făcea atâtea griji şi care o tot sfătuise până în ajunul plecării.

Te rog să fii prudentă, o implorase el, după ce se convinsese că orice tentativă de a o îndupleca să-l urmeze dădea greş.

Bineînţeles, nu-ţi face griji.

Mai lesne îi era ei să spună acest lucru, decât lui să o creadă; de fapt asta o dovedea cuta adâncă ce-i brăzda fruntea. Dintr-o pornire sincer afectuoasă, tânăra fată îşi lipise obrazul de cel al vărului, încercând să-l liniştească:

Ai fost atât de drăguţ cu mine, dragul meu Jimmy! Nu voi uita niciodată, aşa că o să încerc să nu fac nerozii!

Să te audă Cel de Sus! oftă el. Dacă eşti vreodată la ananghie, ştii unde mă poţi găsi. Iar dacă voi părăsi cumva ambasada, fie şi numai pentru o zi, două, te voi înştiinţa printr-o telegramă unde anume pot fi găsit.

Skye îşi flutură mâna până ce avionul dispăru, apoi se reîntoarse pe iaht, puţin ruşinată din pricina simţământului de eliberare ce-i stăpânea fiinţa. Cu toate că de mult îşi dorise o descătuşare; observaţiile membrilor familiei, chiar întemeiate pe bune intenţii, o apăsaseră dintotdeauna.

Masa de seară o luase singură; apoi, aşezată pe punte, contemplase marea atât de strălucitoare sub lumina stelelor. Dar, acestei imagini liniştitoare i se suprapunea o alta: spânzuratul cu gura deschisă şi ochii ieşiţi din orbite.

Diavolul!

Necontenit îi reveneau în memorie cuvintele bărbatului cu profil de şoim, cel căruia - după spusele călăuzelor - i se zice El Diablo. Cine era el, de fapt? Unde trăia? Ce putere avea?

Revăzu în amintire linia gurii, sclipirea metalică a ochilor şi trufaşa lui siguranţă de sine. Cât de nestingherit era şi de stăpân pe gândirea lui... În timp ce Jimmy se umilise.

El Diablo. Nume pe potriva unui ucigaş. Nicicând nu avea să uite jignitoarele sale cuvinte: Ia-o repejor din loc, asemenea unei fetiţe cuminţi. Obrajii i se învăpăiară în beznă, o mânie clocotitoare îi umplea sufletul. O, de-ar putea să-i vâre înapoi în gâtlej vorbele acelea! De-ar putea să-l umilească în faţa oamenilor care tremurau de frica lui şi pe care îi ucidea fără să primească vreo pedeapsă! L-ar osândi, l-ar băga la închisoare, din poruncă guvernamentală şi astfel şi-ar găsi sfârşitul banditul acesta orgolios, primul bărbat care îndrăznise să o înfrunte.


III.

Gândul proiectatei răzbunări o înflăcărase în aşa măsură, încât adormi cu greu. Iar când, în sfârşit, izbuti să treacă în lumea viselor, acestea îi fură bântuite de două chipuri omeneşti: al mortului şi al ucigaşului.

El Diablo. Până şi în vis îi auzea glasul odios: Nu te băga unde nu-ţi fierbe oala.

Trezindu-se, la un moment dat, îşi auzi propriul glas răspunzând: Cum îndrăzneşti? Demone!

Acuma se făcuse ziuă, dar planurile din ajun îi reveniră limpezi în memorie. Se îmbracă repede, hotărâtă să exploreze Jacara... Plimbarea călare avea să o facă abia după-amiază.

Dar, mai înainte, scrise câteva rânduri mătuşii Hilda. Fără să mintă de-a dreptul, îi dădu a înţelege că Jimmy se afla cu ea. Mătuşa Hilda se temea întruna de toate cele câte se pot întâmpla prin străini.

După ce îşi împlini această datorie, Skye zări pe cheu{1} un biet sărman; îi dădu zece pesos şi îl rugă să ducă la poştă scrisoarea. Omul se învoi pe dată, fericit că primise atâţia bani pentru o nimica toată.

Era încă foarte devreme când Skye părăsi iahtul, îmbrăcată cu o rochie de pânză albă, fină; luase cu ea şi o umbrelă ocrotitoare. După numai câţiva paşi, văzu oameni care o măsurau admirativ, unii bărbaţi se minunau cam zgomotos, spunându-şi cu glas tare părerile. Dar Skye se prefăcea a nu înţelege. Nimic din toate acestea nu o stânjenea.

Atenţia de care se bucura, îndeosebi din partea bărbaţilor, nu o interesa. Lui Jimmy îi spusese adevărul când declarase că-i urăşte. Nu-i dăduse chiar deplină crezare, dar numeroşi tineri din Anglia şi America i-ar fi putut dezvălui, în această privinţă, amănunte şi mai convingătoare.

Îmi spuneţi că sunt rea, îl pusese Skye la punct, cândva, pe un ofiţer din gardă, căruia îi respinsese cererea în căsătorie. Oare-i vina mea că v-aţi îndrăgostit de mine? Nimeni n-ar putea să afirme că v-aş fi încurajat.

Este adevărat; dar nu înţelegeţi că nu mă pot împiedica să vă iubesc? Sunteţi atât de frumoasă! Orice bărbat căruia îi ieşiţi în cale vă admiră. Şi cu toate acestea...

Cu toate acestea?

Sunteţi dură! mărturisi el întru sfârşit. Ceva în dumneavoastră nu-i feminin.

Spuneţi asta fiindcă nu mă arunc în braţele dumneavoastră. Dar vă repet: nu o să vă fiu soţie. Şi nici a altuia nu voi fi.

Lăsaţi-mă să încerc... să vă învăţ să mă iubiţi! o imploră tânărul ofiţer.

De ce să ne mai pierdem timpul, când ştiu prea bine că nu veţi reuşi?

Dar vă iubesc! stăruia cu disperare ofiţerul, îngăduiţi-mi să vă sărut măcar o dată. Fie şi numai ca să ne luăm rămas bun.

Dar Skye i-o curmă, dispreţuitoare:

Nu-mi place să fiu sărutată, iar contactul buzelor dumneavoastră mi-ar displăcea cu siguranţă.

L-a văzut schimbându-se la faţă şi a simţit că fusese cumplit de brutală. Dar ce altceva aş fi putut face? se întrebase ea. Îl detesta pe tânărul acela, ca şi pe toţi ceilalţi care o înconjurau, tocmai pentru că îi ştia interesaţi, atât de banii, cât şi de frumuseţea ei; nici unul nu încerca să-i cunoască eu-l. De altfel, în adâncurile inimii ei, rămăsese deschisă o rană, răspunzătoare de atitudinea ei deloc normală. Dar la lucrul acesta nu voia să se mai gândească.

Ceea ce bărbaţii denumesc iubire, îi spusese ea într-o zi mătuşii, profund şocate, nu este decât senzualitate şi poftă trupească.

Acum însă, iat-o dezbărată de viaţa mondenă, la care mătuşa ei ţinea atât de mult; balurile, cursele de cai, vânătorile din timpul iernii şi lanţul nesfârşit de cocteiluri, de prânzuri şi cine, de serate teatrale - totul făcea parte din trecut. Şi apoi, ce însemnau toate astea, dacă nu adevărate licitaţii la care fetele sunt vândute celor mai buni ofertanţi? se întrebase ea deseori.

Skye nu agrease niciodată vârtejul monden; o plictisea de moarte. Era dornică de neprevăzut şi de călătorii. În sfârşit, visele ei aveau să prindă contur.

Ar fi avut chef să alerge, să sară, să strige de bucurie... Dar în loc să se manifeste astfel, ea străbătu cuminte străzile înguste dar pitoreşti, unde se aflau şi cele mai frumoase magazine din Jacara. Mult mai sus, parcă deasupra oraşului, se înălţau case albe cu acoperişuri plate, umbrite de arbori mari şi îngrădite de smochini verzi şi de garduri de fier îmbrăcate în viţă. Acolo îşi duceau viaţa mariposienii cei înstăriţi; în case cu ferestre zăbrelite, potrivit unei tradiţii spaniole, pentru ca fetele să fie ferite de eventualii caballeros curtezani.

Dar existau şi alte adăposturi, cocioabe de pământ sau de bambus, lipsite până şi de cele mai simple nevoi ale vieţii; în ele trăiau indienii, negrii şi oamenii cei mai săraci din Mariposa. Copiii alergau de colo-colo dezbrăcaţi, neînchipuit de slabi, scormonind cu degetele prin gunoaie sau prin pârâiaşe. În speranţa că ar putea găsi o fărâmă de hrană. Orb faţă de suferinţa lor, palatul se contura pe albastrul intens al bolţii cereşti.

Skye îşi ridică privirile în direcţia lui şi scrâşni din dinţi:

Dictatori şi bandiţi, iată-mă, am venit! murmură ea.

Totuşi, oricine ar fi fost descumpănit văzând-o că pentru dejun se întoarce pe iaht. Părea mai modestă decât la plecare.

Pretutindeni pe unde trecuse, fusese primită cu entuziasm; negustorii o primiseră cu braţele deschise şi, cu toate că ar fi fost gata să-i vândă orice-ar fi dorit din prăvăliile lor, deveneau tăcuţi ori de câte ori ea le cerea unele informaţii. Când pomenea de Alejo, amuţeau de-a dreptul, iar când rostea numele lui El Diablo, se închideau în ei, asemenea unor scoici. În privinţa celui de al doilea, ştiau foarte bine despre cine era vorba, dar nu recunoşteau acest lucru.

Excusa, señora, nu înţeleg.

Primea întruna acelaşi răspuns. Dar ştia, fără putinţă de tăgadă, că o înţelegeau perfect.

O să descopăr eu mai multe, chiar de va fi ultimul lucru pe care îl voi mai face în viaţa mea! se jură ea.

După dejun îl chemă pe stewardul Evans ca să-i ceară cele cuvenite pentru a-şi schimba îmbrăcămintea. În ciuda protestelor mătuşii Hilda, refuzase să ia la bord o cameristă.

Ştia ce povară de nesuportat deveneau femeile când se aflau pe mare - gemeau întruna, îndurau anevoie răul de mare, aveau tot felul de pretenţii. Evans se putea ocupa de ea tot atât de bine ca orice subretă, minus sâcâielile.

Când Skye fu gata, o aştepta un taxi angajat să o ducă la grajdurile de unde închiriase cai pentru toată durata şederii ei în Mariposa.

Proprietarul, un bărbat de vârstă mijlocie, care nu părea să se simtă bine decât în şa, se arătă extrem de volubil, dar când Skye pomeni de El Diablo, observă aşternându-i-se pe chip aceeaşi mască inexpresivă.

Ascultă, Mire, i se adresă ea pe un ton puţin iritat, să ştii că nu-ţi pun nici o întrebare doar din simplă curiozitate. Dar uite - nu ştiu dacă băieţii dumitale ţi-au spus ceva - ieri, în timp ce mă plimbam cu vărul meu, am întâlnit acest personaj semeţ şi necuviincios, poreclit, după cum mi s-a spus, El Diablo.

Am auzit, señorita, cum să nu. Dar aţi făcut rău mergând aşa departe. Am fost foarte nemulţumit de băieţi, tocmai fiindcă nu s-au supus ordinelor mele.

Dar pentru ce aţi dat asemenea ordine? Am tot dreptul să vizitez ţara, nimeni nu o să mă împiedice. Susţineţi că ar fi interzis ca cineva să depăşească un traseu ce-ar însuma mai mult decât câteva ore de drum pornind de la Jacara?

Exact aşa, señorita. Ieri s-a făcut o greşeală. Azi nu va mai fi la fel.

Ce om este acesta căruia i se zice El Diablo?

Excusa, însă n-am habar, señorita. Nici măcar n-am ştiut de existenţa lui. Ar fi însă de dorit ca o persoană aşa de tânără şi de frumoasă ca dumneavoastră să nu-şi asume nici un risc.

Skye se simţea ca în faţa unui zid: nimeni nu avea să-i spună vreodată tocmai ceea ce voia să afle. Clocotea de mânie.

Având o situaţie financiară atât de bună, ea fusese răsfăţată încă din copilărie. Orice dorinţă îi era îndeplinită, primea tot ce îşi dorea, în afară de libertate. Nu ştia ce înseamnă să fii refuzat.

Un grom o ajută să urce în şa, în timp ce alţi doi bărbaţi apărură călări.

Acestea sunt călăuzele care mă vor însoţi astăzi? îl întrebă ea pe geambaş. Unde sunt cei de ieri?

Regret, señorita, sunt angajaţi în altă parte. Cei pe care îi vedeţi au experienţă, or să vă prilejuiască o plimbare frumoasă.

Skye se uită cu atenţie la nou-veniţi; unul era indian, celălalt, cu trăsături aristocratice, părea să fie un mariposian. O priviră calm, cu un aer nepăsător, fără să înţeleagă prea bine de ce le-ar fi refuzat, fără un temei, compania.

I-aş fi preferat pe băieţii de ieri, spuse totuşi Skye.

Pardone, señorita. Mâine, poate; astăzi, însă, nu-i posibil.

Foarte bine.

Îndemnându-şi calul spre ieşire, se întrebă dacă nu cumva era cam capricioasă... De ce să fi preferat nişte băieţi fricoşi, care o şterseseră încă de la ivirea unei părelnice primejdii?

Briza mării se făcu simţită mai puternic; fata îşi reţinu pălăria pe cap, apucând-o de boruri. Nu mai căzuse în greşeala de a fi îmbrăcat, ca în ajun, un pantalon strâmt. Îl schimbase cu o fustă de piele moale de un brun-roşcat, garnisită cu franjuri, ca fustele americane; şi-o confecţionase în California. Acum o asortase cu o bluză din mătase verde, răcoroasă. Se simţea liberă şi fericită. Pentru o clipă, dădu uitării dezamăgirile şi iritaţia încercate dimineaţă; nu mai era stăpânită decât de un singur gând: lumea era minunată, i se dăduse un animal ascultător, cu instincte precise, aşa cum îi plăcea ei.

În timp ce calul înainta pe marginea drumului, Skye zări o maşină lungă, americană care le ieşea înainte cu viteză. După ce a încetinit, a oprit; şoferul, un ofiţer al armatei mariposiene, a coborât şi a salutat-o pe Skye lipindu-şi zgomotos călcâiele şi dezvelindu-şi dinţii albi într-un surâs. Ospitalier.

Come esta, señorita Standish? întrebă el. Mi-era teamă că nu vă găsesc. Am fost pe iaht, dar plecaseţi.

Voiaţi să mă vedeţi pentru un motiv important?

Da, señorita. Este vorba de un mesaj, adresat dumneavoastră de către însuşi El Supremo.

Sunt de-a dreptul onorată, îi răspunse Skye, gândind că Jimmy ar fi mândru de diplomaţia ei.

El Supremo m-a însărcinat să vă pun în gardă, señorita, şi vă roagă să nu vă depărtaţi prea mult de oraş. Este primejdios pentru o fată atât de ispititoare să călătorească mai departe fără o escortă potrivită.

Ce crede El Supremo că mi s-ar putea întâmpla? - voi să ştie fata.

Ofiţerul păru stânjenit, ridică mâinile a necunoaştere şi înălţă din umeri.

Multe lucruri se pot întâmpla, răspunse el, evaziv. El Supremo nu a precizat ce riscuri pot interveni. Dar vă sfătuieşte să nu vi le asumaţi.

Probabil că totuşi prevede ceva, stărui Skye. Peste ce aş putea da în câmpie? Peste animale sălbatice, peste primitivi? Peste... bandiţi?

Nu, nu señorita, peste nimic din toate astea. De altfel cum aş putea şti ce anume gândeşte El Supremo?

Acelaşi fel de a se eschiva, îşi spuse Skye, amuzată de vizibila stânjeneală a ofiţerului.

Ascultaţi la mine, señor, am cu mine doi bărbaţi robuşti, care mă vor ocroti. În plus, un prieten excelent. Şi puse mâna pe micul revolver agăţat de cordon şi vârât în tocul lui de piele.

Vreţi să-i spuneţi lui El Supremo, reluă ea cu glas limpede, că solicitudinea domniei sale mă onorează, dar că, fiind de neam englezesc, nu m-aş putea nici speria, nici alarma din pricina cine ştie cărui bandit de operetă dacă, întâmplător, aş vedea vreunul ascuns prin împrejurimi?

Traduşi în spaniolă, termenii păreau şi mai insultători. Când tăcu. Skye auzi o exclamaţie scurtă şi atunci băgă de seamă că, în afară de ofiţer, o mai auzise un grup de oameni adunaţi, veniţi nu se ştie de unde, atraşi probabil de apariţia maşinii palatului, ca şi de însăşi înfăţişarea ei atât de europeană.

Gracias, señor, spuse ea, înclinându-se cu politeţe.

Şi, înainte ca ofiţerul să fi avut timp să-i răspundă, porni brusc mai departe, schiţând un zâmbet. Iată că Alejo, El Supremo, avea la ce să reflecteze. Cu ce titlu ridicol se împopoţonase! Chiar dacă existau în ţara lui primejdii, el trebuia să fie vigilent şi să le suprime, astfel încât turiştii să poată circula în voie, fără teamă.

Skye reluă drumul pe care mersese în ajun. Dar, mult mai devreme decât s-ar fi aşteptat, unul dintre ghizi îi sugeră să schimbe direcţia, să o ia spre nord. Fata şovăi o clipă, apoi încuviinţă.

Au urcat multă vreme pe un drum de pământ roşu, bătătorit; s-au încrucişat cu măgăruşi încărcaţi de baloturi peste care se aşezaseră femei ce molfăiau câte un trabuc. De asemenea, au întâlnit trăsuri scârţâitoare la care fuseseră înhămaţi boi; semănau cu nişte cabane pe roţi... Au întâlnit şi ţărani bătrâni, spătoşi, duri ca stânca; duceau la oraş produse din fermele lor: păsări, ouă şi fructe.

Cât timp nu se depărtaseră prea mult de Jacara, au mai trecut pe lângă nişte ferme; dar, după un timp, drumul s-a întrerupt şi s-au pomenit în câmpia sălbatică, deşi fermecătoare şi aparent nelocuită. Curând, au început să urce pantele dealurilor care despărţeau oraşul de interiorul ţării. Era acelaşi lanţ pe care Skye îl străbătuse alături de Jimmy o seară înainte; iar fata, înzestrată cu un pronunţat simt al orientării, înţelese că nu erau prea departe de ţinutul aflat sub dominaţia lui El Diablo.

Încântată de frumuseţea peisajului, Skye continua să înainteze, nemailuând în seamă nici oboseala, nici setea. Dintr-o dată, ea observă că strălucirea soarelui pălea, că şi căldura se molcomise. Îşi privi ceasul de la mână şi, pentru prima oară de când plecaseră, ea se întoarse spre a schimba câteva cuvinte cu oamenii care o urmau:

Este târziu, ar trebui să facem cale-ntoarsă.

Spre marea ei uimire, îi auzi protestând.

Dacă señorita ar vrea să meargă puţin mai departe, o sfătui mariposianul, ar da peste o privelişte minunată, suramente bello. Încă o milă sau două...

Mi-ar face mare plăcere s-o admir, răspunse fata, vrând să se arate binevoitoare.

Skye îşi îndemnă calul să meargă la trap. În jur, aceeaşi câmpie sălbatică, dar şi mai neprimitoare; dar după ce traversară o pădurice, ajunseră într-o vale acoperită, toată, de verdeaţă.

Despre locul acesta îmi vorbeaţi? întrebă Skye.

Decorul era într-adevăr frumos, dar nu le întrecea cu nimic pe cele văzute mai înainte.

Nu, señorita, mai avem încă puţin până acolo.

La un sfert de oră după aceea, o tăiară din nou printr-un crâng. Skye îşi croi destul de greu cărare, crengile veneau până jos şi aproape că era nevoită să se culce pe grumazul calului. Păsări gureşe umpleau văzduhul cu larma lor, ba chiar văzu papagali dintr-aceia viu coloraţi zburând din copac în copac. În sfârşit, ieşiră într-un luminiş, apoi o altă vale se deschise în faţa lor, tivită în depărtări de un lanţ muntos, cu reflexe arămii.

Este foarte frumos, spuse ea, ţinându-şi calul pe loc, dar acum cred că trebuie să ne întoarcem.

Să mai mergem doar puţin, señorita, o rugă mariposianul; avem de văzut o cascadă...

În altă zi! se arătă mai categorică Skye.

Soarele cobora spre apus. Plecaseră de mult, noaptea avea să-i învăluie înainte de întoarcerea lor în Jacara.

Con permissio, señorita, daţi-ne voie să vă arătăm cascada.

De data aceasta vorbise indianul; în ochii lui melancolici se citea parca o rugă.

Dar pentru ce ţineţi atât de mult să mă conduceţi până la cascada aceea? întrebă fata. Putem veni altă dată...

Dar poate că atunci nu voi putea fi şi eu cu señorita, răspunse indianul, într-o spaniolă ciudat de corectă. Este un loc de care mă leagă amintiri. Fiţi bună, señorita!

La ce distanţă de aici se află cascada?

Fără îndoială că Jimmy n-ar fi îngăduit asemenea lucru, dar ea nu voia să se comporte meschin cu nişte oameni care atât de mult doreau să-i fie pe plac.

Numai câteva minute mai avem, señorita, nu mai mult... Poate cinci sau trei...

Skye izbucni în râs. Ştia foarte bine că pentru un indian timpul şi distanţa nu spun mai nimic.

Foarte bine, se învoi ea. Vă mai îngădui zece minute. Dar dacă atunci n-am dat încă de cascada voastră, eu mă întorc. Aţi înţeles?

Si, si, gracias, señorita.

Acum, erau numai un zâmbet. Skye îşi continuă drumul spre dreapta, unde zărea stânci.

Trecură astfel zece minute, un sfert de oră şi încă cinci minute peste... Nici vorbă să se întrezărească vreo cascadă. Totuşi, Skye nu dădu nici un semnal de întoarcere. I se părea că totuşi se apropie de ţintă, de vreme ce pe sub copaci desluşi un pârâiaş pe ale cărui maluri creştea o ferigă ciudată, cum nu mai văzuse în viaţa ei.

Mergeau, mergeau întruna. Iar pârâiaşul nici nu se lărgea, nici nu se adâncea. Au trecut şi de stâncile zărite mai înainte şi au ajuns într-o altă vale cu iarbă şi flori. Atunci Skye începu să-şi piardă răbdarea:

Dacă o să tot mergem aşa, o să ne prindă miezul nopţii, spuse ea pe un ton sec. Să ne întoarcem la Jacara. Aici o să venim într-altă zi, când o să plecăm de-acasă mai devreme.

Skye îi pironi cu privirea pe cei doi ghizi - simţi, nu prea limpede însă, că nici gând nu aveau să o asculte; dar înainte ca ei să fi scos o vorbă, chipurile lor se luminară ca prin farmec. Indianul chiar slobozi o exclamaţie:

Nu cumva am ajuns? întrebă Skye, întorcându-se şi sperând că va vedea, în sfârşit, cascada mult făgăduită.

Dar în locul ei zări apropiindu-se un grup de cowboy; se ţineau strâns unul lângă altul, alcătuind astfel, pe covorul de iarbă înflorată, o masă compactă, ca o pată de culoare mai închisă; semănau cu cei întâlniţi în ajun.

În străfulgerarea unei clipe, îi veni ideea să fugă. Este drept că voia să ştie cât mai multe despre El Diablo, dar nu avea chef să-l vadă la ceas de noapte. Şi cu toate acestea... Era absurd, fireşte. Zadarnic încercase să culeagă date despre el, aşa că, oricum, luase hotărârea să-l înfrunte, descoperindu-i, poate, chiar ascunzişul.

Mult mai bine era, desigur, să-i braveze insolenţa decât să mai suporte atâtea reţineri privitoare la persoana lui. Aruncă o privire fugară călăuzelor - oare aveau să-şi ia tălpăşiţa ca cei din ajun? Nicidecum; stăteau locului, nepăsători şi neclintiţi, privind spre călăreţi.

Cine vine spre noi? întrebă fata, gândind că măcar o dată o să i se spună adevărul. Se izbi, însă, de aceleaşi figuri inexpresive, care ascundeau totul în afară de duplicitate.

Nu ştim, señorita. Mai bine să-i aşteptăm.

Skye îşi mană calul mai în faţă, ştiind că ghizii o urmau. Călăreţii erau mai numeroşi decât cei din ziua precedentă. Înaintau repede, dovedind acea siguranţă de sine caracteristică cowboy-lor din Mariposa. Păreau mai bine îmbrăcaţi decât cei întâlniţi prima oară; şi ei purtau pantaloni largi, dar pe umerii mai multora flutura o mantilă scurtă, denumită poncho, ale cărei culori vii - roşu, albastru, galben - îi transformau într-un spectacol pitoresc.

Din grupul lor lipsea însă un bărbat. Skye îşi dădu îndată seama de acest lucru; lipsea cel pe care credea că o să-l revadă - căpetenia cu profil vulturesc şi umeri largi. Nevăzându-l, încercă dezamăgire.

Bărbaţii se opriră din galop, într-un chip cam teatral, iar cel care îi conducea - un ins de vârstă mijlocie, cu mustăţi negre - îşi scoase pălăria.

Buenos días, señorita.

Buenos días, señor.

Se apropie mai tare de Skye, până ce scările şeilor se atinseră, şi îi întinse mâna dreaptă. Fata surâse, strângându-i-o, dar... brusc, înţelese intenţia călăreţului. El se aplecă şi, cu un gest rapid al mâinii libere, îi scoase revolverul din tocul prins de cingătoare.

Skye încercă să-şi desprindă mâna din degetele încleştate care o reţineau, dar se lăsă repede păgubaşă. Avea împotriva ei doisprezece bărbaţi... chiar paisprezece. Călăuzele ei nu schiţaseră nici un gest menit să o apere.

Vă rugam să ne urmaţi, señorita, grăi bărbatul cu mustăţi negre.

Unde mergeţi? întrebă Skye.

O să vă arăt îndată drumul.

Glasul lui era calm, dar fata înţelese că nu-i stătea în putere nici să protesteze, nici să refuze.

Bănuia că ghizii nu aveau să opună rezistenţă - împotrivă îi stăteau paisprezece oameni şi nici revolver nu mai avea.

Îşi înălţă privirile, cu semeţie şi porni la drum. Nu putea face, nu putea spune nimic. Oamenii erau tăcuţi şi înaintau repede. Skye presimţi că traseul va fi lung. Avea deci timp să se calmeze, să cugete.

Aventură îşi dorise? Iată că acum o trăia. Oricine ar fi putut să-şi dea seama că El Diablo era capul răutăţilor, că o răpise ca să capete, apoi, o sumă de bani. Ce uşor căzuse în capcană! Cât de jignită se simţea! Îşi reaminti totodată presimţirea încercată în momentul în care văzuse că alţii erau ghizii ce urmau să o însoţească. Atunci ar fi trebuii să înţeleagă că se urzea ceva...

Ce haz avea să facă Jimmy! Oare cât de mare era suma pe care o pretindeau? Două sau trei sute de livre ar fi de-a dreptul fabulos pentru un bandit. Pentru ea, însă, mulţumită lui Dumnezeu, n-ar însemna mare lucru.

Se gândi să-şi procure banii, fără să apeleze la Jimmy. Căpitanul iahtului i-ar fi putut procura, la început, o parte din sumă; apoi ar fi telegrafiat la New York să i se trimită restul. I se părea totuşi stupid să se găsească într-o atare situaţie chiar a doua zi după plecarea vărului.

Pe de altă parte, avea de gând să scrie un articol trăsnet! De pe-acum vedea în paginile ziarelor, tipărit cu litere de-o şchioapă: Moştenitoarea unui rege al petrolului răpită de bandiţi.

Lucrul acesta ar dovedi însă deplina decădere a moravurilor din Mariposa, iar Alejo ar apărea drept un mare imbecil.

O avertizase, ce-i drept; era un argument în favoarea lui. Dar ea nu se afla decât la patru sau cinci ore distanţă de Jacara, aşa că domnia sa ar fi putut să controleze mai bine faptele unor astfel de pescuitori în ape tulburi.

Da, mi se pare că asta ar fi o treabă cu adevărat bună, decise fata şi se apucă să compună în gând textul ce ar urma să ia calea presei. Cunoştea pe cineva la New York Times, căruia i-ar şi trimite o telegramă de îndată ce avea să fie liberă.

Galopa cu spor, fără să fie câtuşi de puţin speriată. Probabil că escorta ei nu avea de gând să o brutalizeze şi, cu toate că i-ar fi plăcut să-şi simtă revolverul la şold, înţelegea prea bine că tot nu s-ar fi putut sluji ca lumea de el împotriva celor paisprezece bărbaţi purtători de arme.

Înaintau şi ei, necontenit, în timp ce clinchetul harnaşamentelor însoţea, ca un fond muzical, gândurile fetei. Oare cât avea să dureze cavalcada aceasta? se întrebă ea, plictisită. Se îndreptau spre munţii roşcovani, care atât de îndepărtaţi i se păruseră, dar care acum se apropiau în chip ciudat. Nu încerca să discute cu răpitorii ei; de altfel, era vădit că nici ei nu doreau să-i vorbească.

Prin urmare, înainte, mereu înainte. Munţii erau încă departe şi, pe măsură ce oboseala începea să o biruie, interesul faţă de aventura pe care o trăia scădea.

Îi era cald, foame şi sete. Oare cum avea să procedeze căpitanul Maclean, văzând că pasagera lui nu se întoarce?

Desigur că avea să ceară informaţii autorităţilor locale, după care urma să-i telegrafieze lui Jimmy.

Skye îşi linse buzele peste care se aşternuse praf şi dădu la o parte, de pe frunte, buclele umezite de sudoare. Tocmai se pregătea să le ceara un răgaz, când trupa îşi încetini mersul: mergând la pas, caii se angajară pe un drum de munte, curând transformat într-o simplă cărăruie, unde nu mai puteau înainta decât în şir indian.

Soarele cobora tot mai mult în dunga zării la orizont. Skye avea impresia că trecuse o veşnicie de când călărea.

Deodată, ajunseră într-un fel de strâmtoare străjuită de două creste. Într-o parte se adâncea o prăpastie atât de abruptă, încât fata închise ochii: nu-i plăcea să privească în jos de la mare înălţime. Când îşi ridică pleoapele, îşi înăbuşi o exclamaţie de uimire - străbătuse întreg lanţul muntos.

Dincolo de acest lanţ, o vale cu vegetaţie bogată, în care vitele păşteau tihnit iarba grasă. Mai aproape, chiar sub ei, un pâlc de cabane şi de corturi, aciuat la umbra stâncilor. Caii înaintau pe un fel de terasă croită în rocă şi, deodată, Skye observă cu uimire că muntele era străpuns de multe deschizături - care începeau de la sol şi se înşiruiau rânduri-rânduri - săpate în piatră cu mii şi mii de ani în urmă, probabil de către vreun trib de constructori pricepuţi, bunăoară de incaşi.

Ola! Como va? Ola!

Grotele erau locuite. Bărbaţi şi femei apăruseră la uşile deschise, pentru a întâmpina cu urale de bun venit micuţa cavalcadă; erau, îndeobşte, indieni cu păr negru şi piele arămie. O măsurau pe Skye cu o curiozitate neascunsă.

Terasa coti în ac de păr, pentru a da într-o alta, mai jos, apoi viră în acelaşi chip, până la etajul următor şi tot aşa, până ce trupa, urmărită de aceleaşi priviri cercetătoare, ajunse în sfârşit în dreptul taberei. Bărbatul care dirijase răpirea descălecă şi luă de căpăstru calul lui Skye. Fata sări jos, cu uşurinţă.

Pe aici, señorita, dacă sunteţi bună.

Omul juca rolul unui slujitor care ar fi introdus pe cineva în salonul unei case din Grosvenor Square ori de pe Bulevardul Cinci. Ar fi avut chef să râdă biata fată. El o conduse până la o altă terasă, într-alt fel situată decât celelalte, pe o stâncă ieşită în afară şi despărţită de munte printr-o falie adâncă. Potrivit înfăţişării lor exterioare, grotele de-aici erau mai puţin numeroase, dar şi de mai mari dimensiuni decât celelalte.

În timp ce urca scările, Skye îi auzi pe bărbaţi îndepărtându-se la trap grabnic, interpelând femeile care aşteptau pe lângă corturi şi cabane. Treptele erau egal tăiate în piatră, dar înalte; bărbatul mustăcios mergea înainte, pintenii săi argintii zornăiau la fiecare pas.

Ajunşi în capul scării, parcurseră câţiva metri pe terasă, dar, pe neaşteptate, aceasta se întrerupse. În faţa lor se deschidea, brusc, o cavernă. Bărbatul trase o perdea din piele şi se dădu la o parte, ca să-i dea fetei voie să intre.

Skye păşi pragul. Se aştepta să intre într-o încăpere strâmtă şi întunecoasă, dar se pomeni în pragul unei săli imense, inundată de lumină, căci soarele apusului îşi trimitea razele sale de aur şi rubin prin fereastra înaltă lipsită de geamuri, dar prevăzută cu un grilaj.

Podeaua era acoperită de blănuri; un bărbat aşezat pe divan se ridică. Era mai înalt decât şi-l reamintea Skye, dar trăsăturile feţei erau într-adevăr cele care îi rămăseseră întipărite în minte - chip evocând o pasăre de pradă, însă frumos, grav, ameninţător, de temut.

Da. Acolo, aşteptându-i sosirea, se afla El Diablo.

Se priviră câteva clipe tăcuţi şi parcă încremeniţi. Apoi, o fulgerare din căutătura întunecată a omului aceluia, căutătură care părea că înregistrează, cu arogantă minuţie, totul, o făcu pe Skye să-şi ducă instinctiv mâna la decolteul bluzei.

Tulburarea ei nu ţinu însă decât o frântură de clipă.

Îmi închipui că am fost adusă aici la ordinele dumneavoastră, señor, nu-i aşa? întrebă ea.

Se ferea să adopte un ton agresiv, vorbea calm, cu o desăvârşită stăpânire de sine. Voia să-l dezamăgească pe El Diablo, în cazul în care el s-ar fi aşteptat să o vadă pierdută de spaimă, dezorientată. Şi chiar i se părea că desluşeşte pe chipul acela sever o străfulgerare aprobativă.

Buenos días, señorita Standish. Sunteţi, desigur, ostenită... Poate că vă este şi foame... Aţi dori să vă răcoriţi puţin înainte de a lua cina?

Cuvinte curtenitoare, într-adevăr; dar fiindcă el continua să o privească apăsat, ea se simţi stânjenită din pricina ţinutei oarecum în dezordine. Nu se gândise la lucrul acesta în timpul nesfârşitului drum parcurs, dar acum îşi imagina limpede că obrajii ei erau învăpăiaţi şi plini de colb, iar părul nepieptănat.

Făcând un efort - deoarece privirile lui El Diablo i le reţineau magnetic pe ale ei -, îşi scoase mănuşile, îşi cercetă mâinile.

Vă mulţumesc... Da, aş prefera să mă ocup puţin de toaleta mea.

Permiteţi-mi să vă arăt drumul.

El Diablo traversă încăperea. Skye îl urmă. Podeaua era parchetată, iar ca mobilă - în afară de divan - mai văzu un birou, scaune şi câteva mese.

Înainte de a mai avea timpul să mai observe şi altceva, în afară de prima impresie, fugară, El Diablo trase o perdea.

Sper să găsiţi aici toate cele trebuitoare, señorita, spuse el.

Skye se pomeni apoi singură în cel mai straniu loc imaginat vreodată de mintea ei.

Era, de fapt, o altă cavernă, de formă aproape circulară, mai puţin vastă decât prima, dar mai încăpătoare decât o cameră cât de cât spaţioasă. Pereţii erau acoperiţi de covoare indiene de-un albastru ce-i amintea floarea de brebenoc, patul era foarte jos, lipit de perete şi acoperit cu o cuvertură de aceeaşi culoare. Peste parchet, covoare din piei de puma.

Skye cunoştea această blană, deoarece bunicul ei din California avea o astfel de blană la care ţinea mult. Ucisese vietatea în munţii Mariposei, unde animalul era denumit leul Americii din cauza culorii sale.

Într-unul dintre pereţi se decupa o fereastră, zăbrelită cu o grilă spaniolă minunată, ce data, probabil, din veacul al XVI-lea.

Mobila era măiestrit sculptată în lemn de trandafir negru, cu striaţii albe - un lemn specific acelei ţări. La capătul unei mese lungi, o oglindă cu ramă de argint brun.

Totul era surprinzător şi de o frumuseţe nebănuită. Skye rămase ca încremenită, privind în jur. Apoi văzu pregătite pe o masă un tacâm şi o cana de apă din faianţă indiană, iar lângă ele un şervet ţesut de mână.

Îşi scoase repede bluza şi se spălă nu doar pe faţă şi pe mâini, ci şi pe corp, până în talie. Apa rece îi alungă oboseala şi o învioră după atâta praf şi căldură îndurate de-a lungul drumului. Aşezată în faţa oglinzii, îşi aranjă părul, mulţumită că avusese un pieptene în buzunarul fustei, dimpreună cu pudriera şi rujul.

Lângă masă, pe jos, descoperi câteva perechi de încălţăminte indiană, de mărimi diferite; tânăra fată nu se putu împiedica să nu surâdă. Ce ospitalitate surprinzătoare, îşi zise ea. Şi câte atenţii! După îndelungatele ceasuri de călărie, simţea cu adevărat nevoia să-şi scoată cizmele.

Şi le scoase cu un suspin de uşurare, apoi îşi vârî picioarele în perechea cea mai mică de încălţări. Când se ridică de pe scaun, băgă de seamă că lipsa tocurilor o făcea să pară mai mică; deodată, gândindu-se la seara care se apropia, o cuprinse neliniştea. Trebuia fixată suma şi neîndoios, urmau să aibă loc discuţii. Dar tot ea ridică din umeri: la ce bun să-şi facă griji, de vreme ce răpitorul se dovedea atât de respectuos şi de atent?

Îşi spuse că probabil aceasta era una dintre trăsăturile lui El Diablo, deloc potrivită cu imaginea pe care ea intenţiona să o dezvăluie lumii şi anume aceea a unui criminal barbar, setos de bani.

Ce mirat va fi Jimmy, când o să-i istorisească toate astea! Şi ce furios, în acelaşi timp! Poate că se şi aştepta la vreo tărăşenie de acest fel, şi cât de iritată ar fi ea, dacă l-ar auzi declarând: Ţi-am spus eu! Oricum, Skye era mulţumită că se vedea cufundată într-o adevărată aventură; un zâmbet de satisfacţie îi flutură pe buze.

Acum, însă, i se făcuse foame. Se mai privi o dată în oglindă, apoi se îndreptă spre perdea, pe care o trase încet. Atunci descoperi că El Diablo o aştepta în celălalt capăt al imensei săli.

În locul pantalonilor de călărie îşi pusese alţii negri, strânşi în talie cu un brâu lat, roşu, peste o cămaşă de mătase albă. În timp ce traversa caverna, Skye îşi spuse că toate acestea nu însemnau decât un vis din care avea să se trezească pentru a descoperi că El Diablo era, în fapt, un bărbat tânăr şi fermecător, gata să o ducă într-un restaurant la modă, ca să ia cina împreună.

Ideea prinse contur cu atât mai ferm, cu cât spre masa din centrul încăperii se îndreptau doi indieni, care se şi grăbeau să aducă platouri din ceramică încărcate cu bunătăţi îmbietoare.

Un scaun cu spătar înalt şi sculptat îl aştepta pe El Diablo, în timp ce un altul, mai scund, mai puţin ornat, însă larg şi confortabil o aştepta pe Skye. Se aşeză la dreapta lui El Diablo, iar indienii începură să-i servească.

Am un bucătar francez, spuse El Diablo. Sper ca bucatele să vă fie pe plac, señorita.

Îmi este destul de foame încât o să am poftă de orice, îi răspunse fata, discutând nestânjenită cu el, ca şi când s-ar fi cunoscut de când lumea. De altfel, îmi dau de pe acum seama că totul este delicios.

Tare mult ar fi dorit să-i pună zeci de întrebări, dar socoti că, în felul acesta, i-ar fi acordat un avans tactic - nu era deloc nimerit să o vadă uimită, chiar dacă ea admitea că situaţia nu era chiar normală.

În timpul cinei au discutat puţin, mai ales că indienii nu părăseau încăperea. Au schimbat doar câteva cuvinte până în clipa în care s-au ridicat de la masă. Skye nu se simţea obosită; dimpotrivă, foarte vioaie, pregătită să-i ţină piept ciudatului bandit, care ducea - cum s-ar fi exprimat doamnele engleze - o viaţă de lord.

Ridicându-se de pe scaun, fata încercă o temere uşoară: se apropia momentul în care avea să afle adevărul. Cafeaua - aşa cum numai un bucătar-şef francez se pricepea să o pregătească - fu servită pe o masă joasă din faţa divanului spre care, cu un gest al mâinii, El Diablo o pofti să se îndrepte.

În timp ce indienii strângeau masa, Skye - ca să-şi mai ascundă puţin timiditatea - arătă cu degetul spre blana care acoperea podeaua:

Ce minunată este? De la ce animal?

Pisică sălbatică. Mişună destule prin pădurile noastre, dar aceasta era un specimen deosebit. Nu deseori sunt atât de mari, iar genul acesta de blană este deseori mai puţin bine conturat. Am avut noroc că l-am putut vâna.

Sunteţi foarte confortabil instalat aici, observă tânăra fată. De multă vreme?

De aproape un an. Acesta e domiciliul meu. Şi, asemenea francezilor şi spaniolilor, nu consider lipsa de confort drept o virtute. Doar englezii cred aşa ceva.

O anumită nuanţă din glasul lui o făcu pe Skye să-şi ridice privirile.

S-ar zice că nu-i admiraţi deloc pe compatrioţii mei...

Admir mult femeile lor, răspunse el, pe un ton necuviincios, aplecându-se să-şi aprindă un trabuc.

Skye roşi. 

Vă mulţumesc pentru această cină excelentă, răspunse ea repede şi cu un glas uşor înăsprit. Acum... aş fi de părere să discutăm treburi mai serioase.

Ridicând sprâncenele a nedumerire, El Diablo întrebă:

Mai serioase?

Da, răspunse ea, ferm. Înţeleg foarte bine de ce m-aţi adus aici şi nu văd pentru ce n-am discuta deschis. Ce sumă pretindeţi?

El Diablo trase adânc din trabuc, apoi, printr-un nor de fum, făcu remarca:

Ce tânără surprinzătoare am în faţa mea.

Poate că nu sunteţi obişnuit cu oameni care merg drept la ţintă? i-o întoarse Skye. De la mama mea americană am moştenit obiceiul de a proceda fără ocolişuri, altfel spus de a prefera maniere mai directe decât cele adoptate în ţara dumneavoastră.

Prin urmare, fără alte introduceri, mă întrebaţi ce sumă doresc?

Îngăduiţi-mi să vă avertizez că aţi comite o greşeală dacă aţi manifesta lăcomie, îi răspunse Skye.

De ce, mă rog?

Skye îşi arcui din nou sprâncenele a mirare.

S-ar putea să nu pot plăti...

Aţi sosit cu un iaht de mare valoare, observă El Diablo.

Mi l-a împrumutat un prieten.

El Diablo mai trase din trabuc un timp, înainte de a-i răspunde:

Aşadar, am fost greşit informat, grăi el într-un sfârşit, înţelesesem că aţi cumpărat ambarcaţia cu o sută de mii de dolari şi ceva, în ianuarie trecut.

După un moment de tăcere, Skye exclamă:

De unde... De unde ştiţi asta?

Aţi rămâne uluită de câte lucruri ştiu, spuse El Diablo. Şi nu încerc niciodată să smulg informaţii de la străini.

Ce vreţi să spuneţi? întrebă fata, oarecum stânjenită.

Mă refer, de pildă, la... băcan, brutar, măcelar... Sau, cum aţi zice în Anglia: Pierre sau Paul, sau Jacques, sau Jean.

Nu înţeleg.

Ba cred că înţelegeţi perfect. Întrebările pe care le-aţi pus dimineaţă la Jacara, conversaţiile purtate prin magazine sau chiar cu o florăreasă din piaţă, absolut toate, dacă mi se îngăduie să le menţionez, fără a mă arăta vanitos, se refereau la unul şi acelaşi personaj.

Skye puse, cu destulă bruscheţe, ceaşca pe masă, apoi întrebă:

De unde aţi aflat asemenea lucruri?

Am la îndemână numeroase mijloace de informare. Deci... vă stârnisem curiozitatea, nu-i aşa, señorita? Dar, întrucât acuma sunteţi aici, de ce să nu vă adresaţi direct mie, pentru atari informaţii?

Skye amuţise, golită parcă de gânduri. Îl privea încremenită de mirare. Întrucât se întunecase, El Diablo bătu din palme, pentru ca indienii să aducă pe dată - fiecare - câte o lumânare uriaşă, aprinsă. Le apropiară de altele, tot mari şi albe, asemenea acelora văzute prin biserici, dispuse în jurul imenselor lustre din fier forjat. Spaţioasa cavernă dobândi astfel o nouă strălucire, în timp ce altcineva trăgea draperia de la fereastră, pentru a împiedica invazia insectelor atrase de lumină. Skye bagă de seamă că plafonul mult boltit era sculptat cu devize ciudate. Urmărindu-i privirea, El Diablo se simţi dator să explice:

Nimeni nu ştie când anume au fost făcute: cu cinci sute sau cu o mie de ani în urmă, când indienii exploatau minele de prin partea locului. Toate grotele acestea au fost săpate cu mâna de către un trib venit, probabil, din Peru şi condus de incaşi. Caverna a fost, poate, cândva, o sală de consiliu; ori apartamentul cine ştie cărei căpetenii. Mâine o să vedeţi cu ce neasemuită artă au fost săpate şi sala de faţă şi cele învecinate; a fost urmată îndeaproape curba muntelui, anume pentru a li se putea croi şi ferestre.

Cu capul aruncat pe spate, Skye studia plafonul. Brusc, simţi mai limpede privirea lui El Diablo pironită asupra ei. Şi se îndreptă, imediat, de spate. Indienii plecaseră. Acum era singură cu găzduitorul, în plină lumină.

Sunteţi cumva surprins că v-am stârnit curiozitatea? întrebă ea, dornică să se justifice.

Dimpotrivă. Mă simt măgulit.

Mă aşteptam să găsesc în Mariposa lucruri deosebite, continuă Skye, dar nu-mi puteam închipui nimic din câte am văzut aici. Când v-am întâlnit întâia oară, am ştiut că...

Ce aţi ştiut? întrebă El Diablo, văzând-o că se întrerupe.

De ce l-aţi ucis pe omul acela? întrebă ea, pripit.

Dar abia rostise vorbele acestea că îşi aminti de recomandarea lui Jimmy, aceea de a nu pune niciodată întrebări. Îl văzu pe El Diablo strângând din buze, mijindu-şi totodată ochii.

Era o iscoadă, răspunse el scurt.

Vă supraveghea? Avea vreun motiv deosebit sau era pur şi simplu curios?

Dacă vă temeţi că s-ar putea să fiţi tratată la fel, liniştiţi-vă: aveţi un gât mult prea frumos ca să-mi vină cheful să-i trec în jur o funie.

Complimentul era banal; dar o stingheri nu atât prin cuvintele lui, cât prin felul în care fuseseră spuse.

În oricare ţară din lume - sau aproape - nu aţi rămâne nepedepsit după săvârşirea unei asemenea crime! exclamă ea.

Aş, crime mult mai mari sunt comise, zilnic, de către europeni. O ştiţi prea bine, îi răspunse El Diablo, calm. În Mariposa, exterminarea unui şobolan nu atrage după sine urmări prea grave.

Ţara dumneavoastră are nevoie, în primul rând, de un guvernământ competent.

Sunt întru totul de aceeaşi părere, dar până una-alta mă supun legii mele proprii şi o aplic cum cred mai bine.

Şi-atunci vă transformaţi în asasin?

Nu rareori, dacă aceasta vă este convingerea, încuviinţă El Diablo. Este necesar ca unii să moară într-un chip nefericit, pentru ca alţii să poată trăi.

I se desluşea în glas o indiferenţă combinată cu plictis, ceea ce o făcu pe Skye să-şi piardă cumpătul, ba chiar şi un anume simţ al prudenţei.

Va veni o zi în care veţi recolta exact ceea ce meritaţi! strigă ea.

Este cumva o ameninţare? Sau doar o profeţie? Îmi pare că faceţi cam mult caz pentru un spânzurat...

Cum de puteţi fi atât de necruţător? exclamă tânăra fată. Era, ca şi dumneavoastră, un om - avea simţăminte, un ideal, aspiraţii. Voia să trăiască şi, fiindcă v-a stat în putere, l-aţi ucis, aşa cum aţi fi strivit o insectă, fără să mai staţi pe gânduri.

Da? Şi ce dovedesc toate acestea?

Că sunteţi un...

Skye îşi curmă brusc vorba; fusese cât pe-aici să rostească un cuvânt de neiertat. Dar îl rosti El Diablo în locul ei:

Daţi-i drumul, o tachină el. Aveaţi de gând să spuneţi că sunt un demon. Ei bine, aşa mi se şi spune. Oare şi-ar putea schimba leopardul desenul de pe blană?

Skye simţea că se înăbuşe. Întoarse capul şi murmură:

Scuzaţi-mă, am fost foarte nepoliticoasă şi ştiu că faptele dumneavoastră nu mă privesc câtuşi de puţin, câtă vreme nu au legătură cu persoana mea. Dacă binevoiţi, să revenim la motivul pentru care mă aflu aici.

Motivul - din câte am înţeles - pare să fie, din punctul dumneavoastră de vedere, deja hotărât.

Atunci, acestea fiind spuse, să vorbim despre bani, señor...

Şi se opri.

Cum vă numiţi? continuă ea. De vreme ce îmi cunoaşteţi numele, normal ar fi să vi-l cunosc şi eu pe-al dumneavoastră.

Nu-l ignoraţi deloc. Mi se spune El Diablo.

Mi-ar fi greu să completez un cec pe un astfel de nume.

Nu am nevoie de cec.

Skye zâmbi.

Înţeleg. Presupun că genul acesta de tranzacţii se face cu bani peşin. Dar nu mi-aţi răspuns la întrebare.

Apropo de numele meu? Va trebui să vă mulţumiţi cu El Diablo. Dacă nu, cu cel pe care mi-l dau oamenii mei: El Cabeza, care înseamnă şeful.

Şi cum vă zic prietenii?

Nu am prieteni.

Dar dacă aţi avea?

Bărbatul îşi încruntă sprâncenele şi răspunse cu vădită neplăcere:

Cred că m-ar numi Guido, întrucât acesta îmi este prenumele.

Dar numele?

Nu mă priveşte decât pe mine.

Skye înghiţi în sec, prefăcându-se a nu observa impoliteţea. Stăpânindu-se cu greu, spuse:

Ei bine, señor, iată că, în sfârşit, ne-am prezentat unul altuia. Poate că ne va fi mai uşor să discutăm deschis. Presupun că aţi hotărât ce sumă să cereţi?

El Diablo se ridică şi traversă cu paşi rari încăperea.

Veniţi puţin aici, o rugă el.

Intrigată, se supuse. Lipit de zid, se vedea un cufăr mare de fier, asemănător celor pe care spaniolii le luau cu ei pe corăbii, în veacul al şaisprezecelea, pentru a pune la adăpost aurul cu care îşi plăteau echipajele. Avea două încuietori zdravene, pe care El Diablo le descuie cu o cheie aflată până atunci într-un buzunar. Apoi ridică uşor capacul. Curioasă, Skye se aplecă, să vadă.

Nici ea nu ştia prea bine ce anume ar fi vrut să vadă; în primul moment însă, fu profund dezamăgită. Cufărul era plin de pietre mici, translucide, mult asemănătoare celor din prundişul plajelor.

Cam ce credeţi că ar putea fi acestea? o întrebă El Diablo.

N-am idee.

Brusc, îi reveni însă în memorie o amintire. Cândva, nişte prieteni reîntorşi de la Johannesburg, îi explicaseră mai amănunţit anumite lucruri. Oare de ce trebuiau păstrate cu atâta grijă nişte pietricele? Şi-atunci îl privi cu ochii măriţi de uimire:

Nu cumva sunt... diamante? murmură ea.

Ba da. Pot fi găsite în albia unui râu ce se află la vreo zece mile spre nord faţă de locul în care ne găsim acuma. Cât vă închipuiţi că valorează acest deluşor?

N-aş putea să apreciez, mărturisi Skye.

Diamantele acestea nu sunt la fel de frumoase ca cele care se găsesc în Brazilia sau în Africa de Sud. Totuşi, sunt diamante şi chiar dacă fiecare dintre ele are câte un defect, conţinutul de faţă valorează între două şi trei sute de mii de lire sterline.

Apoi îşi îndreptă privirile spre chipul uluit al fetei.

V-ar plăcea să vă alegeţi din ele câteva? întrebă el.

Nu, nu! Mulţumesc.

Tonul ei hotărât îl făcu să zâmbească. După aceea, deschise un compartiment micuţ dinlăuntrul cufărului.

Diamantele neşlefuite nu sunt prea atrăgătoare, observă el. Poate că acestea v-ar plăcea mai mult?

Scoase de-acolo un săculeţ de pânză şi deşertă în cealaltă palmă o ploaie de pietre scânteietoare. Vreo treizeci sau patruzeci de nestemate străluceau în palma-i brună.

Luaţi de-aici două-trei... Sau vreo zece, dacă doriţi, o îmbie El Diablo.

Instinctiv, Skye făcu un pas înapoi.

Sunteţi foarte amabil, spuse ea pe un ton rece; dar nu-mi plac diamantele.

În cazul acesta, vă deosebiţi mult de majoritatea semenelor dumneavoastră, mormăi el. Sunteţi foarte sigură că nu o să vă schimbaţi părerea? Aţi putea avea cercei frumoşi sau o brăţară...

Nu, mulţumesc!

Skye se reîntoarse la divan. Ce voiau să însemne toate astea? Era gata-gata să plătească o răscumpărare - pentru aşa ceva se şi afla acolo - şi iată că, după ce îi arătase o avuţie de necrezut, în diamante brute, îi oferea curate giuvaieruri! Era de-a dreptul năucită.

Fără să se grăbească, El Diablo vârî la locul lor, în săculeţ, diamantele şlefuite, introducându-le în acelaşi seif interior al cufărului: apoi închise capacul acestuia şi veni lângă Skye.

S-a făcut târziu, spuse el. Oamenii mei se culcă devreme, muncesc din greu în timpul zilei.

Nu s-ar fi zis, gândi Skye. În timpul cinei, glasuri, strigăte de copii, lătrăturile câinilor, acordurile unei chitare le însoţiseră necontenit discuţia; iar acum, o dată cu lăsarea întunericului, muzica devenise parcă şi mai sonoră, şi mai sălbatic-voioasă. Cu toate acestea, ea îi răspunse pe un ton serios:

Şi mie mi-ar plăcea să dorm, señor, şi, întrucât mâine veţi fi probabil ocupat, iar eu nu vreau să abuzez de ospitalitatea oferită, vă cer să încheiem cu următoarea întrebare: dacă nu aţi pus la cale răpirea mea, pentru a obţine o răsplată, atunci spuneţi-mi ce urmăriţi, de fapt?

N-aş fi crezut că motivul meu v-ar putea scăpa cu adevărat, se arătă mirat El Diablo.

Nu înţeleg ce vreţi să spuneţi. Cred că doriţi o plată oarecare. Dar dacă nu despre bani e vorba, atunci?...

Intuiţia feminină nu vă spune chiar nimic.

El Diablo nu o mai privea, îşi stingea trabucul. Când se ridică în picioare, ea îi observă şi mai bine statura înaltă, umerii laţi, forţa, nu mai puţin tinereţea. Şi-l imaginase mai vârstnic, aproape fără vârstă, mai mult o putere decât un personaj, mai degrabă legendar decât uman. Îşi simţi deodată buzele foarte uscate.

Nu... nu înţeleg, îngăimă ea. Poate că sunt idioată... sau poate că nu vorbim aceeaşi limbă.

Ei bine! să aranjăm şi asta, răspunse el în engleză.

Skye slobozi un scurt ţipăt de uimire:

Vorbiţi engleza?

Dumneavoastră nu vorbiţi spaniola?

Desigur... par nepoliticoasă, dar n-aş fi crezut niciodată. Înţelegeţi?

Oare numai englezii pot să aibă un talent sau altul?... Bineînţeles, dimpreună cu nepreţuiţii americani?

Vorbiţi atât de bine...

Sunt foarte măgulit de buna dumneavoastră părere.

Atunci, spuse Skye, cu hotărâre, dat fiind că ne exprimăm la fel, o să vă fie poate mai uşor să-mi explicaţi... M-aţi adus aici cu forţa; fireşte, n-am încercat să scap din mâinile oamenilor ce vă slujesc, pentru că nici n-aş fi reuşit. Ştiţi că sunt bogată. Mi se părea logic să doriţi o sumă de răscumpărare.

O fi aceasta părerea dumneavoastră, dar nu şi a mea.

Ei bine, şi?... Pentru ce continuaţi să vă ascundeţi după deget? Lămuriţi-mă odată şi să terminăm, strigă tânăra fată.

Sunteţi, într-adevăr, mult prea modestă, constată El Diablo. Oare să fi orbit chiar toţi tinereii din Londra şi din New York?

Nu... nu înţeleg.

Ba cred că înţelegeţi foarte bine.

Skye îşi simţi inima zbătându-i-se în piept nebuneşte.

Dacă vreţi să spuneţi... ce-mi închipui...

Glasul îi tremura împotriva vrerii sale.

Sunteţi nebun!

Nicidecum, îi răspunse el, calm. Ştiu doar să preţuiesc frumuseţea, când îmi este dat să o întâlnesc.

Conversaţia noastră îmi pare de-a dreptul ridicolă, sublinie Skye, încercând să se biruie pe sine. Dacă urmăriţi, cumva, să mă înfricoşaţi, să ştiţi că totu-i zadarnic. Sunt englezoaică, aţi uitat?

Un surâs palid rătăci, fugar, pe buzele lui El Diablo.

O englezoaică pierdută în inima Mariposei îşi picură el cuvintele. Cea mai apropiată ambasadă se află la peste trei sute de kilometri.

Ironia lui era mai greu de combătut decât orice altceva. Totuşi, încordându-şi voinţa, Skye se sumeţi, privindu-l în luminile ochilor, spre a-l înfrunta mai bine.

Dacă sunteţi atât de trufaş, încât să vă socotiţi irezistibil, o să vă spun îndată cum stă treaba: m-aţi îngrozit din prima clipă în care v-am văzut. Sunteţi crud, brutal, bestial şi, la urma urmei... un asasin!

Aţi terminat? o întrebă el, fără să manifeste nici cea mai slabă tulburare auzind insultele cu care îl împroşca.

Nu vă ajunge? ridică iarăşi tonul Skye. Dar acum, socot că farsa a durat destul. Daţi-mi calul şi lăsaţi-mă să mă întorc la Jacara. Nu vreau nici escortă, nici călăuză, îmi voi găsi drumul şi singură. Lăsaţi-mă să plec imediat. M-auziţi?

Chiar vă închipuiţi că aţi ajunge departe, plecând singură? o întrebă El Diablo. Am destui bărbaţi tineri şi virili pe-aici, prin munţi.

Aş fi poate în mai mare siguranţă cu ei decât cu dumneavoastră, i-o întoarse tânăra fată. Le-o mai fi rămas vreo urmă de cinste.

El Diablo zâmbi, îi întinse o mână, iar cu cealaltă o prinse de bărbie, ca să o facă să-şi ridice capul.

Atât de mică şi totuşi atât de vijelioasă! observă el. Uitasem că o femeie poate fi, în acelaşi timp, impetuoasă şi nespus de atrăgătoare.

Glasul bărbatului devenise mângâietor... Dar, printr-un gest brusc, ea îi dădu mâna la o parte.

Să nu mă atingeţi! se răsti ea. Dacă aş avea acum o armă, v-aş ucide chiar şi numai pentru că aţi cutezat să puneţi mâna pe mine. O să plec, orice-aţi zice!

Şi fugi spre uşă. Dar, cu o repeziciune pe care nu şi-ar fi putut-o închipui, el îi tăie calea. În năvalnica ei pornire, ea nu se putu opri la timp, se lovi de el, simţindu-se cuprinsă în braţe. Îl bănuia viguros, dar nu şi-ar fi imaginat că puterea braţelor lui de oţel să o imobilizeze până într-atât, încât să nu mai fie în stare de nimic.

Daţi-mi drumul! Daţi-mi drumul!

Nu implora, ci poruncea, dar el râdea, fără să-i dea drumul. Skye încerca să se desprindă, necontenind totodată cu insultele:

Brută ce eşti! Demonule! O să te ucid!

Apoi se văzu silită să tacă, deoarece buzele lai El Diablo, aprinse şi pătimaşe, i le strivea pe ale ei, sorbindu-i parcă însăşi viaţa. Deznădăjduită, îşi înţelese neputinţa...

Brusc, pe cât de furtunos o luase în braţe, El Diablo îi dădu drumul; poate că s-ar fi prăbuşit, de nu s-ar fi prins de spătarul unui scaun. Şi rămase un timp aşa, fremătătoare, respirând anevoie. Ochii i se măriseră de groază.

Şi acum, spuse El Diablo, pe un ton suav, să nu-l mai facem pe preot să aştepte.

Skye izbuti să murmure:

Un preot?

Cel care ne va căsători. Poate că am greşit, neexplicându-vă mai dinainte acest lucru.

Poate că paloarea, expresia rătăcită de pe chipul fetei deşteptară în El Diablo un simţământ de milostivire, de vreme ce continuă astfel:

Vă datorez lămuriri care, date fiind împrejurările, se vor dovedi succinte. Comand aici forţe destul de mari; ce anume reprezintă ele şi ce fac nu vă interesează. Îmi este suficient să adaug că, în cuprinsul acestor forţe, se află două grupuri de indieni în număr mare şi că fiecare dintre aceste grupuri doreşte să mă căsătoresc cu cea mai grozavă fată din tribul lor. Dacă aş accepta-o pe una, s-ar simţi jignită cealaltă; dacă le-aş refuza pe amândouă, aş da serios de gândit acestor oameni de treabă, care şi-ar închipui că nu sunt bărbat. Prin urmare, soluţia este clară, sare în ochi: trebuie să mă însor. Şi, întrucât femeia care îmi va purta numele trebuie în acelaşi timp să-mi facă onoare prin însăşi persoana ei, v-am ales.

Nu sunteţi în toate minţile! bâigui Skye.

Mi-aţi mai spus-o.

Oare vă închipuiţi, fie şi o singură clipă, că aş accepta să iau parte la o astfel de căsătorie? Nimeni şi nimic nu mă va sili să spun da.

Preferaţi să staţi aici, cu mine, fără binecuvântarea bisericii?

Între ei se aşternu un răstimp de tăcere. În sfârşit, pentru a evita să-i răspundă prea direct, Skye spuse:

Oricum, această căsătorie nu va fi legală, deoarece este nevoie de o ceremonie civilă.

Care a şi avut loc.

Cum?

Drept răspuns, El Diablo scoase din birou un document pe care i-l întinse fetei. Ea îl luă cu mâini tremurătoare... Câteva clipe, rândurile îi jucară prin faţa ochilor. În sfârşit, înţelese că, într-adevăr, era un certificat de căsătorie între Guido, cunoscut sub numele de El Diablo şi Skye Standish.

Cu glas profund schimbat din pricina mâniei, întrebă:

Cum de vi l-aţi procurat?.

Suntem căsătoriţi prin procură, o lămuri El Diablo surâzând. Secretarul de la starea civilă din Jacara s-a lăsat foarte lesne convins.

Skye aruncă hârtia care căzu jos.

Nici o josnicie nu te face să dai înapoi.

Skye schimbase forma de adresare...

Totuşi, nici chiar dumneata nu vei putea sili un preot să căsătorească o femeie împotriva voinţei sale.

Dacă o să înţeleagă ce-i spune ea, răspunse El Diablo cu blândeţe. Din nefericire, am fost nevoit să iau grabnic măsuri, aşa încât am recurs la un preot aflat în călătorie. Pleacă mâine spre Brazilia şi, regret pentru dumneata, nu vorbeşte decât portugheza.

Skye nu mai ştiu ce să-i răspundă. Privea, parcă lipsită de grai, cum trăgea El Diablo draperia din faţa uşii.

Vino, porunci el. Mă vei lua de bărbat. Nu există alternativă.

Skye paşi spre el, parcă hipnotizată. Îşi simţea capul gol, dar ştia că trebuie să i se supună. Când ajunse lângă el, ar fi vrut totuşi să urle sălbatic, să se lupte, să o ia la fugă... Dar toate stările acestea îi trecură prin minte ca un fulger, în vreme ce bunul-simţ, de nezdruncinat în fiinţa ei, stăpâni din nou; îşi dădea limpede seama că nici un efort nu ar sluji-o.

Tabăra îşi schimbase mult înfăţişarea. De-a lungul terasei, pe scară şi puţin mai departe, formând un cerc: bărbaţi înşiruiţi ca la paradă, cu făclii în mână, ce răspândeau o lumină ciudată peste marea de chipuri întoarse spre Skye şi El Diablo. După numai o clipă de tăcere, cei de faţă scoaseră urale ce se contopeau într-un singur glas.

Skye îl simţi pe El Diablo luându-i o mână şi, ca în vis, coborî treptele, între cele două şiruri de torţe, îndreptându-se spre un anume loc, unde un preot aştepta în faţa altarului înjghebat în pripă.

Nu vreau! Nu vreau!

Astfel ar fi vrut să strige Skye, dar gâtleju-i uscat nu slobozi nici un sunet.

Şi, dintr-o dată, o cuprinse frica. Nu doar de El Diablo, dar şi de toţi necunoscuţii aceia care o înconjurau. Nu-i putea desluşi cu limpezime şi chiar avu senzaţia că se întoarce în timp; că asistă la o ceremonie desfăşurată în preistorie. Dacă ar fi refuzat să facă ceea ce i se cerea, oare la ce soi de acte crude s-ar fi dedat oamenii aceia? Scena părea cu totul ireală; la un moment dat auzi glasul lui El Diablo venind ca din depărtări:

Ceremonia va fi scurtă, întrucât nu eşti catolică.

Acum, se aflau în faţa preotului. Formând zid neîntrerupt, mulţimea îi împresura din toate părţile, astfel că Skye se simţea prizoniera unui bărbat şi a tuturor celor care îl urmau.

Preotul îşi deschise cartea. Purta sutana brună a franciscanilor şi părea destul de în vârstă. Când vorbea latineşte, glasul său răguşit şi lipsit de putere avea un accent ciudat. Skye nu îl înţelegea, astfel că, automat, ea se supunea ordinelor lui El Diablo.

Spune da.

Preotul luă mâna stângă a fetei şi i-o puse în dreapta lui El Diablo. Simţi lunecându-i pe deget un inel, după care amândoi îngenuncheară spre a primi binecuvântarea. Skye nu era în stare să se roage, nici încercată de vreun sentiment nu era; nimic, în afară de o înspăimântătoare amorţeală.

El Diablo o prinse de cot, ca să o ajute să se ridice. Apoi o îndrumă spre mica estradă - aproape purtându-o pe braţe - unde se afla preotul şi se întoarse cu faţa spre mulţime.

Dragi prieteni, strigă el, v-o prezint pe soţia mea.

Un vuiet de urale îşi semănă ecourile de-a lungul grotelor.

Vin o să fie destul pentru toată lumea, continuă El Diablo. De asemenea muzică. Totul, pentru acest prilej de seamă.

Skye îi aruncă o privire şi văzu că ochii lui exprimau voioşie.

Izbucni apoi glas de chitare, deşi încă înăbuşit de corul aclamaţiilor. El Diablo o conduse pe Skye înapoi, pe acelaşi drum pe care veniseră. Urcară treptele de piatră, până la terasă, iar la intrarea în cavernă, El Diablo se opri pentru ca Skye să poată privi în urma ei. Bărbaţii şi femeile se prinseseră într-un dans frenetic. Se aducea vin în butoaie mari, pe lângă un foc care atunci se înteţea şi a cărui lumină avea să o înlocuiască pe cea a torţelor. O scenă straniu de frumoasă şi, cu toate că Skye pierduse pentru moment orice simţ critic, tot observă silueta întunecată a munţilor conturându-se pe fundalul bolţii înstelate, precum şi flăcările care se înălţau din rugul încins. Înainte de a putea să contemple şi mai mult peisajul, El Diablo o făcu să păşească pragul, trăgând după el perdeaua grea ce acoperea uşa.

Toate lumânările erau aprinse; după bezna de-afară, încăperea părea şi mai strălucitoare. Skye îl văzu pe El Diablo întorcându-se spre ea cu un licăr în privire şi un surâs pe buze. Atunci îşi reaminti că era singură cu el şi că, acum, îi era soţ. 


IV.

Skye deschise ochii. I se păru că dormise foarte mult, prăbuşită într-un somn greu şi fără vise, născut dintr-o totală epuizare. În cameră pătrunsese soarele; în scalda razelor lui, covoarele indiene care acopereau pereţii zămisleau ape unduioase.

Închise din nou ochii, afundându-şi capul şi mai adânc în pernă. Se culcase abia în zori, când tabăra se deştepta. În momentul acela, auzind câinii lătrând şi văzând copiii ieşind somnoroşi de prin cabane şi corturi, în timp ce femeile dădeau fuga la râu, înţelese că avea în sfârşit curajul să doarmă. Atât de istovită se simţise, încât abia de mai avusese putere să-şi lase veşmintele să lunece de pe ea, că se şi prăbuşi pe pat. Îşi pierduse cunoştinţa chiar în clipa în care capul îi atinse perna. Şi iată că, totuşi, nimic nu se întâmplase. Rămăsese singură în cameră, singură cu bezna ei şi cu nespusa ei teamă.

Mai întâi, alergă la fereastră, să vadă cum ar putea fugi; dar, dincolo de perdea, minunatele zăbrele de fier, cu migală măiestrite de un fierar aparţinând veacului XVI, erau sortite să zăgăzuiască orice trecere - atât dinlăuntru, cât şi din afară. Doar mâna puteai să ţi-o treci printre zăbrele, atâta tot.

Skye dădu perdelei drumul şi aşteptă, încordându-şi auzul; dar nu desluşi decât zgomotele obişnuite ale taberei. Muzica se înteţi - mai zgomotoasă, mai sălbatică - râsetele şi ţipetele dansatorilor erau într-un continuu crescendo. În sfârşit, se făcu linişte. O linişte grea, care îi îngăduia să-şi audă chiar şi bătăile nebuneşti ale inimii.

Nu voia să-şi închipuie că El Diablo ar fi putut intra în cameră pe neaşteptate; nu crezuse acest lucru nici când îi spusese bună seara, în timp ce traversa încăperea pentru a veni lângă ea; lângă o fiinţă încremenită, cu nervii încordaţi, mâinile crispate până într-atât, încât unghiile se înfipseseră în carnea palmelor. El doar atât spusese:

A fost grea ziua. Mergi de te culcă.

Rămăsese fără glas. Era gata să se bată cu el, să se apare, să nu-i dea voie să o sărute, cu toate că se ştia neputincioasă în faţa puterii lui. Nu uita nici apăsarea buzelor sale pe gura ei şi era sigură că, de avea să repete gestul, ea ar muri de silă. Dar, în loc de toate acestea, el doar zâmbise, trăsese perdeaua care izola camera, invitând-o printr-un simplu gest să-i treacă pragul. Se dusese atunci mai aproape de el, sleită de puteri şi speriată, asemenea vietăţii care se teme de aparenţa înşelătoare a capcanei. Trecând prin faţa lui, îşi ridicase privirile şi îi citise pe chip o expresie ciudată, ce parcă dezminţea flacăra din căutătură.

Ar fi vrut să fugă, să evite orice apropiere, însă orgoliul o ţintuia locului. Poate că el a bănuit prin cât efort se stăpânea. Buzele lui se strânseseră puţin, în timp ce îi luase mâna.

Permite-mi să afirm că această ceremonie era de neînlăturat.

Se aplecase, îi sărutase degetele; dar ea îşi retrăsese cu brutalitate mâna dintr-a lui.

Este prea târziu ca să-ţi mai spun ce gândesc despre dumneata! De altfel, ştii foarte bine.

Drept răspuns, a râs. Dar pe urmă a adăugat:

Tot aşa de violentă? Gândeam că eşti mult prea obosită, încât să te mai poţi zbârli.

Să mă zbârlesc? sărise ea. Am trecut de hotarul mâniei. Mă dezguşti, te dispreţuiesc. Eşti josnic, respingător. Ai dreptate, nu mai sunt în stare să-mi ies din fire.

A râs şi după această replică. Apoi, înainte de a-i bănui intenţia, el s-a aplecat şi a sărutat-o uşor, pe gură. Nu avusese timp nici să scoată vreun ţipăt, nici să se zbată... El Diablo dispăruse... Ea rămăsese singură în cameră.

Privise în jur, înnebunită, întrebându-se cum ar putea să se ferece, deşi îşi dădea seama cât de smintit era un asemenea gând. El Diablo putea să anihileze orice printr-un simplu gest. Atunci, s-a hotărât să aştepte - când lângă fereastră, când umblând nervoasă, în sus şi în jos, pe covorul de blană.

Totuşi, nu venise. O cruţase. De ce? îşi punea, în clipa de faţă, Skye întrebarea. Care să fi fost temeiul comportării lui? Dar nu găsea răspuns. Culcată pe spate, îşi rememora evenimentele din ziua precedentă şi înţelese că era şi mai descumpănită, şi mai speriată decât înainte.

Avusese dreptate Jimmy când îi vorbise despre primejdiile care o pândeau în Mariposa. Ea, însă, nu şi-ar fi putut închipui asemenea lucruri; era atât de sigură de sine, se credea atât de invulnerabilă. I se păruse că naţionalitatea ei engleză şi dolarii americani îi puteau fi pavăză în orice împrejurare. Şi, cu toate acestea, iată că pe El Diablo nu îl impresionaseră.

Deodată, un zgomot uşor o făcu să-şi ţină respiraţia, readucând-o pe făgaşul groazei. Era un zgomot de paşi, însoţit de clinchetul inelelor metalice ale draperiei pe care mâna cuiva o dădea la o parte.

Skye nu îşi ridică privirile, nu se clinti, sufocată de teamă. Da, cineva intra în cameră.

Dar înţelese pe dată că altceva se petrecea. Pasul era vătuit, calm. Deschise ochii: lângă ea era o tânără indiană cu păr de jad, frumos împletit de o parte şi de alta a chipului ei delicat şi arămiu, cu ochi migdalaţi şi pleoape lăsate a sfială.

Aduc îndată señorei mâncarea, grăi tânăra într-o spaniolă cu accent melodios, specific indienilor.

Señora. Cuvântul, asemenea unui pumnal, străpunse inima înfricoşatei Skye. Da, acum era femeie măritată, nu i se mai spunea señorita. Se înfioră.

Nu vreau nimic, fusese răspunsul ei.

Dar indiana ieşise din încăpere. Skye se aşeză pe pat şi îşi privi ceasul. Surprinsă, constată că acele indicau aproape ora trei. Dormise din zori, până acum. Privirea ei se opri apoi asupra altui giuvaier: inelul pe care El Diablo i-l pusese în deget. Îl examină câteva clipe, apoi şi-l smulse de la mână şi îl aruncă departe. Inelul se ciocni de un covor de pe perete şi căzu jos, într-o rază de soare; privindu-l astfel, îngrozită de ceea ce reprezenta, ea îşi reaminti că, deseori, îşi făgăduise să nu se mărite niciodată...

Urăsc bărbaţii. Îşi jurase lucrul acesta de sute şi sute de ori, dornică să rămână liberă de orice constrângere bărbătească şi iată că acum avea un soţ. Şi încă ce soţ! Un ucigaş, un revoluţionar, un demon.

Skye îşi ascunse faţa în mâini.

Tânăra indiană se întoarse aducând un platou pe care îl aşeză lângă pat. Întâi, Skye fu cât pe ce să refuze mâncarea, dar apoi se gândi că trebuia să adune puteri, pentru a înfrunta piedicile care o mai aşteptau. Cu efort, înghiţi câteva linguri de supă, înmiresmată de legume verzi asemănătoare cu sparanghelul; dar nu avu curajul să guste din celălalt fel de mâncare şi se mulţumi să bea puţin maté{2} fierbinte.

Mai avusese o dată prilejul să aprecieze această băutură naţională a americanilor din sud; constată că-i dădea puteri, că o stimula. Îi fu deci uşor să mulţumească pe un ton mai cald:

Mi-a făcut bine tot ce mi-ai adus. Cum te cheamă?

Neengai, señora.

Ce nume frumos! Vrei să-mi aduci apă, să mă pot spăla, Neengai?

Indiana îi aduse o cană mare plină cu apă caldă şi, în timp ce Skye se spăla, adună hainele lăsate pe jos şi le puse în bună rânduială.

Şi acum, hainele mele, spuse Skye.

Mă duc să le aduc, señora.

Ieşi din cameră aproape fugind, apoi se întoarse, împleticindu-se sub povara unui geamantan greu. Văzându-l, Skye se arăta uimită, pentru că îl recunoştea; îl cumpărase cu numai cinci luni în urmă de pe Bulevardul Cinci.

De unde vine ăsta?

Aduc încă două, señora.

Neengai mai făcu două drumuri. Skye o auzi vorbind în limba ei cu o altă persoană, aducătorul bagajelor; apoi, trăgând draperia, indiana întrebă cu ochi strălucitori:

Să desfac valizele?

Cum au ajuns aici? o întrebă Skye, străduindu-se să-şi păstreze calmul.

Acum le-au adus nişte bărbaţi.

Unde le-au găsit?

Dar Skye îşi dădu imediat seama că nu putea primi nici un răspuns. De unde să fi ştiut sărmana fată? Închise ochii, încercă să se învingă pe sine. Ar fi vrut să-şi strige cu glas tare teama şi ura, aşa încât să fie auzită de toată lumea... dar înţelese, totodată, că ar deveni ridicolă - oamenii ar fi putut-o cel mult auzi, dar nu şi vedea.

Deschide geamantanele, îi spuse ea fetei. Voi scoate de acolo ce-mi trebuie ca să mă îmbrac.

Mai târziu avea de gând să se informeze... Să afle cum au ajuns la ea bagajele, cine le trimisese. Să le fi furat cumva El Diablo? Să fi făcut chiar el o raită pe iaht, imobilizând echipajul? Orice era cu putinţă. Pentru moment, trebuia să se îmbrace decent înainte de a-l revedea.

Scotoci la întâmplare prin mormanul de haine, dând la o parte tot ce avea culori ţipătoare sau ar fi putut să pară prea elegant. Alese, întru sfârşit, o bluză-cămaşă, închisă cu nasturi până la gât şi cu guler ce putea fi strâns cu o cravată, un pantalon de croială clasică... Toate acestea îi asigurau o înfăţişare masculină. Cu o perie, găsită printre celelalte accesorii de toaletă, încercă să-şi cuminţească părul, să-l netezească, dar nu puţini cârlionţi aurii se zulufau, victorioşi, pe lângă urechi şi în jurul frunţii, de îndată ce scăpau de sub ameninţarea periei.

O pereche de pantofi fără toc îi completau vestimentaţia, iar când fu gata, ieşi din cameră. Şi din nou inima începu să-i bată aprig.

Caverna i se păru, acum, mai vastă decât prima oară. La celălalt capăt al ei, încă o deschizătură, asemănătoare aceleia prin care intrase şi ieşise până atunci; pe acolo se intra, probabil, în apartamentul lui El Diablo. Sala era goală. O traversă, fără zgomot, dar când ajunse la deschizătura ce dădea spre terasă, zări un bărbat care se sprijinea de perete, ţinând o puşcă lângă el; la brâu, legat de centură, un pistol şi un cuţit. Fuma, privind la forfota de jos, din tabără. Dar se vedea limpede că veghează. Skye trase adânc aer în piept şi păşi mai departe.

Buenos días, spuse ea bărbatului care pe loc îşi scoase de pe cap bine-ştiutul sombrero.

Buenos días, señora.

Chinuindu-se să-i şi surâdă, Skye vru să treacă prin faţa lui, dar el puse imediat mâna pe armă şi îi tăie calea:

Excusa, señora, El Cabeza a poruncit să staţi în casă.

Dar aş vrea să iau puţin aer.

Excusa, señora, nu-i voie.

Rostise cuvintele pe un ton poruncitor; nu ar mai fi avut nici un rost să stea la tocmeală. Schiţând un gest de enervare, Skye se întoarse în cavernă. Se aşteptase la ceva asemănător... Cu toate acestea se simţea umilită; era tratată ca o prizonieră şi păzită de bărbaţi care făceau, desigur, haz de neputinţa ei.

Simţea că o năpădeşte din ce în ce mai tare furia. Cu greu se stăpâni să nu dea buzna la uşă, să mai încerce...

Ocoli cu privirea sala aceea a cărei boltă era atât de meşteşugit sculptată şi cu pereţi din granit şlefuit de o trudă răbdătoare. În faţa unuia dintre pereţi un şemineu imens, în faţa altuia, un scrin sculptat. Tremurând toată de teamă să nu o surprindă santinela, ea încercă să-l deschidă; dar era încuiat.

Mai era şi cufărul cu diamante. Şi biroul. Dar ea bănuia că la fel de închise cu cheia erau şi ele. Adversarul, subtil desigur, nu-i lăsa la îndemână nici o armă. Dacă avea de gând să lupte împotriva lui, trebuia să folosească şiretenia. Iar dacă dorea să scape de-acolo, prin alte metode, se cuvenea să elaboreze mai întâi un plan întocmit în linişte, fără năduf.

Încercă să-şi amintească dacă El Diablo purta revolver când sosise ea în ajun. Dar nu-i veniră în minte decât silueta lui înaltă şi expresia privirii. De-atunci ar fi trebuit să înţeleagă. Ba nu. Ar fi trebuit să înţeleagă chiar mai devreme, când îi vorbise despre omul spânzurat. În clipele acelea, faţa lui exteriorizase stări sufleteşti destul de neliniştitoare. Întâlnise în viaţa ei dragostea, admiraţia bărbaţilor, dar niciodată nu-i fusese dat să citească în privirile vreunei alte fiinţe atât dispreţ împletit cu dorinţa de a o îmbrăţişa.

Ceasurile se scurgeau încet. Skye se plimba de colo, colo, în timp ce micuţa indiană termina de scos totul din geamantane şi de aranjat - într-o nişă acoperită de-un covor, deci într-un soi de dulap - rochiile. Rufăria dantelată şi diafanele cămăşi de noapte îşi găsiră loc în sertarele scrinului.

Nu aţi vrea să vă odihniţi puţin, señora? întrebă Neengai, văzând cât de palidă şi de încordată era Skye.

Nu. Nu sunt obosită.

Mă duc să aduc puţin maté rece, spuse cu glas coborât indiana, sugerând astfel singurul leac ştiut de ea.

Skye aştepta înfrigurată întoarcerea lui El Diablo... Dar, în acelaşi timp, dorea să-l revadă. Sporită din pricina temerilor, incertitudinea ei devenise de neîndurat. Se răcori cu băutura adusă de slujnică, deşi înghiţind anevoie. Timpul trecea mult prea greu, până ce, deodată, se făcu simţită dinspre tabără o anume vânzoleală. Skye alergă la fereastră, de unde asistă la întoarcerea lui El Diablo însoţit de oamenii lui.

Soarele, în drumul său către asfinţit, dădu strălucire metalului din şa şi hamuri, precum şi pintenilor lui El Diablo în timp ce descăleca. Discută câtva timp cu nişte bărbaţi care îl aşteptaseră, apoi urcă, fără grabă, treptele care duceau spre caverne. Skye îi auzi pasul răsunând pe parchetul sălii. Inima îi bătea atât de puternic, încât se simţea ca în pragul unui leşin, iar genunchii începuseră să-i tremure fără ca ea să şi-i poată stăpâni.

Se aştepta să-l vadă apărând în pragul uşii, ori să trimită pe cineva după ea. Dar nimic din toate acestea nu se întâmplă.

Au trecut astfel cinci, zece, douăzeci de minute. Skye îşi privi ceasul, era aproape ora opt. Presupunea că o să-i pretindă să fie prezentă la cină. Într-adevăr, Neengai veni să-i spună:

Cina-i servită, señora.

De data aceasta trebuia să meargă până în sala cea mare.

Skye păşea încet, străduindu-se să calce cu semeţia şi demnitatea ce-i fuseseră proprii şi fireşti chiar şi în ajun. Trase draperia.

El Diablo o privea, sprijinindu-se cu spatele de şemineu. Se schimbase, purta veşmintele din seara precedentă - cămaşă albă, pantalon negru şi cingătoare purpurie. Fuma un trabuc, la care se grăbi să renunţe când o văzu intrând, deşi continua să-l ţină între degete, astfel că fumul urca uşor spre chipul lui, precum aburul tămâii în faţa unei divinităţi.

Prin urmare, au sosit şi bagajele...

Skye tresări; nu se aşteptase la cuvintele acestea.

Aş cere să mi se dea o explicaţie... începu ea.

Asta mai poate aştepta, îi curmă el vorba. Sunt alte lucruri mai urgente, ca de pildă maniera dumitale de a te îmbrăca - prea masculină, deloc seducătoare. Se pare că ai uitat motivul pentru care te afli aici: eşti soţia mea. Vreau să te văd în rochie de seară. Cina o să mai aştepte, poţi merge să te îmbraci.

Obrajii fetei se îmbujorară.

Cum îndrăzneşti?

El Diablo îşi arcui sprâncenele a mirare.

Iată un răspuns oarecum demodat.

Refuz să mă schimb! se răsti ea.

El îşi privea trabucul. Un surâs abia schiţat îi destinse buzele.

Este cumva nevoie să joc rolul cameristei?

Glasul calm al lui El Diablo ascundea, fără putinţă de tăgadă, o ameninţare, deoarece - ridicându-şi privirile - Skye citi în ochii bărbatului o voinţă de nebiruit. Câteva clipe ea îl sfidă, înălţându-şi bărbia şi respirând mai poticnit. Apoi, înciudată, fugi spre camera ei şi dispăru îndărătul draperiei.

Neengai nu era de faţă, ca să o poată ajuta. Tremurând, de teamă ca El Diablo să nu o ajungă din urmă, îşi aruncă hainele de pe ea, pantofii cei greoi şi trase de după covorul nişei cea dintâi rochie care îi căzu în mână..

Abia după ce o îmbrăcă se văzu în oglindă, în timp ce, aplecată, îşi încheia sandalele. Observă, deci, că purta o rochie de bal din tul verde pal brodat cu strasuri şi împodobit pe un umăr cu o ghirlandă de flori corai, care cădea într-o parte, până pe fustă. Nu se folosise de ea decât o singură dată, la un bal din New York şi se întrebă dacă putea să existe ceva mai lipsit de bun gust şi de cuviinţă ca rochia aceasta scânteietoare şi spumoasă într-o grotă cioplită cândva de către incaşi, iar acuma locuită de un bandit modern.

Îşi potrivi puţin pieptănătura, băgând totodată de seamă că era albă ca varul la faţă, că în ochi îi sălăşluia totuşi spaima. Apoi se întoarse în sala cea mare. El Diablo nu se clintise, dar în loc de trabuc ţinea în mână un pahar. Mai întâi o privi în tăcere.

Aşa este mult mai bine, spuse el întru sfârşit.

Asemenea încuviinţare îi păru lui Skye şi mai penibilă; chiar mai umilitoare decât mustrarea dinainte.

Te detest, murmură ea. Te urăsc.

În acest caz, mă amuzi în continuare, i-o întoarse El Diablo. Pentru că întotdeauna am socotit nesărată sensibilitatea aceea plină de afectare, pe care majoritatea femeilor o botează iubire.

După aceea, Skye se întrebă ce i-ar fi putut răspunde, dacă indienii nu ar fi intrat în chiar momentul acela cu cina.

A fost şi mai gustoasă decât cea din seara precedentă. Vinuri cu buchet subtil ar fi făcut cinste celei mai alese mese din orice mare capitală europeană... Dar Skye făcea neînchipuite eforturi doar ca să dea impresia că mănâncă. Ea bău o gură de vin şi aşteptă să li se aducă cafeaua, înainte de a pune întrebarea care îi sta pe limbă încă de la începutul mesei:

Cât timp o să mă ţii aici?

El surâse. Privirile lui trecură uşor peste chipul ei gingaş, deşi înspăimântat, apoi - la fel de uşor - peste întreaga ei siluetă, de la părul bălai, până la sandalele argintii.

Până ce o să mă plictisesc de dumneata, îi spuse el. Mă tem că nici căsătoria - pentru mine un eveniment - nu mă va putea scuti de plictis.

Skye se ridică brusc de pe scaun.

Cum de poţi fi atât de smintit? strigă ea. Crezi că nimeni nu îmi va observa lipsa? Sunt sigură că până acum căpitanul iahtului i-a şi telefonat vărului meu, în Chile. Vor începe să mă caute, aşa că o să plăteşti scump incalificabila dumitale comportare.

Nu cred, răspunse calm El Diablo. Am luat toate măsurile de prevedere. Vizitezi, fără dificultate, ţara care te interesează atât de mult.

Adică?

Exact ceea ce am spus. Chiar şi un bandit de trei parale poate avea imaginaţie, dacă îşi dă puţină osteneală.

Cine ţi-a spus asta? întrebă Skye, descumpănită. Este un adevărat coşmar. Nimeni nu se poate socoti atât de puternic, cum pretinzi dumneata că ai fi.

Nu pretind nimic. Dar pentru a-ţi reda liniştea şi a-ţi dovedi că vărul dumitale nu va fi deranjat, îţi voi explica, dacă doreşti, aranjamentele pe care le-am făcut.

Se ridică, luă o scrisoare dintr-un sertar al biroului şi i-o dădu lui Skye.

Iată copia mesajului pe care căpitanul iahtului dumitale a şi primit-o în zorii acestei dimineţi.

Skye luă hârtia şi rămase înmărmurită. Era scrisul ei. Sau... era atât de perfectă imitaţia, încât greu ar fi putut crede că nu o scrisese ea însăşi. Uluită la culme, citi:



Dragă domnule căpitan Maclean,

Am avut norocul să-mi întâlnesc nişte prieteni care m-au invitat să stau câtva timp la ei. Pentru mine, asta înseamnă un prilej minunat de a vedea interiorul ţării, astfel că v-aş fi recunoscătoare dacă aţi binevoi să dispuneţi împachetarea unei cantităţi din lucrurile mele, cam pentru două, trei săptămâni şi să le încredinţaţi purtătorului acestei scrisori. Evans ştie foarte bine ce lucruri mi-ar fi folositoare. Spuneţi-i să nu uite rochiile de seară.

Sper ca dumneavoastră, dimpreună cu întreg echipajul să petreceţi un sejur plăcut la Jacara.

Cu cele mai bune şi sincere urări,

Skye Standish.



Cu ochii măriţi, ea examină semnătura şi exclamă:

Dar cum? Unde? În ce fel?

Mă tem că o scrisoare adresata mătuşii dumitale, în Anglia, a întârziat cu o zi, spuse El Diablo, amuzat de uluirea fetei.

Mai întâi, Skye nu înţelese ce anume voia să spună; apoi îşi aminti de scrisoarea întocmită în dimineaţa precedentă şi încredinţată unui ins, pe cheu. Era probabil un om de-al lui El Diablo şi astfel a putut avea banditul un specimen al semnăturii ei.

Cu un glas pe care şi l-ar fi dorit cât mai biciuitor, Skye îl apostrofă:

Aşadar, nu eşti doar un asasin, ci şi un falsificator?...

Din nefericire, nu mi-aş putea revendica un asemenea talent, dar există în tabără un om cu adevărat artist în materie. Dacă am şti tot adevărul despre el, cred că am descoperi că a părăsit Argentina pentru un motiv legat tocmai de acest dar al lui: imitarea semnăturii altora. Aici, însă, nu punem prea multe întrebări privitoare la trecutul oamenilor; ne ocupăm, mai degrabă, de viitorul lor.

După cum, la rându-mi, mă ocup de-al meu, declară Skye. Cred că nu eşti serios când afirmi că mă poţi reţine aici atâta vreme...

Atâta sau chiar mai mult. Ştii de ce anume depinde sejurul dumitale.

Mă insulţi!

Mi-ai mai spus-o de câteva ori, devine plictisitor.

Dacă mă găseşti plictisitoare, n-ai decât să-mi dai voie să plec.

El Diablo surâse.

În nici un caz, dacă faci mutrişoara asta. Vino încoace.

Se sprijinea din nou de şemineu. Skye făcu un pas înapoi.

Bănuiesc că nu m-ai auzit, reluă el, fără să ridice tonul. Ţi-am spus să vii aici.

Nu!

Refuzul exprima dispreţ, dar şi puţină teamă.

Vei învăţa, cu timpul, că obişnuiesc să obţin ceea ce vreau, declară El Diablo. Aştept întotdeauna să fiu ascultat, mai cu seamă de către soţia mea.

Dar Skye rămase locului. Îl aţintea cu privirile ochilor ei negri, ducându-şi mâinile crispate la decolteul rochiei.

Urmă o tăcere încordată, iar fetei i se părea cu neputinţă ca el să nu desluşească bătăile nebuneşti ale inimii ei. El Diablo spuse, într-un târziu, pe un ton îndulcit.

Ar fi păcat să strici o rochie atât de frumoasă.

Atunci, foarte încet, pas cu pas, Skye se apropie de el.


V.

Glasul blând al slujitoarei Neengai o mulse dintr-un somn fără vise.

El Cabeza a spus că trebuie să mergeţi împreună undeva, señora. Va fi gata peste douăzeci de minute.

Skye se ridică din pat, orice urmă de oboseală părea să fi dispărut. Ieşind dintre zidurile închisorii ei, avea o şansă de scăpare! Cu o seară înainte, adormise foarte târziu. Străbătuse, cu mintea, toată gama trăirilor omeneşti, pornind de la furia cumplită, aproape ucigaşă, care aproape că o speria. Şi totuşi, încă o dată, El Diablo se despărţise de ea în pragul uşii dormitorului; încă o dată aşteptase, tremurând toată, ceasuri de-a rândul. Încă o dată rămăsese tot singură.

Prin urmare, după cină îi făcuse curte, măgulind-o cu fel şi fel de complimente; îi vorbise despre dragoste, alegând cuvinte fermecătoare, alcătuind fraze minunate, ceas după ceas, izbutind să nu se repete niciodată. O tachinase, mâniind-o numai şi numai din plăcere, iar când simţea că voia din nou să-l ocărască, îi pecetluia buzele cu un sărut. Skye se considera peste măsură de umilită... Dar în afară de acest lucru, intuia că, dincolo de felul în care se distra pe seama ei, exista ceva care îi scăpa.

În flacăra privirii lui nu exista nici urmă de actorie; şi nici în pătimaşele lui sărutări. Cu toate acestea, după ce o îmbrăţişase lângă uşă, o lăsase să intre singură. Pentru ce se dovedea atât de răbdător? Zadarnic îşi punea Skye întrebarea, răspuns tot nu afla. Nu înţelegea nimic, bărbatul acesta era o enigmă. Atât de diferit, de complet opus - în toate privinţele - de toţi cei pe care îi întâlnise până atunci, încât nu reuşea să descifreze vreun sens nici în spusele lui, nici în faptele lui.

Îl detest! Îl detest! repeta ea la nesfârşit, cu o neputinţă aproape bolnăvicioasă.

Şi-apoi, n-avea decât să-l deteste, asta nu schimba cu nimic situaţia. De fiecare dată când o lua în braţe, îşi dădea seama că ori s-ar fi luptat cu el, ori cu zidurile cavernei sau cu urieşenia munţilor, acelaşi lucru ar fi fost.

Când vei înceta să te mai aperi? o întrebase el la un moment dat, în timp ce cu o mână dezmierda pielea mătăsoasă a unui umăr, ea zbătându-se, să-i scape, totuşi, din strânsoare.

Când o să fiu moartă! îi răspunsese ea, cu obidă. Şi aş vrea ca lucrul acesta să se întâmple cât mai curând!

El Diablo râsese.

Asemenea florilor de câmp, eşti făcută să fericeşti un bărbat. Altfel, la ce-ar sluji să fii atât de frumoasă?

Aş vrea să fiu diformă, slută! Fiindcă atunci m-ai lăsa în pace!

Skye înţelesese foarte bine, după tonul cu care îi vorbea, că el se distra provocând-o. Cu toate acestea, nu se putuse împiedica să nu strige:

Dă-mi un cuţit sau un pistol şi o să arăt oamenilor de-aici în ce măsură te pot pizmui!

Dar acuma, ştiind că urma să se plimbe călare, prefera să-l asculte pe El Diablo, să-l urmeze, decât să mai petreacă o zi întreagă singură.

Mai mult ca orice ura ceasurile acelea fără de sfârşit, în care nu avea ce face decât să stea jos şi să reflecteze, aşteptând să vină seara şi, o dată cu ea, El Diablo. Pentru moment, se simţea uşurată şi, fără să mai piardă nici o clipă, începu să-şi facă toaleta, cu apă rece.

Aşteptaţi puţin, señora, mă duc să vă aduc apă caldă, în timp ce sunteţi la micul dejun.

Mă pot spăla foarte bine şi cu apă rece, îi răspunse Skye.

Era sigură că El Diablo nu ar fi aşteptat-o în cazul în care ar fi întârziat fie şi numai câteva secunde. Egoist şi arogant cum era, dacă nu ar fi văzut-o exact când hotărâse, ar fi plecat singur, fără să-i pese.

Abia când fu gata - îşi pusese şi mănuşile, îşi luase şi cravaşa - consimţi să bea o ceaşcă de cafea şi să mănânce unul dintre fructele aduse de micuţa slujnică, deşi aceasta îi pregătise şi nişte ouă ochiuri, hrană oricum substanţială.

O să-i fie foame señorei, se căină tânăra indiană.

Nu-mi duce grija, Neengai, o linişti Skye, surâzând - primul ei zâmbet de când venise în tabără.

În sala cea mare, nimeni. Atunci, fugi spre uşa ce dădea spre terasă: santinela se afla în acelaşi loc. El îi aruncă o privire, din care Skye înţelese limpede că nu avea încă voie să iasă. Se duse la fereastră, să cerceteze puţin cele ce se petreceau în tabără: bărbaţi cu sombrero pe cap mişunau într-un neîncetat dute-vino, ţesălau caii, în timp ce femeile asistau, din pragul locuinţelor, la pregătirile acestea.

Soarele urca pe boltă, dar încă nu era pe deplin puternic. Briza răcoroasă o făcu pe Skye să dorească şi mai aprig libertatea, departe de spaimele pe care i le inspirau ciudatele caverne. Urmărea cu atâta încordare activitatea din tabără, încât nu-l auzi pe El Diablo intrând; tresări când glasul lui răsună în spatele ei:

Eşti gata?

Skye se întoarse dintr-o mişcare. Soarele îşi trimitea în şuvoaie razele prin fereastră, preschimbând în aur viu cârlionţii care îi încadrau chipul precum o aură. Mânia şi lipsa unui somn odihnitor îi desenau umbre pe sub ochii care, de aceea, păreau mai mari. Era nespus de frumoasă, infinit de feminină şi de seducătoare, în pofida veşmintelor de croială bărbătească.

El Diablo, parcă trezindu-se dintr-o uitare de sine, o privea apăsat; instinctiv, ea se dădu înapoi până ce atinse grilajul de la fereastră.

Semeni cu primăvara însăşi, murmură el.

Şi pentru că ea nu-i răspundea, el o prinse de bărbie, spre a-i ridica uşor capul şi a-i vedea mai îndeaproape chipul care îşi pierduse, într-o singură clipă, culorile.

Vreau doar să te sărut, o încredinţă el. Îţi displace chiar atât de mult lucrul acesta?

Da, nu-l pot îndura! strigă ea, aşa cum şi de dumneata mi-e groază!

O ţinu astfel întemniţată numai câteva clipe, continuând să-i ţină bărbia în mâna-i mai dură ca oţelul; apoi îi dădu drumul, râzând încet.

Francheţea dumitale n-ar putea fi deloc tăgăduită, observă el, în cazul în care nu cumva faci complimente.

Oare ai fi până într-atât de trufaş încât să-ţi închipui că atingerea dumitale ar putea să producă asupra mea alt efect decât o creştere a repulsiei?

El Diablo scoase un trabuc din cutia de pe birou.

Din acest punct de vedere eşti într-adevăr originală.

Nu înţeleg.

Aprinzându-şi cu gesturi domoale trabucul, îi explică:

Vreau să spun că te cred când afirmi că îţi produc groază. Femeile nu spun întotdeauna ce gândesc.

În ce mă priveşte, ceea ce gândesc şi spun, mărturisi Skye cu amărăciune.

Apoi, printr-o mişcare bruscă se întoarse cu faţa la el, pentru a-l întreba din nou:

De ce mă ţii aici? Poate că există femei cărora le-ar plăcea să fie în locul meu, ba chiar să ţină la dumneata - Domnul să le ajute! -, dar mie îmi este silă de fiecare secundă trăită în compania dumitale. Îţi poate fi pe plac aşa ceva?

Neprevăzutul nu mi-a displăcut niciodată, îi răspunse El Diablo.

Dacă cel puţin mi-ai deveni simpatic, spuse într-un geamăt tânăra fată... Atunci te-aş plictisi şi aş avea măcar nişte şanse... Dar lucrurile stând aşa cum stau, sunt condamnată pe viaţă.

Glasul ei trăda o deznădejde fără margini. Dar, parcă plictisit de această conversaţie, El Diablo scutură scrumul trabucului şi îşi luă cravaşa.

Vino, este cam devreme pentru drame.

Maniera aceasta de a-i trata sentimentele o făcu pe Skye să tremure toată de mânie, deşi era convinsă că nici furia, nici jignirile nu dădeau vreun rezultat. Înghiţindu-şi cuvintele de ocară, îşi puse pălăria pe cap.

Sunt gata, îl anunţă ea cu răceală.

Curtenitor, El Diablo îi făcu loc să treacă prima; cu fruntea sus, fără să-i mai spună ceva, Skye păşea spre soare.

Oboseala foarte mare şi neliniştea o împiedicaseră în seara sosirii ei să arunce grotelor o privire mai atentă. Dar acum, în lumina clară a dimineţii, ea îşi dădu seama că ele alcătuiau un tot extraordinar. Se aflau acolo cu sutele, orientate spre un drumeag săpat în stâncă. Erau frumoase prin ele însele, dar splendoarea locului care le slujea drept decor era aproape de nedescris. Clinele munţilor purtau veşmânt de tufişuri înflorite, iar dincolo de tabără, păşunile apăreau smălţuite cu verbine albe şi roşii.

O adevărată explozie de culori - râul de un albastru mediteranean, rochiile femeilor ţesute în nuanţe diferite pe războaiele lor primitive şi contrastând izbitor cu arămiul pielii...

Dintr-o dată, Skye se simţi stânjenită: devenise ţinta tuturor privirilor - ale celor din pragurile grotelor sau cabanelor, ale bărbaţilor urcaţi în şei, ale santinelelor răsfirate ici, colo; până şi copiii îşi curmaseră jocul din clipa în care ea cobora treptele scării de piatră, pentru a se îndrepta spre caii înşeuaţi care aşteptau mai jos. În ciuda hotărârii luate de a nu manifesta decât indiferenţă, Skye roşi; iar când El Diablo o ajunse din urmă pe ultima treaptă, ea îl întrebă iritată:

Oamenii aceştia n-au văzut niciodată o femeie albă?

Cum să nu, au văzut destule, dar îi interesează întotdeauna cele care mă onorează cu prezenţa, iar acum, cu deosebire, cea care îmi poartă numele.

Nu tonul ironic al vorbelor lui o scoase din fire, ci faptul că fusese destul de naivă să nu se gândească până atunci că ea însăşi nu reprezenta decât una dintre numeroasele femei aduse de El Diablo în tabără. Ce lovitură neaşteptată! Îşi aminti de papucii pregătiţi în cameră, încă de la sosire şi aproape că-i veni să urle de umilinţă. Degetele i se crispară pe mânerul cravaşei şi abia se stăpâni să nu-i biciuiască obrazul.

Dar tăcu, învingându-se printr-un efort supraomenesc. Totuşi, pe semne că furia ei putea fi percepută de la distanţă, de vreme ce El Diablo o privi surâzând când repetă:

Este cam devreme pentru drame.

Într-o bună zi vei merge prea departe, îi strecură ea, cu glas înăbuşit.

El Diablo râse şi se îndreptă spre caii pe care doi indieni îi ţineau anevoie locului. Caii, de-o frumuseţe remarcabilă, tropăiau nerăbdători. Skye nu rezistase niciodată în faţa plăcerii de a putea admira un cal cu adevărat frumos. Pentru ea aleseseră o iapă aproape neagră.

Să fie prea nervoasă pentru dumneata? o întrebă El Diablo.

Înţelese că, de data aceasta, întrebarea era serioasă şi că, de avea să răspundă afirmativ, el îi putea găsi un cal mai puţin focos.

Călăresc de când abia ştiam să merg, i-o întoarse ea cu semeţie şi chiar am dat o mână de ajutor la dresarea cailor din ferma pe care bunicul meu o avea în California.

El Diablo nu mai stărui; schiţă doar un gest prin care indianul cel mai apropiat de ei înţelese că trebuia să o ajute să încalece. El însuşi se săltă cu vigoare în şea. Caii se cabrară, se dădură de câteva ori în lături, apoi Skye simţi că iapa ei răspundea mişcării hăţurilor, astfel că, de îndată ce ea trecu pe lângă El Diablo, caii porniră în trap săltat.

Oamenii din trupa lui El Diablo, care aşteptau grupaţi, dădură şi ei pinteni cailor; în numai câteva minute, cavalcada ieşea din tabără, desfăşurându-se pe câmpie. Skye numără membrii escortei - erau şase. Îşi simţea mânia domolindu-i-se, ca şi tensiunea nervoasă de altfel. Ar fi fost cu neputinţă să nu respire cu nesaţ parfumul florilor sălbatice, să nu admire cârdurile de flamingo roz, precum şi bâtlanii albi ce planau pe deasupra râului. Nori de păsări piuitoare acopereau pampasul cu minunatul lor penaj, iar repeziciunea cu care zburau era ea însăşi o încântare.

Înaintau în tăcere, însoţiţi de muzica specifică copitelor în tropot şi a clinchetului hamurilor. Skye observă că fiecare era înarmat cu un pistol şi un cuţit uriaş cu mâner de argint, fără de care s-ar fi simţit ca şi despuiat.

Skye ar fi dorit nespus să-l întrebe pe El Diablo încotro se duceau, dar nu se putea hotărî să-i vorbească. Ba chiar îşi jură, strângând din buze, să nu-i mai spună nici un cuvânt, cu excepţia vreunei situaţii deosebite.

Îi aruncă, la un moment dat, o privire şi, în pofida unui oarecare simţământ de respingere, trebui să recunoască în sinea ei că bărbatul călărea frumos. Calul lui, un murg brun-închis, care depăşea dimensiunile obişnuite, îl purta cu semeţie. Umerii laţi ai călăreţului, statura lui zveltă se armonizau deplin cu perfecţiunea întruchipată de animal. Cu toate acestea, în ciuda înfăţişării lui impunătoare, dăinuia în fiinţa lui o supleţe plină de graţie, ce contrasta în chip surprinzător cu fermitatea lui de oţel.

Dar până şi faptul că se gândea la el aţâţa în sufletul tinerei fete mânia şi ura... De aceea hotărî să-şi mute privirea de la bărbatul care călărea în preajma ei şi să nu se mai uite decât drept înainte.

Au mers astfel aproape o oră, până ce au dat de o fermă adăpostită de un pâlc de eucalipţi. De acolo, ieşiră doi bărbaţi care se apropiară de El Diablo, vrând să-i vorbească. Skye înţelese că erau chiar stăpânii fermei şi fu surprinsă de înfocarea - totuşi plină de respect - dovedită în discuţie. Au vorbit despre materialul lor, apoi, după un amical Buenos días, călăreţii şi-au continuat drumul până la ferma următoare.

Au vizitat, astfel, vreo şase. El Diablo asculta doleanţele exprimate de fermieri, dându-şi părerea, iar uneori chiar câte un ordin. Când ferma era foarte săracă, se întâmpla ca el să-i dea stăpânului bani grei, adică nu puţini pesos, pe care îi avea la el, în oblâncul şeii.

Se afundau tot mai mult înlăuntrul ţării, luând-o spre nordul râului. Skye privea cu atenţie peisajul, căutând să-şi întipărească unele detalii ce i-ar fi putut sluji la nevoie.

Către ceasul prânzului se opriră la o fermă unde erau aşteptaţi. Masa oferită se dovedi primitivă, deloc fină, deci mult diferită de tot ceea ce El Diablo pretindea în tabăra lui. El mâncă, totuşi, cu aparentă plăcere, în timp ce Skye se silea să înghită câteva îmbucături dintr-o tocană în care carnea era mult prea crudă şi extrem de tare. Pe masă au mai apărut: pâine din mălai, coaptă în casă şi brânză de capră; bărbaţilor li se aduse vin roşu de regiune şi, bineînţeles, nelipsitul maté. Desertul a constat din dulceaţă de gutui, gelatinoasă şi foarte dulce, mult apreciată de către bărbaţi.

În timp ce lumea mânca - nişte femei aduceau la masă totul - proprietarul fermei vorbi întruna, cu glas scăzut şi cam mohorât, despre necazurile sale. Nu era deloc plăcut la vedere - cămaşa îi era jegoasă, pantalonii murdari, picioarele, vârâte în nişte espadrile ponosite, de asemenea, deloc curate... Mizerie! Mizerie! era cuvântul ce revenea tot timpul în discuţie; într-adevăr, putea fi socotit personificarea însăşi a nefericirii.

Zicea că vitele se înmulţeau, dar că nu găsea pieţe în care să le vândă. Ce avea să se aleagă de el - şi de alţii asemenea lui - dacă nu reuşea să-şi vândă produsele?

El Diablo nu-i răspunse nimic înainte de terminarea dejunului. Apoi se ridică şi puse un pumn de pesos de argint pe masă.

Se vor găsi şi pieţe, spuse el. Pentru moment, este nevoie de răbdare. Dacă ne grăbim, pierdem totul.

Da, desigur, señor, înţeleg; ştim că munciţi pentru noi, dar am totuşi familie - nevastă şi patru fete...

Trebuie să ai răbdare, prietene.

El Diablo ieşi din casă. De data aceasta despărţirea nu se dovedi la fel de călduroasă.

De ce nu găseşte pieţe pentru vitele lui? întrebă Skye.

Cu toată hotărârea luată de a nu-i vorbi lui El Diablo, curiozitatea o lua înainte. În pofida propriilor ei griji, începeau să o intereseze şi cele ale semenilor ei. Dacă fermierul din proprietatea aceasta izolată nu-şi vindea produsele la Jacara, cum de mai putea rezista? Oare ce se întâmpla? De ce mergea totul mai prost ca înainte?

Da, lucrurile acestea mă interesează! mărturisi ea cu sinceritate.

Încetiniseră pasul cailor, deoarece ajunseseră pe creasta unui deal stâncos, unde tufişurile erau atât de dese, încât animalele nu puteau merge decât foarte încet.

Aşadar, îţi voi spune; de altfel, totul poate fi rezumat într-un singur nume: Alejo.

El în persoană e de vină? Sau guvernul lui?

Nu există un guvern pe de o parte şi Alejo pe de alta. Este înconjurat de lingăi care, de altfel, îi şi zic El Supremo. Mai sunt necesare şi alte amănunte?

Nu. Poţi continua, spuse Skye.

De curând, sunt câteva luni doar de-atunci, Alejo a decretat că tot ţinutul situat la nord de Jacara devenea proprietatea guvernului; adică, ceea ce în Anglia s-ar numi naţionalizare. Stăpânii de sute de ani ai unor ferme trebuiau alungaţi de pe pământul lor într-o singură noapte, fără să poată înţelege pentru ce. Edictul acesta se referă la teritoriul situat între Jacara şi Brazilia.

Pentru ce motiv?

El Diablo îi aruncă o privire piezişă.

Nu îţi voi spune decât ceea ce socot eu că ar fi prudent să afli. El Supremo are motivele lui; bune pentru el, desigur, dar nu s-a gândit şi la reacţia indienilor, care se consideră stăpâni ai acestor pământuri. Un indian este întotdeauna puternic legat de pământul lui. Cea mai mare crimă a cuceritorilor albi ai Americii de Sud a fost poate aceea că i-au deposedat pe indieni de pământul lor natal. În Mariposa, nimeni nu s-a sinchisit de ei de-a lungul unor generaţii întregi; şi-atunci, ei şi-au limitat revendicările doar asupra pământurilor pe care le ocupau, nu şi asupra câmpiilor unde fermierii aceleiaşi ţări îşi lasă turmele să pască; se mulţumeau cu crângurile şi costişele munţilor pe care nimeni nu le voia. Iar acum, iată că li se spune că nu au nici un drept asupra acestor locuri, pentru că ele aparţin generalului Alejo.

A încercat să-i izgonească?

Încă nu. Armata regulată a Mariposei este formată din aproximativ şapte sute de oameni. Adunând toţi bărbaţii instruiţi sau pe jumătate instruiţi, cred că Alejo ar putea strânge două mii de soldaţi; dar aici, în nord, există deja peste patru mii de indieni hotărâţi să apere, alături de fermieri, ceea ce ei consideră un drept al lor din tată în fiu.

De aceea îţi este teamă de spioni?

Nu mi-e teamă. Pur şi simplu îi elimin.

Skye se înfioră. Glasul acesta aspru îi reamintea cadavrul spânzurat de creanga unui arbore, ochii ieşiţi din orbite, gura deschisă... O clipă doar, i se păru că i-ar putea fi milă de dictator. Nu ştia prea multe, fireşte, dar se întreba cam ce părere îşi făcea guvernul oficial despre acest ins care îşi bătea joc de legi şi îi spânzura emisarii.

Depăşiseră creasta dealului, puteau merge din nou la trap. Au continuat astfel toată după-amiaza, neoprindu-se decât pentru adăpatul cailor sau pentru a sta de vorbă cu proprietarii fermelor, dacă nu chiar şi cu indienii instalaţi printre coline.

Timpul trecea, aveau să se întoarcă destul de târziu în tabără; arşiţa din timpul zilei se molcomise. Skye se aplecă să mângâie grumazul calului, deloc încins.

Animalele acestea sunt făcute să parcurgă distanţe lungi, păru să-i ghicească gândurile El Diablo. Ai auzit vorbindu-se despre caii creoli?

Nu.

Stirpea lor s-a stins, din nefericire. Erau descendenţii cailor arabi importaţi de spanioli în perioada cuceririi. Înainte de ei, pe acest continent nu existau cai.

Cai arabi? Asta explică totul! exclamă Skye.

Şi din nou dezmierdă ceafa iepei.

Călăreşti bine, constată El Diablo.

Skye amuţi. Uitase puţin, în timpul conversaţiei, de ura ei neîmpăcată. Acum, însă, complimentul o întărâtase iarăşi. El Diablo râse încetişor.

Englezoaicele nu ştiu să primească un compliment cu gingăşia cuvenită.

Suntem poate mai dificile în ce priveşte persoanele care ni le adresează.

Şi nu le accepţi pe ale mele...

Asta ar trebui să se înţeleagă de la sine.

Deşi îl privi dispreţuitor, El Diablo îi răspunse râzând:

N-ai obosit rezistându-mi aşa, neîncetat?

Nu, declară ea. Te voi înfrunta până la ultima suflare.

Aşadar, bătălie pierdută.

Cine ştie dacă nu se iveşte vreun prilej favorabil; uneori hazardul se dovedeşte generos. Dar te previn: victorioasă, voi fi neîndurătoare.

Vorbea cu patimă. El Diablo îşi scoase pălăria.

Iată o provocare lansată de către încântătoarea mea soţie. O primesc.

Se voia caustic. Skye l-ar fi ucis bucuroasă. Întoarse capul şi dădu pinteni calului. Îşi simţi nervii încordându-se de mânie împotriva bărbatului care o supunea voinţei lui, jucându-se cu ea de-a şoarecele şi pisica.

Au mai vizitat o fermă, apoi o luară pe calea de întoarcere. Skye fusese tot timpul atentă la drumul parcurs, pândind ocazia unei desprinderi de grup. Dar nici măcar o clipă nu fusese lăsată liberă. Şase bărbaţi, în afară de El Diablo, însemnau fără îndoială o escortă puternică. Simţi că-i slăbeşte curajul. Gândul că seara i-ar fi putut aduce vreo surpriză o urmărea. Disperată, începu să se roage - poate că totuşi avea să urmeze ceva care o va salva.

Se apropiau de tabără - încă o milă, sau aproape, şi ajungeau. Inima lui Skye începu să-şi înteţească bătăile numai la gândul că din nou avea să urce aceleaşi scări de piatră care duceau la caverne.

Asemuia cavernele acelea cu un păianjen monstruos. Îşi reamintea privirea lui El Diabolo când venise, dimineaţă, cu intenţia să o sărute. Se sustrăsese încercării lui, prin violenţă, dar nu mai putea face acelaşi lucru şi seara. La toate acestea se gândea Skye, când un strigăt le întrerupse înaintarea:

Ja-gua... Ja-gua!...

Un om striga după ajutor. El Diablo ordonă micuţei coloane să se ducă spre el. Atunci Skye văzu că era vorba de un indian pe care îl cunoşteau cu toţii, căci un cowboy îl strigă pe nume. Îşi agita braţele şi vorbea cu foc, într-o limbă pe care fata nu o înţelegea. Călăreţii ajunseră lângă el, printre stânci, şi atunci Skye văzu că omul zăcea într-o baltă de sânge, rănit pe semne de ghearele vreunei fiare. El Diablo şi oamenii lui descălecară.

Brusc, Skye înţelese că i se ivea, în sfârşit, şansa mult dorită: toţi îi întorceau spatele, alergând spre rănit.

Îşi hotărî iapa să se întoarcă în direcţia opusă, dar fu destul de înţeleaptă să nu o zorească. Încet, vreme de câteva minute făcu astfel; apoi, cu o lovitură de cravaşă, îndemnă iapa să pornească în galop.

Era deja departe, când auzi o exclamaţie. Aruncând o privire peste umăr, înţelese că ceilalţi îi observaseră fuga. O urmăreau cu toţii din priviri...

Mult aplecată peste şa, Skye galopa nebuneşte. Vântul îi smulsese pălăria de pe cap, răvăşindu-i părul. Se îndrepta spre miazăzi, ştiind că trebuia să o ia de-a lungul văii, ca să străbată apoi lanţul muntos, după ce se va fi distanţat destul de urmăritorii ei.

Nu mai cuteza să privească înapoi, dar era sigură că i se aflau pe urme. Câtva timp continuă să înainteze de-a lungul râului şi, descoperind un loc cu apă mai puţin adâncă, pe unde vacile treceau probabil mai des, îşi croi drum pe-acolo. În clipele în care iapa traversa râul, ea întoarse capul şi zări cavalcada, la numai o milă distanţă de ea; dar un singur călăreţ se desprinsese de restul, cu o viteză pe care ea nu ar fi putut-o atinge - avea un cal şi mai bun decât al ei. Singura şansă era să se menţină la aceeaşi depărtare, adică să păstreze avantajul avansului.

În faţă, i se desfăşura păşunea; în stânga, munţii acoperiţi de tufişuri. Nu avea de ales, trebuia să meargă drept înainte.

Urmăritorul cel singuratic câştiga teren; peste puţin auzi foarte aproape tropotul calului, clinchetul hăţurilor acestuia. Simţi că i se taie răsuflarea; orbită de nestăvilita dorinţă a eliberării, îşi cravaşă, fără milă, iapa. Ca într-un coşmar, îşi dădea însă seama că El Diablo se apropia tot mai mult. Încotro s-o apuce? Spre munte? Dar, încetinind cât de cât, nu făcea decât să-l ajute. Atunci ea se hotărî să se salveze fugind, în cazul în care El Diablo ar fi ajuns în dreptul ei. Era mai uşoară decât el şi poate că, în munţi, avea să reuşească să se ascundă printre stânci, unde nu i-ar fi fost cu putinţă să o găsească înainte de căderea nopţii.

Gânduri de toate felurile se învârtejeau în mintea fetei, care învăţa acum ce însemna pentru un biet animal să fie hăituit. El Diablo se apropia din ce în ce, copitele calului de sub el iscau vuiet de tunet. În câteva clipe avea să-i prindă iapa de hăţuri, iar atunci Skye s-ar lăsa să cadă la pământ, pentru ca apoi să o ia la fugă cum nu mai făcuse vreodată.

Asurzită de tropotul calului din spate, pe jumătate orbită din pricina cursei nebuneşti în care se angajase, Skye abia mai respira; deodată, simţi braţe puternice întemniţând-o, şi scoase un urlet de groază. El Diablo o smulse din şeaua ei, cu o îndemânare care cerea din partea lui o forţă herculeană, apoi, în plin galop, o trecu pe propriul cal.

După ce se simţi ridicată în aer, Skye se pomeni căzând greoi peste partea dinainte a şeii lui El Diablo; pentru numai câteva minute îşi pierdu cunoştinţa, dar secundele acestea de milostivă uitare ţinură prea puţin; revenind la realitate, avu impresia că primise în piept o lovitură de măciucă.

Faţa i se culcase peste vesta lui El Diablo şi înţelese că braţele care o ţineau atât de strâns însemnau o temniţă din care n-ar fi putut scăpa. Vru totuşi să se zbată şi, printr-o mişcare slabă, ridică un braţ să-l pălmuiască. Dar era sleită de puteri şi se văzu nevoită să-i rămână în braţe, încercând totodată să-şi redobândească suflul. Încetinind treptat mersul calului, El Diablo mai galopă un timp, înainte de a o lua înapoi; abia atunci se hotărî să vorbească, dar în şoaptă, după ce mai întâi contemplă îndelung chipul tinerei fete, genele foarte lungi, de culoare închisă, care îi tiveau pleoapele, nările fremătânde, pieptul palpitând de o respiraţie poticnită:

Fetiţă mică, chiar crezi că mi-ai putea scăpa?

Skye îi desluşi cu greu cuvintele. Nu mai simţea altceva decât amarul eşecului..

Soarele, uriaşă minge stacojie, se afunda într-un ocean de iarbă verde; în jurul lor se înălţau chemările potârnichilor, pe care Skye le desluşea ca în vis. Îi auzi şi pe ceilalţi din grup ajungându-i din urmă şi aclamându-şi căpetenia pentru izbânda forţei dovedite.


VI.

Skye întinse, ca pe nişte cărţi de joc, bancnotele din mână... Apoi le aduna şi iarăşi le întindea, adăugându-le altele aflate în teanc, lângă ea, pe divan.

Indianul îi urmărea mişcările - de asta era sigură -, deşi chipul lui de spân nu exprima nimic. Ea numără mai iute bancnotele - erau nouăzeci şi şapte de dolari. Pentru un indigen - o adevărată avuţie.

Indianul puse cu grijă paharele pe masă, dar în clipa în care se întorcea, să aducă argintăria, îi prinse căutătura de sub sprâncenele stufoase, trecând fugar peste preţiosul teanc de bani. Avea o piele de culoarea tutunului, iar părul negru îi acoperea şi gulerul cămăşii. Era tânăr, frumos... şi lacom; Skye era sigură de acest lucru. Atât de sigură, încât înşiră din nou bancnotele pe canapea. Voit, lăsă una să cadă jos, între ea şi servitor.

El ridică hârtia şi i-o dădu. Skye râse.

Mulţumesc, spuse ea. Cum te numeşti?

Yokseyi, señora.

De mult eşti aici?

Doar de câteva săptămâni, señora.

Asta voia să ştie fata; zadarnic ar fi încercat să tocmească drept iscoadă pe unul dintre slujitorii mult apropiaţi de El Diablo. Oricât de necrezut putea să pară, oamenii aceştia îi erau devotaţi până la fanatism - în ochii lor se citea lesne o loialitate fără cusur. Se purtau cu el - îşi zicea ea, dispreţuitor - cum s-ar fi purtat faţă de un zeu, nu de un om obişnuit.

Între timp, Yokseyi se întoarse.

De fapt, îl înlocuia pe unul dintre servitorii bolnavi. Skye aflase că tânărul fusese ales dintr-o duzină de voluntari, pentru că servise într-un hotel din Jacara.

Ridicându-se de pe canapea, Skye se îndreptă spre fundul sălii, de unde îi făcu un semn. El se apropie, fără să şovăie nici o clipă, călcând fără zgomot pe parchet. Şi o aşteptă, aţintind-o cu ochii săi negri. Ea continua să ţină în mână teancul de dolari.

Vrei să duci la Jacara o scrisoare pentru mine? îl întrebă ea în şoaptă, astfel încât să nu fie auzită de către santinela de la uşa acoperită cu draperie.

Indianul privi spre bancnote. Dorinţa pe care acestea i-o trezeau în suflet era neîndoielnică; dar tăcea.

Nouăzeci şi şapte de dolari, murmură Skye.

Ca în mai toate ţările Americii de Sud, moneda străină este, fireşte, admisă; prin urmare, şi în Mariposa. Dolarul era însă cel mai preţuit. Transformat în pesos, făcea dintr-un biet indian un om bogat.

Nu, señora, nu îndrăznesc.

Cuvintele fuseseră abia şuierate printre dinţii îngălbeniţi de tutun.

N-ai de ce să te împotriveşti, stărui Skye. Ţi-ar fi atât de uşor să faci asta! Uite, duci scrisoarea la corabia albă din port, cea care se numeşte Liberty, oricine o să ţi-o arate. Doar atât vei avea de făcut: să laşi scrisoarea şi să pleci. Iar dolarii ţi-i dau imediat.

Se frământa să mai găsească o cale prin care să-l poată convinge... Brusc, îşi scoase de la încheietura mâinii ceasul bătut cu diamante şi rubine, strecurându-l între degetele arămii şi tremurânde ale indianului.

O să mă duc, señora.

Nu îşi încheiase încă spusele, când mâna lui se şi întinse, cu o repeziciune uimitoare, să ia banii, ceasul şi scrisoarea; toate dispărură ca prin farmec. Apoi, luând o scrumieră de pe masa alăturată, traversă încăperea. Skye aprecie fineţea simţului său auditiv: cineva tocmai venea.

Dar era Neengai. Skye oftă uşurată; deşi nu se temuse că ar fi El Diablo, întrucât plecase dis-de-dimineaţă să inspecteze mina de diamante. Spusese că avea să se reîntoarcă la ora dejunului şi că după aceea, dacă nu intervenea nimic, urmau să iasă amândoi la plimbare, călare.

După o şedere de o săptămână în tabără, Skye îşi dădea bine seama de uriaşa muncă desfăşurată acolo, zilnic. Trebuiau vizitate mereu nişte ferme, supravegheate păşunile şi drumurile până la Jacara; de asemenea, trebuiau inspectate minele, pentru a duce apoi - în loc sigur - aurul şi diamantele exploatate după metode încă primitive, prea puţin rentabile, aproape aceleaşi de veacuri şi veacuri. Aurul şi diamantele erau extrase în cantitate atât de mică, încât Skye se şi întreba dacă meritau efortul.

În afară de toate acestea, indienii ţeseau la războaie, lucrau tâmplărie, cu deosebire mobilă, dovedind multă pricepere şi într-ale olăritului. El Diablo îi plătea pentru munca depusă, iar obiectele erau stivuite în grotele nelocuite. Skye văzuse acolo taburete neînchipuit de frumoase, sculptate în blocuri de lemn fin; de asemenea, mese şi scaune meşterite din lemn roşu, numit quebracho, nu puţine alcătuiau o reuşită combinaţie de alb cu negru. Presupunea că El Diablo intenţiona să vândă într-o bună zi toate acestea, dar între timp cei care i se alăturaseră îşi puteau, astfel, câştiga existenţa. Degetele indienelor ţeseau neobosite, schiţând mişcări pline de poezie, în timp ce, cu aceeaşi îndemânare, mânuiau fusele ce păreau că dansează.

Activitatea taberei se desfăşura pe un neîntrerupt fundal de chitare. Sunetele acestora se integraseră atât de perfect în existenţa tinerei Skye, încât aproape că nu le mai auzea: se asimilau deplin ţistuitului insectelor sau viersului păsărilor.

În timp ce ea avu tot timpul răgaz să privească în jur, să asculte ori să se odihnească, El Diablo era mereu ocupat: mereu îl aştepta cineva, ca să-i vorbească, mereu un curier aducea veşti. După cum prea bine înţelesese şi Skye, posibilităţile lui de a se informa erau fenomenale. Astfel că, acum, înţelegea cum de ştiuse tot ce vorbise ea prin oraş. Fără îndoială că şi de venirea ei aflase încă înainte de intrarea iahtului în port. Probabil că şi informaţiile furnizate de ea autorităţilor fuseseră comunicate lui El Diablo în mai puţin de o oră.

Oamenii lui de credinţă se aflau pretutindeni - în birourile instituţiilor, în magazine, printre cerşetori, chiar şi în palat. Nimic din ceea ce putea fi mai mult sau mai puţin însemnat nu-i rămânea neştiut. Totul îi ajungea la urechi...

Una dintre ferme avea şi linie telefonică, dar mult mai important era contactul direct dintre El Diablo şi oamenii săi. Veneau să-l vadă la orice oră din zi, uneori chiar în miez de noapte. În astfel de cazuri, o trimitea pe Skye să se culce, iar ea auzea murmurul glasurilor lor până ce adormea.

Renunţase la obiceiul de a mai sta în picioare, încordată şi plină de groază ca nu cumva El Diablo să intre în camera ei. În fiecare seară, el îi ura noapte bună în pragul uşii, trăgând imediat după aceea draperia despărţitoare. Atunci, Skye ştia că nu avea să-l mai vadă până a doua zi. Pentru ce se comporta astfel, nu putea înţelege. Dar tot seară de seară îi oferea o scenă de iubire - o săruta, îi murmura la ureche cuvinte înflăcărate, asemenea unui îndrăgostit nebuneşte. Cu toate acestea, nu-i devenise încă nevastă în adevăratul înţeles al cuvântului.

Totodată, Skye renunţase la nevoia de a se zbate când o îmbrăţişa, înţelegând că zadarnic îşi irosea puterile, întrucât singurul rezultat obţinut în situaţiile de acest fel era acela că îi asigura, doar lui, un triumf.

Dar cel mai greu îi suporta Skye indiferenţa faţă de sentimentele ei. Pentru el, nu însemna decât o femeie - desigur atrăgătoare -, dar nimic altceva; în afară de frumuseţe, nu-i trezea interesul.

Ori de câte ori o lua cu sine în drumeţii, nu manifesta neapărat dorinţa de a o avea lângă el. Fiindcă nu se simţea singur, era cu oamenii lui. Numai că avea grijă să nu o piardă nici o clipă din vedere - aşadar, era un egoist fără margini.

Uneori, tânăra fată închidea ochii, întrebându-se dacă toate acestea puteau fi adevărate. Îşi reamintea cât de înconjurată fusese la New York sau la Londra, unde bărbaţii păreau atât de încântaţi să-i stea în preajmă, să-i soarbă cuvintele, să-i ceară părerea...

De dimineaţă şi până seara, ba chiar noaptea câteodată, se întreba cum să scape. Mereu-mereu acelaşi gând i se rotea în minte precum o veveriţă în colivie.

Se mai liniştise când îşi dădu seama că dispunea de o importantă sumă de bani. Ce noroc că plătise, chiar în ziua răpirii ei, închirierea cailor după fiecare plimbare, precum şi bacşişurile acordate călăuzelor, fiindcă îi dorea supuşi, înţelegători. În afară de suma pe care o avea în buzunar, mai găsise bani prin diferitele poşete trimise de pe iaht o dată cu lucrurile ei. Acum, spera să fie de-ajuns pentru a-l aţâţa pe indian să înfrunte mânia lui El Diablo, dar şi pentru a compensa exilul ei în tabără.

Nu mai avusese prilejul să-i vorbească; pentru că după aceea îl văzuse pe El Diablo însoţit de celălalt bărbat, mai vârstnic, care îl slujea de ani şi ani. Iar Yokseyi păşea în urma acestuia.

O, de i-ar reuşi planul pe care îl făurise! Se întreba neliniştită dacă instrucţiunile trimise de ea căpitanului Maclean fuseseră suficient de clare. El trebuia să-i trimită o telegramă lui Jimmy, iar acesta urma să meargă personal la poliţie şi să încerce neapărat să ajungă la generalul Alejo.

Ce mult îşi dorea libertatea! Să fie din nou în siguranţă pe iahtul ei, să se îndepărteze de Mariposa şi de El Diablo!

În dimineaţa aceea, privindu-se în oglindă, se cam mirase că încercările prin care trecuse, nu-i lăsaseră pe chip decât urme neînsemnate. Slăbise, ceea ce îi punea şi mai în valoare frumuseţea. Se simţea perfect sănătoasă, lucru care în situaţia dată nu-i făcea deloc plăcere. Lungile plimbări călare nu numai că nu o obosiseră, ci îi făcuseră chiar mult bine, îndepărtând-o, într-un fel, de moleşeala în care viaţa prea îmbelşugată ar fi putut-o cufunda.

Cum de-a venit aici un bucătar atât de desăvârşit? îl întrebase ea pe El Diablo, într-o seară, după o cină şi mai suculentă decât celelalte.

Alphonse a fost silit să părăsească în grabă Jacara, îi răspunse El Diablo. Fusese plasat la o familie înstărită şi distinsă, dar într-o seară - după ce băuse ceva mai mult - şi-a îndreptat cuţitul de porţionat carnea asupra unui alt servitor al casei.

Şi... l-a ucis?

Mă tem că da. Este, ca şi mine, un asasin. Sunt destui dintr-aceştia în tabără.

O provocă intenţionat, dar Skye nu se mai lăsa prinsă.

Nu pot crede că un om capabil să facă un sufleu atât de gustos ar putea ucide altfel decât accidental, spuse Skye.

Ai o inimă bună care îţi face mare cinste! reflectă cu sarcasm El Diablo.

Skye învăţase să tacă ori de câte ori El Diablo se arăta nepoliticos. Uneori chiar se întreba cum de era în stare - ea Skye Standish - să rămână mută în faţa unei insulte, să nu reacţioneze, când înainte vreme se mânia pentru te miri ce. Acum se vedea nevoită să se domine, să-şi stăvilească protestele şi nu rareori chiar să-şi plece privirile, pentru ca el să nu citească în ele ura ce-i purta.

O sâcâia cum şi-ar sâcâi un copil pisica, râzându-şi de ea, până la smintire, ştiind-o nevoită să-şi înghită cuvintele de ocară. Astfel că tânăra fată învăţă, treptat, să fie şireată.

Cam acestea erau gândurile ei, când îi auzi pasul pe terasă. Rămase aşezată, prefăcându-se plictisită la culme.

El Diablo intră. Şi parcă umplu încăperea cu silueta-i impunătoare. Ducea un săculeţ de pânză pe care îl aruncă pe birou.

Diamante? întrebă Skye pe un ton amabil.

Puţine şi nu prea de calitate.

Ce păcat! răspunse ea cu ironie. Dacă nu iei seama, o să fii curând-curând ruinat.

Eu? întrebă el râzând. Da, uitam că ai dat crezare tuturor neroziilor pe care ţi le-am înşirat în prima seară. Diamantele nu-mi aparţin, sunt proprietate naţională. Dar Alejo nu le va avea, de voi putea să-l împiedic.

Prin urmare... le-ai furat?

Dimpotrivă, le iau sub protecţia mea, până în ziua în care vor putea fi folosite pentru binele mariposienilor.

Prin dumneata?

Printr-un bărbat care, chiar dacă nu-i înzestrat cu alte virtuţi, este măcar cinstit faţă de ţară.

Ceea ce, dacă înţeleg bine, nu este şi generalul Alejo?

El Diablo îşi turnă, dintr-o carafă de pe masă, un pahar de vin. Apoi se apropie de Skye şi rămase în picioare în faţa ei, încruntându-şi uşor sprâncenele, ca şi cum încerca să-şi adune gândurile.

Sunt necăjit, grăi el întru sfârşit.

Skye se miră. Pentru prima oară, de când îl cunoştea, îşi mărturisea o slăbiciune...

De ce?

Ţi aş putea spune, dacă vrei. Nu cred că ar avea vreo importanţă. Alejo este obligat să facă ceva cât de curând. Atunci va fi descoperit şi secretul.

Secretul?

El Diablo schiţă un gest în direcţia cufărului.

Este în el.

În minele de aur şi diamante?

Lucrurile sunt mult mai serioase. Minele despre care vorbim nu reprezintă o taină; erau exploatate cu mult înainte de cuceririle spaniole şi nu-s nici mai bune, nici mai rele decât cele din alte ţări. Pot aduce câte ceva în fiecare an, dar n-au prea multă valoare. De aceea n-a pus Alejo mâna pe ele până acum. Iată însă că prietenii lui pe linie politică, prietenii străini i-au şoptit una, alta, ceea ce schimbă totul. E ca turbat, vrea să controleze neapărat, el însuşi, munţii aceştia.

Nu credeam că Alejo ar putea fi hrăpăreţ.

Nici nu este. Are un singur ideal, o singură religie, un singur gând: Alejo. Dar vecinii lui nu vor face nimic pentru el, astfel că în căutare de alte forţe, o să se adreseze celor care îi vor da destui bani şi încredere pentru a-şi exercita puterea aşa cum doreşte el.

Dar ce anume consideră el atât de important? întrebă Skye.

Pehblenda, preciză El Diablo.

Şi zâmbi, văzând nedumerirea de pe chipul fetei.

Nu ştii ce-i asta, ca şi mine când am auzit pentru întâia oară vorbindu-se despre aşa ceva. Este uranitul din care se extrage aluminiul{3}, metalul râvnit de întreaga omenire şi care valorează mai mult decât mii şi mii de mine de aur la un loc.

Căldura din glasul lui era molipsitoare.

Eşti foarte sigur că aşa stau lucrurile? întrebă Skye.

Alejo e sigur, spuse El Diablo. Aş vrea să am mai multă experienţă în materie. Am lucrat, ce-i drept, într-o mină, dar nu sunt tehnician. Dacă aici există uranit, atunci ar trebui să fie exploatat întru binele mariposienilor şi al ţării. Doar nu o să lăsăm bogăţia aceasta să treacă în mâna unei organizaţii care, din câte am înţeles, vrea să aducă aici muncitori şi să nu dea mariposienilor decât o părticică din beneficii.

Cum de s-a învoit Alejo să facă aşa ceva? murmură Skye.

Pentru că asta-i slujeşte lui.

De unde ştii?

În Mariposa un secret nu poate fi ţinut prea multă vreme, îi răspunse El Diablo. Iar eu am oameni la palat.

Şi prin magazine, şi pe şosele! exclamă Skye. Eşti sigur că cetăţenii din Jacara te vor sprijini?

El Diablo ridică din umeri.

Este una dintre problemele care mă chinuie. Sper să-l preocupe şi pe Alejo în aceeaşi măsură. Nu-i un nătărău în ce priveşte strategia.

Cum crezi că-l vei putea combate? Ai arme?

Importăm din Brazilia, sosesc întruna; dar să nu-ţi închipui că doresc să mă bat. Mi-aş da şi viaţa pentru ca în Mariposa să nu izbucnească un război civil, o luptă care să-l învrăjbească pe frate împotriva fratelui, ori pe fiu împotriva părintelui!

Vorbea cu o sinceritatea care o uimi pe Skye. Apoi, pe un ton cu totul schimbat, spuse îndreptându-se spre masă:

Mi-e foame, am mult de lucru în după-amiaza aceasta.

Spune-mi mai multe, îl rugă tânăra fată.

Nu mai am ce. Iar acum, după ce ai aflat atâtea, te previn că nu vei putea scăpa de-aici cu viaţă, câtă vreme nu va fi demascat Alejo.

De aceea mi-ai făcut confidenţele respective?

El Diablo nu-i răspunse, iar pe chip nu i se putea citi nimic. Şi, dintr-o dată, Skye îşi reaminti încercările ei de a corupe... O cuprinse teama... Dar când El Diablo începu să mănânce liniştit, ea îşi spuse că, probabil, doar dintr-o coincidenţă vorbise el, tocmai acum, despre toate acestea.

Au mâncat în grabă, apoi au coborât scara, pentru a se îndrepta spre tabără. Caii îi aşteptau. Jaguarul care ucisese un bărbat, în urmă cu o săptămână, mai făcuse o victimă în ajun, şi anume un copil; bietul de el nu se întorsese acasă, la una dintre ferme, iar după cercetări, i-au descoperit trupşorul sfârtecat abia în zori... la o jumătate de milă de casă.

Rareori se întâmplă ca un jaguar să mănânce oameni. Cel puţin aşa învăţase cândva Skye. De obicei, jivina atacă doar cai, vite şi, cel mai adesea, se hrăneşte cu broaşte ţestoase de apă dulce. În mod excepţional, însă, şi numai după ce a apucat să se înfrupte din carnea de om, o preferă şi o caută.

În noaptea ce trecuse, tânăra fată fusese trezită de un sunet ciudat, parcă răguşit, venind de afară. Sunetul se repetase...

Atunci ea se ridicase şi, punându-şi repede un capot, intră în sala mare, să-l caute pe El Diablo. Dar acesta ieşea chiar atunci din camera lui îmbrăcat şi ţinând în mână o puşcă.

Ce se aude? întrebă Skye, speriată, neştiind în fapt de ce anume ar fi trebuit să se teamă mai mult.

Este jaguarul, o înştiinţă El Diablo.

Apoi îl auzi chemându-şi paznicii, imediat după ce ieşise din cavernă. Ea alergă la fereastră, încercând să desluşească ceva printre zăbrele. Atât de mult dorea să vadă jaguarul, încât uitase cum era îmbrăcată. De lucrul acesta îşi dădu seama când intră El Diablo, ca să aprindă o lumânare, deci când îi observă privirea, atrasă de obrajii îmbujoraţi din pricina somnului, de cârlionţii răzvrătiţi pe frunte...

Mă duc în cameră să mă culc...

Skye rostise cuvintele cu anume nervozitate.

Eşti chiar atât de grăbită? În Londra, la ora asta barurile sunt încă pline.

Nu mi-ar displăcea să fiu acum acolo! i-o întoarse ea.

Da... ca să asculţi tulburătoare complimente, probabil. Ei bine, îţi pot face eu unul, dacă aşa ceva crezi că ţi-ar plăcea: eşti seducătoare, doamnă!

Ştii prea bine că-mi fac silă prostiile de genul ăsta! îi răspunse ea.

Poate că gesturile au mai mare preţ decât cuvintele. Spre exemplu, sărutările pe care ţi le-ar fura cineva, într-un taxi, fără să protestezi; într-un taxi care te-ar duce acasă, de pildă.

N-am fost niciodată sărutată într-un taxi! ripostă Skye. Ţi-am spus de o sută de ori că nu-mi place să fiu îmbrăţişată! Bărbaţii mă dezgustă, iar dumneata mai mult decât oricare dintre ei.

El Diablo izbucni într-un râs nereţinut şi se apropie de ea. Skye tăcu şi se trase un pas înapoi, cu inima bătând nebuneşte. Dar el întinse doar o mână, spre a-i ciufuli şi mai tare părul.

Semeni cu un copilandru... Hai, fugi în pătuţ...

Bucuroasă că i se oferea încă un răgaz, Skye intră degrabă în camera ei, dar nici că putu să mai adoarmă. A stat trează ceasuri de-a rândul, sigură că El Diablo rămăsese mai departe în sala mare, să fumeze.

Iar acum, urmau să se ducă la mama micuţei victime. Plângea, îndurerată, pierderea fiului; în acelaşi timp, Skye se gândea că, având încă şapte copii şi un altul pe cale de a se naşte, se putea mângâia cât de cât.

Plimbarea a durat mai puţin decât în celelalte zile; soarele nu coborâse încă la asfinţit, când El Diablo şi Skye se întoarseră în tabără. Fata o rugă pe Neengai să-i pregătească repede o baie, pentru că voia să o facă pe îndelete, înainte de cină.

Pentru El Diablo, un meşter înjghebase un duş rudimentar, de care se putea folosi oricând. Instalaţia, primitivă desigur, se compunea dintr-o găleată agăţată de nişte prăjini de bambus. Un simplu bobârnac dat găleţii şi o răsturna peste cel de sub ea.

Dar, pentru Skye, lucrurile se dovedeau ceva mai complicate: O cadă prelungă din zinc, prevăzută cu un tub din acelaşi metal, era adusă în cameră şi umplută cu apa cărată de indieni tocmai de la râu.

Puţină apă caldă se putea obţine la bucătărie, dar cea pentru baie era rece. Totuşi, spre seară, după atâta soare, apa râului părea aproape fierbinte. La început, îngrozită mai întâi, de-atâta treabă pentru o baie, Skye voia să nu se mai gândească la asta, cu atât mai mult cu cât, după plimbările călare, apa rece părea să-i alunge nu numai oboseala din oase, ci şi grijile ce-i munceau creierul. Atunci se simţea bine, aproape fericită.

După ce Skye se îmbăia, Neengai strângea apa în ulcele, care aveau să slujească apoi, pentru spălat, oamenilor din alte grote; erau încântaţi de-aşa chilipir, care însemna totodată şi o economie de muncă.

În seara aceea, Skye îşi puse un halat de şaten albastru, garnisit cu funduliţe din catifea roz; apoi se aşeză în faţa oglinzii, să-şi perie părul.

Prin fereastra deschisă ajungeau până la ea acordurile chitarelor, strigătele copiilor, behăitul unei capre... Probabil că la New York, îşi spunea ea, prietenii ei se duceau la reuniuni şi poate că, în timp ce beau un Martini, se întrebau ce-o mai face Skye.

Unii o invidiau, alţii o bârfeau, desigur. Există destui oameni înclinaţi să-i invidieze pe favoriţii soartei, ponegrindu-i, chiar dacă aceştia nu le-au făcut niciodată vreun rău. Fără îndoială, însă, că Skye se bucura totuşi de afecţiunea unora.

Mă întreb pe unde o fi hălăduind Skye Standish, spuneau unii.

O, dacă ar şti!

Skye îşi ascunse faţa în mâini. Cum de putea să accepte tot ceea ce îndura? Dar nu avea încotro...

Deodată, auzi paşi în sala mare; draperia care îi închidea camera fu dată la o parte cu neaşteptată bruscheţe.

Se întoarse, înfricoşată: niciodată, până acum, El Diablo nu intrase astfel în spaţiul care-i fusese rezervat. Dar o singură privire o făcu să se ridice în picioare, îngheţată de spaimă. O văzu pe Neengai strecurându-se binişor afară, în timp ce ea rămase ca împietrită locului, într-o neclintire ce îi imobiliza până şi creierul. Chipul lui El Diablo era într-adevăr cel al unui demon: ochii îi străluceau peste măsură, răspândind parcă scântei, iar buzele-i strânse păliseră de furie.

Preţ de câteva secunde, el o ţintui doar cu privirea, apoi se îndreptă spre ea, o apucă de încheietura mâinii şi o trase după el, traversând astfel încăperea.

Ce s-a-ntâmplat? Unde mă duci? izbuti ea să îngaime.

Dar el nu-i răspunse, continuând să o tragă. Călcâiele fetei alunecau pe podea, străduindu-se să-şi păstreze totuşi echilibrul.

Unde mergem? Nu sunt îmbrăcată! exclamă ea.

Încă se mai împotrivea, când ajunseră la ieşirea din caverna cea mare. Apoi o împinse pe terasă.

Skye nu se mai simţea în stare să pună întrebări; cuvintele îi mureau pe buze. La piciorul scării zăcea un bărbat; mâinile şi picioarele îi erau legate, cămaşa sfâşiată pe spinare. Dintr-o singură privire aruncată pielii arămii a omului aceluia, Skye îşi dădu seama cine era. Nu i-ar fi trebuit prea multă imaginaţie ca să înţeleagă motivul pentru care omul se afla acolo şi nici pentru ce fusese târâtă în faţa lui. Emoţia îi lua respiraţia.

El Diablo schiţă un anume gest cu cravaşa. În aceeaşi clipă, zvâcni în sus un bici prevăzut cu o curea lungă, plată, pe care o ţinea în mână cowboy-ul ce se afla lângă indianul ţintuit la pământ. Biciul şuieră prin aer, căzând apoi cu plesnet greu peste carnea vie... Indianul scoase un ţipăt. Biciuirea continuă, cam de douăzeci de ori. S-ar fi zis, în liniştea locului, că răsună împuşcături.

Bărbaţi, femei şi copii - mulţi la număr - asistau la această execuţie. Nimeni nu mişca, nimeni nu sufla o vorbă. Doar biciul, sfâşiind văzduhul aurit de soarele care apunea, lăsa lungi dâre stacojii pe spinarea torturată.

Apoi, totul conteni. În mulţime s-a iscat un murmur - o îngemănare de geamăt cu mârâit. Înainte de ultima biciuire indianul tăcuse; Skye bănui că leşinase. Oricum, nici ea nu ar mai fi suportat. Îşi ascunse faţa în palme şi, aproape orbeşte, intră în cavernă, traversă sala mare fugind şi se refugie în camera ei.

Dar când ajunse, tremurând toată, în faţa toaletei, a oglinzii acesteia, văzu că El Diablo o urmase. Încet, se apropie tot mai mult, în timp ce ea nici nu îl mai putea privi, neînstare să înfrunte furia care îi schimonosea trăsăturile feţei. Când veni lângă ea, scoase din buzunar scrisoarea adresată căpitanului de iaht, teancul de dolari şi, în sfârşit, ceasul-brăţară.

Un băiat cinstit, pe care, ispitindu-l cu cinism, ai reuşit să-l împingi spre neloialitate şi trădare! spuse el, cu glas plin de furie.

După ce aruncă pe masă obiectele, se întoarse spre ea. Tulburată, ea nu se mai îndoi de cele ce aveau să urmeze. Ca printr-o ceaţă, desluşi fulgerarea cravaşei ridicată mult în sus. Îngrozită, fugi instinctiv spre pat, se poticni şi căzu. O durere puternică, asemenea unui pumnal înfipt între umeri, o năuci. Cravaşa continua să lovească, mătasea uşoară a rochiei de interior nu o proteja câtuşi de puţin... Apoi slobozi un urlet... Suferinţa nu mai putea fi îndurată. Când pedepsirea luă sfârşit, Skye era pe jumătate inconştientă.

Apoi, parcă de departe - ca şi cum un zid ar fi despărţit-o de viaţa reală - auzi paşii lui El Diablo îndepărtându-se. Imploră cerul să o cufunde într-un leşin, dar ruga nu-i fu împlinită. Durerea creştea, vie, pentru că cele pricinuite de biciuire i se adăuga suferinţa şi mai cumplită ce izvora din amorul propriu rănit. Chiar şi până atunci se socotise peste măsură de umilită, dar acum simţământul acesta nu mai avea hotar.

Aidoma animalului rănit, care caută adăpost, ea se vârî în pat, rămânând acolo nemişcată, abia respirând, incapabilă să închege un gând, dar îndurând torturile damnaţilor ce se cufundă în propriul lor infern.

Se lăsase noaptea, dar ea tot nu se mişcase. Neengai veni şi aprinse o lumânare, apoi dispăru în vârful picioarelor. Şi iată că, deodată, în semiîntunericul din jur, Skye îl auzi pe El Diablo apropiindu-se de pat.

Skye!

Atât rostise, cu glas coborât. Un glas în care i se păru fetei că desluşeşte un accent de rugă. Dar ea nu-i răspunse. Peste câteva minute, el suflă în lumânare şi plecă. Zgomotul paşilor se stinse cu încetul. Skye era singură în beznă.


VII.

Pentru ce ai venit în tabără? o întrebă Skye pe Neengai.

Micuţa indiană îşi ridică privirile. Se aşezase, cu picioarele încrucişate, de-a dreptul pe podea. Un surâs aprinse lumini în ochii ei melancolici.

Sunt fericită aici, señora. Tata şi cu mine am venit de foarte departe, din Peru. Eram flămânzi când am ajuns în Mariposa. Nimeni nu voia să ne ajute. Şi pe urmă l-am găsit pe El Cabeza.

Cum l-aţi găsit?

Nişte oameni ne-au îndrumat încoace. Iar El Cabeza a spus: Fiţi bine veniţi, am de lucru pentru voi. Este o căpetenie de seamă, un om bun, señora.

Înflăcărarea şi sinceritatea micuţei Neengai erau de netăgăduit.

Voi credeţi că El Cabeza este bun, fiindcă v-a dat de lucru, spuse Skye, uşor iritată. La fel aţi spune despre oricare altă persoană care v-ar folosi.

Îi era mai greu lui Neengai să înţeleagă astfel de lucruri.

Scuzaţi-mă, señora, spuse ea pe un ton şovăitor.

Skye începu să râdă.

Nu te îngrijora. El Cabeza este bun în ceea ce te priveşte, o linişti ea.

Da, da, señora, foarte bun. El Cabeza este un şef mare. Mi-a spus-o şi tata.

În faţa unui devotament atât de orb, ce să-i mai fi răspuns? Skye se ridică de pe divan şi merse la fereastră, să privească afară, cum mai făcuse de multe ori în ziua aceea.

Nicicând nu şi-ar fi închipuit că timpul poate să treacă atât de greu. Cândva, căuta singurătatea. Acum, când beneficia de ea, i se părea că orele sunt nesfârşite şi apăsătoare. În momentele ei de sinceritate absolută, recunoştea că singurătatea aceasta nu era prea plăcută. Fără îndoială că solitudinea forţată este mult diferită de cea pe care ţi-o alegi singur şi când vrei; dar, cu toate că se temea de reîntoarcerea lui El Diablo, începea să se întrebe dacă nu cumva prezenţa lui era de preferat celei atât de monotone a lui Neengai.

Nu-l revăzuse pe El Diablo din seara în care o biciuise. Extenuată fizic şi moral, ea nu făcuse a doua zi efortul de a se ridica din pat. O durea tot corpul, iar orgoliul crucificat o tortura de-a binelea.

A stat culcată, refuzând orice hrană; din când în când doar, bea licoarea specifică locului, acel maté, adus de Neengai, până în seara în care tânăra indiană i-a spus că El Diablo plecase să vâneze jaguarul mâncător de oameni. Încredinţată că nu îl va vedea în seara aceea, se prăbuşise într-un somn adânc, din care nu se trezi decât dimineaţa.

Tinereţea o ajuta să uite întru câtva neagra deznădejde trăită în ajun. Umerii o mai dureau şi orice mişcare prea bruscă o făcea să se strâmbe, dar obrajii începeau să prindă culoare, iar ochii să-şi recapete strălucirea. Muncită de gânduri şi bătută, era totuşi în viaţă, capabilă să încerce o nouă evadare.

Îşi puse costumul de călărie, ştiind însă că, de nu se întorcea El Diablo, ea nu putea să iasă din cavernă. Afară vegheau paznici mulţi, iar Skye descoperi că mai apăruse o uşă în deschizătura închisă până atunci doar cu o draperie. Uşa era prevăzută cu zăvoare pe dinăuntru şi pe din afară, meşterite de către indieni, cu multă artă, ca orice lucru ieşit din mâna lor.

Pentru Skye, uşa aceasta însemna încă o barieră aşezată între ea şi libertate. Îşi reamintea că, în ajun, deşi pe jumătate adormită, auzise, pe lângă obişnuitele zgomote specifice taberei, şi lovituri de ciocan. El Diablo nu voia să rişte, era limpede. O dovedeau măsurile luate: doi paznici, o uşă întărită cu fiare, doi bărbaţi puşi să o servească la orele de masă, ieşind şi intrând mereu împreună, Neengai dormind în curmezişul uşii dormitorului ei.

O să răceşti! îi spuse Skye indienei instalate acolo. Du-te acasă!

Nu pot, señora. El Cabeza a spus că trebuie să stau aici.

Oare crede că aş putea fugi, având în calea mea o uşă ferecată şi doi bărbaţi înarmaţi afară? întrebase, cu dispreţ, Skye.

Dar Neengai îi răspunse pe un ton grav:

El Cabeza mi-a spus să stau aici ca să vă ocrotesc, señora, nu ca să vă supraveghez.

În aceeaşi clipă, îşi duse mâna la şold. Urmărindu-i gestul, Skye observă că, prins de cingătoare, avea un cuţit lung şi ascuţit, aidoma celor purtate neîncetat de cowboy.

Să mă ocroteşti? repetă ea.

Şi, dintr-o dată, îşi reaminti privirile care o aţinteau ori de câte ori circula prin tabără. În fapt, era învăţată să nu ţină seama de admiraţia masculină; totuşi, expresia ochilor acelora negri era identică în toate chipurile bărbaţilor. Ar fi fost absurd să nu recunoşti că părul ei de aur şi faţa-i albă făceau ca frumuseţea ei să iasă şi mai mult la lumină într-o ţară în care femeile moşteniseră părul şi ochii lor negri de la strămoşii spanioli.

Skye se înfioră. Îşi bătuse joc de Jimmy când se îngrijora, punând-o în gardă în privinţa primejdiilor care o pândeau. Abia acum înţelegea cât de proastă fusese.

Dă-mi şi mie un cuţit, îi spusese ea lui Neengai.

Micuţa indiană dădu din cap a împotrivire.

Nu, señora. O să vă păzesc cu străşnicie. I-am făgăduit lui El Cabeza că nu o să vi se întâmple nimic rău. Răspund de dumneavoastră cu viaţa mea.

Skye îşi cuprinse tâmplele în palme. Diabolicele vicleşuguri ale acestui om o înnebuneau. Clipă de clipă se lovea de altă dovadă a şireteniei lui. Îl detesta, îl ura atât de tare, încât durerea resimţită în spate părea să facă parte din însăşi această ură care îi mocnea în suflet.

Cu toate acestea, fără el se plictisea.

Cred că mi s-a oprit ceasul, îi spuse ea indienei, chiar de câteva ori.

Minutele se scurgeau, punctate de nu puţine căscaturi.

Aş vrea să ies la plimbare. De ce trebuie neapărat să mă înăbuş aici?

Şi sfârşi prin a se înfuria şi a bate din picior, ca un copil răsfăţat.

El Cabeza se va întoarce curând, señora, căuta Neengai să o liniştească.

Pentru Skye, vorbele acestea nu erau o mângâiere. Numai gândul că avea să-şi revadă călăul o umplea de groază. Cum să-l mai fi privit în ochi, după ce o tratase ca pe o sclavă? Cum să-i vorbească, stăpânită fiind de o singură dorinţă, aceea de a-l pălmui?

Soarele cobora la asfinţit, când auziră izbucnind urale. Amândouă alergară la fereastră: intrau în tabără vreo doisprezece bărbaţi, în fruntea lor găsindu-se El Diablo. Pe crupa unui cal, pe a cărui şa surâdea fericit un cowboy, sta întinsă blana jaguarului vânat. Toţi locuitorii taberei exclamau entuziasmaţi:

S-a reîntors El Cabeza, se bucură Neengai.

De ce nu te duci să-l întâmpini? o întrebă Skye.

Tânăra indiană nu avu nevoie să i se spună de două ori acelaşi lucru. Deschise uşa în mare grabă şi ţâşni afară. Skye se aşeză pe divan, hotărâtă să o facă pe indiferenta; nu voia ca El Diablo să-şi închipuie că o interesau faptele lui de bravură, cu atât mai puţin persoana sa.

Îşi simţea respiraţia gâtuită, însă mândria o împiedica să se refugieze în dormitor. Nu-i era teamă, îşi repeta ea întruna, numai că-i era greu să rămână calmă când inima îi bătea ca un fluture speriat, iar gheara din gât aproape că o împiedica să mai înghită.

Intră în sală triumfător, fericit după peripeţiile unei vânători palpitante. Veni lângă Skye, o ridică de pe divan şi o îmbrăţişă afectuos; nepătimaş, ci pur şi simplu, aşa cum ar fi făcut-o un bărbat venind acasă de la lucru.

I-am venit de hac jaguarului, spuse el, pe tonul cel mai firesc cu putinţă.

Foarte bine, îi răspunse Skye.

O privi surâzând:

Te simţi... bine?

Şovăise o frântură de clipă înainte de a rosti ultimul cuvânt. Furioasă că nu îşi putea păstra sângele rece în prezenţa lui, tânăra fată îi răspunse cu răceală:

După cum vezi, sunt aici.

El Diablo îi contemplă un timp buzele trandafirii şi cârlionţii ca de aur ce-i vegheau cu gingăşie fruntea albă; apoi, brusc îi întoarse spatele.

Mă duc să fac un duş, spuse el. Diseară va fi mare bucurie, ca într-o zi de sărbătoare: să-mbraci una dintre cele mai frumoase rochii.

Dispăruse din cameră, înainte ca ea să-l fi putut întreba în ce consta viitoarei fiesta; dar când Neengai se reîntoarse, descriind cu de-amănuntul povestea jaguarului, ea o întrebă:

Cum o să fie serbarea?

Nu ştiu, señora; bărbaţii s-au dus să taie nişte vite, cu voie de la El Cabeza.

Skye nu putu afla mai multe, deşi curiozitatea îi da ghes, în pofida neplăcerii dinainte resimţite la gândul că avea să-şi petreacă seara în compania lui El Diablo. Ce-i drept, bunica îi mai istorisise câte ceva despre serbările din Mariposa, dar ea înţelesese că fiesta avea mai degrabă un caracter religios. Or, aceasta care urma, părea să celebreze un eveniment petrecut în viaţa taberei. Ce fel de distracţii avea-vor oare loc? Tocmai aşa ceva dorise ea să vadă în Mariposa... Dacă altele ar fi fost împrejurările, cât de tare ar fi interesat-o să asiste la ele!

Dar El Diablo avea să fie de faţă şi numai gândul acesta o făcea să se cutremure. Totuşi, nu trebuia să-şi exteriorizeze nici spaima, nici slăbiciunea. Asemenea atitudine l-ar fi încurajat şi mai mult pe tiranul detestat.

Aşadar, el îi poruncise să fie frumoasă în această seară. Dar rochie decoltată nu putea purta, din cauza urmelor de cravaşă care îi zebrau spinarea, la fel de vizibile ca şi zgârieturile unor labe de tigru; nu mai erau roşii urmele, culoarea li se schimbase în negru-vineţiu, dar arătau limpede că erau proprietatea lui El Diablo, după cum şi vitele din jurul fermelor purtau, însemnată pe piele, pecetea stăpânului lor.

Skye alese o rochie scurtă dintr-o dantelă de culoarea focului; de la talie în jos, se înfoia, precum costumul unei dansatoare, având pe dedesubt jupoane tare scrobite. Corsajul, doar puţin decoltat, îi acoperea spatele până la gât, iar mânecile, scurte, dar bine că nu lipseau. Pentru a fi şi mai sigură că nu s-ar putea observa nicio cicatrice, Skye îşi puse peste rochie o eşarfă din muselină purpurie, brodată cu stele.

Se îmbrăcă încet, sperând că servitorii începuseră să pună masa şi că astfel nu va fi singură când va intra în sala mare; dar ea nu îl găsi acolo decât pe El Diablo, stând în picioare cu un pahar de vin în mână, în faţa şemineului. Privind cu mirare în jur, întrebă:

Încă nu-i gata cina?

Va fi adusă, când o s-o cerem noi, îi răspunse el. Lasă-mă să te admir.

Skye rămase neclintită, la jumătatea distanţei dintre uşa camerei şi locul în care se găsea El Diablo. Silueta ei de flacără şi purpură se profila clar pe întunecimea peretelui; iar ultimele raze ale soarelui îi străluceau în păr şi pe tenul de o puritate străvezie.

Eşti frumoasă.

De data aceasta, nici o urmă de ironie în glasul lui El Diablo.

Ţi-am mai spus că nu-mi plac complimentele, spuse ea tăios.

Nu fac altceva decât să constat pur şi simplu un fapt, preciză el. Nu cred că ţi-ar displăcea adevărul...

Orice remarcă venind din partea dumitale îmi este nesuferită.

El Diablo surâse.

Într-un anume sens îţi împărtăşesc părerea. Cele pe care mi le-ai adresat merită cu prisosinţă acest epitet.

Skye ridică dispreţuitoare din umeri.

Iartă-mă. Uitasem că nu ţi-am oferit nimic de băut.

El Diablo îi umplu un pahar cu vin dintr-acela mult asemănător vinului de Porto, pe care obişnuia să-l deguste înainte de cină. De obicei, Skye se mulţumea doar cu câteva înghiţituri; dar în seara aceasta, lipsită parcă de puteri, chiar îi simţea nevoia.

Ţi-am lipsit cumva? o întrebă El Diablo.

Nu, fireşte că nu! veni aprig răspunsul.

Pentru ce atâta vehemenţă! Îmi ziceam că poate îţi este urât când lipsesc de-acasă.

Dacă ar fi cu putinţă să te simţi bine într-o temniţă, aş fi fost fericită în aceste patruzeci şi opt de ore, îi răspunse ea, sec.

El Diablo îşi bău vinul şi puse paharul pe masă.

Dacă aş fi cu adevărat atât de brutal şi de crud precum susţii, m-aş comporta asemenea cuceritorilor spanioli faţă de femeile care li se împotriveau!

Ce făceau? întrebă Skye, văzând că el aştepta să continue cu un comentariu.

Le tăiau limba.

Prin urmare, asta mă aşteaptă şi pe mine? spuse ea, aruncându-şi capul pe spate, cu destulă insolenţă.

Poate. În afară de cazul în care te-aş reduce la tăcere printr-un sărut.

Fulgerului din privirea fetei, el îi răspunse râzând:

Nu mi-ai oferit primirea firească pe care orice vânător victorios o aşteaptă de la soţie, când se întoarce acasă. Vino de mă sărută.

Nu!

Skye trecu în spatele mesei. El Diablo nu se clinti.

Mereu neascultătoare? Credeam că ai învăţat să faci ceea ce ţi se cere.

Nu o voi face, se împotrivi ea, scrâşnind din dinţi.

El rămase tăcut, iar ea înţelese - cotropită de impresia unei neputinţe totale - că aştepta. Ar fi aşteptat toată noaptea, de-ar fi fost nevoie; iar dacă voia neapărat, s-ar fi apropiat de ea, din doi paşi mari, şi nici că ar fi putut rezista forţei lui.

Nu... Nu vreau... repetă ea.

Dar glasul ei îşi pierduse oarecum siguranţa.

El Diablo tăcea în continuare. Din întreaga lui fiinţă emana însă un magnetism teribil, voinţa de a i se da ascultare... O voinţă a cărei intensitate Skye o resimţea aproape fizic. Hipnotizată parcă, ea înaintă, fiecare pas cerându-i un efort chinuitor, până în clipa în care ajunse în faţa lui, cu degetele crispate şi buzele strânse. Rămase astfel un timp, şovăitoare, până ce îl auzi spunând:

Doar un sărut de bun venit.

Brusc, ea se apropie de el şi, cu o stângăcie ce nu se potrivea cu firea ei, îşi apropie obrazul de cel al lui El Diablo, gest deloc mai însemnat decât o simplă strângere de mână.

Îşi înfipse pumnii în pieptul lui El Diablo, pentru a-i ajunge la obraz şi, cum tocmai se pregătea să dea înapoi, el îi încătuşă mâinile într-ale sale, nedându-i voie să plece.

Buzele lui pătimaşe, dominatoare se contopiră cu ale fetei; apoi o înconjură cu un braţ şi o strânse la piept. Sărutările lui fierbinţi aproape că-i luau răsuflarea; dar, pe neaşteptate - şi cu o vigoare care îl surprinse pe El Diablo - ea i se desprinse din îmbrăţişare.

Mi-e foame! declară Skye, cu un glas asemănător ţipătului păsării-tucan din pădurile tropicale.

El nu-i răspunse, dar traversă încăperea şi, deschizând uşa din fund, comandă:

Să fie adusă cina!

Imediat intrară indienii.

Se vedea treaba că bucătarul taberei hotărâse ca şi stăpânul său să se bucure de serbare, asemenea tuturor celorlalţi, astfel că bucatele pregătite se dovediră şi mai grozave decât cele gustate de Skye până atunci. În timpul mesei, El Diablo povesti cum se desfăşurase vânătoarea: indienii depistaseră jivina în munţi, apoi îi descoperiseră vizuina în care zăcea cadavrul femelei. Poate că durerea îl făcuse pe jaguar să înnebunească, determinându-l să ucidă nu din nevoi de hrană, ci din răzbunare.

Ce vei face cu blana lui? întrebă Skye.

Mai întâi o vor tăbăci indienii. Asta cere timp şi pricepere, mai ales că nu dispun de unelte moderne; dar îndemânarea lor face ca procedeul folosit să fie tot atât de perfect ca cel al lui Rowland Ward.

Rowland Ward?

Ea îşi amintea de naturalistul din Piccadilly, unde tatăl ei dusese la tăbăcit piei de focă spre a se confecţiona apoi un covor pentru sora ei.

Aşadar, cunoşti Londra?

Destul pentru a şti că nu doresc deloc să o revăd vreodată, răspunse El Diablo, cătrănit. Să vorbim despre altceva.

Îşi mută puţin scaunul, iar Skye avu brusc certitudinea că aluzia făcută la Rowland Ward îi scăpase dintr-o greşeală pe care acum o regreta. Întâmplarea stârni curiozitate în sufletul lui Skye, dar la fel de bine ştia că nu ar mai afla absolut nimic, dacă i-ar pune şi alte întrebări.

El Diablo se îndreptă spre birou, de unde se întoarse cu un pacheţel înfăşurat în hârtie.

Am aici un cadou pentru dumneata, spuse el.

Skye se ridică mânioasă:

Nu primesc nici un cadou!

Mă tem că totuşi pe acesta va trebui să-l accepţi. A fost făcut pentru dumneata în lipsa mea.

El desfăcu pachetul şi atunci Skye îi văzu conţinutul strălucind în lumina făcliilor. Erau cercei cu pietre de acvamarin montate două câte două şi înconjurate de diamante mari. Minunaţi cercei! Vădeau arta giuvaiergiilor indieni în privinţa dispunerii pietrelor încercuite cu aur, ca şi în sistemul deosebit al clipsurilor meşteşugite într-un anume fel.

Semipreţioasele acestea au fost scoase din minele de-aici? întrebă Skye.

Nu. Vin de mai departe, din vestul ţării, adică de la frontiera cu Paraguay-ul. Am lucrat acolo în urmă cu ani, pe acestea le-am extras eu însumi; ca şi diamantele. Spre deosebire de cele pe care ţi le ofeream deunăzi, acestea îmi aparţin, sunt liber să fac cu ele ce vreau.

Dar nu le voi primi.

Nu îţi las această latitudine, îi răspunse El Diablo. Este un dar pe care ţi-l fac în calitate de soţ.

Luă un cercel şi i-l întinse.

Ţi-l vei pune singură sau trebuie să iau şi eu parte la treaba aceasta? Risc să-ţi produc durere...

Ceea ce n-ar fi o noutate, observă Skye.

Sunt tare încăpăţânat, sublinie el, de data aceasta cu răceală.

Skye luă bijuteria şi o fixă la ureche. Era grea, dar nu stânjenitoare. îşi puse după aceea şi al doilea cercel, schiţând în acelaşi timp o mutrişoară ce exprima nemulţumire, întrucât din nou se văzuse nevoită să se supună voinţei lui.

Îţi vin foarte bine, încuviinţă el.

Îi voi purta fiindcă mă sileşti, spuse Skye, furioasă, dar o să vină o zi în care voi putea să ţi-i dau înapoi.

Adică în ziua în care mă voi fi plictisit de dumneata şi în care vei obţine divorţul? puse el întrebarea. Asta nu se va întâmpla decât peste foarte multă vreme. Deocamdată, nu ne preocupă aşa ceva.

Deodată, Skye bătu din picior:

De ce? O, de ce eşti o brută? gemu ea, cu disperare. Îţi face plăcere să mă chinuieşti, iar eu sunt o proastă că mă frământ. Dar nu o să stau aici o veşnicie! Cum crezi că aş putea?

Glasul ei devenise aproape rugător, era strigătul unui copil pe care îl îngrozeşte noaptea. El Diablo îi cuprinse o mână într-ale sale.

Prin urmare, poţi simţi şi altceva în afară de o ură ucigătoare, murmură el. Mă amuzi când eşti furioasă, dar îmi placi poate şi mai mult când renunţi la aerele acelea de amazoană şi când nu eşti decât o fetiţă speriată. Atunci, privirea ţi se îmblânzeşte, iar buzele nu mai trădează o trufie amară. Aducându-ţi darul acesta, am vrut să-ţi fac o plăcere, pentru că în astă-seară are loc o fiesta şi, ca atare, ne vom distra. Ascultă! Chiar a început să se audă muzica. Mergem şi noi acolo?

Devenise foarte omenos. Din glasul lui dispăruse orice aroganţă. Acum, el încerca să o liniştească, să o readucă pe făgaşul veseliei, propunându-i o distracţie aleasă. Poate că, în felul lui, se scuza de cruzimea dovedită până atunci.

Skye îşi retrase încetişor mâna dintr-a lui.

Da, să mergem la serbare, spuse ea.

Şi surâse.


VIII.

Skye ieşi prima pe terasă, dar trebui să aştepte câteva clipe, să se înveţe cu întunericul. Luna încă nu urcase pe cer, iar când El Diablo veni lângă ea, se bucură văzând că ţinea în mână o lanternă electrică. Când ajunseră la trepte, el îi trecu un braţ pe sub al său.

Tabăra părea pustie. O traversară, trecând prin faţa cabanelor şi a corturilor goale; apoi ajunseră în câmpie. Acolo, Skye desluşi cele dintâi semne ale fiestei: un uriaş foc al bucuriei îşi înălţa flăcările spre cer, iar zvonul trepidant al chitarelor şi al acordeoanelor era însoţit de ritmarea stranie a unui soi de instrument denumit cabaca, alcătuit dintr-o ploscă, în care nişte boabe de fasole se ciocneau prin scuturarea recipientului respectiv; agitat cu măiestrie, acesta asigura totului o fascinantă armonie.

Skye şi El Diablo se îndreptară spre rugul acela din mijloc şi atunci văzură că în jurul lui stătea aşezată o mulţime de oameni, care alcătuia un ciudat tablou de surâsuri luminoase, de priviri scânteietoare, de expresii fericite.

Lumea de faţă se ospătase: oasele vitelor fripte în propria piele se legănau deasupra cenuşii ce acoperea un jar încă viu. Butelcile cu vin treceau din mână în mână. Acum avea să înceapă, fără îndoială, partea distractivă a serii, de vreme ce oamenii erau rugaţi să se dea puţin înapoi, ceva mai departe de foc, astfel încât să se creeze un mai mare spaţiu liber.

În faţa acestei scene improvizate, se aflau două scaune acoperite cu ţesături indiene. Semănau întru câtva cu două tronuri, ceea ce pe Skye o făcea să se amuze grozav. Aşijderea tinerei Neengai, toţi oamenii aceia îl socoteau pe El Diablo un şef de seamă, iar pe ea supusa lui consoartă.

Apariţia lor stârni un murmur de veselie, ca şi cum atâta mai aşteptau pentru a porni petrecerea.

Câţiva tineri aruncară lemne peste mormanul de jăratic, flăcările se avântară tot mai sus, iscând în noapte culori aprinse. Fiecare îmbrăcase cele mai frumoase haine; fustele învoalate ale indienelor, înfoiate de jupoane largi, erau presărate cu paiete ca de aur şi împodobite cu panglici şi broderie. Majoritatea cowboy-lor purtau pantaloni largi şi cizme din piele foarte fină; la brâu cingători late, care se încheiau cu catarame de argint, iar pelerinele, scurte şi de toate culorile, evocau paleta unui curcubeu.

Danza! Danza! striga mulţimea, bătând din palme.

Dintr-o dată zvâcni, chiar în centrul spaţiului liber, un indian care începu să danseze; pe fundalul unei muzici extraordinare, nicicând auzită de Skye şi alcătuită din note stranii, uneori tânguitoare, ce păreau să se îngemăneze - în sălbatica lor armonie - cu ciudatul ritm al paşilor. Înaintând, ori dându-se înapoi, rotindu-se, ori răsucindu-se precum un animal sălbatic, indianul părea să istorisească o poveste - prin fiecare dintre mişcările şi gesturile sale.

Lumea îl privea într-o linişte încordată, încercând parcă să înţeleagă ce anume voia să exprime. Apoi dansatorul se făcu nevăzut, iar muzica aceea discordantă se stinse o dată cu dispariţia lui grăbită. Urmară aplauze frenetice... De îndată ce se mai potoliră, Skye îl întrebă pe El Diablo:

Ce tâlc are dansul acesta?

Mulţi îşi pun aceeaşi întrebare. Teorii există cu zecile, dar nimeni nu poate fi sigur de răspuns. Ce vor să spună dansurile rituale ale indienilor? Cel de adineauri este, poate, un fel de adoraţie a soarelui, o invocare a spiritelor sau o rugă pentru dobândirea fecundităţii... Dar nimeni nu ştie, iar bărbatul care a dansat chiar mai puţin decât oricine. Originea acestor dansuri a trecut în uitare, după atâtea nedreptăţi şi nu puţină indiferenţă. Ca şi cea mai mare parte a artei indiene, de altfel.

Un răstimp, Skye rămase tăcută. Desluşi în glasul lui El Diablo inflexiuni melancolice, ca şi cum l-ar fi durut cu adevărat necazurile indienilor. Apoi, din nou, Skye îi puse o întrebare, însă pe tonul unei amabilităţi impersonale:

Ce beau oamenii aceştia?

Indienii beau un vin făcut de ei; obţinut prin fermentarea cartofilor dulci, a tuberculilor de igname{4} şi a maniocului. Rezultă o băutură extrem de tare, după cum bine o să-ţi dai seama ceva mai târziu. În ce-i priveşte pe mariposieni, aceştia beau un lichid pe care îl denumesc refresco de vino şi care, de fapt, este vin roşu amestecat cu suc de portocale şi zahăr.

El Diablo zâmbea. Şi, dintr-o dată, Skye îşi spuse că ar fi fost tare plăcut să-l cunoască în împrejurări normale; ştia tot ce îşi dorea să afle ea despre această ţară. Ce bine-ar fi fost să se fi putut întâlni şi discuta altfel decât în situaţii pline de atâtea cumplite emoţii!

Şi, aplecându-se puţin, îl rugă:

Mai spune-mi câte ceva despre toate astea.

El Diablo îşi întoarse faţa spre ea. Ochii fetei străluceau, iar pe chip i se citea o însufleţire şi mai puternic vizibilă în lumina focului. Cu rochia aceea de-a dreptul fastuoasă şi cu cerceii sclipitori din urechi părea o făptură coborâtă din altă lume. Să fi trezit în amintirea lui El Diablo cine ştie ce sumbră icoană a trecutului? Oricum, privirea i se înăsprise.

Pentru ce ai vrea să mai ştii şi alte lucruri? Ca să te distrezi pe seama simplităţii acestor oameni?

O, nu! Fireşte că nu! exclamă ea. Cum de poţi gândi astfel?

Dar atunci... de ce?

Pentru că totul face parte din ceea ce voiam să văd, să cunosc, să învăţ. Dacă oamenii aceştia sunt simpli înseamnă că nu ascund nimic, că bucuria lor este adevărată şi că, prin urmare, se deosebesc foarte mult de cei întâlniţi la atâtea şi atâtea recepţii mondene.

În glasul lui Skye vibra sinceritatea. Privirea lui El Diablo se îmblânzi.

Iată acum un fandango, spuse el. Despre dansul acesta spaniol îţi voi vorbi după aceea.

Chitarele şi acordeoanele executară o melodie spaniolă, dar indicaţia aceasta se dovedea de prisos în privinţa originii celui care intrase acum în scenă. Faţa-i măslinie, genele dese care îi tiveau pleoapele erau la fel de caracteristice ca şi robusta subţirime a şoldurilor sale, ca însăşi graţia emanată de trupul său.

Era frumos şi, fără îndoială, mândru de acest lucru; costumul din stofă neagră arăta impecabil, pantalonii se evazau de la genunchi în jos. Un brâu lat, roşu, îi încingea mijlocul, iar boleroul scurt dezvelea o talie fină.

Partenera i se alătură imediat - avea fustă lungă, cu multiple volane; focul îşi aruncă lumina peste privirile-i voluptuoase, peste senzualitatea corpului ei modelat cu generozitate. Ei mimară povestea, mereu tânără, a bărbatului alergând după femeie. Dansul fandango începu lent şi tandru, în ritmul punctat de castaniete, de plesnetele degetelor, de bătăile în podea ale picioarelor... Apoi, mişcările deveneau gradat mai vioaie. Dansatorii se suspectau, se implorau, se evitau şi se regăseau. Mişcările lor subtile comunicau un straniu extaz spectatorilor, pătrunşi de cadenţa lâncezitoare a muzicii. Foşnetul mătăsii, sclipirea din priviri, care se stingea brusc sub pleoapele lăsate, pentru a străluci apoi din nou - toate făceau parte din dansul care se încheie apoteotic.

E minunat! murmură Skye, abia mai respirând.

El Diablo surâse. Dansul produsese efectul dorit. Skye nu mai cerea explicaţii, nici completări; era emoţionată, trăia intens, contopindu-se cu poporul şi sărbătoarea lui.

Dansatorii se perindau rânduri-rânduri, muzica deveni tot mai sălbatică, astfel că nu doar Skye, ci întreaga asistenţă dădu uitării totul, în afară de propria emoţie. Vinul nu lipsea, în văzduh plutea o magie venită parcă din înaltul boltei înstelate, dar şi de la pământul cald şi roşu. Întreaga atmosferă era încărcată de patimă, primitivă şi totodată supranaturală.

Dansatorii se roteau, se aplecau, se răsuceau - siluete frenetice decupate pe un fundal de flacără. Culorile costumelor, ca şi cele ale veşmintelor celor din jur se întrepătrundeau. Era un spectacol de neuitat, iar Skye avea impresia că îl trăieşte nu doar cu puterea inimii, ci şi cu aceea a ochilor. Muzica deştepta în fiinţa ei aspiraţii neştiute; fiecare nerv bătea la unison cu o melodie - când duioasă, încât aproape că stârnea lacrimi, când izbucnind într-un crescendo pasionat, ducând până la exaltare. Oare cât să fi stat ea nemişcată în locul acela? Nu şi-a putut da seama...

Cred că ar trebui să plecăm, şopti El Diablo.

Skye tresări şi îl privi parcă fără să-l înţeleagă. Ochii ei, mult măriţi, străluceau, buzele i se întredeschiseseră uşor, obrajii împrumutaseră culoarea văpăilor...

Am spus că ar trebui să plecăm, repetă El Diablo.

Skye avu impresia că voia să o smulgă dintr-un paradis fermecător.

Se ridică aproape automat. El Diablo o apucă de braţ, spre a o călăuzi spre cărarea ce ducea la tabără. Pe drum nu-i întâmpină nimeni care să le ureze noapte bună, dar în timp ce se depărtau Skye avu impresia că muzica şi larma bucuriei creştea parcă, eliberate de orice constrângere.

Clarul de lună contura formele colibelor şi vârful ascuţit al corturilor presărate în tabăra pustie. Deschizăturile din grotele aflate în coasta muntelui aduceau cu ochi mari, negri veghind din înaltul pietrelor masive. O clipă, liniştea fu sfâşiată de lătrăturile unui câine. Skye îşi înălţă privirile spre stânci, spunându-şi că ele îi reamintesc, într-o anumită măsură, mormintele egiptene.

Se înfioră la gândul că grotele acelea se găseau acolo de veacuri şi veacuri, că generaţii întregi de oameni se născuseră şi dispăruseră în acelaşi loc, în timp ce muntele rămăsese neclintit. Totuşi, o melodie veselă îi dăinuia în inimă, parcă spunându-i că asemenea reflecţii nu sunt neapărat triste.

Fără să-şi dea seama pentru ce, tocmai în această seară, ea crezu cu şi mai multă putere în nemurire. Aproape mecanic, ea urcă scările, traversă terasa, păşind peste pragul uşii pe care El Diablo i-o ţinea deschisă. În timp ce el aprindea lumânările, Skye se îndreptă spre fereastră şi contemplă noaptea, ascultând totodată ecourile, acum mai stinse, ale muzicii serbării.

Sunt fericită că am putut vedea asemenea lucruri, spuse ea, aproape şoptit, uitând o clipă cui se adresa, conştientă doar de ritmul accelerat al inimii şi stăpânită de o senzaţie ciudată, neîncercată până atunci, care vibra în toată fiinţa ei.

Un păhărel de vin? îi propuse El Diablo.

Ea primi paharul, dar privirile îi rămăseseră cufundate în tenebrele de afară, dincolo de grilajul ferestrei...

Trebuie să trag perdelele, altfel vor năboi insectele, fu El Diablo de părere.

Făcu întocmai. Deodată, i se păru fetei că se trezea dintr-o stare de transă, din starea care o fermecase ceasuri de-a rândul. Era din nou singură cu El Diablo.

După ce bău câteva înghiţituri de vin, puse paharul pe masă. Fără să-şi întoarcă privirile, simţea că el o contemplă. Apoi traversă încăperea, însoţită de foşnetul discret izvodit, la fiecare pas, de juponul mătăsos.

Este târziu, spuse ea, cu un glas pe care se străduia să şi-l stăpânească în limitele firescului.

Îţi este cumva teama?

Tonul ironic al bărbatului o făcu să-şi ridice instinctiv capul.

Nu, răspunse ea sec.

Cred că te-ai distrat în seara aceasta. Pentru prima oară te-am văzut însufleţită de anumite sentimente, călduroase; adică femeie şi nu un sloi de gheaţă.

Skye se chinuia să redevină rece, dar farmecul dansurilor văzute continua să o copleşească. Se aşeză pe divan şi îşi scoase cerceii. Diamantele sclipeau în tovărăşia pietrelor de acvamarin, a căror dulce nuanţă albăstrie îi reamintea cerul primăverilor engleze..

Doreşti să-ţi aprind în dormitor un sfeşnic?

Desluşise în glasul lui nota aceea profundă care o speriase de-atâtea ori şi era sigură că de şi-ar fi ridicat privirile, le-ar fi văzut pe ale lui arzând mistuitor. Nu cumva seara aceasta avea să fie diferită de celelalte? Şi îşi simţi inima bătându-i în tâmple.

Dar el nu-i mai aşteptase răspunsul şi căuta ceva prin buzunare.

Unde-oi fi pus chibriturile?

Skye auzi clinchetul unor monezi, apoi scoase un revolver mic, o legătură de chei, o batistă şi le puse pe masă.

În sfârşit... Uite-le colo...

Cutia se afla pe braţul unui fotoliu. Dar în timp ce, pentru o clipă doar, îi întorsese lui Skye spatele, aceasta făcu un salt neaşteptat şi apucă revolverul. El Diablo se întoarse brusc, dar era prea târziu.

Fata ocoli masa, în aşa fel încât ea să-i despartă.

Rămâi acolo unde eşti! îi porunci Skye respirând sacadat.

El îşi vârî mâinile în buzunare şi se sprijini cu spatele de şemineu.

Ia te uită cât de zăpăcit am fost!

Într-adevăr, confirmă Skye, scurt. Iar acum o să te ucid.

Foarte bine. Dar îngăduie-mi să te previn asupra unui lucru: arma trage puţin spre stânga, iar dacă vrei să o foloseşti cu rost, trebuie să o cobori cu vreo treizeci de centimetri când ocheşti, din cauza reculului..

M-am mai slujit eu de un revolver, declară Skye.

Nu mi-ar plăcea să fiu doar rănit.

El Diablo se aşeză într-o poziţie mai confortabilă şi întrebă pe un ton batjocoritor:

O să-mi acorzi puţin timp să-mi fac rugăciunea?

I l-ai acordat şi spânzuratului?

Cui? Iscoadei lui Alejo? Închipuieşte-ţi că da. Se jura că este catolic, deşi ne îndoiam cu toţii de acest lucru, dar tot i-am lăsat cinci minute, ca să se împace cu Dumnezeu.

Prin urmare o să-ţi dau cinci minute. Ai face bine să-ţi şi începi rugăciunea.

N-ai dori să-mi auzi spovedania?

El Diablo râse încetişor.

Nu.

De ce? Îţi este cumva teamă că te-ar scandaliza?

Câtuşi de puţin. Dar îmi pare că nu prea iei situaţia în serios. Am, într-adevăr, intenţia să te omor.

Te cred, eşti extrem de feroce. Doar ai luptat şi până acum împotriva mea.

Linguşeala nu o să te salveze, mârâi Skye.

Nu mă-ndoiesc, dar dacă cineva nu îşi poate exprima ultimele gânduri, atunci când să o mai facă? Ţin să-ţi mărturisesc un lucru: eşti mult diferită de ceea ce mă aşteptam.

Dar la ce te aşteptai? îl întrebă Skye, totuşi curioasă, chiar împotriva vrerii sale.

Te socoteam o mică englezoaică frumoasă, dar plictisitoare, împănată de clişee, de puerile stări entuziaste, de pudibonderie caraghioasă.

Skye nu se putu înfrâna să nu surâdă.

Regret că te-am dezamăgit.

Dimpotrivă. Mi-ai dăruit mai multă plăcere decât mi-a fost dat să am parte de foarte multă vreme. Să-ţi mai spun încă un lucru care m-a surprins?

Dacă doreşti... Dar n-a mai rămas prea mult timp.

Ei bine, ţinând seama de mediul în care a trăit până acum miss Standish, de marile ei posibilităţi, de bogăţia şi de faptul că a fost răsfăţată, cred şi sunt mirat că, spre deosebire de majoritatea contemporanelor ei, nu a avut încă nici o aventură amoroasă.

Skye îşi înfipse cu îndârjire privirile în ochii lui El Diablo, dar, în pofida eforturilor făcute, nu se putu împiedica să nu roşească până la rădăcina părului. Pentru a-şi ascunde stânjeneala, ea declară pe un ton răstit:

Ţi-au mai rămas doar două minute.

Altceva ce să-ţi mai spun? continuă El Diablo. Că eşti încântătoare? Că va veni o zi în care te vei îndrăgosti? Dar, la urma urmei, spune-mi, te-ai gândit cum o să pleci de-aici?

Nimeni nu se aşteaptă să părăsesc tabăra în miez de noapte... O să-mi fie uşor.

Există o santinelă la ieşire. Ai putea să tragi prima, dacă nu pierzi nici o secundă; dar un foc de armă i-ar alerta, desigur, pe mulţi, hotărâţi să vină în ajutorul victimei tale. Şi nu cred că ai avea intenţia să ajungi până la Jacara pe jos, nu-i aşa?

Nu-mi purta de grijă, i-o întoarse, cu demnitate, Skye. Sunt capabilă să mă descurc. Iar dacă oamenii dumitale ar vrea să mă răpună fiindcă te-am ucis, aş vrea să ştii că nu mă tern de moarte.

El Diablo zâmbi.

Draga mea copilă, află că nu te vor omorî. Au ce face mariposienii cu o fată frumoasă.

Încerci să mă sperii, protestă Skye. Dar... am... mă gândesc la un plan mult mai bun: o să vii cu mine. Porunceşte unui om să înşeueze doi cai, o să mă însoţeşti până la punctul de trecere, iar când o să ajungă pe şoseaua ce duce la Jacara, te poţi întoarce aici.

Dar dacă refuz?

Atunci te voi ucide şi voi suporta consecinţele. Iar dacă o să spui cât de cât ceva oamenilor, tot o să te ucid - revolverul te va ochi necontenit.

El Diablo râdea.

Crezi cu adevărat că m-aş lăsa să mi se forţeze astfel mâna? Fetiţă nostimă ce eşti! Îmi închipuiam că mă cunoşti ceva mai bine. Omoară-mă. Ca şi dumitale, nu mi-e frică de moarte; într-o zi sau alta, ea ne găseşte pe fiecare.

Minţi! Mă iei drept un copil. Moartea dumitale ar distruge toate proiectele pe care le-ai făurit pentru oamenii aceştia încrezători în dumneata şi care te urmează. Ce s-ar face, dacă n-ai mai fi? Alejo s-ar răzbuna pe ei, iar mulţi poate că ar avea de suferit.

Încerci să-mi ordoni să trăiesc? o întrebă El Diablo. Am înţeles că voiai să mă ucizi.

Da, vreau să te ucid. Nimic nu mi-ar face mai mare plăcere decât să te văd mort la picioarele mele, dar nişte nevinovaţi vor avea de tras, dacă cele ce mi-ai spus sunt adevărate, dacă Alejo este gata să sacrifice ţara şi preţioasele minerale pe care le posedă. Te pot crede oare? Iată întrebarea.

Nu ţi-am spus decât adevărul, confirmă El Diablo, dar asta nu trebuie să te împiedice să mă ucizi. Ce înseamnă Mariposa pentru dumneata? Când te vei fi reîntors în ţările dumitale, adică în Anglia sau în America, o să uiţi chiar şi că există acest petic de pământ.

Dacă îţi închipui că aş putea să uit vreodată tot ce m-ai făcut să îndur aici, te înşeli! exclamă tânăra fată.

Dar ce-am făcut? Te-am luat de soţie în faţa unui preot, apoi te-am lăsat neatinsă. În afară, doar, de cele câteva sărutări furate. Poate că de aceea eşti atât de furioasă pe mine? Din cauza crimelor pe care nu le-am săvârşit?

Era o provocare, dar Skye refuză să se lase antrenată pe acest teren. Îşi înălţă puţin capul a dispreţ, iar El Diablo râse, ridicând din umeri.

Bine. Şi-atunci de ce nu te-ai răzbuna? Ai în mână revolverul, nu trebuie să mai faci altceva decât să apeşi pe trăgaci.

Asta şi doream să fac în urmă cu câteva clipe, dar acum sunt dispusă să-ţi las viaţa, dacă mă ajuţi să-mi recapăt libertatea.

De ce ţi-aş reda-o, când îmi place să te am aici? Poţi gândi, în fapt, şi singură cât de multe lucruri implică hotărârea mea. Există, prin urmare, cineva pe lumea asta, care ţine cu adevărat la dumneata, care îţi apreciază compania, cineva pe care dolarii dumitale nu-l interesează, dar pe care îl interesezi.

Skye îşi dădea perfect seama că el o sfida voit.

Te previn să nu mergi prea departe, i se adresă ea mânioasă. Ştii prea bine ce vrei, eu de asemenea.

Dacă ai avea tot atât de mult caracter ca mine, acum aş fi mort, spuse El Diablo surâzând. În ce mă priveşte, întâi lovesc şi pe urmă discut. Eşti mai metodică, începi prin a reflecta, iar acum nu mă vei mai ucide.

Să nu fii prea sigur de asta. Dacă totuşi nu pot scăpa de-aici, în alt fel, atunci o voi face.

Încep să cred că o să ne petrecem noaptea aici. Îmi dai voie să fumez?

Nu!

El Diablo ridică iarăşi din umeri şi îşi încrucişă picioarele. Surâsul şi aerul său degajat o scoteau pe Skye din fire, aproape că nu mai putea suporta.

Du-te la uşă, cheamă un om! porunci ea. Spune-i să înşeueze doi cai, dar eu te ochesc tot timpul. Să nu-mi joci vreun renghi...

Şi pentru că el nu se clintea, ea stărui:

Acum, imediat!

Nu.

Rostise cuvântul cu glas scăzut. Apoi, scoţându-şi mâinile din buzunare, se îndreptă spre masă.

Nu înainta! strigă Skye. Jur că trag, dacă te mai apropii.

M-ai făcut asasin, nu-i aşa? întrebă el, calm. Totuşi, nu aveam ce câştiga de pe urma morţii unui om. El n-a fost ucis din răzbunare. Iar dumneata, Skye, n-ai stofă de ucigaş.

Omul disperat, se comportă într-un mod straniu, spuse ea. Iar eu sunt disperată. Cele cinci minute au trecut: ori mă ajuţi să fug, ori trag asumându-mi riscul de a scăpa prin propriile mele puteri.

El se afla acum în faţa mesei, iar Skye se dăduse înapoi până ce biroul cel mare îi stăvili retragerea. Doar două lumânări mai erau aprinse, dar în spatele lui El Diablo, astfel că ea nu-i mai desluşea limpede chipul, pe când al ei era în plină lumină. 

Doreşti chiar atât de mult să mă părăseşti? o întrebă El Diablo.

Întrebarea, cu totul şi cu totul neaşteptată, o umplu pe Skye de furie:

Oare nu m-ai insultat destul, fără să mai şi insinuezi că aş vrea să rămân aici, să-ţi fiu soţie fără voia mea? Soţia unui asasin, a unui revoluţionar, a unui demon?

Atunci, dacă eşti chiar atât de hotărâtă...

El se întoarse pe jumătate spre uşă. Skye oftă uşurată, dar în clipa următoare scoase un ţipăt scurt, deoarece - printr-un gest rapid, pe care ea nu avusese timp să-l prevadă - El Diablo răsturnă masa, apoi sări peste ea, o apucă pe Skye de braţ şi îl îndreptă spre tavan. Glonţul porni, răsunând prelung în cavernă. El Diablo luă din mâna fetei revolverul; apoi îl simţi cuprinzând-o în braţe şi sărutându-i apăsat buzele.

Eşti făcută pentru dragoste, nu pentru ură, micuţa mea, îi şopti el.

Încercă să-l respingă, să se descătuşeze, dar nu izbuti. O ţinea strâns lipită de pieptul lui.


IX.

Skye dormi până târziu, dar se deşteptă apăsată de un simţământ neplăcut. Când deschise ochii, o zări pe Neengai, aşteptând cu răbdare în colţişorul ei şi, deodată, îşi reaminti cu de-amănuntul cele petrecute în ajun. Ar fi vrut să se tânguie cu glas tare, ca indienele când sunt nefericite. Cum de fusese atât de stupidă? se întreba ea; atât de slabă, încât să-i scape o victorie aproape sigură?

Nici nu-i venea să creadă... Dacă lucrurile nu ar fi căpătat o întorsătură atât de neaşteptată, acum şi-ar fi putut lua micul dejun la bordul iahtului ei... Brusc, îşi reaminti alternativa: să fie ucisă de oamenii lui El Diablo sau - şi mai rău - capturată de ei. 

Suspină. El Diablo o manevrase cu dibăcie, făcând-o să se simtă copleşită de ruşine. Iar când îi redevenise prizonieră, o mângâiase, îi făcuse curte, cu atâta pasiune, farmec şi stăpânire de sine, încât Skye rămăsese profund descumpănită.

Când Neengai veni cu tava pe care se afla micul dejun, Skye găsi două scrisori lângă ceaşca de cafea. Le privi o clipă, ca şi cum ar fi fost vorba de nişte fantome, apoi îşi reaminti de scrisoarea aşa-zis semnată de ea, prin care căpitanul Maclean era anunţat că cineva urma să vină zilnic să aducă şi să-i ia corespondenţa.

Tânăra fată deschise cu emoţie primul plic, cel care dezvăluia scrisul căpitanului:



Scumpă doamnă Standish,

Sunt încântat că vă aflaţi la ţară, într-un sejur plăcut. Aici, totul merge bine. Echipajul a curăţat temeinic ambarcaţiunea, veţi găsi ordine.

Vă trimit o scrisoare primită azi-dimineaţă pe numele dumneavoastră. Dacă vă trebuie ceva, vestiţi-mă neapărat.

În speranţa că ne vom revedea curând,

Al dumneavoastră devotat,

Angus Maclean.



Cu buzele strânse a supărare, Skye citi şi reciti mesajul. Era limpede că Maclean mai primise de la ea o scrisoare cuprinzând veşti foarte bune.

Ce impertinenţă fără margini! grăi ea, cu glas tare, bineînţeles referindu-se la El Diablo şi nicidecum la marinar.

Apoi îşi zise, cu oarecare laşitate, că era inutil să se mai irite pentru amănunte fără importanţă, când existau alte motive de supărare mult mai serioase.

Cealaltă scrisoare era de la Jimmy. Îi descria cu entuziasm frumuseţile oraşului Valparaiso. Mai spera, pe semne, să o scoată din Mariposa.



Nădăjduiam - contrar oricărei logici - spunea el în încheiere, să primesc de la tine o scrisoare, dar presupun ca atrăgătoarea câmpie mariposiană nu ţi-a mai lăsat timp să scrii. Încearcă să te menţii prudentă. Eu continuu să-mi fac griji, deşi sper ca ele să fie inutile.



De-ar fi ştiut! Totuşi, Skye se vedea silită să recunoască şi latura comică a situaţiei: Jimmy se găsea la Valparaiso, grijuliu şi încercând să se convingă de zicala: Nu tu veşti, nu tu rele, în timp ce ea se căsătorise cu un bandit şi, pe deasupra, era sechestrată, jignită, fără prea grabnică speranţă de eliberare.

Trebuie să termin odată cu toate astea, spuse ea, tot cu glas tare.

Neengai intră în cameră, crezând că-i vorbeşte:

Excuza, señora... i se adresă ea, politicos.

N-am nevoie de nimic, Neengai, vorbeam cu mine însămi. Cât e ceasul?

Aproape douăsprezece. El Cabeza a plecat dis-de-dimineaţă cu mai mulţi bărbaţi. A spus că sunteţi obosită, că nimeni nu trebuie să vă stingherească.

O să mă scol, spuse Skye, nu se cade să mai stau în pat la ora asta.

Neengai îi aduse apă caldă, apoi Skye îmbrăcă o rochie uşoară, din bumbac. De vreme ce El Diablo era plecat, nu putea ieşi din cavernă. Altă dată s-ar fi răzvrătit împotriva acestei interdicţii, dar acum aproape că era mulţumită: se simţea somnoroasă, tânjitoare.

Sosi ora dejunului. Dar nu-i era foame, astfel că indienii duseră înapoi la bucătărie aproape tot ce pregătise bucătarul Alphonse cu atâta grijă, anume pentru ea. Când rămase din nou singură, Skye se întinse pe divan, dar un glas de-afară o trezi brusc:

Un mesaj de la El Cabeza, pentru señora, striga omul acela.

Gărzile discutară câteva clipe în faţa uşii, apoi aceasta se deschise şi Skye văzu intrând un cowboy cu un buchet de flori în mână. Îl recunoscu, era Pedro, făcea parte din suita obişnuită a lui El Diablo, când plecau călări.

Buenos días, señora, spuse el, înclinându-se încă din prag.

Skye îi răspunse la salut şi îi primi florile.

Dimpreună cu urările de bine ale lui El Cabeza, adăugă el. Vă întreabă dacă nu sunteţi prea obosită să mergeţi până la el: vă aşteaptă la câteva mile de-aici. V-aş putea conduce.

Rostise totul cu glas tare, dar spusele şi le încheie într-un murmur:

Dacă vreţi să fugiţi, señora, vă pot ajuta chiar acum.

Auzindu-l vorbind astfel, i se uită mai adânc în luminile ochilor.

Spuneţi ceva, şuieră el. Ne ascultă oamenii din gardă.

Înnebunită, fata răspunse cam la întâmplare:

Frumos din partea lui El Cabeza că-mi trimite florile acestea! Şi spui că doreşte să mă duc la el? Cum e-afară? Foarte cald?

Cald, într-adevăr, dar bate şi un vânt răcoros. Duceţi-vă la fereastră şi vedeţi...

Lângă geam, adică în spatele uşii, nu puteau fi văzuţi, iar vorbele lor s-ar fi desluşit mult mai greu.

Grăbiţi-vă! murmură Pedro. El Cabeza m-a trimis înapoi în tabără, fiindcă nu mă simţeam bine. E foarte departe de-aici, nu se poate întoarce înainte de căderea nopţii. Până atunci, ajungeţi la Jacara.

Da, e frumoasă ziua, spuse Skye, deşi cam arde soarele... Cât ceri ca să m-ajuţi? adăugă ea, dar foarte încet.

Curând o să fie şi mai plăcut, señora. Cinci sute de dolari americani.

Nu mai era timp de stat la tocmeală.

De acord, şopti fata. Înşeuează-mi calul, spuse ea cu glas din nou mai tare. Vin îndată, aşteaptă-mă jos.

Gracias, señora.

Pedro salută şi ieşi. Ea îşi puse în grabă costumul de călărie, vârî prin buzunare toţi banii pe care îi avea la îndemână, îşi luă mănuşile, cravaşa, apoi aruncă încă o privire înjur...

Vedea, prin urmare, pentru ultima oară locul acesta straniu şi minunat, care şi acum i se părea tot ireal, deşi se scurseseră câteva săptămâni de când venise aici. Uşa temniţei se deschidea. Chiar dacă în ajun câştigase El Diablo, astăzi situaţia se inversase. Avea să se întoarcă acasă târziu, de asta era sigură, pentru că, de câteva zile, nu mai fusese nicăieri în inspecţie. Îi cunoştea obiceiurile, periodicele sale vizite la ferme şi în mine. Activitatea îi era matematic împărţită, nu existau abateri, în afară de unele situaţii speciale, ca de pildă vânarea jaguarului. Skye se uită la ceas: cu puţin noroc, aveau să ajungă la Jacara, când El Diablo abia s-ar întoarce la cavernă; târziu, mult prea târziu, încât să mai pornească în căutarea ei.

Răsplăti pe oamenii gărzii cu un surâs, când trecu pe lângă ei; oamenii îşi scoaseră pălăriile, ca să o salute şi îi zâmbiră.

Zi frumoasă pentru plimbare, spuse ea.

Oamenii dădură din cap a încuviinţare, urmărind-o cu priviri admirative, în timp ce cobora scara, spre a se apropia de cai şi de Pedro.

Pedro îi înşeuase iapa neagră, calul ei preferat. Bucuros de plecare, acesta zvâcni de câteva ori în dreapta şi în stânga, dar apoi se aşternu cuminte la drum. Astfel ieşiră din tabără şi ajunseră în câmpie.

Cowboy-ul întoarse spre nord. Skye înţelese că el proceda astfel doar un timp, cât mai puteau fi văzuţi de oamenii din gardă. Mergeau, aparent, fără grabă, iar Skye îi arunca din când în când câte o privire însoţitorului ei, întrebându-se dacă făcuse bine acordându-i încredere.

I-ar fi fost greu să-l judece doar după înfăţişare. Avea păr negru, pomădat cu grijă, faţă rotundă arămită de soare, mustaţă mică adumbrind buze cărnoase şi privire îndrăzneaţă, fără urmă de teamă, ceea ce o cam surprinse pe fată, dat riscul pe care şi-l asumase.

Era atât de nervoasă, încât până şi zborul uneia dintre păsările acelea galbene, denumită bientevedeo, o făcu să tresară când se ridică prin faţa lor, fluierând cunoscutul te văd, te văd. După ce se depărtară cu vreo milă de tabără, Skye îşi opri calul.

Când începem să o luăm spre sud? întrebă ea.

Puţin mai departe, intrăm în munţi, señora, îi răspunse Pedro. Oamenii lui El Cabeza păzesc intrarea în tabără şi drumul care duce spre răsărit.

E greu drumul?

Da, pentru cei care nu-l cunosc, dar pentru mine imposibilul nu există, răspunse cu semeţie Pedro. Am trecut pe-aici de mai multe ori şi de aceea mi-am spus: Eu, Pedro, trebuie s-o ajut pe señora să fugă, nimeni altul n-ar putea-o face.

Frumos din partea dumitale, îi răspunse Skye, recunoscătoare. Dar cum de ştii că voiam să fug?

Pedro schiţă surâsul omului foarte sigur pe inteligenţa lui.

El Cabeza m-a trimis, dimpreună cu Juan, să vă aduc corespondenţa. Am văzut frumoasa corabie ce vă aparţine şi am vorbit cu căpitanul. E foarte binevoitor. Mi-a pus multe întrebări cu privire la dumneavoastră - unde sunteţi, dacă vă aflaţi într-o casă arătoasă a unor oameni de treabă, dacă sunteţi fericită. El Cabeza îi spusese lui Juan ce anume să răspundă, iar căpitanul părea foarte mulţumit de cele auzite. Dar, pe drumul de întoarcere, am cugetat la toate acestea şi mi-am adus aminte de Yokseyi, care a fost bătut fiindcă a primit bani de la señora. El însă a fost din cale afară de prost: a încercat să treacă, ferindu-se de cei din gardă. Eu sunt mai şiret, nu fac o nerozie ca asta.

Da, da, înţeleg. Să ne grăbim! îl zori Skye, pe care limbuţia omului o cam sâcâia.

Şi dând pinteni iepei o făcu să treacă la galop. Conversaţia deveni imposibilă până în clipa în care, foarte departe de tabără, intrară în munte.

În zilele în care se plimbase cu El Diablo, fata observase forma ciudată a acestor munţi. Tabăra era situată în punctul în care tăia ţara de la nord la sud cu crestele lor înguste, relativ nu prea înalte şi coborând apoi lent până la câmpie. Lanţul principal alcătuia un fel de barieră între Mariposa şi Brazilia; se ridica până la înălţimi pleşuvite, haotice şi pustii, asemenea unei gigantice scări suind spre cer şi strălucind, sub soarele arzător, în culori variate, de la roşu la violet închis. Pedro o îndrumă pe Skye printre boschete de heliotropi, de cactuşi şi alte plante ce acopereau primele povârnişuri, apoi ajunseră pe un pământ stâncos, uneori nespus de abrupt, încât Skye fu nevoită să se cramponeze de şa, ca să nu cadă pe spate; alteori ocoleau falii atât de adânci, încât abia de îndrăznea să le privească. Flori nici nu mai existau pe acolo.

Munţii aceştia - cum prea bine ştia Skye - constituiau bârlogul multor animale sălbatice şi chiar se întreba dacă nu avea să zărească vreo puma fugind să se ascundă, ori lupi şi vulpi, cu adevărat numeroase prin partea locului. Dar singurul primejdios era jaguarul; celelalte dispăreau de îndată ce simţeau prezenţa omului venit să le tulbure singurătatea.

Skye arunca deseori priviri în urmă, de teamă să nu fie urmărită. Dar dacă El Diablo îi dibuise? Murea de frică să nu fie din nou capturată.

Cărarea şerpuia întruna, iar unele alunecări de teren, ivite din cauza ploilor de iarnă, o ascundeau, astfel că Pedro şovăia din când în când, controlând direcţia înainte de a porni mai departe. Se întâmpla uneori ca drumeagul să se despartă în două şi atunci trebuiau să aleagă între dreapta şi stânga.

Acum ar trebui să mergem mult mai direct spre sud, observă Skye, brusc mult mai speriată.

Pedro ştie drumul. Señora n-are de ce să se îngrijoreze, îi răspunse el.

Atunci Skye preferă să tacă, de frică să nu-l jignească. Pedro era bine dispus, aproape tot timpul fluiera printre dinţi sau cânta. După câteva ore, cărarea urcă atât de pieptiş, încât fata îi sugeră să descalece şi să meargă un timp pe jos, anume pentru a îngădui animalelor să se mai odihnească. Pedro consimţi. După mersul lui ţanţoş de bărbat care se ştie bine făcut - avea piept lat şi şolduri înguste - Skye bănui că era un vanitos, căruia viaţa aspră din tabără şi muncile la care El Diablo îi supunea pe toţi nu-i prea erau pe plac.

Dovedeşti destul curaj, vrând să mă ajuţi astfel, îi spuse Skye. Plănuieşti cumva să te însori cu banii pe care ţi-i voi da?

Bărbatul râse cu poftă.

Să mă-nsor? O, nu, señora. Am fost însurat pe când eram foarte tânăr, dar am lăsat-o. Era geloasă, îmi făcea tot timpul reproşuri şi îmi cerea mereu bani. Într-o bună zi, sătul de toate astea, am plecat. Locuiam pe-atunci într-un oraş din sud, la Sena. Pe urmă am venit să caut de lucru la Jacara.

Şi ai găsit?

Da, sigur că da. Pentru Pedro se găseşte totdeauna de lucru; şi femei frumoase, care sunt drăguţe cu el. Dar dacă stau prea mult în acelaşi loc, mă plictisesc. De aceea am venit cu El Cabeza. Iar acum, o să plec şi de-aici. La urma-urmei, de ce nu? Lumea-i mare.

Unde ai de gând să te duci? întrebă Skye, mai mult din amabilitate, decât pentru că ar fi interesat-o cumva.

Pedro ridică din umeri.

La Rio... La Buenos Aires... Sau la Montevideo... dar poate că mă ia señori ta cu dumneaei la New York?...

Cred că ai face o greşeală dacă ai părăsi America de Sud, se grăbi Skye să răspundă.

Nu avea nicidecum chef să mai aibă şi grija unuia ca el. Se şi gândise, de altfel, să şteargă din memorie această întâmplare, de îndată ce se va fi îndepărtat chiar de Jacara. Reîntoarsă în lumea civilizată, ar da uitării totul. Dar nu era chiar aşa, se corecta singură, de vreme ce nu i-ar fi fost niciodată cu putinţă să uite umilinţele îndurate; din fericire, nimeni nu i le ştia. Nu, absolut nimeni!

Privi în urmă, ca să se asigure că nu erau urmăriţi. Pedro îşi ştergea fruntea de sudoare, făcând acelaşi lucru, Skye băgă de seamă că şi faţa ei se acoperise de colb şi transpiraţie. Dar nu era momentul să se gândească la nici un soi de cochetărie.

Să ne grăbim. Cred că acum am putea ieşi în câmpie, fără să ne mai pândească vreun pericol...

Da, da, señora, la fel gândeam şi eu.

Răspunsese cam într-o doară, ceea ce o făcu pe Skye să devină, dintr-o dată, neîncrezătoare. Atunci îl întrebă pe un ton mai sever:

Sper că nu te-ai rătăcit?

Nu, fireşte că nu, señora. Trebuie să aveţi încredere în Pedro. Dar cărările îşi mai schimbă înfăţişarea după ploi şi nu întotdeauna le găseşti uşor.

Skye îşi ridică privirile spre cer. Deşi mai strălucea, soarele începea să coboare la orizont. O cuprinse neliniştea: ar fi trebuit să fie deja departe de munţi şi, cu toate acestea, nu avea în faţă decât stânci, defilee, care îngreunau înaintarea cailor.

Crezi cumva că te-ai depărtat de drumul cel bun? întrebă ea, stăpânindu-şi anevoie tremurul din glas. Oare n-ar trebui să ne întoarcem puţin?

Nu, nu, señora. Pedro se descurcă, o să găsească repede drumul.

După ce îi zâmbi încurajator, încălecă şi el, astfel că plecară mai departe, ceva mai repede, îndreptându-se de data aceasta spre sud - cel puţin aşa i se păru fetei... Prea sigură, totuşi, nu era.

Ţinând seama de poziţia soarelui, Skye încercă să determine locul în care se găseau, dar serpentinele potecii o dezorientau cumplit. Pe de altă parte, Pedro dădea semne de nervozitate: nu mai fluiera, nu mai cânta, nici plin de siguranţă nu mai părea să fie. Îşi ştergea mai des fruntea de sudoare, era descumpănit... Brusc, îşi dădură seama că nu mai puteau continua, rămăşiţele unei avalanşe stâncoase le barau drumul.

Trebuie neapărat să facem cale întoarsă, hotărî Skye cu fermitate.

Încerca din răsputeri să-şi ascundă neliniştea care o năpădea tot mai tare. Cât de încrezătoare fusese la începutul după-amiezii, cât de sigură că era în sfârşit salvată! Destrămarea propriilor iluzii devenea astfel şi mai crudă. Dar nu era încă învinsă: trebuia să existe un drum care să traverseze muntele, iar dacă se înşelaseră, poate că nu era vorba decât de un mic ocol de-o milă, două. Curând aveau să se dezmeticească.

Au parcurs, aşadar, drumeagul în sens invers, descoperind într-adevăr o încrengătură de poteci, din care puteau să aleagă. Pedro se înveseli:

Iată drumul cel bun! exclamă el. Putea fi lesne pierdut din vedere, drept este. Dar Pedro nu greşeşte deseori. Poftim, iată o cărare mult mai bună, nebolovănoasă; vom merge mai repede şi vom ajunge curând la Jacara.

Sper, zise Skye.

Cred că i-aţi putea da lui Pedro ceva mai mult decât cinci sute de dolari, nu-i aşa?

Despre asta o să vorbim când vom fi la Jacara.

Poate că o să-i daţi opt sute de dolari?

Aşa cum am spus, vom discuta când vom ajunge acolo.

Pedro ar prefera ca señora să-i promită pe loc opt sute cincizeci de dolari.

Tonul folosit şi o anume sclipire din ochii lui Pedro o făcură pe Skye să accepte fără împotrivire.

Foarte bine, spuse ea, opt sute cincizeci de dolari, pe care însă nu-i vei primi înainte de a intra în Jacara.

O cam juca el, dar nu-i păsa. Era obsedată de ideea libertăţii, de gândul că trebuia neapărat să scape de El Diablo. Îşi imagină expresia feţei lui când, la reîntoarcerea în tabără, avea să afle că unul dintre oamenii lui îi înşelase încrederea. Intuia cam ce întrebări urma să pună gărzilor, regreta că nu-i poate vedea mânia, fulgerele din priviri şi crisparea buzelor... Da, avea să fie înnebunit de furie, fără ca ea să mai fie de faţă, silită să i-o suporte.

O neaşteptată avalanşă de sudălmi proferate de către Pedro o readuse la prezentul pe care îl trăia. Din nou drumul se închisese. Pedro începu să înjure muntele, ploile de iarnă, ţara, clima, totul... Dar nu şi pe sine.

Să ne întoarcem, propuse Skye ostenită.

O ajunsese oboseala, avea dureri de cap şi în tot corpul, îi era sete şi, fără să-i fie chiar foame, simţea nevoia hranei.

Pedro întoarse calul în direcţia opusă.

Greu putem găsi drumul spre Jacara, spuse el. Când o să ajungem acolo, señora o să-i dea lui Pedro o mie... nu, două mii de dolari, nu-i aşa?

Skye îl privi. Cum de nu-i văzuse ochii mult prea apropiaţi de nas? Fusese nebună să se încredinţeze acestui lăudăros, al cărui singur talent consta în a-i smulge bani.

Refuz să-ţi promit mai mult decât suma asupra căreia ne-am înţeles, îi răspunse ea cu răceală.

Cred că aţi face mai bine să vă răzgândiţi.

Şi, dintr-o dată, lui Skye i se făcu frică.

Nu înţelegea încă de ce; în fapt, el o privea şi atâta tot. Dar expresia figurii şi poate, în acelaşi timp, nemişcarea mâinilor păroase şi ciudat de mici o îngroziră. Ar fi vrut să fugă, regreta cu disperare tabăra, siguranţa din cavernă, cu gărzile din faţa uşii, cu aşteptarea reîntoarcerii lui El Diablo.

Pedro îi pândea răspunsul.

Bine. Două mii de dolari, spuse ea, ruşinându-se de propria-i laşitate, dar nu suntem încă la Jacara.

Pedro o să găsească drumul, declară el, din nou vesel şi pus pe fluierat.

Încă o dată făcură cale întoarsă, încă o dată nimeriră o cărare ce le îngădui să mai înainteze puţin, până ce Skye observă că soarele dispărea după munţi.

Peste douăzeci de minute va fi noapte, spuse ea. Ce-o să facem?

Peste zece minute drumul suia din nou; soarele în asfinţit semăna cu un stindard roşu al primejdiei.

Trebuie să găsim o grotă sau un adăpost oarecare pentru noapte, luă ea hotărârea.

Da, da, aşa o să facem, încuviinţă Pedro.

Căutară din priviri un adăpost mai pe-aproape. Deodată, Pedro zări un pârâu care ţâşnea din coasta muntelui.

Să-i urmăm firul, o să ne ducă la câmpie!

Este mult prea târziu, îi răspunse Skye. Peste câteva clipe se lasă noaptea. Să ne oprim undeva pe-aici, plecăm din nou după ce răsare luna.

Descălecară şi duseră caii la râuşor să se adape. Atunci Skye observă că sub o stâncă ieşită în afară, pe jumătate ascunsă de bolovani, se croia o deschizătură.

Du-te şi vezi ce-i acolo, îl îndemnă ea pe Pedro; şi uită-te cu atenţie să nu fie şerpi.

El Diablo îi vorbise despre primejdiile ce te pasc în astfel de locuri: şerpi cu clopoţei, vipere însemnate cu o cruce pe creştet....

Pedro se îndreptă, fără grabă, spre deschizătură, vădit iritat că primea ordine de la Skye, care, nici că se sinchisea de sentimentele lui. Poate că până să ajungă la Jacara, avea de gând să-i ceară şi mai mulţi bani. Dar nici asta nu o mai interesa, totul era să izbutească planul. Skye descălecă şi priponi caii; erau docili, începuseră să pască, liniştiţi, iarba din jur...

Apoi îl auzi scăpărând un chibrit, în gura grotei, după care se întoarse lângă ea.

Da, este într-adevăr o grotă; curată, dar miroase a vulpe.

Oricum, o prefer decât să dorm sub clar de lună. Regret că nu am luat cu mine o haină mai groasă...

Văzând-o înfrigurată, Pedro îi propuse să ia câteva înghiţituri din sticla cu băutură pe care o scosese dintr-un buzunar.

Este bună, o să vă încălzească, spuse el pe un ton încurajator.

Skye scoase dopul şi mirosi conţinutul sticlei: era un vin tare, ce-i reamintea un rachiu irlandez. Îi înapoie imediat sticla, surâzând:

Nu, nu, mulţumesc; în grotă nu o să-mi mai fie frig.

Dându-şi capul pe spate, Pedro trase din sticlă un gât zdravăn, după care o astupă cu grijă.

Fiţi cu băgare de seamă, señora. E cam beznă acolo, să vă fac puţină lumină, am chibrituri.

Mai bine am aprinde un-foc.

Bărbatul nu se împotrivi, dar nici bucuros nu se arătă.

Mergi repede şi adună lemne, până nu se lasă noaptea de-a binelea.

Acum se aflau la o altitudine mai mică, iar pantele erau acoperite de boschete. Skye strânse repede un braţ de uscături, pe care le puse în faţa grotei; apoi mai adună în grabă alte două braţe de vreascuri, după care întunericul o sili să se mulţumească cu atât.

Se simţea secătuită de puteri - umbletul prin grohotişuri şi căratul crengilor uscate nu fuseseră, pentru ea, treabă uşoară. Îl rugă după aceea pe Pedro - care nu adunase decât prea puţine lemne - să aprindă focul.

Ai mai putea strânge câte ceva la lumina flăcărilor, îl îndemnă ea.

Pedro aprinse, aşadar, focul. Flacăra lui se înălţă galbenă în noaptea întunecoasă.

Acum mă simt ceva mai bine, spuse fata, oftând a uşurare. Asta o să împiedice vulpile să se întoarcă în vizuină; n-aş avea deloc chef să împart aşa-zisul pat de aici cu o jivină.

Între timp, Pedro mai duse de câteva ori sticla la gură.

Vă este cumva frică? întrebă el, ştergându-se la gură cu dosul palmei. Tot Pedro o să vă ocrotească.

Nu mi-e câtuşi de puţin, i-o întoarse fata. Păcat că nu am luat cu noi câte ceva de-ale mâncării... Aşa că mai bine să uităm că ne este foame. Să dormim. De îndată ce luna va urca pe cer, pornim iarăşi la drum.

Întinse mâinile spre foc, o căldură plăcută îndepărtă imediat senzaţia de înfrigurare încercată mai înainte.

O să vă ocrotesc, señora, ţinu Pedro să repete pe un ton slugarnic.

Foarte bine. Acum încearcă să dormi puţin acolo, în faţa grotei, îi răspunse rece Skye. Şi veghează asupra focului. Bună seara.

Skye intră cu grijă în grotă. Nu era prea adâncă, dar focul arunca o lumină clară peste pământul nisipos, peste pereţi, ca şi peste grămada de oase albite din fundul vizuinii. Pedro spusese adevărul când pomenise de mirosul de vulpe. Oricum, grota însemna un adăpost împotriva frigului.

Dintr-o dată lumina răspândită de foc se întunecă, întorcând capul, Skye observă că Pedro venise după ea.

Ce doreşti?

Am venit să mă ocup de señora, spuse el, cu glas răguşit şi totodată dezmierdător.

Ţi-am spus că n-ai ce căuta aici. Ieşi imediat!

Pedro nu era prea înalt, dar ajungea cu capul până la bolta grotei, parcă umplând-o. Brusc, Skye se simţi groaznic de mică.

N-ai înţeles? Trebuie să pleci, vreau să fiu singură.

În glasul ei nu răzbătuse teama; cel mult un ton autoritar, ce nu admitea replică. Dar Pedro întinse mâinile, deloc stingherit de bruscheţea ei.

Apoi, pe neaşteptate, o cuprinse în braţe. Skye scoase un ţipăt de groază şi începu să se zbată din răsputeri. Îşi înfipse unghiile în obrajii aceia nebărbieriţi, îl lovi cu pumnii în piept, chiar îl muşcă de mână, dar simţea, înnebunită, că, treptat-treptat, avea să fie învinsă. Pedro îşi trecuse picioarele pe sub trupul ei, astfel că ea se prăbuşi urlând. Strigă, urlă din nou, apoi simţi că se înăbuşe.

Deodată, se auzi afară zgomot de paşi, urmat la numai câteva clipe de un foc de armă. Pedro se rostogoli lângă Skye.

Cu puteri sporite de spaimă, Skye se ridică, dar cu greu; în aceeaşi clipă zări o siluetă profilându-se în gura grotei; uşor de recunoscut după umerii largi şi ţinuta voinicească. Atunci înţelese cine o salvase.

Poticnindu-se, respirând anevoie şi aproape plângând, Skye alergă spre el. Atât de tare îi bătea inima, încât abia putu să îngaime:

Ai venit... Mulţumesc lui Dumnezeu! Da, ai venit!

Se prinse de El Diablo, lipindu-şi obrazul de pieptul lui.

Coşmarul trăit cu numai câteva clipe în urmă o vlăguise, şi atât de tare tremura, încât abia de se mai putea ţine pe picioare. Şi, cu toate acestea, El Diablo nu o cuprinse în braţe.

Vezi dacă a murit omul acela, spuse el, adresându-se cuiva din spate; pe urmă înşeuează cei doi cai.

În timp ce se sprijinea de el, încercând să-şi stăpânească nervii zdruncinaţi, Skye înţelese întru câtva că El Diablo era mânios, acum, după ce o capturase din nou; dar fetei nu-i mai păsa de acest lucru. Era fericită - mai mult chiar decât şi-ar fi putut mărturisi - că El Diablo sosise la timp...


X.

Preţ de câteva minute, Skye nu fu în stare nici măcar să gândească limpede. Îi clănţăneau dinţii şi nu făcea altceva decât să se agaţe de El Diablo, convinsă că era singura fiinţă puternică în această lume de grozăvii şi primejdii, o lume pe care nici nu şi-ar fi putut-o închipui în tihnita ei viaţă de până atunci.

Deşi învăluită parcă într-o ceaţă, îşi dădea totuşi seama de cele ce se petreceau în jurul ei. Auzi un glas confirmând:

Da, este mort.

Apoi, copitele unor cai izbind pământul.

El Diablo o luă de braţ. Era prima oară că o atingea, de când apăruse. O făcu să se întoarcă spre foc şi spre restul grupului de faţă. Desluşi priviri curioase aţintite asupra ei şi, deodată, îşi dădu seama că bluza ei era sfâşiată, părul răvăşit... El Diablo o trase spre cai, luând apoi de pe şeaua calului său şalul spaniol, care îl însoţea la fiecare drum. Îl puse cu grijă peste umerii fetei, care şi-l strânse recunoscătoare peste piept - era dintr-o lână fină, anume parcă menit să o învăluie într-o căldură plăcută. După aceea, o ridică şi o sui pe şeaua ei. Un bărbat se apropie şi luă calul de căpăstru, să-i fie călăuză.

Câteva clipe, Skye se întrebă cum de puteau, în crucea nopţii, să urmeze cărarea şerpuitoare, mărginită de viroage adânci, când deodată îşi dădu seama că de fapt coborau muntele, mergând de-a lungul pârâului. Luna urca pe cer, stelele străluceau tot mai tare. Încetul cu încetul, Skye se obişnui cu întunericul, desluşi formele tufişurilor şi ale arborilor ce se conturau pe siniliul luminos al bolţii cereşti. El Diablo mergea în fruntea celorlalţi; şi el, şi oamenii lui înaintau neşovăitor, găsind precum pisicile loc pentru fiecare pas.

Tufişurile se îndesiră şi, după aproape douăzeci de minute, micul grup ajunse în câmpie. Prin urmare, Pedro aproape că izbutise în căutările lui, Jacara nu mai putea fi departe...

Dar, brusc, se simţi extenuată şi înţelese că nu ar putea merge mai departe. Simţea că nu se mai ţinea în şea decât datorită unui suprem efort de voinţă. Acum, Skye nu îşi mai putea imagina perspectiva unui drum lung.

Nu mâncase aproape nimic toată ziua. Îndelungatele ore de drum anevoios, sub un soare fierbinte, starea de nelinişte, în sfârşit spaimele ivite mai apoi o lăsaseră, dintr-o dată, fără vlagă. Se ţinuse cu amândouă mâinile în şa, câtă vreme cowboy-ul conducea iapa. Dar acuma, degetele i se desfăceau de pe hăţuri, fără să şi le mai poată încorda. Deschise gura, să spună: Nu pot merge mai departe, dar cuvintele i se stinseră pe buze. Se aplecă, moale, spre înainte încercând strania impresie că întunericul nopţii o absorbea cu totul.

Multă vreme după aceea - cel puţin aşa i se păru - ea simţi apă rece udându-i buzele; apoi, altceva rece şi ud i se punea pe frunte. Ar fi dorit să mai aibă parte de acea fericită pierdere a cunoştinţei, dar mâna care o silea să bea apă stăruia.

Bea! Mai bea, o îndemna un glas autoritar.

Era mult prea sfârşită de puteri ca să nu-l asculte, întredeschise ochii şi îl văzu pe El Diablo aplecat asupra ei. Cu braţul o luase pe după umeri.

Sunt... Sunt tare necăjită, murmură ea.

Te simţi mai bine?

Nici vorbă de mai bine. Abia ieşită din leşin, avea impresia că poate oricând să recadă în inconştienţă, dar exista în El Diablo un fel de magnetism imperios care o făcu să-şi înfrâneze slăbiciunea.

Da... Mă simt foarte bine, minţi ea.

Se gândea cu deznădejde că trebuia să urce din nou pe cal. Şi se întreba dacă o să se poată ţină în şa. Dar nu a mai fost nevoie să se teamă: El Diablo o cuprinse în braţe şi o aşeză în faţă, pe şaua lui. Apoi, cu braţul stâng şi-o apropie, ţinând-o strâns la piept. La fel ca în ziua în care încercase să fugă şi când el izbutise să o smulgă de pe calul ei lansat în plin galop.

Îşi aminti de repulsia ce pusese atunci stăpânire pe întreaga ei fiinţă. Cât de mult urâse braţul care o ţinea prizonieră! Acum însă, era bine venit. Îşi lipi obrazul de umărul lui El Diablo şi închise ochii; vesta lui mirosea a ţigară de foi, dar şi a ierburi şi a turbă, ca toate ţesăturile scoţiene din lume purtând denumirea de tweed. Parfumul acesta i-l reamintea pe tatăl ei, când o ducea la culcare în patul de copil, dar şi mai târziu când i se arunca în braţe, la întoarcerea de la şcoală ori de la scurtele şederi în America. Avu brusc impresia că parfumul acesta bărbătesc îi lipsise de când rămăsese orfană. Iată că, acum, era din nou prezent...

Caii goneau, dar pe Skye nu o mai supărau nici hopurile ivite când şi când. Pentru moment, un singur lucru avea importanţă: braţul aducător de sprijin sigur al lui El Diablo. Cum şi de ce, la asta nu voia să se mai gândească. Era salvată, numai asta avea preţ acum.

Fără îndoială că a şi adormit. Mult mai târziu, a simţit că cineva o ridica de pe spinarea calului. O durere în pulpa care se sprijinise de şa o făcu să strige de durere. Observă apoi că El Diablo o purta, tot pe braţe, pe scara ce ducea spre terasă.

Îi venise să spună: Am ajuns acasă. Dar buzele ei nu izbutiră să articuleze cuvintele. Îşi simţea pleoapele grele ca plumbul, nici nu şi le putea ridica. Vag, îşi dădu seama că era culcată chiar pe patul ei. Simţi că cineva o dezbracă; mâini blânde îi scoaseră cizmele, hainele, în pofida slabului ei geamăt de protest. Dar deja aceleaşi mâini o acopereau cu o cuvertură uşoară... Cu capul pe pernă, se lăsă în voia somnului, asemenea unui copil. I se păru că un sărut fugar i-ar fi plutit peste buze, fără să fie totuşi prea sigură... Avea impresia că se afundase într-un tunel întunecos şi lung, restul pierzându-se în neştiut...

Se deşteptă tresărind îngrozită. Rămase în pat, dar se aşeză; era singură, cele dintâi zvonuri ale dimineţii o readuceau la realitate. Tabăra se pregătea să-şi înceapă ziua de viaţă, de lucru; Soarele se ivea la orizont, alungând cu grabă umbrele viorii ale nopţii.

De la fereastră, Skye contemplă scena devenită familiară - cabanele şi corturile din vale, câinii şi caprele, copiii dedaţi jocului.

Îşi dădu apoi seama că-i era foarte foame. Se simţea puţin obosită, dar în acelaşi timp ştia că, după ce va fi mâncat, totul avea să fie mult mai bine. Razele soarelui năpădiseră de pe-acum în cameră; curând, El Diablo trebuia să vină pentru micul dejun. Ca şi oamenii lui, se scula dis-de-dimineaţă.

Voia să-l vadă neapărat înainte de a se duce la treburile lui, întrebându-se dacă-i trecuse furia şi ce avea să urmeze după o astfel de escapadă. Orice pedeapsă fizică, chiar crudă, i se părea de preferat torturii morale a incertitudinii.

Umplu repede cu apă chiuveta. Cam greu se descotorosi de colbul adunat în ziua dinainte, dar când termină, se simţi curată şi mult mai în largul ei. Îmbrăcă o rochie de muselină gri, a cărei singură garnitură era un guler mare ce o făcea să semene cu o puritană modestă.

Oglinda cu ramă de argint reflecta o faţă foarte albă şi ochi ce păreau imenşi în ovalul fin al chipului. Skye se strădui să se facă mai frumoasă, dar ştia că nervozitatea, mai mult chiar decât întâmplările trăite, era pricina palorii de acum. Iar ea îi spusese lui Jimmy că niciun bărbat nu ar fi putut-o înfricoşa, nici chiar El Diablo! Cât de nepăsătoare fusese atunci, cât de nesăbuită! Acum, îi era teamă de El Diablo. Da, ca şi de multe alte lucruri. Se crezuse invulnerabilă, gândea că lumea întreagă îi stătea la picioare şi că i-ar fi fost de-ajuns un singur gest ca să o cucerească. Ei bine, se întâmplase exact invers - ea fusese cea cucerită. Şi nu de lume, ci de-un bărbat; un bărbat mai puternic decât toate regulile civilizaţiei, pe care şi le închipuise atât de importante, mai puternic decât banii, sortiţi să-i aducă tot ce şi-ar fi dorit.

I se păru că aude un zgomot în sala cea mare şi dădu fuga să tragă draperia din dreptul uşii, hărţuită între dorinţa de a-l vedea pe El Diablo şi groaza că o va primi cine ştie cum. Tremura de frică - îşi mărturisea fără ocol acest lucru - dar, cu un curaj aproape eroic, trase draperia.

Masa era pusă pentru micul dejun; dar în încăpere nu văzu pe nimeni. Probabil că El Diablo se îmbrăca; îl auzea fluierând încetişor în camera lui, însă nu o melodie, ci mai degrabă ceva asemănător cu viersul păsărilor.

Atunci se duse la fereastră şi aşteptă. Soarele îi încălzea obrajii şi ar fi vrut ca o rază magică să-i dizolve ghemul tare, paralizant aproape, dinlăuntrul gâtlejului. Când, în sfârşit, El Diablo intră, ea nu-l auzi dintru început; abia când ajunse lângă ea îi simţi prezenţa. Tresări şi se întoarse spre el, cu ochii măriţi de spaimă, cu buzele tremurânde.

Te-ai şi sculat? întrebă el. Speram să dormi mai mult în dimineaţa asta.

Vorbea calm, se arăta curtenitor, iar în ochii lui, nici urmă de mânie. Skye se linişti.

Voiam... voiam să-ţi mulţumesc, îngăimă ea. Dacă n-ai fi venit...

Dar îşi simţi glasul curmându-se, astfel că încheie schiţând un biet gest cu mâna, mai grăitor însă decât orice vorbe.

Trebuie să dai uitării toate astea, îi răspunse scurt El Diablo.

Skye îl privi uluită.

Nu… nu eşti supărat?

Pe dumneata? Dar ce-ţi închipuiai?

De teamă să nu-i vadă cumva aprinzându-i-se pe chip furia, Skye întoarse capul.

M-ai prevenit... Mi-ai spus că... bărbaţii de-aici sunt aşa, murmură ea, dar nu te-am crezut.

Nu primi răspuns. Dar îi simţea privirea stăruitoare.

Bărbatul acela e mort, spuse el întru sfârşit. Nu te mai gândi la nimic.

Dar dumneata... n-ai să mă pedepseşti?

Socot că ai fost mult prea îndeajuns pedepsită...

Dintr-o dată, soarele îi apăru parcă şi mai auriu. Skye se destinse, dar pe moment fu cât pe ce să-şi piardă echilibrul, ca şi cum ar fi dispărut punctul de sprijin care o susţinea.

Aşază-te, îi porunci El Diablo, din nou autoritar. Trebuie să mănânci...

Skye i se supuse, recunoscătoare şi mai mult se prăbuşi pe scaunul ei de fiecare zi. Ca prin farmec, intrară indienii în mare grabă, aducând cafea, ouă, chifle mici şi crocante, o cupă mare plină cu fructe... Skye bău o ceaşcă de cafea, simţind pe dată că-i revin puterile.

Spune-mi cum de-ai putut ajunge... la timp, întrebă ea până în cele din urmă.

El Diablo puse pe farfurie cuţitul şi furculiţa.

Nu o dată mi s-a întâmplat să-mi urmez, instinctul; uneori chiar în ciuda bunului-simţ. Şi nu mi-a părut rău niciodată. Ieri, la scurt timp după dejun, Pedro mi-a cerut voie să se întoarcă în tabără, zicând că este bolnav şi că nu mai poate continua drumul, din pricina unor dureri abdominale. Pe moment, l-am crezut. Datorită climei de-aici, oamenii au uneori accese de dizenterie, într-o formă foarte dureroasă. I-am dat voie să ne părăsească. Dar, în timp ce pornea pe drumul de întoarcere, mi s-a părut cam prea vesel. Am mers cu toţii mai departe, dar am băgat de seamă că oamenii mei începuseră să cam râdă în barbă. Ba chiar l-am auzit pe unul spunând: Pun rămăşag că pântecele lui Pedro n-are nici pe dracu. S-au pornit atunci cu toţii pe râs, pomenind şi unele aventuri amoroase de-ale lui Pedro. Ascultam şi nu prea la sporovăielile lor. Cunosc prea bine oamenii de teapa lui Pedro - un fel de piatră rotundă care se rostogoleşte, fără să se fixeze niciunde, un lăudăros trufaş, cu destulă trecere pe lângă unele femei.

Skye asculta, înfiorată.

Mi s-a părut, continuă El Diablo, că cineva îmi porunceşte să mă reîntorc în tabără. Mi-am reamintit o privire aruncată de Pedro asupra ta, în timp ce ieşeam la plimbare amândoi. Privirea aceea a început să mă chinuie, devenind obsesie. Eşti tânără, frumoasă, bogată. Iar motivul pentru care Pedro se alăturase grupului nostru nu era unul de ordin politic, nu suferise nici o nedreptate socială, nu luase parte la nici o răzmeriţă împotriva guvernului. Doar proasta lui reputaţie îl silise să plece din Jacara. Dorinţa de a mă reîntoarce în tabără a devenit atunci atât de puternică, încât nu am mai putut rezista şi am ajuns acasă la o oră şi jumătate după ce plecaserăţi.

Numai după o oră şi jumătate? exclamă fata.

Şi nu a trebuit să pun prea multe întrebări ca să-mi dau seama pe ce drum o luaseră. Pedro cunoştea cărarea ce străbate muntele, dar pot spune că o cunosc şi mai bine decât el. Am luat cu mine trei însoţitori credincioşi şi am plecat imediat. Pe alţi câţiva i-am trimis pe drumul Jacarei, astfel încât să vă iasă în cale, în cazul în care aţi fi putut ajunge mai repede în câmpie.

Aşadar, n-aveam nici o şansă?

Una singură, destul de firavă: avansul faţă de noi. Dar un drum de munte este mai greu de străbătut decât cel de câmpie.

Da, fără îndoială că oamenii trimişi pe urmele noastre ne-ar fi împiedicat să trecem mai departe, oftă Skye. Unde pui, că acum eram aşa sigură de reuşită!

El Diablo surâse.

Eşti o luptătoare îndârjită.

Continuă, te rog, istorisirea... îl rugă Skye.

Se încheie curând. Deci, eu cred că v-aţi rătăcit; drumul era mult mai prost decât îmi închipuisem. Ploile îi cam şterseseră urmele pe alocuri...

Da, ne-am rătăcit chiar de câteva ori.

Începusem să mă neliniştesc, când am zărit focul aprins de voi. Ne aflam la un sfert de milă sau cam aşa ceva... Am înţeles ce se petrecea: noaptea vă silea să vă opriţi. Ca ghid, Pedro nu făcea doi bani.

Mă simt ruşinată că am avut încredere în el, mărturisi Skye. Cum de ţineaţi în tabără un om ca el?

Sunt obligat să-i folosesc pe toţi cei care se prezintă la mine, răspunse El Diablo. În afară de aceasta, oamenii de acest soi îţi înapoiază ce au primit: legi nedrepte, stăpâni răi, iar guvernele corupte fabrică, la rândul lor, oameni răi. Acum, povesteşte-mi şi mie cele întâmplate.

Skye îi istorisi apariţia lui Pedro cu buchetul de flori şi cu sugestia unei posibile dispariţii.

Viclean gând i-a mai trecut prin minte; dar întru totul potrivit cu firea lui. Păcat pentru el că nu a fost nici deştept, nici priceput, să-şi ducă până la capăt intenţia.

Nu suport să mă mai gândesc la omul acela, exclamă Skye.

Te-am auzit strigând, spuse El Diablo. Şi chiar te-am auzit chemând pe cineva...

Skye îşi plecă privirile; umbra genelor ei lungi îi alinta obrajii.

Mă auzi?

Dar ea nu-i răspunse.

Prin urmare, continuă el, îndulcindu-şi mult tonul, voiai să-ţi vin în ajutor?

Cine altul ar fi putut-o face? întrebă ea, candid.

Nimeni, evident, i-o întoarse el, din nou cu glas asprit, încă o dată, nu sunt altceva decât un criminal.

De data aceasta nu îţi reproşez nimic, se grăbi Skye să-i răspundă.

El Diablo surâse.

Este foarte uşor să condamni doar actele care nu îţi aduc nici un serviciu, observă el.

Skye se ridică, recunoscând:

Ce ridicolă cred că ţi-am părut, în prima zi, când am făcut atâta caz de spânzuratul acela. Încep să-nvăţ multe lucruri despre care nu ştiam nimic.

El Diablo veni lângă ea:

Nu te mai frământa zadarnic, o sfătui el, dar nu socoţi că ar fi mai bine să-mi dai crezare şi să te supui când te pun în gardă împotriva unor primejdii?

Oftând încă o dată, Skye spuse pe un ton nostalgic:

Şi eu care îmi închipuiam că în dimineaţa aceasta voi fi din nou pe iahtul meu. Dacă aş fi ajuns la el aseară, acum aş fi departe de Mariposa şi n-ai fi putut să mă mai găseşti.

Încă n-ai învăţat că nu renunţ niciodată la ceea ce mi-e drag, că nu pierd ceea ce vreau să păstrez?

Skye îşi ridică brusc privirile, glasul lui se schimbase. El îi întinse mâna dar, în aceeaşi clipă, cineva bătu la uşă. El Diablo se duse într-acolo. Îl auzi pe Juan, cel mai apropiat tovarăş al lui El Diablo, spunând:

Şase oameni se apropie de tabără, señor. Sunt în uniformă şi poartă un steag alb.

Bine. Ştii ce ai de făcut?

Da, señor.

Apoi El Diablo închise uşa.

Cine era, întrebă Skye, curioasă ca întotdeauna.

Oameni de-ai lui Alejo. Am prevăzut că voi veni astăzi, chiar am fost prevenit ieri că o delegaţie se va prezenta la mine. Aştept de mult, de foarte multă vreme acest moment.

Când El Diablo bătu din palme, indienii veniră să strângă masa.

Pregătiţi nişte sticle de maté şi de vin, le porunci El Diablo.

După ce ieşiră din încăpere, se întoarse spre Skye:

Ce să fac cu dumneata? Oamenii aceia vor intra aici; este singurul loc unde îi pot primi. Trebuie să te leg şi să-ţi pun vreun căluş?

Nu! O, nu! strigă fata. Îţi făgăduiesc, îţi dau cuvântul meu de onoare că voi sta la mine în cameră şi că nu voi scoate nici un cuvinţel.

Să te cred?

Da. Îţi jur! îi răspunse Skye. Crezi că m-aş destăinui lui Alejo, după toate cele câte mi-ai spus despre el?

El Diablo îşi pironi privirile în ochii ei limpezi, apoi şi le trecu peste buzele îmbietoare, înclinându-se uşor şi liniştind-o:

Te cred.

Skye se retrase în camera ei. După numai două minute, auzi glasul puternic al lui El Diablo:

Vă puteţi lua de pe ochi legăturile, domnilor.

Încet, cu pas vătuit, Skye se apropie de draperia care despărţea cele două încăperi. Descoperise, în pielea din care era făcută, o găurice abia după ce se prinsese în ea unul dintre nasturii rochiei sale. Aplecându-se puţin, zări trei bărbaţi stând în picioare în faţa lui El Diablo.

Unul era destul de vârstnic, ceilalţi doi mult mai tineri. Purtau uniforma armatei mariposiene, albastru cu alb, încărcată cu fireturi. Toţi trei aveau decoraţii numeroase, iar pe umeri - pelerine de culoare neagră, căptuşite cu mătase roşie.

Binevoiţi a lua loc, domnilor, îi pofti El Diablo.

Slujitori indieni le oferiră scaune şi puseră pe masă băuturile ştiute.

Cineva o să se îngrijească de oamenii dumneavoastră, continuă El Diablo, dar va trebui, cu toată părerea de rău, să-şi păstreze la ochi legăturile. Vă acord încredere, domnilor. Iar dacă, întâmplător, aţi recunoaşte aici pe cineva, ştiu că-l veţi da uitării imediat.

Da, da, spuse bărbatul cel în vârstă, cu destulă ciudă totuşi. Afacerea noastră e mai importantă decât cine ştie ce evadaţi.

Sunt pe deplin încredinţat de acest lucru.

Apoi, şeful delegaţiei îşi drese glasul spunând:

Pot să mă prezint? Sunt colonelul don Pelayo şi am onoarea de a fi fost rugat de către El Supremo să iau legătura cu dumneavoastră. În privinţa unei chestiuni de mare importanţă.

Despre ce chestiune este vorba?

El Supremo socoteşte că a venit vremea să ştergem cu buretele toate neînţelegerile noastre şi să ne unim interesele. Finanţele ţării nu permit ca starea de-acum să mai dăinuie: deci trebuie să ajungem la un compromis. El Supremo m-a împuternicit să vă încredinţez această hârtie pe care se află trecute toate sugestiile domniei sale.

El Diablo luă hârtia pe care i-o întinsese colonelul.

O să înţelegeţi, señor, că pe această hârtie nu se află înscrise decât în mare punctele ce urmează a fi discutate amănunţit.

Înţeleg foarte bine.

Aşadar, El Supremo vă propune să vă întâlniţi cu domnia sa mâine la palat, continuă colonelul.

El Diablo ridică din sprâncene într-un fel bine cunoscut de tânăra fată.

Cum mi se va garanta securitatea? A mea şi a oamenilor mei? întrebă el.

El Supremo s-a gândit la acest lucru. El sugerează ţinerea unei conferinţe în curtea palatului. Pot asista la ea toţi cei care doresc acest lucru. Veţi putea fi văzut de întreaga dumneavoastră escortă, ca şi de tot oraşul. Puteţi lua cu dumneavoastră oricâţi oameni vreţi, señor.

Accept condiţiile, se auzi răspunsul scurt al lui El Diablo. Voi studia propunerile consemnate pe această hârtie, astfel că mâine voi avea şi răspunsul pregătit.

Skye observase foarte clar satisfacţia ce se întipărise pe chipurile celor trei ofiţeri, de îndată ce El Diablo acceptase locul întâlnirii. Apoi, vizitatorii băură din vinul şi maté-ul oferite de gazdă.

Aveţi aici o reşedinţă confortabilă, un loc bine ales, spuse colonelul, mult mai destins acum când i se încheiase misiunea.

Acesta îmi este domiciliul de când generalul Alejo mi-a confiscat ferma şi pământul pe care îl cultivam, răspunse El Diablo.

Colonelul tuşi cu discreţie în dosul palmei pe care şi-o duse la gură.

Poate că El Supremo avea temeiuri serioase când a făcut acest lucru, murmură el.

Motivul invocat se referea la faptul că recepţiile pe care le dădeam acolo nu erau de interes public. Totuşi, prietenii care veneau să discute cu mine nu aveau altă preocupare decât viitorul Mariposei.

El Supremo vă recunoaşte devotamentul dovedit în numele ţării, admise pe un ton, de data aceasta mult mai sec, colonelul.

Atunci, sunt foarte mulţumit. În ce vă priveşte, domnule colonel, ştiţi la fel de bine ca şi mine că sunt multe de făcut dacă Mariposa doreşte să supravieţuiască. Ţara noastră este cea mai înapoiată din toată America de Sud. Pot spune acest lucru, fără teama de a fi contrazis. Şi totuşi, poporul nostru are tradiţii frumoase, un pământ rodnic de la sine şi o climă recunoscută ca fiind una dintre cele mai bune din lume. Ar putea oare să afirme vreunul dintre dumneavoastră că, beneficiind de avantaje ca acestea, nu s-ar putea face infinit mai mult pentru popor decât în prezent?

Întrebarea fu urmată de o tăcere stânjenitoare, timp în care cei doi ofiţeri tineri îl priviră cu coada ochiului pe şef, aşteptând răspunsul. Colonelul îşi mângâia bărbia.

Sunt ofiţer al armatei, spuse el în sfârşit, dar şi mariposian, bineînţeles. Nu sunt atât de orb încât să neg că, în mare parte, ceea ce spuneţi este exact. Am comis greşeli, altele nu ne mai permitem să facem.

În răstimpul câtorva clipe, cei doi bărbaţi se priviră în adâncul ochilor. Apoi ofiţerii se ridicară să plece.

Îi voi transmite lui El Supremo mesajul dumneavoastră, spuse colonelul.

Iar eu voi veni la palat mâine după-amiază, răspunse El Diablo, dar nu înainte de ora patru, astfel încât generalul Alejo să-şi poată face în linişte siesta.

Câteva râsete discrete însoţiră această glumă, apoi El Diablo arătă printr-un gest spre legăturile pentru ochi, purtate şi la sosire de către cei trei bărbaţi.

Ar fi mai plăcut pentru dumneavoastră să vi le potriviţi fiecare în parte, domnilor, spuse el, politicos.

Vizitatorii se legară la ochi, după care El Diablo deschise uşa, chemând toate gărzile: câte doi inşi pentru a îndruma pe fiecare dintre ofiţeri, până la piciorul scării unde îi aşteptau caii lor.

El Diablo îi privi plecând, urmărindu-i din ochi până în clipa în care au ajuns la terasele ce duceau către defileu. Înaintau în şir indian, urmaţi de vreo doisprezece oameni, meniţi să-i escorteze până la o bună distanţă de tabără.

Când El Diablo se întoarse spre uşă, o văzu pe Skye lângă el.

Nu am nici o încredere în ei! exclamă fata cu năduf.

Cuta care se adâncise pe fruntea lui El Diablo se şterse ca prin minune.

Surâzând enigmatic o întrebă:

Te-ar nelinişti cumva nesiguranţa în care m-aş găsi?

Simt că se petrec nişte lucruri dincolo de aparenţe, stărui ea. Pentru ce motiv ar deveni Alejo, dintr-o dată, atât de grijuliu? De prevenitor?

Are nevoie de bani, o lămuri El Diablo. Îl apasă mari dificultăţi în privinţa întreţinerii armatei, iar ministrul lui de finanţe şi-a dat demisia în urmă cu opt zile. De aceea eram atât de sigur că o să ia legătura cu mine.

Dar mâine nu te duci la Jacara...

Ba da. Fireşte că mă duc.

O să te facă prizonier. Nu pierd ei asemenea ocazie! Nu-ţi dai seama?

Voi avea o escortă serioasă, spuse El Diablo. Ai înţeles? Pot lua cu mine oricât de mulţi oameni vreau. Iar la Jacara am mulţi prieteni şi partizani. Nu te necăji, copila mea, nu scapi aşa uşor de mine.

Skye îl privi mai apăsat.

Nu la asta m-am gândit, spuse ea repede.

Ceea ce mă deranjează este altceva: ce vei face în acest timp? Cred că te voi lăsa aici.

Skye sări ca arsă:

Nu! Nu poţi face una ca asta. Vreau să văd ce se întâmplă. Lasă-mă să vin cu dumneata. Trebuie să te însoţesc neapărat.

Ca să-mi scapi, de îndată ce voi fi prea ocupat cu discutarea unor chestiuni de importanţă naţională? întrebă el cu ironie.

Nu. Îţi făgăduiesc că nu voi încerca să fug. Dacă mă laşi să vin, îţi jur că voi sta locului. Că nu voi face nici un alt pas, chiar dacă mi s-ar oferi cine ştie ce ocazie. Oricum, nu mâine.

Înfocarea ei îl amuza tare mult pe El Diablo.

Nu mi-ai spus că întâlnirea de mâine este o capcană? Ţii neapărat să înfrunţi primejdii?

Nu mă tem de ele, i-o curmă Skye. Dar nu vreau să rămân singură aici, mi-ar fi atât de frică, n-aş suporta...

Apoi, punând o mână pe braţul lui, adăugă, cu voce scăzută:

Te rog, ia-mă şi pe mine. Te rog mult!

El Diablo şovăia:

Fireşte că aş fi mai liniştit, ştiindu-te aproape. Pe de altă parte, însă, gândeşte-te puţin ce or să zică cei din Jacara văzându-mă în compania unei englezioace blonde, al cărei iaht se află ancorat în port, de câtăva vreme, fără ca ea să mai apară la bordul lui. Reputaţia mea s-ar duce pe apa sâmbetei...

Râdea, în timp ce Skye, dimpotrivă, devenise foarte serioasă.

O să mă deghizez, spuse ea. Nimănui nu o să i se pară ciudat că ai lângă dumneata o femeie. Poate că se vor mira că sunt blondă... Ei bine, o să-mi pun pe cap un fular Şi un sombrero. Pălăria îmi va mai ascunde o parte a feţei. Şi, în plus, îmi pot pune ochelari negri.

Poate că aşa ar mai merge, spuse el, deşi nu prea convins.

Să încercăm, îl imploră tânăra fată. La Jacara nu mă cunoaşte nimeni şi voi căuta să mă pierd în mulţimea care te va escorta.

Mă gândesc că va trebui să consimt, spuse în sfârşit El Diablo. Iar acum am multe de făcut şi de pregătit. Astăzi trebuie să rămâi aici. Ne-am înţeles?

Mâine vin cu dumneata; astăzi fac tot ce vrei.

El Diablo râse.

Nu obişnuiesc să mă târguiesc, dar nu voi uita propunerea pe care mi-ai făcut-o.

Câteva clipe, o învălui cu privirea, apoi, luându-şi cravaşa, se îndreptă spre uşă.

Adiós, spuse el.

Adiós, îi răspunse tânăra fată.

După ce închise uşa, Skye încercă un ciudat simţământ de singurătate.


XI.

Îl privi de la fereastră pe El Diablo coborând scările. Umbra lui aducea cu un semn de întrebare.

Când ajunse jos, lângă caii înşeuaţi în aşteptare, fata îl văzu oprindu-se, şovăind puţin, apoi vorbind cu unul dintre bărbaţii care se pregăteau să-l însoţească. Îi dăduse probabil vreun ordin, de vreme ce, ducându-şi mâinile ca o portavoce la gură, omul strigă:

Josne! Josne!

Ecoul chemării se răsfrânse în grote. Şi atunci, în pragul uneia dintre ele, apăru un om mic de stat, care se apropie în fugă de El Diablo.

Era un cocoşat, iar Skye se întrebă cam ce treabă putea să-i dea şeful lui. Câteva clipe stătură unul lângă celălalt - Josne, deformat, sărmanul, ceea ce făcea ca, prin contrast, El Diablo să pară şi mai frumos, şi mai puternic.

Apoi urcă în şa, urmat de oamenii lui şi se îndepărtă de tabără, învăluit într-un nor de colb roşiatic cu irizări solare.

Skye se aşeză pe divan, suspinând. Regreta că nu se afla în ceata călăreţilor, ca să se bucure de simţământul libertăţii, resimţite ori de câte ori ajungea pe înfloritele pajişti. Chiar şi în clipele în care îl ura cel mai tare pe El Diablo, blestemându-şi captivitatea, Skye nu se putea împiedica să nu aprecieze nespusele frumuseţi ale câmpiei, ale dealurilor...

Dar poate că era mai bine ca, astăzi, să stea liniştită, să se odihnească: ziua următoare avea să fie, neîndoios, agitată.

Cineva bătu la uşă; era Neengai, care o întrebă:

Vreţi să-l primiţi pe croitor, señora?

Pe croitor? se miră Skye, crezând că nu a înţeles-o bine.

Da, da, señora, pe croitor. Ar dori să vă ia măsurile.

Ce înseamnă asta?... vru să continue Skye.

Apoi îşi aduse aminte că tânăra indiană nu ştia prea bine engleza, astfel că se mulţumi să încuviinţeze:

Să intre, voi sta cu el de vorbă.

Neengai deschise uşa şi îl introduse pe Josne, cocoşatul. El o salută politicos pe Skye, care văzu imediat că era un om în vârstă; faţa îi era şănţuită de ridurile suferinţei, privirea umilă şi blândă.

Ce doriţi? îl întrebă ea.

Buenos días, señora. El Cabeza mi-a comandat pentru dumneavoastră un costum - pantaloni de cowboy şi o haină scurtă.

Skye înţelese şi zâmbi. Frumos din partea lui El Diablo că se gândise la acest lucru. Desigur că, îmbrăcată astfel, s-ar fi integrat mult mai firesc în grupul călăreţilor.

Mi-aţi putea face costumul până mâine dimineaţă?

Cum să nu. La nevoie, o să lucrez şi noaptea. Cu o condiţie: să vă iau măsurile chiar acum.

Înseamnă că sunteţi foarte îndemânatic, dacă puteţi lucra atât de repede. Mi-ar trebui însă şi cizme la pantalonii aceia largi. Cizme scurte, din piele moale de viţel.

S-a gândit El Cabeza şi la acest lucru. Există printre tinerii de-aici unii care n-au îmbrăcat încă hainele lor cele mai frumoase şi mai au, prin urmare, cizme noi. Mă voi informa foarte exact, după ce vă iau măsurile.

Scoţând apoi din buzunar nu metru de croitorie, se apucă de treabă.



*

* *



Era cald, Skye se simţea obosită. Hotărî să se întindă pe patul ei şi nu pe divanul din sala mare, unde poate că nu s-ar odihni la fel de bine. Intră în dormitor, îşi scoase pe cap rochia de muselină, dar un ac, rămas în tivul uneia dintre mâneci, îi zgârie braţul.

Deşi nu prea adâncă, zgârietura sângera. Skye îşi spuse că, poate, ar fi fost mai prudent să toarne peste ea puţin iod sau alt dezinfectant. În timpul călătoriei lor prin Caraibi, vărul Jimmy - care se îngrijea mult de sănătatea lui - îi explicase pe îndelete primejdiile unei infecţii.

Ce sperios eşti! îi spusese ea, râzând.

Dar nu renunţa la ideile sale. Ba chiar o informase cum că unul dintre prietenii lui murise la tropice, fiindcă neglijase o mică tăietură la un deget. Că suferise cumplit şi că, prin urmare, în ţările calde nu trebuie să rişti...

Îşi amintea acum de acest avertisment, socotind că cel mai bine era să dea ascultare sfaturilor lui Jimmy. Scotoci o vreme în sertarele toaletei din camera ei, dar negăsind ce căuta, se duse în dormitorul lui El Diablo, după ce mai întâi îşi puse un capot. Trebuia să aibă el, pe undeva, nişte doctorii. Mai intrase şi alteori în camera lui, când era plecat; îi văzuse hamacul împletit din ramuri de palmier, suplu ca o pălărie fină de panama: cel mai confortabil pat pentru o ţară caldă, în rest, o comodă şi un dulap în care îşi ţinea hainele - mobilă spaniolă, graţioasă, dar foarte veche. Skye ştia că mobila aceasta fusese adusă de la vila din care Alejo îl alungase pe El Diablo.

Ca şi în camera ei, nici aici nu se vedea vreo uşă care să dea spre exterior. Lumina pătrundea printr-o fereastră cu zăbrele. Skye căută în comodă, însă nu găsi altceva decât cravate, batiste, rufărie... Era cat pe-aici să treacă la dulap, când îi atrase atenţia o măsuţă aşezată chiar lângă hamac, măsuţă care avea un sertar, prea mic totuşi ca să conţină şi diverse flacoane; dar dacă tot pornise în cercetare, de ce nu s-ar fi uitat puţin şi acolo?...

Zadarnic trase de sertar, era încuiat. Trase iarăşi, mai mult din enervare decât cu speranţa că va găsi ceva şi iată că, spre surprinderea şi părerea ei de rău, o bucată din lemnul care ţinea fixată broasca se rupse şi căzu.

Măsuţa, ca şi restul mobilierului, deşi veche, era minunat marchetată, un adevărat obiect de artă centenar. Regretă că o vătămase. Ridică bucăţica de lemn, întrebându-se dacă nu ar putea-o lipi la loc, dar tot căutând locul de unde căzuse, văzu că sertarul era ticsit de hârtii.

Atunci deveni curioasă. Oare ce secrete importante ţinea El Diablo acolo, foarte aproape de pat şi nu în biroul din sala mare?

Trase ceva mai tare de sertar şi i se păru că hârtiile de-acolo reprezentau documente legale, în timp ce le răsfoia - aşa, într-o doară - zări ceva care se asemăna cu un paşaport englez. Îl scoase repede, zicându-şi, totodată, că se amesteca în treburi ce nu o priveau deloc. Dar împrejurările în care se găsea i-ar fi putut îngădui orice. Un amănunt neştiut putea să devină pentru ea o armă preţioasă împotriva lui El Diablo. Şi atunci pentru ce să aibă scrupule că foloseşte o metodă condamnabilă, în fapt, dacă aceasta îi asigura un avantaj în lupta ei cu adversarul?

Într-adevăr, era vorba de un paşaport englez; coperta de un albastru închis - în care se deschide o ferestruică dezvăluind numărul documentului şi numele posesorului - o dovedea cu prisosinţă.

Descifrând numele, Skye ramase ţintuită locului. Apoi, deschizând paşaportul, avu în faţă însăşi fotografia lui El Diablo.

Era, desigur, mult mai tânăr la vremea respectivă. Oricum, trăsăturile energice, ochii adumbriţi de sprâncene drepte, bărbia pătrată, gura voluntară, părul de culoare închisă de deasupra frunţii, totul dovedea, fără nici o putinţă de tăgadă, că era El Diablo.

Iar numele: Guy Tremayne. Scris clar pe paşaport. Sub fotografie, semnătura, aidoma celei a lui El Diablo, personajul de-acum.

Era, în orice caz, ultimul lucru pe care l-ar fi putut bănui tânăra fată. Tulburată, îl răsfoi, pentru a mai descoperi şi alte detalii. El Diablo era născut la Bredon, în Worcestershire. Împlinise treizeci şi patru de ani în octombrie trecut.

Era de naţionalitate britanică.

Skye scoase o exclamaţie care suna mai mult a strigăt. El Diablo englez! De când îl ştia, crezuse că este mariposian şi iată că, brusc, îşi dădea seama de prostia ei. Cum de nu bănuise chiar nimic?

Aparent, întrunea numeroase caracteristici ale rasei mariposiene, iar soarele îl colorase atât de bine, încât arăta la fel de arămiu, dacă nu chiar şi mai şi, ca un localnic cu strămoşi spanioli; dar Skye îşi dădea seama că, de nu ar fi fost în contact permanent cu soarele şi cu intemperiile de-acolo, pielea lui ar fi fost la fel de albă ca şi a ei.

Ar fi trebuit să-şi dea seama că nu era chiar conform aparenţelor - după felul său de a vorbi; spre pildă, după buna stăpânire a limbii engleze şi mai cu seamă după expresiile folosite. Îşi reaminti de gafa pe care o făcuse într-o seară pomenind de Rowland Ward.

Nu-i venea să creadă. El Diablo părea să deteste atât de mult Anglia! Nu avea la adresa ei decât reflecţii sarcastice şi comentarii neplăcute. De zeci şi zeci de ori făcuse observaţii nepoliticoase privitor la englezi şi mai ales la englezoaice. Exista în toate acestea o taină dar, pentru moment, Skye înţelegea un singur lucru: El Diablo era britanic. Iar faptul acesta îi făcea şi mai dificilă situaţia, fără să-şi poată explica impresia subtilă pe care o încerca. În orice caz, nu suporta ideea ca temnicerul ei să fie din aceeaşi rasă cu ea.

Acoperindu-şi ochii cu palmele, Skye se străduia să gândească la rece, să desluşească pentru ce motiv naţionalitatea lui El Diablo schimba totul, făcând şi mai de nesuportat relaţiile dintre ei. Apoi, brusc, ca şi cum faptul că trebuia neapărat să acţioneze o smulgea din apăsătoarele ei gânduri, Skye scoase din sertar toate hârtiile.

Documentul legal purta o pecete, era scris în spaniolă şi greu de tradus. Întru sfârşit, ea înţelese că se referea la schimbarea cetăţeniei lui El Diablo: devenise mariposian. Reciti actul de câteva ori, dar sensul anumitor amănunte îi scăpa: ...era de sânge mariposian, menţiona în paragraf.

Se încruntă. Nu putea să fie vorba de aşa ceva, cineva tradusese probabil prost. Un lucru, însă, era sigur: Guy Tremayne devenise Guido Tremayna, cetăţean şi supus mariposian.

Skye împături hârtia. Deschise apoi un plic, în care găsi fotografia unei femei, executată de un fotograf celebru din Mayfair. Femeia era tânără şi frumoasă, blondă, cu ochi plini de veselie şi provocatori. Era cu siguranţă englezoaică şi, fără îndoială, ceea ce numim o doamnă. Cu toate acestea dădea limpede impresia că ştie să tragă foloase de pe urma frumuseţii sale.

Câtva timp, Skye contemplă fotografia. Să fie oare chiar ea cauza aversiunii lui El Diablo faţă de Anglia? A dispreţului său faţă de toate englezoaicele? Necunoscuta îi inspira un fel de silă. Iritată, examină tot ce se mai găsea în cutia aceea îngustă şi lungă; deodată, căzu jos un petic de hârtie. Îl ridică: era o tăietură dintr-un ziar:

Şi citi, cu uimire, următoarele:



Gazette de Londres anunţă că a fost acordată, pentru fapte eroice, Crucea de război aeronautic şefului de escadron Guido Tremayna, un mariposian, care serveşte în R.A.F. în Centrul de Est.



Ar fi fost inutil să mai deschidă cutia care conţinea panglica în dungi negre şi albe prinsă de crucea râvnită de aproape toţi luptătorii aviatori.

Deci, El Diablo îşi bătea joc de Anglia, dar luptase pentru ţara lui natală, în ceas de mare primejdie! Mariposa se menţinuse neutră în timpul războiului mondial, nimic nu l-ar fi silit pe el, locuitor al acestei ţări, să se înroleze în R.A.F. De ce o făcuse? Skye se înciuda că nu găsea răspuns la această întrebare.

Îi era imposibil să se gândească la toate acestea cu sânge rece - i se părea de necrezut, înspăimântător şi, în acelaşi timp, mai stânjenitor decât ar fi fost în stare să-şi explice. Era convinsă că acum, de când îi cunoştea taina, nu-l va mai privi în ochi.

Guido Tremayna... Guy Tremay…

Repetă pentru sine, cu glas tare, acest nume. Cum de nu simţise absolut nimic? Şi cum de putuse un englez să se comporte astfel?

Îşi reaminti cruzimea lui, puterea lui despotică, asupra ei şi asupra celor care îl slujeau. Îşi reaminti, nu mai puţin, cuvintele lui de iubire... Dar la gândul că era englez, se simţea năpădită de ruşine. Într-o zi îi strigase în faţă:

Eşti un barbar!

De ce nu? i-o întorsese el.

În orice ţară civilizată ai fi vârât la închisoare ori într-un ospiciu din cauza purtării dumitale.

Aici, în Mariposa, nu avem pretenţia că suntem civilizaţi, ripostase el.

În fapt, o lua peste picior, ştiind foarte bine pentru ce.

Manifestase totdeauna un dispreţ profund faţă de ceea ce numea terenurile de joc ale Europei şi Americii, ca şi faţă de mondeni pe care îi socotea nişte degeneraţi aproape idioţi. Într-o zi, văzând cât de mult se bucura Skye când străbătea câmpia călare, el o întrebase:

Poate fi ceva mai frumos?

Nimic... îi răspunse ea, aproape şoptit.

De ce nu mărturiseşti deschis că preferi luminile Broadway-ului sau cabaretele din preajma lui Piccadilly Circus? Asta ţi-e viaţa, nu-i aşa? Cu imbecilii de... Mayfair şi cu nesfârşitele lor bârfeli despre unii şi alţii, ale unora cu alţii. Regreţi, cred, nesăratele conversaţii cu tinerii cocoşi fără de minte!

O mânie neaşteptată străbătuse în glasul lui.

Nu-mi plac deloc tinerii cocoşi, cu sau fără minte, îi răspunse ea. Dar pentru ce ar fi mai proşti acolo, decât în alte părţi?

El Diablo ridicase din umeri.

Aceiaşi înrăiţi consumatori de cocteiluri i-ai putea găsi, de fapt, şi la Jacara. Aici, la ţară, toţi şi totul diferă însă mult. E firesc să nu poţi înţelege.

Mai întâi Skye ar fi vrut să-i spună că înţelegea foarte bine, dar că nu voia să-i dea satisfacţia împărtăşindu-i părerea. Dimpotrivă, îi răspunse pe un ton pe care şi l-ar fi dorit biciuitor:

N-am deloc chef să înţeleg: nici pe dumneata, nici felul în care îţi duci viaţa.

Făcuse haz auzind-o cum îl repede. Oricum, orice conversaţie serioasă devenise imposibilă. Dar Skye se simţea atât de copleşită de impresii, încât nu i se mai păruse ciudat că vorbise cu atâta obidă. Acum, cele ce aflase explicau multe lucruri. Totuşi, dacă tot ce era englez îi făcea atâta silă, de ce o alesese pe ea de soţie? Mânat, poate, de setea vreunei tainice răzbunări? Supunându-şi-o îşi închipuia, cumva, că le pedepseşte pe detestatele englezoaice despre care vorbea cu atâta năduf? Să fie, poate, femeia blondă din fotografie la originea acestui sentiment de ură?

Skye oftă. Ce greu de înţeles erau toate! Acum, El Diablo o intimida, o speria şi mai mult. Ce-i drept, aflase unele adevăruri, dar aproape că regreta.

Totuşi, în seara aceea, când se întoarse târziu acasă, ea crezu că se înşelase. Aerul lui autoritar, hotărât, graţia sprintenă a mişcărilor erau cât se poate de puţin englezeşti.

Totul este aranjat, spuse el, aruncând pe un scaun mănuşile şi cravaşa.

Apoi, prinzând între degete, bărbia fetei, o sărută uşor pe gură.

E târziu. Mă schimb în câteva minute şi putem lua masa.

Nu aşteptă să i se răspundă şi se retrase în camera lui, înainte ca fata să fi putut scoate o vorbă. Aerul său dezinvolt şi familiar o scotea din sărite pe Skye. Aşadar, nu însemna pentru el decât femeia menită să se supună bunului plac al stăpânului; sentimentele ei nu aveau preţ, nu le acorda nici o atenţie. O tratata aşa cum potentaţii orientali îşi tratează femeile din harem.

Şi, cu toate acestea, era englez.

Ardea de nerăbdare să-i arunce în faţă argumentul acesta, dimpreună cu alte jigniri. În acelaşi timp, însă, ştia că se temea mult prea tare să-i destăinuie că îl iscodise, că avusese îndrăzneala să forţeze un sertar închis cu cheia.

Privind spre cravaşă, se înfioră. Dungile de pe spinarea ei începuseră să pălească, dar şi după ce se vor şterge cu totul de pe trup, din minte tot nu-i vor ieşi. Se ridică nervoasă şi traversă încăperea. Făcuse acelaşi lucru de nenumărate, ori, aşteptând întoarcerea lui El Diablo; îi era peste putinţă să stea liniştită, să-şi păstreze sângele rece, ca să cugete în tihnă asupra situaţiei, luminată acum de ultima ei descoperire.

Glasul puternic al lui El Diablo o făcu să tresară. Părul îi era încă ud de la duşul abia făcut, iar gâtul părea şi mai bronzat în contrast cu cămaşa albă de mătase pe care o îmbrăca mai mult seara. Făcu spre Skye câţiva paşi - era îmbrăcată cu o rochie de voal de un albastru-violaceu, iar cordonul închipuia, o reuşită combinaţie de lame roz şi argint.

Vino. Este poate ultima cină pe care o mai luăm aici, spuse el.

Ce vrei să spui? întrebă fata, puţin speriată.

Nu ştim ce ne rezervă ziua de mâine.

Vrei să spui că Alejo...

Nu vreau să spun nimic, dar poate că dragul nostru dictator are, pus deoparte, vreun plan de neaşteptată viclenie. Şi-ar putea rezolva problemele făcându-mă prizonier. Se ştie că în temniţele din Jacara oamenii au acceptat lucruri ciudate.

Dar dacă n-ai deloc încredere în el, pentru ce te duci mâine acolo?

Scumpa mea, n-am dreptul să-i ignor voit nici cea mai firavă ramură de măslin ce mi se întinde; chiar dacă ar fi suspectă. Pe de altă parte, s-ar putea să fie vorba de o schimbare sinceră. Alejo vrea să ajungă la o înţelegere cu privire la munţi şi nu cred că are chef să lupte pentru a-i cuceri, aşa cum nici noi n-am avea chef de aşa ceva pentru a-i apăra. Pot să te asigur că am luat toate precauţiile necesare.

Dar dacă lucrurile ar lua o întorsătură proastă? Dacă ai fi luat... prizonier? întrebă Skye, cu glas mult scăzut.

Ei bine, atunci ai fi liberă, îi răspunse El Diablo. I-am dat lui Juan instrucţiunile cuvenite; lui şi tuturor celor pe care mă pot bizui. Dacă ar interveni vreun incident regretabil, ei te-ar conduce îndată la iaht. Atunci ar trebui să ieşi în larg cât mai repede cu putinţă şi, desigur, n-am nevoie să-ţi dau sfaturi, dar mă poţi da uitării - pe mine şi toate cele petrecute aici - de îndată ce te vei îndepărta de Mariposa.

Nu va fi atât de uşor pe cât se pare, spuse Skye.

El Diablo îşi ridică sprâncenele a mirare.

Nu? Atunci închipuieşte-ţi că mă torturează Alejo cu un trabuc aprins ori cu cine ştie ce alt procedeu folosit de tirani împotriva celor care li se împotrivesc şi vei fi mulţumită că te-ai putut răzbuna.

Taci! strigă Skye. Mă îmbolnăvesc numai când aud vorbindu-se de tortură, indiferent de victimă...

Până la urmă, nu eşti atât de dură pe cât vrei să pari, spuse El Diablo râzând.

Am pretins vreodată că sunt dură?

Bineînţeles. Neasemuita miss Standish se putea duce pretutindeni, să facă orice, mulţumită unor arme preţioase: dolarii şi un paşaport britanic.

Ironia din tonul bărbatului fu cât pe-aici să o scoată din minţi, dar se stăpâni.,

Ai hotărât cumva ca această ultimă cină să fie deosebit de neplăcută? întrebă ea, calm.

El Diablo îşi trase puţin scaunul la o parte, ca să o poată examina în voie.

Într-adevăr, cred că mi-ai lipsi. Nu mi s-a întâmplat să spun deseori aşa ceva unei femei!

Ce flatată ar trebui să mă simt! remarcă Skye, cu sarcasm.

Observă, însă, că el nu o mai asculta. Se gândea la ziua de mâine.

Voi merge la palat cu o sută de oameni, o înştiinţă el, după un răstimp de tăcere. Nu vreau să o fac pe agresorul. Alţi o sută mă vor aştepta afară. Fireşte că Alejo va şti acest lucru şi poate că se va gândi mai bine până ce îmi va juca vreun renghi.

În total numai două sute de oameni?

Nu pot lua cu mine mai mulţi. O fi la mijloc vreun şiretlic menit să ne scoată din tabără, ca să atace munţii în lipsa mea? Deşi nu cred că acesta ar fi gândul lui Alejo, deoarece, în acest caz, trupele lui ar fi intrat în acţiune, iar mie nu mi s-a semnalat nici o mişcare suspectă. Totuşi, nu-mi pot permite nici un fel de risc. Am ajuns la un punct în care nu mai ştiu în cine să am încredere, pe cine să cred.

În glasul lui se făcea simţită îngrijorarea; Skye, era într-adevăr mişcată. Pentru întâia oară îşi dădea seama cât de mare era încordarea omului de lângă ea. Şi cât de mic era sprijinul menit să-l susţină în lupta sa împotriva şefului recunoscut al ţării! Şi, după cum bine spunea, greu putea să-şi dea seama cine îi era sincer devotat, greu putea să aleagă ceva din informaţiile care ajungeau până la el.

S-au ridicat de la masă, iar indienii au venit să strângă tacâmurile. Cina avusese loc mai târziu ca de obicei, întreaga tabără se cufundase în liniştea nopţii.

Mâine trebuie să plecam dis-de-dimineaţă, spuse El Diablo. Jacara nu-i prea departe, dar ar fi o greşeală din partea noastră să ajungem cu oamenii şi caii obosiţi. Vom face un popas la vremea prânzului şi ne vom odihni puţin înainte de a porni spre palat.

Skye se aşeză pe divan, iar după ce indienii îşi terminară treburile, El Diablo veni lângă ea.

Acum vreau să dau totul uitării şi să nu mă mai gândesc decât la femeia de lângă mine. Îţi cunoşti menirea, da? Femeile sunt făcute ca să aducă liniştirea bărbaţilor, să-i descătuşeze din grijile zilei, astfel încât să fie pregătiţi şi puternici pentru cele din ziua următoare.

Adică...- sunt marionete?! se sumeţi Skye, dându-se puţin mai deoparte, atât cât se mai putea.

El Diablo se amuză pe seama indignării ei şi, cuprinzând-o cu un braţ, o atrase spre el.

Pentru ce ţi-ar plăcea să fii preţuită: pentru inteligenţă sau pentru frumuseţe? La dumneata, creierul - deci inteligenţa - ar putea constitui una dintre contradicţiile sexului. Totuşi, nu există bărbat sincer care să pretindă că s-a îndrăgostit de creierul unei femei.

Vorbindu-i astfel, îi înclină capul spre umărul lui.

Nu ştiu ce poate creierul dumitale, continuă el, lucru ce-mi este indiferent; dar ai un trup încântător.

Apoi îi mângâie gâtul fin şi, întrucât ea încerca să se desprindă din îmbrăţişare, o strânse şi mai tare la piept. Braţul lui puternic era ca o bară de oţel, sortită să zădărnicească orice efort de eliberare făcut de Skye.

Mereu nesupusă? Mereu? observă el. Mă întreb dacă te voi face cândva să accepţi inevitabilul...

Niciodată! îi răspunse răspicat tânăra fată.

Ciudat! remarcă el, gânditor. Câtă putere de împotrivire într-o fiinţă aşa de firavă. Mi se întâmplă, când te ţin uneori în braţe, să-mi spun că te-aş putea frânge sau chiar ucide din greşeală; eşti atât de mlădioasă, de gingaşă; mi-e teamă că te-aş putea strivi. Şi, cu toate acestea, lupţi întruna, îmi arunci în faţă venin, mă înfrunţi cu o îndrăzneală care cere, într-adevăr, mult curaj.

Vorbea pe un ton mult îndulcit şi foarte încet, de parcă şi-ar fi vorbit doar sieşi. Skye făcu un efort, aproape disperat, să-i distragă întru câtva atenţia.

Te rog mult... spune-mi ce bănuieşti că se mai poate întâmpla mâine?

Ce anume ai vrea să ştii?

Adică ce crezi despre Alejo? Oare îţi va accepta condiţiile? Iar dacă muntele va fi pus în valoare, aşa cum doreşti, ce se va mai întâmpla?... În ce mă priveşte, ţi-am dat cuvântul de onoare că nu voi încerca să fug cât vom fi la Jacara. Îmi voi ţine făgăduiala, o să vezi... Deci, mai spune-mi ce crezi că se va întâmpla?

Dumitale sau mie?

Mie.

Se aplecă şi o sărută. Ea încercă să i se smulgă din îmbrăţişare, dar el o strânse şi mai aprig la piept. Nici nu mai cuteza să-l privească, se temea de jarul din ochii lui.

Iată răspunsul meu, spuse el pe un ton grav. Nu vreau să te scap, câtă vreme ai asupra mea o putere atât de mare; chiar dacă aş cădea frânt de oboseală.

Dar nu mai putem continua astfel, gemu ea.

Cine-ar putea să ne împiedice? Te aşteaptă cineva în Anglia? Ai promis cumva că te vei afla într-un loc anume, la o anume dată?

Îi bănuia dinainte răspunsul şi râse citindu-i pe faţă înciudarea.

Te-ai aranjat mult prea bine, încât să fii lăsată liberă, spuse el. Croaziera dumitale în necunoscut te-a condus spre aventură - asta îţi doreai. Dar acum nu te mai desfată. Oare asta nu înseamnă puţină ingratitudine?

O tachina, dar în glasul lui reapăruseră inflexiunile acelea pătimaşe care o înspăimântau.

Lasă-mă să plec.

Rostise repede cuvintele, aproape dintr-o răsuflare, dar el le auzise. Îşi întinse braţul şi, cu un gest neprevăzut, ridică uşor picioarele fetei, pentru a i le aşeza pe divan, astfel încât să stea întinsă, cu capul sprijinit de o pernă. Aplecat asupra ei, o contempla.

Ea încercă să se ridice, dar mâna lui o împiedică, apăsându-i uşor umărul.

Luptă cât vrei împotriva mea, îi spuse, apropiindu-se de buzele ei. Eşti prea nevolnică. Iar eu îmi însuşesc ceea ce vreau.

Sper să fii torturat de Alejo! îi aruncă ea în faţă, scoasă din fire.

Dacă mă prinde, aşa o să facă, n-avea grijă, încheie El Diablo discuţia, surâzând.


XII.

Hainele confecţionate de Josne, cocoşatul, îi veneau de minune lui Skye. Se suci şi răsuci în faţa oglinzii cu ramă de argint, ca să se vadă din toate părţile şi admise, în sinea ei, că nici un croitor englez nu ar fi reuşit mai bine.

Cizmele pe care i le procurase erau puţin cam mari, dar nu chiar într-atât încât să o stânjenească. Îi dăduse lui Neengai patru dolari în plus peste preţul cerut de către posesorul lor. Încredinţând tinerei indiene suma, îşi spuse că, pentru prima oară de când venise în tabără, banii îi slujeau la ceva. Şi cu toate acestea, fuseseră pricină de lacrimi, de suferinţe, şi tortură. Ba chiar şi de moarte. Imaginea lui Yokseyi şi a spinării lui însângerate o chinuia deseori, nu mai puţin împuşcarea lui Pedro, în grotă, ecoul glontelui trimis de El Diablo.

Atâtea grozăvii!... Poate că s-ar fi cuvenit să-şi urască banii. De altfel, nu şi-i dorise niciodată, iar vestea că devenise moştenitoare îi adusese mai mult griji decât plăcere. Acum, însă, era pe deplin încredinţată că banii înseamnă blestem.

Oare ce bucurie adevărată îi aduseseră dolarii? Veşminte luxoase, distracţii? Prin însăşi firea ei, nu ţinea la nimic din toate astea. Voise libertate, şi iată că iahtul o adusese în Mariposa, ca să cadă în ghearele lui El Diablo.

Brusc, se trezi din visare: Neengai aştepta să o îmbrace. Timpul trecea.

Dă-mi, te rog, fularul verde, Neengai.

După ce îşi înfăşură cu el gâtul, o altă eşarfă, de aceeaşi culoare, îi acoperi capul, spre a-i ascunde părul. Legată deasupra uneia dintre urechi, îi dădea aerul unei tinere femei-pirat.

Peste fular, îşi aşeză pălăria adusă de Josne, dimpreună cu pantalonii negri şi vesta cea scurtă. Pălăria era dintr-un fetru băţos, calota joasă, borurile mari; iar o panglică o fixa sub bărbie. Skye îşi aminti astfel de gromii polo-ului argentinian la Hurligham - purtau acelaşi fel de pălărie, ceea ce o făcu să schiţeze un surâs.

Ce departe i se părea acum Hurligham-ul, cu spectatorii săi eleganţi aşezaţi sub palidul soare englez, cu sporovăielile şi cancanurile ce se încrucişau pe deasupra ceştilor de ceai! Un şir de maşini luxoase îşi aşteptau stăpânii, ca să-i ducă înapoi la Londra, încă la timp pentru recepţiile de seară. Situaţie mult diferită de cea de-acum, din Mariposa, când se îmbrăca într-o cavernă din străvechime, nu pentru vreun bal mascat, ci pentru ceva care avea să fie o chestiune de viaţă sau de moarte.

A râs tare, pe semne, de vreme ce Neengai o întrebă cu glasul ei cântat:

Señora este mulţumită, nu-i aşa?

Mirată o frântură de clipă, Skye răspunse printr-o întrebare sinceră:

Ai fi tristă dacă nu m-aş mai întoarce?

În glasul ei străbătuse o notă de nelinişte.

Oh, aş fi foarte tristă. Sunt fericită că vă servesc. Şi sper că şi señora este mulţumită de mine...

Pe deplin mulţumită, îi răspunse Skye. Ai făcut mult pentru mine. Dar mă voi întoarce curând, poţi fi sigură.

Vorbise cu o siguranţă instinctivă; pentru că, dintr-o dată era încredinţată că va veni. Nu-şi făcuse nici un plan să fugă, de vreme ce îşi dăduse cuvântul, dar avea impresia că, poate, o să aibă loc o anume schimbare privind viitorul în sine, dacă nu chiar în relaţiile ei cu El Diablo. Mai cu seamă că el nu era prea sigur de rezultatele întâlnirii sale cu dictatorul.

Se mai privi o dată în oglindă. Greu ar fi putut-o recunoaşte cineva. Dar ca să fie şi mai sigură, îşi vârâse în buzunar nişte ochelari cu lentile negre, ca să-i pună, la nevoie, în ultimul moment. Foarte mulţi cowboy purtau astfel de ochelari, nu pentru a-şi feri ochii de soare, că doar erau obişnuiţi, ci pentru că îi făceau să semene - cel puţin aşa credeau ei - cu americanii din nord, ceea ce li se părea nemaipomenit de interesant.

Sunt gata, spuse Skye surâzătoare.

Ieşi din cameră punându-şi mănuşile.

În tabără, freamăt mare. Oamenii destinaţi să o păzească, în absenţa lui El Diablo, sosiseră de cu seară; în apropierea punctului de trecere fuseseră plasate mitraliere, ca şi în alte poziţii strategice ale muntelui. Cei două sute de inşi care urmau să meargă la Jacara erau hotărâţi să se facă remarcaţi: îmbrăcaseră veşmintele cele mai frumoase, iar ce le mai lipsea le fusese împrumutat de către prieteni.

Hamurile, şeile, scările acestora străluceau de atâta lustruire, împodobite cum erau cu ornamente de argint, încât la soare îţi luau ochii, nu altceva. Pintenii, mânerele pumnalelor sclipeau pe întrecute. Bărbaţii îşi puseseră pe spate cele mai vesele ponciouri, astfel că trupa ce se sălta în şei, în uralele celor rămaşi acasă, era foarte viu colorată. Doar El Diablo purta hainele sale obişnuite: vestă de postav, pantaloni din catifea reiată. Dar hamurile şi scările de la şeaua lui aveau incrustaţii de argint. Oamenii lui ţineau să nu folosească obiecte prea simple, ca să nu-şi piardă - ziceau ei - prestigiul. Deşi, în cea mai mare parte a ţării, tradiţiile erau pe cale de dispariţie, ei socoteau, în adâncul inimii lor, că argintul este un semn propriu oamenilor de vază. El Diablo însă nu avea nevoie de aşa ceva pentru a se deosebi de ceilalţi în calitatea lui de căpetenie. Astfel gândea Skye, în timp ce îl privea trecând în fruntea coloanei ce pornea la drum.

Cântărind încă o dată, din ochi, organizarea apărării, El Diablo părea preocupat, avea un aer grav; s-a mai oprit o dată, să dea instrucţiuni santinelelor. Oricum, îl stăpânea o nelinişte; Skye ştia că avusese de rezolvat o groază de probleme până în ultimul moment. Expediţia cerea, pe lângă o pregătire desăvârşită, găsirea unui dispozitiv de apărare, în caz de atac şi împărţirea consemnelor. Toată noaptea fusese un du-te-vino de călăreţi - unii soseau de la casa unde se găsea telefonul, alţii, în număr mare, de la Jacara.

Totul apasă pe umerii unui singur om, îşi spuse Skye; apoi, tocmai pentru că se gândea mai mult la El Diablo decât la ea însăşi - şi asta pentru prima oară -, dădu pinteni calului, ca să ajungă lângă el.

E-n regulă totul? întrebă ea.

El Diablo o privi şi, în aceeaşi clipă, asprimea din ochii lui păli, făcând loc duioşiei.

Tot ce sper este să nu fi uitat nimic, îi răspunse el.

În tonul cu care rostise cuvintele se făcea totuşi simţită îngrijorarea. Atunci, pentru a-l face să se mai destindă, încercă să-i abată atenţia asupra ei.

Îţi place costumul meu? Ai fost nemaipomenit gândindu-te la lucrul acesta.

Bărbatul o privi cu şi mai multă atenţie:

Semeni cu un băiat foarte drăguţ. Dar aminteşte-ţi că ceea ce mă interesează la dumneata este femeia.

Dacă i-ar fi spus aşa ceva în ajun, ar fi reacţionat cu violenţă; dar acum, văzându-i cearcănele de sub ochi, Skye zâmbi.

Chiar crezi că o să fiu luată drept băiat?

Nu când surâzi astfel.

Skye se înveseli.

Mi-ai spus cândva că timpul dramei n-a sosit, declară ea. Iar acum, socot că nu-i loc pentru complimente.

Fu rândul lui El Diablo să facă haz.

Poate că, până la urmă, voi izbuti să te fac să le primeşti cu mai multă graţie!

Adică fandosindu-mă şi fluturând un evantai, cu feminină cochetărie?

De data aceasta, El Diablo fu cel care izbucni într-un voios hohot de râs. Skye înţelese că, pentru moment cel puţin, îl făcuse să-şi uite grijile. Se întrebă dacă celelalte femei pe care le citase deseori ştiau să-l facă să râdă astfel.

Dar glasul lui El Diablo îi curmă brusc starea de visare:

Astăzi o să fie tare cald, dacă nu o să bată briza dinspre mare.

Ce plăcută ar fi o plimbare cu iahtul! suspină Skye.

Prin urmare, la asta te gândeai! exclamă El Diablo, indignat. Oare mă pot încrede în cuvântul dumitale?

Oricât de ciudat ţi s-ar părea, te poţi încrede. Am fost crescută în spiritul respectării onoarei.

Cred că aş fi făcut mai bine să te las în tabără, mormăi el. Legată cu lanţul de-un zid, precum sclavele de la începuturile veacurilor de demult.

În cazul acesta ce m-aş face dacă ai deveni prizonierul lui Alejo?

Tocmai de aceea te iau cu mine, îi răspunse el serios.

Dar nu trebuie să ajungi prizonier. Crezi că totuşi s-ar putea?

Nu. Am escortă şi oameni care vor rămâne în afara palatului. Iar Alejo ştie că am mulţi partizani în oraş. Ar face o greşeală, dacă ar pune mâna pe mine.

Cu toate acestea, mă tem, murmură tânăra fată.

Pentru mine?

Nu. Fireşte Că nu!... răspunse ea, pripit, cu toate că la el se gândise.

El Diablo râse încet, cu tâlc, ca şi cum ar fi înţeles-o foarte bine. Dar conversaţia le fu întreruptă de un călăreţ care se îndrepta spre ei. Era cel dintâi, dintre mulţi alţii, pe care i-au întâlnit din timp în timp şi care aduceau ultimele informaţii, ultimele zvonuri ce bântuiau pe străzile Jacarei.



Către ora prânzului, El Diablo ordonă să se facă un popas.

Au descălecat la umbra unui pâlc de arbori, nu departe de un pârâu. Oamenii se îngrijiseră de niscaiva provizii, iar unul dintre ei chiar adusese cu sine un prânz anume pregătit pentru Skye şi El Diablo de către bucătarul Alphonse.

Skye îşi dădu seama că i se făcuse tare foame şi sete.

Se aşeză lângă El Diablo, sub un copac majestuos, la oarecare distanţă de restul grupului. Mâncarea i se păru gustoasă, iar vinul uşor, un adevărat nectar.

Câtva timp, rămaseră tăcuţi, privind la caii care păşteau liniştiţi, vânturându-şi într-o parte şi în alta cozile spre a se apăra de muşte, în timp ce păsările şi fluturii presărau cu vii culori verdele copacilor şi al pampasului.

Ce păcat că trebuie să intrăm neapărat într-un oraş pe o zi ca asta! observă Skye.

Iubeşti chiar atât de mult natura? o întrebă El Diablo.

Dintotdeauna mi s-a părut că mă înăbuş în oraş; mai cu seamă vara. Anul trecut, când a trebuit să-mi petrec vara la Londra, am suferit cumplit. Mătuşa Hilda închiriase o casă, a trebuit deci să rămân şi să iau parte la nu ştiu câte recepţii. Optimistă, mătuşa nădăjduia că îmi voi întâlni, astfel, viitorul soţ.

Şi cum de nu s-a-ntâmplat aşa ceva?

Urăsc bărbaţii.

Din ce motiv, se arătă El Diablo nedumerit.

Este neapărat nevoie de un motiv?

Bineînţeles. Nu-i deloc firesc ca o femeie să deteste sexul opus. Cine te-a rănit?

De unde ştii că am suferit vreodată? încercă Skye să se apere.

În parte, mi-ai răspuns la întrebare. Cine ţi-a făcut un rău şi când anume?

Skye întoarse capul, fără să răspundă.

A încercat vreun bărbat să profite de dumneata?

Drept răspuns, Skye dădu din cap a negare. Apoi, peste câteva clipe, El Diablo o auzi spunând:

Nu. Nimic de genul acesta.

Atunci ce s-a întâmplat? Spune-mi, sunt foarte curios.

Nu văd de ce ai fi, murmură tânăra fată. Bărbaţii pot deveni odioşi şi altfel, nu doar prin violenţă. Dar presupun că orice fată îşi poate da seama, prima oară mai ales, dacă dau dovadă de neloialitate, de o mare necinste.

În glas, i se făcea simţită tristeţea. El Diablo observă că privirea i se întunecase o dată cu crisparea buzelor.

Câţi ani aveai? o întrebă el cu blândeţe.

Abia şaptesprezece. Cred că păream chiar şi mai copilă. Nu ştiam nimic despre viaţă, despre lume... sau prea puţin... Învăţam toată ziua şi încă nu frecventam saloanele. Mătuşa Hilda e de modă veche. Şi iată că, într-o zi, a venit la noi ca să stea câtva timp...

Cine?

David Standish, un văr mai de departe. Fusese rănit într-un accident de maşină şi venise la noi pentru convalescenţă. Era mult mai vârstnic decât mine, avea douăzeci şi opt sau douăzeci şi nouă de ani. Era primul bărbat pe care îl puteam cunoaşte mai îndeaproape.

Te-ai îndrăgostit de el?

Cred că astfel ai putea denumi ceea ce am simţit eu. Era sclipitor la minte, amuzant, chipeş... Mă aşezam la picioarele lui să-l ascult, să-l admir. Cred - acum îmi dau seama - că asta îl distra. Îmi repeta întruna că sunt frumoasă. Până atunci, încă nimeni nu mi-o mai spusese. Mă însoţea pretutindeni, mă copleşea cu atenţii, iar mătuşa Hilda nu se împotrivea; presupun că mă socotea o copilă ce nu poate lua în serios asemenea prostii. Dar pentru mine nu erau deloc prostii! Universul meu se transforma. Devenisem adultă de pe o zi pe alta.

Skye suspină. Retrăia zilele acelea, revedea pajiştile verzi cu nemţişori de câmp, îl revedea pe David luându-i braţul, tachinând-o şi făcând-o să râdă. Îşi amintea că David îi vorbea, uneori, şi pe un ton mai ferm, ceea ce lui Skye îi plăcea mult...

Continuă, o îndemnă El Diablo.

Asta-i tot. Credeam că mă iubeşte... Eram atât de prostuţă şi lipsită de experienţă... În seara dinaintea plecării lui m-a sărutat, nu chiar frăţeşte; asta m-a făcut să cred că o să mă ia de soţie. Era cât pe-aici să-i spun acest lucru mătuşii Hilda, însă n-am făcut-o; mi-am zis că e mai bine să păstrez deocamdată taina numai pentru noi doi. Era atât de frumos, nimeni nu se cădea să o afle prea devreme.

Ce s-a mai întâmplat după aceea?

Peste trei zile a apărut anunţul vestind logodna lui. Mătuşa Hilda ştia totul de mult, dar el nu voise deloc să se discute despre acest lucru, înainte ca logodnica lui să se fi întors din India, unde tatăl ei era magistrat.

Glasul lui Skye se stinse. Privea în depărtare, dar nu vedea nici oamenii, nici caii, nici iarba înflorită, nici râul cu reflexe albastre. În locul tuturor acestor imagini avea în faţa ochilor un borcan cu dulceaţă de portocale, citindu-i şi recitindu-i eticheta: Marmeladă aurie Robinson. Iar în auz îi stăruia glasul mătuşii Hilda, care îi tot spunea:

Trebuie să găsim un dar frumos pentru David. Poate că o să vrea să-i fii domnişoară de onoare, mai ştii? La urma urmei, neamul Standish s-a cam împuţinat.

Glasul lui El Diablo o smulse din dureroasa visare.

Biată fetiţă! Va să zică aşa ceva ţi s-a întâmplat!

Skye tresări. Aproape că-i uitase prezenţa. Apoi, pe un ton mai dur:

Este-o tâmpenie, nu-i aşa? Dar când eşti tânăr, pui totul la inimă.

Da, când eşti tânăr, repetă El Diablo.

S-au privit câteva clipe, apoi Skye întoarse capul.

Acum ştii de ce nu am încredere în bărbaţi, spuse fata, vrând să pară indiferentă. Şi n-ai făcut nimic care să-mi schimbe părerea.

Probabil că am completat cele începute de către David, răspunse El Diablo. Dar există şi alţi bărbaţi pe pământ.

Nu cred că s-ar deosebi prin ceva.

Cine ştie? Poate că, într-o bună zi, o să apară un bărbat excepţional. Unul pe care mătuşa Hilda l-ar numi Domnul Foarte Bine.

Skye izbucni în râs.

Cum de-ai ghicit? se înveseli ea, uitând pentru moment că el cunoştea felul de a se exprima al tuturor englezoaicelor generaţiei respective, deci şi al mătuşii Hilda. Poate chiar avea numeroase cunoştinţe asemănătoare mătuşii sau poate că femeia din fotografie fusese pentru el Domnişoara Foarte Bine. Totuşi... ceva nu mersese.

Skye ar fi vrut să-i pună şi ea întrebări. Doar şi ea îi destăinuise lucruri niciodată spuse altcuiva. Dar, în timp ce tocmai îşi aduna curajul pentru ce avea de gând să-l întrebe, sosi un călăreţ de la Jacara. El Diablo se angajă cu el într-o discuţie care dură până în momentul pornirii la drum. Clipele de tihnită intimitate se încheiaseră.

În pofida unei brize puternice, căldura se dovedea copleşitoare. Curând zăriră marea albastră-verzuie profilându-se la orizont; apoi desluşiră, în lumina de aur a soarelui, palatul stăpân peste port. Casele albe, cu acoperişuri plate, înşiruite pe sub copaci, confereau oraşului, ca şi turlele bisericilor, o frumuseţe feerică. Ai fi zis că e cu neputinţă ca trădarea, cruzimea şi nedreptatea să-şi poată face loc în atâta splendoare. Iar Skye gândi că mult prea puţine lucruri ştiuse despre Mariposa şi locuitorii acestei ţari, când iahtul ei intrase, cu veselie şi încredere, în port.

Îi aruncă lui El Diablo o privire; îl văzu încruntându-şi sprâncenele şi nemaislăbind din ochi oraşul. Semăna, într-adevăr, cu un şoim.

Expresia aceasta nu-i apărea pe chip decât când avea de gând să treacă la o anumită acţiune. Aceeaşi o avusese, de fapt, când o privise la prima lor întâlnire. Cu câtă limpezime îşi amintea Skye cuvintele murmurate de tânărul ghid, în faţa spânzuratului: El Diablo.... Se apropiau de Jacara. Oraşul nu mai era un decor îndepărtat; devenise o realitate apropiată, înaintau pe drumul de pământ roşu, printre case şi grădini, printre oameni călărind măgari, printre băieţandri care încercau să le vândă pepeni galbeni, smochine, banane şi chiar păsărele în colivii. Când ajunseră la periferie, El Diablo porunci să se facă un popas şi, în timp ce oamenii lui îşi ştergeau colbul de pe cizme şi sudoarea de pe frunte, potrivindu-şi mai bine pălăriile, le împărţi ultimele instrucţiuni. Avea să meargă, desigur, în frunte, restul imediat în spatele lui, iar Skye în centru, păzită în dreapta şi în stânga de câte un om.

Vom merge încet, spuse el, pentru ca prietenii noştri să ne poată vedea. Sper să ne însoţească la reuniunea de la palat.

Avem destui prieteni în oraş! exclamă un cowboy.

Dacă vrei să fii sigur de un prieten, aşteaptă mai întâi să-l vezi luptând lângă tine, răspunse El Diablo, citând astfel un proverb din partea locului.

Au râs cu toţii. Apoi şi-au controlat pistoalele, să fie bine încărcate. Tradiţia, riguros respectată, cere ca un cowboy să nu poarte niciodată o armă neîncărcată. Skye se cutremură. Exista în Mariposa o lege care interzicea portul armelor de foc. Dar, asemeni multor altora, era încălcată. Îşi aminti că se asigurase de existenţa revolverului agăţat de cordon, în timp ce stătuse de vorbă cu ofiţerul lui Alejo, care zadarnic încercase să o convingă să se oprească la marginea oraşului.

Ca şi cum i-ar fi citit gândurile, El Diablo se întoarse spre ea şi, scoţând propriul revolver din buzunar, spuse:

Mai bine-ar fi să-l iei pe ăsta.

Skye îşi ridică privirile, mult prea surprinsă ca să întindă mâna.

De ce?

S-ar putea să ai nevoie.

Fata ghici că El Diablo se temea de o ambuscadă. Totuşi, instinctiv, şovăi.

Am încredere în dumneata; cel puţin astăzi, spuse el zâmbind uşor, nu o să tragi în mine pe la spate.

Skye luă revolverul şi îl ascunse într-un buzunar al pantalonului. Îl simţea greu şi, dintr-o dată, i se făcu frică. Nu era de glumă. Se gândea la Jimmy, la groaza care l-ar cuprinde dacă ar şti ce face ea acum. Pentru nimic în lume, însă, nu ar fi vrut să piardă un asemenea prilej.

Îşi imagina, totodată, câţi nervi şi-ar fi făcut dacă ar fi rămas în tabără, singură toată ziua, aşteptându-l cu mare nerăbdare pe El Diablo. Ar fi fost o adevărată tortură! Încercă, în aceeaşi clipă, o caldă recunoştinţă faţă de omul care o luase cu sine. În fapt, nu era pentru el decât o grijă în plus - îşi dădea pe deplin seama de acest lucru - iar eventuala ei recunoaştere de către cineva însemna un risc pentru amândoi. Amintindu-şi de ochelarii negri din buzunar, şi-i puse la ochi. Acum, doar faţa albă o mai deosebea de restul grupului. Nici silueta ei nu mai atrăgea neapărat atenţia, întrucât mulţi dintre oamenii lui El Diablo erau scunzi şi zvelţi.

Apoi îşi trase puţin mai pe ochi pălăria. Cu o săptămână în urmă, ar fi dorit din tot sufletul să fie recunoscută şi deci ajutată să fugă, dar acum îl susţinea pe El Diablo: împărtăşea ura lui împotriva lui Alejo şi a nedreptăţilor săvârşite de guvern.

Se gândi la Josne, la indienii lipsiţi de pământurile lor, la fermierii care îşi pierduseră bunurile şi la poporul mariposian ale cărui bogăţii naţionale erau, desigur, exploatate de vreo putere străină. Da, în ciuda resentimentelor ei faţă de El Diablo, era de partea lui în această luptă împotriva tiraniei.

E timpul să ne continuăm drumul, spuse el calm, după ce se uită la ceas.

Oamenii se încolonară pe rânduri de câte trei, aşa cum le ordonase El Diablo. Şi porniră. Caselor din periferii le urmară străzi cu magazine, drumuri asfaltate, cartiere noi. Întâlniră maşini moderne americane, cele aflate în slujba dictatorului şi a prietenilor săi pentru drumurile în oraş sau spre hipodrom, pentru cursele de cai.

Fiecare ministru avea drept la un astfel de automobil luxos, iar când acestea se învecheau, treceau la eşaloanele inferioare ale ministerelor, până ce, socotite nevrednice pentru autorităţi, erau vândute, cu preţuri astronomice, locuitorilor din Jacara.

Voit, El Diablo înainta pe mijlocul străzilor, astfel că maşinile se vedeau nevoite să oprească, spre a îngădui cavalcadei să treacă.

El Diablo! El Diablo!

Numele, rostit mai întâi ca un murmur, deveni apoi o adevărată aclamaţie. Oamenii năvăleau pe trotuare, scoteau strigăte entuziaste şi porneau în urma trupei de combatanţi, începând cu arterele cele largi şi sfârşind cu stradelele înguste mărginite de vechi case spaniole cu balcoane dantelate. Skye ştia că în spatele faţadelor cu coloane se găseau vestitele curţi interioare cu flori şi culoare pardosite numai cu marmură, ce reaminteau eleganţa unor secole trecute... Avea impresia că descinsese în noaptea altui timp...

Palatul se afla în mijlocul oraşului vechi. Străzile erau în urcuş, iar afluenţa tot mai mare de oameni încetinea înaintarea călăreţilor. Copiii alergau în toate părţile, femeile ieşeau în balcoane şi aruncau flori pe care oamenii lui El Diablo le prindeau din zbor, potrivindu-şi-le apoi pe după ureche.

El Diablo! El Diablo! striga mulţimea.

Zidurile răsunau de numele lui. Skye nu-i putea vedea faţa, dar era sigură că i-o lumina un zâmbet. Asemenea primire triumfală dovedea, fără putinţă de tăgadă, popularitatea lui în oraş.

Skye îşi zicea că Alejo era desigur furios; dictatorii îi urăsc pe rivali: dar în felul acesta se întărea poziţia lui El Diablo, chiar înainte de tratative.

Un trandafir zbură prin văzduh şi poposi chiar pe şeaua lui Skye. Ridicându-şi privirile, ea văzu că fusese aruncat de către o tânără de la balcon, unde se găsea înconjurată de alte câteva fete tot atât de tinere. Credincioasă rolului ei, Skye îşi flutură mâna în semn de mulţumire şi luă trandafirul; bucuria tinerelor se manifestă prin râsete vesele.

Dar iată că, în aceeaşi clipă, se auzi un strigăt:

Atenţie! Pericol!

Un glas bărbătesc, îngrozit, răsună cu putere, acoperind zvonul de bucurie şi uralele mulţimii.

Pericol! Daţi-vă înapoi!

Skye văzu că cel care striga era un tânăr. Alerga spre ei coborând strada. Instinctiv. Skye strânse hăţurile cu şi mai multă energie, strunindu-şi calul. În faţa ei, spatele lui El Diablo se încordă brusc.

Se auzi o împuşcătură. Tânărul se prăbuşi pe caldarâm.

Au urmat câteva clipe de tăcere încremenită. Apoi au ţâşnit din sute de piepturi strigăte de protest, înăbuşite însă de vuietul salvelor. Se trăgea dinspre capătul străzii, gloanţele şuierau pe deasupra capului lui Skye. Deodată, auzi în spate ţipătul răguşit al unui bărbat.

El Diablo îşi întoarse calul şi comandă:

Îndărăt!

În busculada şi clocotul strigătelor din jurul ei, Skye văzu dintr-o dată calul El Diablo prăbuşindu-se. Fără să şovăie nici o clipă, descălecă, în timp ce oamenii lui El Diablo trăgeau pe deasupra capului ei cu pistoalele, răspunzând astfel focului dirijat împotriva lor. O putere de neînfrânt o împinse pe Skye, care ajunse lângă El Diablo. Văzu, atunci, că fusese atins. Lunecase de pe şea şi se rostogolise până la bordură. În vacarmul şi urletele mulţimii, Skye nu se mai gândea decât la El Diablo, rănit în frunte şi culcat lângă calul ce murise. Zăcea acolo, în praf, sângele continua să-i curgă din rană. Ajunse lângă el o dată cu Juan.

Duceţi-l pe o stradă transversală, auzi ea un glas îndemnându-i.

L-au ridicat şi l-au dus în fugă pe o străduţă ce se croia între două case vechi.

Skye îşi scoase ochelarii cei negri şi îi azvârli în râu. El Diablo nu deschisese ochii, iar sângele care curgea din rană se prelingea domol într-o dâră roşie, pe obraz. În acelaşi timp, o pată mare de sânge apăruse la un umăr, străbătând prin haină.

Bărbaţii care îl purtaseră pe braţe îşi traseră câteva clipe răsuflarea.

A murit? întrebă Skye, gâfâind.

Juan scutură din cap a împotrivire şi răspunse:

Nu, nu, señorita, dar trebuie să-l ducem cât mai departe de-aici. Demonii ăştia au vrut să-l omoare şi s-ar putea să mai încerce...

Duceţi-l pe iahtul meu, strigă fata, acolo va fi în siguranţă. Este poate singurul loc din Jacara unde nu va păţi nimic.

Are dreptate señora, încuviinţă Juan.

Oamenii ieşiră aşadar în capul străzii, cu El Diablo pe braţe. În spatele lor bătălia continua într-un vacarm de nedescris. Partizanii lui El Diablo, fără seamăn de curajoşi, ţineau piept atacului.

În foarte scurt timp, micul grup care se ocupa de El Diablo ajunse la o scară de piatră, pe care o coborâră până la strada ce se vedea mai jos. Tocmai atunci trecu pe lângă ei o căruţă cu coviltir, condusă de un tânăr care îi întrebă:

Să vă dau o mână de ajutor? Aveţi nevoie?

Recunoscători, urcară cu toţii în căruţă, rugându-l pe conductor să-i ducă în port, pe cheu. Nimeni nu scotea o vorbă, în timp ce Skye încerca zadarnic să oprească sângele care curgea din rana de la fruntea lui El Diablo.

Duceţi-l pe El Cabeza la bordul iahtului, îi spuse ea lui Juan. plătindu-l totodată pe căruţaş.

Dar, în timp ce bărbaţii îl ridicau pe El Diablo, pentru a traversa, în plin soare, pasarela ce ducea la puntea iahtului Liberty, Skye observă, înspăimântată, că El Diablo era alb ca varul. Nu cumva Juan se înşelase? Nu cumva El Diablo murise?

Atunci, brusc, după deznădejdea de nedescris care o năpădi, Skye înţelese că îl iubea.


XIII.

Nimic nu i-ar fi putut face mai mare plăcere lui Skye decât calmul cu totul şi cu totul scoţian al căpitanului Maclean, când şi-a făcut apariţia pe punte, exact în momentul sosirii micului grup care îl aducea pe El Diablo.

Bună ziua, domnişoară Standish, spuse el, fără să se arate câtuşi de puţin surprins. Avem un rănit?

Din depărtare se auzeau împuşcături în rafale, mulţime de femei şi copii, îngroziţi, coborau străzile ce duceau spre port, iar Skye îşi spuse că neaşteptata ei apariţie în costum de cowboy, însoţind un bărbat plin de sânge era, într-un fel, şi ciudată, şi dramatică. Cu toate acestea, căpitanul Maclean era tot atât de liniştit ca şi cum ei s-ar fi întâlnit, întâmplător, pe plaja Aberdeen-ului ei natal.

Să ieşim imediat în larg, căpitane Maclean, îl informă Skye. Trebuie să părăsim cât mai repede Jacara.

Am doi oameni plecaţi în oraş, răspunse el.

N-are a face, vor veni după noi cu trenul până la Montevideo; acolo trebuie să ajungem. Avem nevoie şi de un doctor.

Căpitanul îşi îndreptă, pentru câteva clipe, privirile spre El Diablo.

Transportaţi-l jos, spuse el băieţilor, într-o spaniolă corectă; voi vedea ce putem face pentru el.

Încet, cu grijă, dar anevoie - El Diablo era greu - băieţii îl duseră pe scara îngustă, până la cabine. Skye deschise uşa uneia, confortabile, care se găsea chiar faţă în faţă cu a ei; era luxos mobilată, perdelele din mătase roz de la hublouri se asortau perfect cu husele fotoliilor şi cu învelitoarea de pe pat.

Oamenii îl culcară încetişor pe El Diablo; sângele curgea parcă şi mai tare din rana de la frunte. Căpitanul o acoperi îndată cu un prosop din pânză fină. Skye îşi simţi din nou inima bătând şi mai puternic, o stăpâneau temerile şi aceeaşi chinuitoare întrebare, pe care abia de-o mai putea rosti:

A murit?

Căpitanul Maclean îi luă lui El Diablo pulsul, apoi răspunse:

Nu. Dar lovitura l-a făcut să-şi piardă cunoştinţa. Văd că are şi la umăr ceva…

Vorbea pe un ton autoritar, de om priceput. Skye îşi aminti, chiar cu bucurie, că orice comandant de vas trebuie să aibă neapărat, cunoştinţe medicale destul de profunde. Îl mai văzuse pe căpitan îngrijind răni, întrucât chiar pe nava cea mai bine condusă pot avea loc accidente. Întorcându-se spre el, întrebă cu speranţă, dar aproape strigând:

O să trăiască?

Nu văd de ce n-ar trăi. O să vi-l trimit pe Evans, ca să se ocupe de el, în timp ce pornesc nava. Sunteţi de acord, domnişoară Standish?

Da, da, sigur că da, trebuie să plecăm de-aici cât mai repede cu putinţă, fără să pierdem un minut!

Aruncând o privire oamenilor care stăteau lângă şeful lor, ca împietriţi, ea îşi spuse că, probabil, se întrebau ce avea să se aleagă de ei mai departe.

Întoarceţi-vă în tabără, îi spuse ea lui Juan. Luptaţi împotriva generalului Alejo, de va fi nevoie, dar nu-l lăsaţi să pună stăpânire pe munţi. El Cabeza o să vă caute, de îndată ce va avea putere s-o facă. Vă promit acest lucru.

Un licăr de speranţă apăru în privirile lui Juan.

El Cabeza se va întoarce? întrebă el.

Skye clătină din cap a necunoaştere.

Desigur. Cât de curând, îi răspunse totuşi ea, cu mult mai multă siguranţă decât avea în realitate. Nu-i duceţi grija; asumă-ţi dumneata întreaga responsabilitate şi adună-i pe cei din oraş. Regrupează-i.

Înţeleg, señora.

Juan îşi duse mâna la borul pălăriei şi ieşi dimpreună cu ceilalţi. Skye începu să simtă maşinile navei vibrând sub picioare şi scoase un suspin de uşurare. În sfârşit, avea să se depărteze de Jacara, de Alejo, de trădarea lui; nu mai era de temut. Dar prima ei grijă era acum El Diablo, tot nemişcat şi tăcut, atât de diferit faţă de cum îl ştia.

Se apropie de el şi îi atinse o mână. Astfel o găsi stewardul Evans, care tocmai intră - bântuită de incertitudini şi speriată.

Evans vru să o trimită la ea, în cabină, dar Skye stărui să-l ajute; greu l-au dezbrăcat pe El Diablo de haina şi cămaşa îmbibate de sânge. Dar când îl văzu pe căpitan aducând trusa cu instrumente, fata simţi că o lasă puterile şi se retrase în cabina ei. Nu ar fi suportat să asiste la operaţie. Rana deschisă de la umărul lui El Diablo îi făcuse nespus de rău.

Dar şi fruntea trebuia recusută, deşi aici rana nu părea foarte gravă, iar sângele se oprise. Glonţul nu-i afectase decât pielea şi carnea de sub ea, nu şi osul.

Skye se duse la hublou şi văzu că iahtul ieşea în larg. Jacara rămânea departe, dobândind o frumuseţe aproape ireală în negura din jur. În partea de sus a oraşului, ferestrele palatului străluceau, irizate de razele soarelui. Nu-i venea să creadă că numai cu puţin înainte luptaseră să-şi apere viaţa, pe străzile inundate de lumină.

Skye închise ochii. Îl revedea pe El Diablo culcat la pământ, cu faţa întoarsă spre cer, cu o mână ţinând încă hăţurile calului său mort. În momentul acela, pe semne, îşi dăduse pe deplin seama că îl iubea. Îşi simţea inima străpunsă ca de un glonte.

Totuşi, poate că fără să ştie, îl iubea chiar mai de mult! Nu cumva din seara în care, ţinând un revolver în mână, nu avusese curajul să-l ucidă?

Fusese, aşadar, oarbă şi fără minte. Da, îl iubea! Îl iubea!

Cu mişcări lente, îşi scoase costumul pe care atât de repede şi de bine i-l confecţionase Josne şi îmbrăcă prima rochie care îi căzu în mână când deschise dulapul. Prin urmare, îl iubea pe El Diablo. Nu se mai putea gândi la nimic altceva, abia de mai ştia pe ce lume se află. Nici reflectarea chipului ei în oglinda micuţei sale toalete nu-i mai atrăgea atenţia.

Ieşind din cabină, rămase un timp neclintită în faţa uşii din faţa ei. Nu se încumeta să intre. Era tot acolo, când a ieşit de la El Diablo căpitanul Maclean.

Cum se simte? E mai bine? îngăimă ea.

Da, este mai puţin grav decât mi-am închipuit la început. Dar acum rănitul are dureri, aşa că i-am dat un calmant, să poată dormi. Nu vă duceţi, tot nu v-ar recunoaşte şi nici dumneavoastră nu mai aveţi nevoie de alte nelinişti...

O să fiu calmă, spuse ea, deşi nu prea convinsă.

O să găsim la Montevideo doctori care îl vor pune pe picioare, afirmă el, cu optimism. Ar trebui să ajungem acolo cel mai târziu mâine la prânz.

Apoi, căpitanul se îndreptă spre scară, dar când ajunse la piciorul ei se întoarse şi întrebă:

Îmi puteţi spune cum se numeşte rănitul?

Preţ de-o clipă, Skye şovăi.

I se zice, uneori, El Cabeza...

Pare-mi-se că mai are încă un nume, adăugă căpitanul, clipind parcă într-un anume fel.

Aşadar, cunoştea bine identitatea călătorului, gândi Skye.

Aşteptă puţin, până ce căpitanul ajunse pe punte. Apoi, tiptil, intră în cabina lui El Diablo. Perdelele fuseseră trase, dar lumina tot străbătea prin ţesătura lor. Evans veghea la capul patului; văzând-o pe Skye, se sculă.

Ea îi făcu un semn să se reaşeze. Evans era scund, slab, părea mai vârstnic decât era în realitate. Toată viaţa şi-o petrecuse pe mare. Îl ştia îndemânatic ca o femeie, iar, dacă ar fi fost cumva nevoie, ar fi preferat să o îngrijească el în loc de oricare alt medic. Fruntea şi umărul lui El Diablo erau bandajate, iar celălalt umăr se odihnea, gol, pe cearşaful de pânză fină.

Skye se opri lângă pat. Chipul lui El Diablo căpătase între timp puţină culoare.

Vreţi să staţi câteva minute lângă el, domnişoară? Aş vrea să beau o ceaşcă de ceai, o rugă, vorbind foarte încet, Evans. Nu se va trezi imediat, dar dacă se agită cumva, este mai bine să nu fie singur.

Rămân, fireşte că rămân! îl asigură tânăra fată.

Voi lipsi foarte puţin, îi făgădui Evans, ieşind în cea mai mare linişte.

Skye se aşeză în locul lui, pe scaun. El Diablo respira regulat. Adormit, părea parcă mai tânăr şi mai vulnerabil. Cel puţin aşa gândea acuma Skye. De fapt, nici nu se schimbase prea mult de când fusese fotografiat pentru paşaport. Poate că liniile dintre nas şi gură se mai adânciseră, că desenul buzelor dobândise o mai mare fermitate, iar bărbia şi mai multă energie, dar deosebirile erau neînsemnate. Expresia, însă, i se mai schimbase.

Cu câtă violenţă îl înfruntase ea de atâtea ori! Iar acum îşi dorea - ceea ce nu îşi dorise niciodată cu reală patimă - să-i simtă buzele contopindu-se cu ale ei. Cât timp pierduse! Cum de nu înţelesese mai devreme că zadarnica ei împotrivire avea să se încheie printr-o victorie a iubirii?

Deodată, i se păru că o mână de gheaţă îi frânge inima; i se părea că aude glasul lui El Diablo spunându-i: Găsesc nesuferit mult prea dulceagul sentimentalism pe care majoritatea femeilor îl numesc dragoste.

Skye îşi ascunse faţa în palme. Oare ce vrusese el să spună? Ar fi putut, oare, să dispreţuiască tocmai freamătul din inima ei, bucuria atât de neaşteptată ce-i umplea fiinţa? O socotea ca şi pe celelalte femei despre care, vrând să o umilească, îi pomenea deseori? Adică plictisitoare şi stânjenitoare?

Se ridică de pe scaun, înfiorată. Nu voia să-şi închipuie că El Diablo ar putea gândi şi despre ea la fel! Cu toate acestea, privindu-l acum, atât de departe de ea în somnu-i adânc, îşi spuse cu deznădejde că, atunci, el grăise adevărul: nu credea în iubire.

Femeia frumoasă însemna pentru el o relaxare, o distracţie pe care i-ar fi plăcut să o găsească seara acasă, pentru că îl putea face să dea uitării numeroasele şi hărţuitoarele dificultăţi din timpul zilei. Fără să-i ceară altceva decât să fie frumoasă, ispititoare. Nu avea timp de drame, cum spunea chiar el, nu avea răgazul menit emoţiilor sufleteşti.

Doamne, ce o să mă fac? gemu Skye.

Brusc, întrezărea prăpastia în care se prăvălise. Îl interesase pe El Diablo numai fiindcă o socotise diferită de celelalte femei. Apoi, pe calea şireteniei, îşi făcuse din ea soţie, dar ea refuzase să-l accepte ca bărbat, înfruntându-l zi de zi cu armele de care dispunea. Acum, însă, lipsită de această deosebire stimulatoare, avea să fie aidoma celorlalte, celor care încercau neapărat să-l cucerească, să-l atragă în mrejele iubirii.

Te iubesc.

Skye doar murmurase cuvintele, în disperare. Aplecându-se, îşi apăsă uşor buzele pe mâna ce se odihnea peste cearşaful alb.

După ce Evans se înapoie în cabină, urcă pe punte. Jacara dispăruse din dunga zării. Iahtul înainta paralel cu ţărmul, în lumina cernută a înserării, dar tot mai puteau fi desluşite contururile, culorile...

Skye însă nu admira şi nu se gândea la nimic; nu mai simţea decât durerea din inimă şi o spaimă cu totul nouă. O, de ce se crezuse diferită de celelalte femei? Şi invulnerabilă în iubire? Cunoştea prea bine răspunsul cuvenit acestor întrebări. Repetase că-i urăşte pe bărbaţi. Dar, în realitate, poate fără să-şi dea seama, aştepta o fiinţă excepţională, superioară. Tinerii care i se păruseră insipizi, atât la Londra, cât şi la New York, nu erau decât palide imitaţii ale bărbatului cu adevărat bărbat, dacă îi compara cu El Diablo.

Cum de nu-i simţise forţa de atracţie încă din prima clipă, când îi ieşise în întâmpinare, plin de forţă, de virilitate şi atât de straniu dominator? Dar în clipele acelea el nu deşteptase în sufletul ei decât oroare; de aceea îl urâse din toate puterile sufletului ei când o luase de soţie cu forţa, ţinând-o prizonieră, deşi îi făcea curte.

Acum, urmărind cu privirea ţărmul mariposian ce se pierdea în depărtare, Skye îşi dădea seama că învăţase mult de la bărbatul acesta. Cât de neştiutoare şi de prosteşte curajoasă fusese la început, când abia sosise la Jacara: o fetiţă ridicolă şi răsfăţată. Asta fusese, în fapt. Acum era alta, câştigase experienţă în multe domenii şi, mai cu seamă, într-al iubirii.

Cu fiecare clipă simţise şi mai mult nevoia de a-l avea lângă ea pe El Diablo. În acelaşi timp, învăţase să îndrăgească bărbaţii şi femeile din tabără, pe cei de la ferme şi mine şi chiar întreg poporul mariposian, pentru care El Diablo luptase, până în pragul morţii. Îndrăgise şi viaţa dusă în cavernă şi înţelesese cu limpezime ce însemna să facă parte din existenţa unei comunităţi. Cu alte cuvinte: să dăruieşti mai mult decât primeşti, să ajuţi mai degrabă decât să iei.

Îl iubesc! spuse Skye de data aceasta cu glas tare, mărturisindu-se mării şi cerului.

Deodată, se întrebă ce i-ar fi putut dărui ea în afară de iubire...

Un gând ca acesta o strivi şi o făcu să-şi plece capul. Se simţea profund umilită - nu pe din afară, ci în tainiţa sufletului ei, înţelegând că nu-i putea oferi altceva decât un chip frumos şi un trup desăvârşit.

Necruţătoare cu sine însăşi, continua să coboare în purgatoriul propriei conştiinţe.

Toată seara - fie pe punte, ori la căpătâiul lui El Diablo, unde îl schimba pe Evans - ea judecă şi condamnă golul existenţei sale de până atunci, complet inutilă. Banii îi aduseseră doar satisfacţii ieftine, îndeplinindu-i toate capriciile, dar nu ştiuse descoperi, prin mijlocirea lor, preţul bucuriei morale. Nu făcuse nimic cu milioanele ei, nici în bine, nici în rău; iată greşeala pe care, acum, o socotea de neiertat.

Timpul trecea. Evans insistă ca ea să meargă să se culce, făgăduindu-i că o va trezi de va fi nevoie sau, poate, ca să-l schimbe pe el în veghea la patul rănitului. Îi venea greu să-l părăsească pe El Diablo, dar sfârşi prin a consimţi. Nu avu parte decât de un somn agitat.

Un somn în care, aproape neîntrerupt, căzuse pradă aceluiaşi vis: se vedea încontinuu singură, pierdută, cuprinsă de frică. Se deşteptă când auzi ceasul sunând; îl întorsese, de teamă ca nu cumva Evans să o dea uitării în mod voit, pentru a-şi asuma singur îngrijirea lui El Diablo. Skye sări din pat, fericită că astfel scăpa de coşmaruri şi, punându-şi un capot, intră în cealaltă cabină. Evans urmărea starea bolnavului.

Mi se pare puţin cam agitat, domnişoară, spuse el. Ar fi mai bine să stau în continuare lângă el.

Mergi de te odihneşte, Evans, îl îndemnă Skye. O să mă descurc. Dacă intervine vreo situaţie neliniştitoare, te chem.

Îmi promiteţi?

Da, îl încredinţă Skye, surâzând. Fireşte că îţi promit.

Evans părăsi cabina cam nemulţumit, iar Skye îi luă locul.

Calmantul începuse să-şi piardă efectul, El Diablo îşi răsucea necontenit capul când într-o parte, când într-alta. Lampa de la căpătâi era aprinsă, dar aşezată în aşa fel, încât să nu-l supere pe rănit, iar cel care îl veghea să-i poată vedea faţa.

Skye se ridică să-i potrivească ceva mai bine perna, când deodată El Diablo deschise ochii. Vreme de câteva momente, până ce îşi veni în fire, privi într-un punct fix. Apoi, cu glas puţin răguşit întrebă:

Unde sunt?

Pe iaht, îi răspunse Skye. Ai fost rănit, acum ne îndreptăm spre Montevideo, unde vom chema un medic.

Rănit? repetă el, surprins. Da, îmi amintesc... L-au ucis pe Marcos, care venea să ne anunţe că ni s-a întins o capcană.

Exact. Cred că puţin mai departe, pe stradă, stăteau ascunşi oamenii lui Alejo.

Camarazii mei au putut scăpa?

Nu ştiu... S-a tras mult, căci ai noştri s-au apărat vitejeşte. După ce ai fost rănit, mi-am zis că trebuie să te duc într-un loc sigur. Juan, ajutat de alţi doi oameni, al căror nume nu-l cunosc, te-au adus până la iaht în căruţa unui băcan.

Trebuie să mă reîntorc la Jacara! exclamă El Diablo.

Încercă să se ridice, dar durerea violentă din umăr îl făcu să cadă înapoi, pe pernă.

Nu fi ridicol! Cum îţi închipui că ai putea ajunge la Jacara în starea în care te afli? În primul rând, trebuie să primeşti îngrijiri la Montevideo.

Dar oamenii mei? Se cuvine să fiu alături de ei.

Juan ştie ce are de făcut. Urmau să se înapoieze în tabără şi să-ţi aştepte acolo reîntoarcerea. Orice-ar fi, îi vor ţine piept lui Alejo.

Cum poţi fi sigură de asta? mormăi rănitul.

Aşa mi-a spus Juan. Iar el merită încrederea ta.

El Diablo dădu din cap, a încuviinţare.

Da, pot avea încredere în Juan... Dar îl vor urma oare şi ceilalţi?

Juan le va spune că asta ţi-a fost porunca şi dorinţa, i-o întoarse Skye, fermă.

Ar trebui să fiu cu ei. Naiba să-l ia de umăr!

Vrând să-şi ducă mâna sănătoasă la umăr, îşi atinse uşor fruntea.

Cum, şi la cap sunt rănit?

Da, glonţul care te-a scrijelit destul de urât, te-a făcut să-ţi pierzi cunoştinţa. Eşti cusut în şase puncte.

De-asta mă doare atât de rău capul! oftă el. Ei bine, nu din vina lui Alejo n-am murit. Căci, de fapt, asta urmărea.

Dacă tânărul Marcos nu te-ar fi prevenit, spuse Skye, cutremurându-se, cred că nu prea am mai fi avut şanse să scăpăm.

N-am fi avut, într-adevăr, nici cea mai mică şansă, confirmă El Diablo mânios. Am fost surprinşi între două focuri, iar ei nu ar fi putut da greş în strada aceea îngustă în care urma să ne angajăm. Planul se dovedea iscusit, iar eu ar fi trebuit să prevăd nişte lucruri.

Dar cum ai fi putut?

Nu ştiu. Am presupus că abia la palat avea să se înrăutăţească situaţia. Dar uite că m-am înşelat. Alejo a urzit un plan ingenios: să fim masacraţi în stradă. Asta l-ar fi scutit de orice responsabilitate. Ar fi spus că ne aştepta la palat şi că nu cunoştea numărul duşmanilor noştri din oraş. Să mulţumim cerului că Marcos a reuşit să ne prevină la timp.

Marcos era, cumva, agentul dumitale la palat?

Unul dintre ei, răspunse El Diablo, scurt.

Mai încercă o dată să se mişte, dar durerea îl făcu să închidă ochii şi să strângă din dinţi.

După un răstimp, întrebă:

Când ajungem la Montevideo?

Astăzi, la prânz.

Redeschise ochii şi o privi.

Am impresia că vrei să mă răpeşti, aşa cum te-am răpit eu.

Skye zâmbi.

Ai socoti binemeritată o astfel de treabă?

Nu. Îmi place să te cred mărinimoasă. Altfel m-ai fi putut azvârli în mare şi cu asta basta.

El încercă să schiţeze un zâmbet, dar ea înţelese că, de fapt căuta să-şi ascundă suferinţa. Atunci Skye întinse mâna spre sonerie.

Ce faci? întreba el, suspicios.

Îl chem pe stewardul Evans. Joacă rolul de infirmier... Iar cel care ţi-a pansat umărul şi te-a cusut la frunte este căpitanul Maclean.

Maclean? repetă El Diablo. Numele acesta îmi spune ceva...

Skye izbucni în râs.

Bineînţeles. Doar i-ai trimis din partea mea o scrisoare. Contrafăcută, după cum bine ştii.

Adevărat. Da, îmi amintesc...

Făcea eforturi vizibile să vorbească, durerea din umăr îl seca la inimă. Când Evans apăru cu sufletul la gură, Skye spuse:

El Cabeza s-a trezit şi suferă tare mult. Fii bun şi roagă-l pe căpitan să-i dea morfină sau calmantul pe care i l-a mai administrat şi până acuma.

Am chiar aici comprimatele necesare, o linişti Evans.

Şi scoase o cutie din sertarul noptierei.

N-am nevoie de nimic, mârâi El Diablo.

Totuşi, înghiţi comprimatele şi bău din apa adusă de Evans. Curând pleoapele i se lăsară grele peste ochi.

Mă simt ceva mai bine, murmură el. Din ce în ce mai bine. Noapte bună, fată mică sloi-de-gheaţă.

Glasul i se stinse în timp ce rostea ultimele silabe. Dar Skye auzise totul. O, dacă ar şti el că a sosit ceasul dezgheţului! În vinele ei nu mai exista, într-adevăr, nici un atom de gheaţă.

Mergeţi la culcare, domnişoară! o imploră Evans. Sunt mai liniştit dacă stau aici, iar dacă doarme, o să aţipesc şi eu puţin.

Skye sfârşi prin a se supune stăruinţelor lui Evans şi se duse în cabină. Curând, ea se prăbuşi într-un somn fără vise.

A doua zi, se trezi foarte devreme. Dar căpitanul Maclean, deja prezent pe punte, o vesti:

Am telegrafiat comisariatului din portul Montevideo, cu rugămintea să ne aştepte un chirurg.

Perfect! încuviinţă Skye.

Doriţi ca rănitul să fie dus la spital?

În nici un caz, răspunse ea, fără să mai stea nici un moment pe gânduri.

Nu mai concepea să se despartă de El Diablo.

Mă gândeam, continuă căpitanul, că în altă parte medicul l-ar putea îngriji mult mai bine decât aici.

Nu pot face nimic în acest sens, îi răspunse ea. Rănitul trebuie să rămână la bord.

Foarte bine, domnişoară Standish.

Căpitanul nu punea niciodată întrebări şi nici nu vorbea degeaba. Discreţia lui o bucură mult pe Skye, care nu ar mai fi suportat să-i dea şi alte explicaţii.

Nervoasă, începu să măsoare puntea în sus şi în jos. El Diablo mai dormea; se asigurase de acest lucru înainte de a urca pe punte, după ce luase şi micul dejun.

Eşti convins că se simte mai bine? îl întrebase ea pe Evans. Este firesc să doarmă aşa de mult?

În multe cazuri, somnul poate fi leacul cel mai bun, domnişoară. Şocul este însă mai greu de suportat. Mă rog, de cele mai multe ori, îi răspunse stewardul. În timpul războiului, am stat câtva timp pe o navă şi atunci am văzut că ori de câte ori eram atacaţi, băieţii loviţi de-o comoţie sufereau mult mai mult decât răniţii. Dacă vreţi să ştiţi, căpitanul i-a făcut o treabă nespus de frumoasă acolo, la umăr.

Sunt fericită, murmură tânăra fată.

Dar, în pofida cuvintelor de îmbărbătare ale lui Evans şi chiar în pofida încrederii pe care o avea în căpitanul Maclean, Skye era chinuită de o nelinişte sfâşietoare.

În sfârşit, zări cu satisfacţie apele brune ale golfului Rio de la Plata învălmăşindu-se cu cele ale Atlanticului. Iar mai departe desluşi - încununând o stâncă - vechiul port spaniol construit în vederea apărării împotriva indienilor, primul şi ultimul punct de contact al călătorilor uruguayeni cu propria ţară.

Un chirurg îi aştepta pe cheul minunatului port şi, fără prea multe explicaţii, Skye îi conduse până la cabina ocupată de El Diablo.

Urâtă rană, señorita, îi spuse el fetei, venind lângă ea pe punte.

Continuă să-şi frece una de alta mâinile abia spălate. Pleşuv cum era şi cu ochelarii aceia cu lentile groase şi rame de baga, semăna grozav cu o cucuvea blajină.

O să se refacă bine de tot? întrebă Skye.

Fără îndoială. Poate că în urmă cu câţiva ani nu aş fi fost atât de pozitiv-categoric; dar acum, când exista penicilină şi sulfamide, totul poate fi tămăduit, bineînţeles şi cu ajutorul îngrijirilor şi al răbdării.

Factorul timp are importanţa lui, îşi dădu şi fata cu părerea. Prietenul meu... trebuie să se reîntoarcă repede, cât se poate de repede în Mariposa.

În Mariposa? repetă uimit chirurgul. Acolo se petrec deseori lucruri extraordinare. Totuşi, prietenul dumneavoastră va trebui să mai aştepte... cel puţin câteva zile. Voi reveni mâine.

Nu credeţi că ar mai fi de făcut şi altceva? îl întrebă Skye.

Vă promit, domnişoară dragă, că voi face tot ce va mai trebui. Dar numai când vom putea transporta rănitul, fără ca el să sufere prea mult. Atunci aş vrea să-i facem o radiografie, deşi sunt convins că glontele nu i-a atins nici un os.

Vă mulţumesc, îi răspunse ea. Vă mulţumesc că aţi venit.

A fost o plăcere pentru mine, i-o întoarse galant chirurgul, salutând-o înainte de a se îndrepta spre pasarelă.

El Diablo nu-i împărtăşea deloc optimismul.

Blestematul ăsta îşi închipuie că pot să stau aici la infinit! exclamă el, când Skye intră în cabină. Aş putea să mă scol chiar acum, fără să-mi dea el voie neapărat...

Dacă încerci să faci ceva atât de absurd, o să te împiedicăm noi - eu şi Evans. La nevoie, te legăm de pat.

Care va să zică, acum îmi dai dumneata ordine... Aşteaptă să mă fac bine, şi ai să vezi...

Auzindu-l cum o tachinează, Skye se bucură; totuşi, îi răspunse pe un ton cât se poate de serios:

Nu te vei face bine decât cu răbdare. Şi-apoi ştii cât de important este, pentru toţi cei care te aşteaptă în tabără, să fii pe deplin sănătos.

Crezi cumva că-mi fac griji în privinţa lor?

Pentru moment, dormi şi nu te mai gândi la câte şi mai câte. Evans îmi spune că nimic nu te poate reface mai bine ca somnul. Se pricepe la comoţii şi la răni, cred că ţi-a spus.

La naiba şi cu Evans! mormăi El Diablo. Sărută-mă, poate că aşa o să-l mai dau uitării pe Alejo.

Tremurând toată şi temându-se ca nu cumva să-i observe tulburarea, bănuindu-i cauza, Skye se aplecă şi îşi trecu uşor buzele peste ale lui, ca şi cum i-ar fi fost atinse de un fluture în zbor. El Diablo începu să râdă, întrebând-o:

Chiar nu poţi mai bine? Eşti cea mai slabă elevă din câte am avut vreodată!

Roşi tare, înţelegând tâlcul oarecum limpede al cuvintelor rostite de El Diablo, dar între timp acesta adormi din nou.

Cea mai slabă elevă! Oare cât o să o mai compare cu celelalte femei, cu cele care nu-l interesau decât până în clipa în care ele începeau să-l iubească?

Skye urcă iarăşi pe punte. Se aşeză în şezlongul anume instalat pentru ea şi începu să contemple marea. Nici în cele mai zălude vise ale ei nu şi-ar fi imaginat că o să ajungă vreodată pe Liberty cu El Diablo. Deodată, simţi nevoia să ordone ridicarea ancorei. O, de-ar fi avut curajul să plece departe, cât mai departe cu putinţă. Să-l răpească, să ajungă cu el într-o ţară în care nu i-ar cunoaşte nimeni, şi să închege acolo o familie ca multe altele, o familie obişnuită.

Dar gândul acesta o făcu să râdă. Ce repede s-ar plictisi el! Era atât de cufundată în gândurile ei, încât nu auzi paşii cuiva bătând puntea. Un glas bine cunoscut exclamă pe neaşteptate:

În sfârşit, dau de tine!

Skye se ridică imediat, slobozind un strigăt de bucurie.

Lângă ea, se afla Jimmy Donaldson, cu înfăţişarea lui elegantă - costum uşor, de vară, pălărie... Raze de soare străluceau în păru-i argintiu.

Jimmy! Eşti ultimul om pe care mă gândeam să-l întâlnesc acum!

Mă întreb, totuşi, pentru ce? În zori, de îndată ce am auzit noile veşti, am şi luat primul avion.

Ce veşti?

Cum... cele privind revoluţia, bineînţeles. Tremuram să nu te fi amestecat cumva...

Despre ce revoluţie vorbeşti? întrebă Skye. Ce tot îndrugi?

Jimmy o privi mirat, apoi se aşeză într-un fotoliu.

Ascultă, Skye, ţi-ai pierdut cumva minţile? Sau poate eu? mormăi el. Aseară s-a anunţat la radio că la Jacara a izbucnit revoluţia. M-am temut să nu te afli în vreun bucluc, aşa că am sărit în avion de cu zori şi am ajuns la Jacara în jurul orei unsprezece. Acolo am aflat că revoluţia se terminase, că rebelii câştigaseră, descotorosindu-se astfel de generalul Alejo.

Cum? A fost răpus generalul Alejo? exclamă fata.

Aşa mi s-a spus. Iar bandiţii aceia, ştii... i-am întâlnit în timp ce ne plimbam, au pus stăpânire pe palat.

Jimmy, te rog să-mi explici încă o dată toate astea, nu pot să-mi revin. Oamenii lui El Diablo au luat cu asalt palatul şi oraşul? E-adevărat?

Chiar şi restul ţării, după câte ştiu. Mi s-a spus la aeroport că tot oraşul s-a ridicat în ajutorul bandiţilor. Ţi-am spus eu că autoritatea lui Alejo lăsa mult de dorit.

Dar dacă toate astea sunt adevărate, el trebuie să se întoarcă acolo imediat! exclamă Skye. Orice se poate întâmpla, dacă nu-i acolo!

Dacă nu-i acolo... cine? întrebă Jimmy. Despre ce vorbeşti?

Nu înţelegi? El Diablo este aici, la bordul iahtului.

Ei, fir-ar să fie!

Jimmy o privea cu ochii măriţi de uluire.

A fost rănit, explică Skye. Atunci, l-am adus la Montevideo, ca să-l vadă un chirurg. E mai bine... În sfârşit, bine de tot o să fie abia peste câteva zile; dar nu mai poate aştepta, trebuie să plece imediat. O să împartă de pe iaht ordinele, dacă nu-l putem transporta.

Ia spune-mi, Skye, ai înnebunit?

Poate, îi răspunse fata surâzând.

Jimmy nu-şi putea veni în fire.

Dacă tu îţi închipui că o să ajut un bandit mariposian revoluţionar, te înşeli, i-o curmă Jimmy pe un ton categoric. Şi nici tu nu o să-l mai ajuţi de-aci înainte. Debarcă-l şi lasă-l să se descurce. Doar nu o să te amesteci în toată povestea asta. Şi nici eu…

Ba da, o să ne amestecăm, declară Skye, redobândindu-şi calmul. Ascultă-mă, Jimmy, ştiu bine despre ce vorbesc. El Diablo va face din Mariposa o ţară fericită şi prosperă, dacă va avea posibilitatea. Nu trebuie să-l tratezi cu dispreţ şi nici să-l etichetezi drept bandit... Nici chiar mariposian, fiindcă-i englez. Tot atât de englez ca dumneata şi ca mine. Însă nu ştie că eu am aflat.

Englez?

Întocmai. Numele lui adevărat este Guy Tremayne.

Guy Tremayne! repetă Jimmy, uluit. Nu-mi vine să cred. Născoceşti, cred eu.

Nicidecum. Ceea ce ţi-am spus este foarte exact. Ştii ceva despre el?

Jimmy păru, dintr-o dată, foarte agitat.

Dumnezeule! Guy Tremayne! Cum să nu ştiu cine este?

Adevărat?

Dar eşti sigură de treaba asta? Ţi-a spus el că acesta-i numele lui?

Nu el mi-a spus. Îţi repet: nu ştie că sunt la curent. I-am văzut paşaportul. S-a naturalizat mariposian.

Prin urmare, aici se găsea, murmură Jimmy, mirat peste măsură. Organizasem o anchetă, dar nici prin gând nu mi-ar fi trecut că s-ar putea afla în Mariposa.

Ai organizat o anchetă? repetă Skye, nevenindu-i să creadă că auzea bine. Cum? Când? De ce? Să nu-mi răspunzi pe loc; mai întâi trebuie să-i spun căpitanului Maclean să ne întoarcem imediat la Jacura. Nu înţelegi că trebuie să ajungă acolo, de vreme ce Alejo nu mai este?

Jimmy era încă aşezat pe punte, când Skye se întoarse la el într-un suflet.

Plecăm înapoi spre Jacara; în câteva clipe. Cu El Diablo nu am putut încă vorbi, fiindcă doarme şi-acum. Dar o să mă anunţe Evans, de îndată ce se trezeşte.

Iar între timp o să-mi explici ce înseamnă toate astea, mârâi Jimmy. Cum ai întâlnit omul ăsta şi de ce se află aici?

O să te lămuresc mai târziu, răspunse oarecum evaziv Skye. Spune-mi mai întâi tot ce ştii despre Guy Tremayne.

Jimmy ridică din umeri.

Nu pot crede că vorbim despre acelaşi personaj, observă el, dar povestea ştiută de mine este destul de simplă... Una dintre verişoarele mele mai de departe, Pauline Donaldson, s-a măritat cu sir Rupert Tremayne, cu numai câţiva ani înainte de război. Nu împlinise încă treizeci de ani, iar el se apropia de şaizeci.

Era blondă?

Da. Pentru ce mă întrebi?

N-are nici o importanţă, îl domoli Skye. Continuă.

Este femeia din fotografie! gândi tânăra fată. Îi descoperise, deci, identitatea.

Era blondă şi fermecătoare, urmă Jimmy. Devenise regina saloanelor londoneze, bucurându-se de un succes enorm. Toţi bărbaţii se îndrăgosteau de ea.

O, Jimmy, n-am ştiut toate astea. Din cauza ei nu te-ai căsătorit?

Poate, mormăi Jimmy, dar sentimentele mele nu au nici un amestec în treaba asta. În afară de faptul că m-au ajutat să înţeleg cât de mult a suferit Guy Tremayne, când Pauline s-a măritat cu unchiul lui.

Guy o iubea?

Nebuneşte. Aşa cred. Avea optsprezece ani când a întâlnit-o pentru prima oară. Era mult mai în vârstă decât el, dar l-a încurajat, aşa cum proceda cu toţi bărbaţii. Făcea parte din categoria femeilor stranii, complicate, cărora le place să se înconjoare de îndrăgostiţi până peste cap, fiind în acelaşi timp hotărâte să nu le acorde nimic. Din câte ştiu chiar de la Pauline, aş fi gata să jur cu mâna pe Biblie, dacă ar fi nevoie, că nu a încălcat niciodată legile moralei.

Şi cu toate acestea se distra înnebunindu-i pe bărbaţi?

Cred că la ea asta era un fel de manie, spuse Jimmy, cu oarecare amărăciune. Se pare că nici Guy Tremayne nu a făcut excepţie de la regulă: a fost la fel de îmbrobodit, ca toţi ceilalţi nătărăi care gravitau în jurul Paulinei. Într-o zi, a invitat-o acasă, la Bredon, în familie; deci pentru a o prezenta unchiului său. Sir Rupert îi era apropiat, avusese grijă de el încă din copilărie. Dar acolo Pauline a hotărât să-l ia de soţ pe unchi, şi nu pe nepot.

Cred că asta a însemnat o lovitură grea pentru Guy, murmură Skye.

Fireşte. Ar fi trebuit să plece departe de casă, chiar să călătorească mult şi să încerce să o uite, dar Pauline nu vedea lucrurile astfel, voia să-l ţină lângă ea.

Groaznic! se cutremură Skye.

Jimmy suspină.

Femeile nu o îndrăgeau deloc pe Pauline; bărbaţilor, însă, li se părea irezistibilă. N-am asistat la căsătoria ei, n-am revăzut-o decât pe la sfârşitul anului 1938, când am fost numit la ambasada din Buenos Aires. Îmi scrisese, cerându-mi să mă duc să-i văd - pe ea şi pe soţul ei - înainte de plecare.

Buenos Aires a fost primul tău post în America de Sud, nu-i aşa?

Jimmy încuviinţă printr-un semn al capului.

Aveam multe de făcut, îţi dai seama. Totuşi nu puteam refuza invitaţia, aşa că m-am dus la Bredon; dar când am aflat ce anume voiau de la mine, mi-am dat seama că, într-adevăr, puteam să le fiu util.

În ce sens?

Sir Rupert pierduse urma nepotului şi moştenitorului său.

Îi pierduse urma? repetă Skye.

Da. Guy dispăruse, parcă înghiţit de neguri. Deşi nu prea ştia în ce direcţie să-şi îndrepte cercetările, unchiul bănuia că băiatul plecase în America de Sud, deoarece bunica lui dinspre mamă era mariposiană.

Deci asta vroiau ei să spună când vorbeau despre sângele lui mariposian, exclama Skye.

Cine anume?

N-are nici o importanţă, îi răspunse fata, uşor iritată. Continuă, te rog.

Sir Rupert se arăta destul de reticent în privinţa plecării nepotului, dar am avut prilejul să fiu singur cu Pauline şi i-am smuls adevărul. Atunci mi-a povestit ea că Guy o iubise cu patimă, că îl dezamăgise până la disperare căsătorindu-se cu unchiul lui. A fost de o sinceritate deplină. Socotea că venise timpul să aleagă: sir Rupert poseda un titlu şi o avere imensă, astfel că n-a mai stat pe gânduri.

Îmi închipui cum a reacţionat Guy...

Da, a gândit cu totul diferit de Pauline, deşi ea a recurs la tot farmecul de care era în stare, ca să-l reţină în Anglia; o amuza ideea să-i aibă la picioare pe amândoi: pe soţ şi pe nepotul acestuia.

Ce s-a mai întâmplat după aceea? întrebă Skye.

Pauline avea un cusur. Aş spune chiar, un viciu: îi plăcea să joace cărţi. Cei din familia Donaldson au în vine sânge irlandez, iar Pauline, asemenea unora dintre strămoşii noştri, ar fi jucat indiferent ce. Nu a putut niciodată să reziste pocherului, astfel că, la puţină vreme după căsătorie, sir Rupert a şi trebuit să plătească datorii considerabile. A pus-o să jure că nu va mai juca. În aprilie, anul următor, el s-a dus să pescuiască în Scoţia şi, întrucât Pauline era necontenit în căutarea distracţiilor, a însoţit nişte prieteni într-un tripou elegant din Mayfair - unul dintre locurile răspunzătoare de numeroase mizerii morale şi ruinări materiale. A pierdut peste o mie de lire: ca orice jucător de cărţi, dăduse uitării totul, căzând pradă vrajei momentului. Abia la sfârşit, când s-au făcut socotelile, a înţeles în ce situaţie tragică se afla: nu se ţinuse de cuvânt şi nu putea să plătească tot ce datora.

Am impresia că era peste măsură de stupidă, observă Skye.

Nu avusese niciodată banul ei, iar tu nu ştii ce înseamnă să te vezi, dintr-o dată, fără o leţcaie, îi răspunse, cu glas mai scăzut, Jimmy.

Mustrarea, deşi discretă, o făcu pe Skye să roşească.

Îmi pare foarte rău. N-ar trebui să judecăm niciodată greşelile altora; mai bine să fim severi cu ale noastre. Şi ce-a făcut pe urmă?

A încercat să mai câştige timp, ştiind totuşi că va veni o zi în care trebuia să-i mărturisească soţului totul şi să-i ceară iertare. Dar amâna mereu... Proprietarul casei de joc sfârşi prin a-şi pierde răbdarea, ba chiar să-i trimită scrisori deloc plăcute, iar când ea nici măcar nu i-a mai răspuns, a venit într-o seară la Bredon, ameninţând-o că, de nu plăteşte imediat, îi va cere soţului banii.

O, ce greu trebuie să-i fi fost!

Mi se pare că, în perioada aceea, căsnicia Tremayne trecea prin momente ceva mai grele, lucru care se întâmplă frecvent în viaţa perechilor nu prea potrivite ca vârstă. Sir Rupert era un ins dificil, un caracter impetuos şi violent, ca toţi Tremaynii. În fapt, şi destul de tiranic, iar Pauline ştia că de-ar fi aflat de la un străin neţinerea ei de cuvânt, nu i-ar fi iertat-o niciodată. Era, pur şi simplu, înnebunită gândindu-se dinainte la mânia lui. Îşi lăsă deci vizitatorul într-un salon închis cu cheia şi alergă la Guy să-i spună toată istoria, implorându-l să o ajute.

Cum a reacţionat?

A vrut, fireşte, să o salveze. Avea nişte bani, moşteniţi de la părinţi, dar în seara aceea, fiind vineri, Bursa urma să se deschidă abia luni. Pauline îl rugă mult pe proprietarul casei de joc să accepte un cec antedatat şi semnat de Guy. Dar păgubitul nici n-a vrut să audă, spunându-i: De două luni şi mai bine îmi tot serviţi promisiuni pe care niciodată nu vi le-aţi respectat, lady Tremayne. Vreau bani peşin sau un cec semnat de soţul dumneavoastră! Nu plec de-aici fără una sau alta.

Şi ce-a făcut atunci Pauline?

Înlăcrimată s-a dus la Guy, amintindu-şi totodată că în chiar aceeaşi după-amiază îl văzuse pe omul de afaceri al lui sir Rupert aducându-i rentele semestriale de la proprietăţile lui, bancnote pe care a văzut cum soţul ei le pusese în casa de bani. Obişnuia să păstreze astfel de sume de bani mărişoare, până ce le ducea la bancă. Atunci, Pauline şi Guy s-au hotărât să împrumute suma necesară, urmând ca Guy să vândă valorile pe care le poseda în lunea imediat următoare; în felul acesta, unchiul n-ar mai fi băgat nimic de seamă. Cu atât mai mult, cu cât nu avea de gând să meargă la bancă mai devreme de vinerea săptămânii care urma. Pauline ştia acest lucru. Cunoscând cifrul casei de bani, Guy putu scoate de acolo suma trebuitoare şi astfel plăti datoriile Paulinei.

Mai bine ar fi făcut Pauline dacă l-ar fi informat pe soţul ei, murmură Skye.

La lucrul acesta s-a gândit şi ea, dar mai târziu. Pe moment, ea şi Guy se felicitau că izbândiseră. Dar iată că le căzu pe cap o bombă; având nevoie de un act, sir Rupert deschise casa de bani şi constată furtul. Îi chemă pe amândoi în biroul său, le dădu neplăcuta veste şi îi anunţă că va înainta forului în drept cuvenita plângere. Lui Guy nu-i mai rămânea altceva de făcut, decât să-i mărturisească unchiului că împrumutase banii aceia pentru nevoi personale. Sir Rupert se arătă îngrozit.

Cum de poţi avea nevoie de o mie de lire? a răcnit el.

O singură privire de-ar fi aruncat Paulinei, s-ar fi dumirit, dar unica lui preocupare din clipele acelea era să smulgă de la Guy adevărul, să-i pună întrebări...

Îţi vei primi înapoi banii chiar luni, îl asigurase nepotul.

Nu asta te-am întrebat, a izbucnit atunci sir Rupert.

Cunoscându-i prea bine pe cei din neamul Tremayne, eram sigur că lucrurile aveau să ia o întorsătură urâtă. Cei doi bărbaţi erau la fel de nestăpâniţi, fiecare învinuindu-l pe celălalt. Guy nu înţelegea de ce sir Rupert nu-i acorda încredere, iar răspunsurile evazive pe care i le dădea unchiului îl umpleau pe acesta de furie. În scurt timp s-au încins şi au fost rostite cuvinte de neiertat. Sir Rupert îl făcu pe Guy hoţ, iar Guy părăsi casa, trântind uşile şi ameninţând că nu se va întoarce niciodată.

Ce făcea Pauline în timpul acesta? întrebă Skye.

Era tulburată la culme, dar nu avea curajul necesar să restabilească adevărul. Soţul ei încerca să o îmbărbăteze:

Nu te necăji atât de mult, draga mea, îi spunea el. Ştie tânărul nostru zurliu unde poate găsi pâine şi sare. Se va întoarce cu capul plecat.

Dar Guy nu s-a mai întors. Cele o mie de lire au sosit în lunea respectivă, iar peste câteva săptămâni sir Rupert şi Pauline au descoperit că Guy vânduse totul, că lichidase contul său în bancă, descotorosindu-se totodată de maşină, de apartamentul din Londra şi că, literalmente, se volatilizase.

Doamne, Dumnezeule! murmură ea.

Abia când sir Rupert începu să fie cu adevărat chinuit de nelinişte, Pauline îi destăinui adevărul. Într-atât de mult l-a costat pe sir Rupert mărturisirea ei, încât nici măcar să se înfurie nu a mai avut putere. A întreprins o anchetă, ca să-l regăsească pe Guy, gândind că poate se afla la prietenii lui de pe continent. A scris în mai multe locuri, iar când a aflat că urma să plec în Argentina, m-a rugat să fac investigaţii şi în partea aceea a lumii.

Şi le-ai făcut? întrebă Skye.

Am făcut ce mi-a stat în putinţă, dar nu prea mult, recunoscu Jimmy. America de Sud e foarte mare, greu poţi găsi acolo un tânăr. Am trimis mesaje tuturor ambasadelor, i-am avertizat pe prietenii mei din Patagonia şi Peru. L-am rugat pe un om de afaceri care se ducea deseori la Mariposa să deschidă bine ochii, altceva ce să mai fi făcut?

Nici unul dintre toţi oamenii aceia nu puteau afla că Guy îşi schimbase numele? se arătă Skye nedumerită.

La aşa ceva nu mă gândisem nici eu, răspunse, cu sinceritate, Jimmy. Oricum, el n-a făcut altceva decât să-şi traducă numele în spaniolă. Cred că asta i-ar fi făcut plăcere lui sir Rupert.

Jimmy tăcu, în clipa în care apăru Evans. Apropiindu-se de Skye, acesta îi spuse:

Domnul s-a trezit. Îi este foame. I-am adus câte ceva din ceea ce i-a îngăduit medicul, dar vrea mai mult.

Dă-i tot ce doreşte, Evans, pentru că oricum numai ce vrea el o să facă.

Foarte bine, domnişoară, îi răspunse el pe un ton care, totuşi, exprima dezaprobare.

Skye se ridică şi începu să se plimbe pe punte, aşteptând ca El Diablo să-şi ia, în întregime, micul dejun. Se gândea la Pauline. Cele povestite de Jimmy dezvăluiau mult mai multe lucruri decât îşi închipuia el însuşi. Acum, înţelegea unele comportări ale lui El Diablo, care până atunci o nedumeriseră. Faptul că-i ura pe oamenii de lume se datora, desigur, Paulinei. Precum şi dispreţul arătat femeilor, pe care nu le socotea în stare să cultive simţul onoarei, loialitatea.

Dar o iubise.

Poate că nu va mai iubi niciodată altă femeie? Skye îşi aminti nenumăratele situaţii în care o lăsase să înţeleagă foarte clar că pasiunea pe care i-o arăta nu avea nici o legătură cu iubirea...

Îşi mai amintea cum îi strigase într-o seară după cină, când o luase în braţe: Oare nu mă poţi lăsa în pace?

Iar el râse de eforturile ei de a i se desprinde din îmbrăţişare. Ba chiar îi răspunsese cu anume ironie:

Ce altceva ai vrea să fac? Doar conversaţie? Buzele femeilor sunt făcute să fie sărutate.

Ale femeilor pe care le cunoşti dumneata! i-o întoarse ea, mânioasă.

După a mea părere există numai două categorii de femei: cele pe care le doreşti şi cele pe care nu le doreşti.

Părerea dumitale ar putea trece drept burlescă, dacă n-ar fi, mai ales, jignitoare!

Cu siguranţă că nu în ceea ce te priveşte pentru că eşti neînchipuit de atrăgătoare.

Faptul că poţi gândi astfel despre mine, îmi pare cea mai mare insultă! îi strigase ea în faţă.

Dar el râsese de furia ei.

Îţi dai seama cât de umilitor ar fi pentru dumneata să nu fii deloc ispititoare, ba chiar dispreţuită? sublinie el.

În genunchi i-aş mulţumi lui Dumnezeu dacă m-ai dispreţui!

O să vină şi ziua aceea, îi răspunsese el, pe un ton liniştitor.

Doar iubirea adevărată este făcută să dăinuie, adăugase Skye.

După aceea chiar se întrebase cum de rostise asemenea cuvinte, în timp ce el o privise cu un aer ciudat.

Iubirea? repetase el, cu glas molcom. Este ceva de care nici eu, nici dumneata n-avem pentru ce ne preocupa.

Această amintire, îndeosebi, o durea în clipa de faţă cel mai mult. Apoi, îşi aduse aminte că Jimmy se afla tot pe punte şi, făcând un efort, se smulse din lumea gândurilor ei.

Vino să-l vezi pe El Diablo, îl rugă ea. Dar ce o să-i spui? Că-i ştii adevăratul nume?

De ce nu, deşi nu mă pot bizui decât pe afirmaţiile tale, spre a i-o dovedi.

Ştiu. Şi mereu a refuzat să-mi spună numele lui întreg.

Totuşi, nu văd pentru ce m-aş ascunde îndărătul unor intrigi, spuse Jimmy, oarecum scorţos.

Recăpătase, dintr-o dată, un aer teribil de... britanic.

Aşadar, îl conduse pe Jimmy la cabina rănitului. Tocmai atunci ieşea Evans ducând o tavă. El Diablo se ridicase în perne; era îmbrăcat cu o pijama albastră, care îi punea şi mai bine în lumină arămiul feţei. Greu şi-ar fi putut închipui cineva că era de naţionalitate engleză.

Bună ziua, tânără fată sloi-de-gheaţă. Te-am neglijat cumva? o întrebă El Diablo pe Skye când o văzu intrând.

Abia pe urmă observă că nu era singură. Ca atare, îi aruncă lui Jimmy o privire întrebătoare.

Este vărul meu, Jimmy Donaldson, care a sosit cu veşti ce te vor interesa, îl anunţă Skye apropiindu-se de pat.

Serios?

Fata simţi că între cei doi bărbaţi intervenise o stare de tensiune.

Generalul Alejo a murit, îl informă Skye pe El Diablo. Oamenii dumitale au luat în stăpânire Jacara, iar noi plecăm imediat într-acolo.

Va să zică l-au ucis pe Alejo, repetă calm El Diablo.

Felul în care el primise vestea o cam dezamăgi pe Skye. Sperase la mai multă veselie în mirarea lui, la mai mult entuziasm.

Nu cred să fie o pierdere prea mare, îşi dădu Jimmy cu părerea.

În nici un caz nu-i vorba de o pierdere; încuviinţă El Diablo; dar este nevoie ca cineva să conducă ţara.

Presupun că poporul contează pe dumneata, răspunse destul de sec Jimmy.

Spuneţi-mi exact ce s-a întâmplat, ceru El Diablo, pe un ton autoritar.

Vreme de câteva clipe, Skye se temu ca nu cumva Jimmy să se formalizeze tocmai din pricina asta. Dar, spre bucuria ei, Jimmy se aşeză lângă pat şi povesti cum că, auzind de revoluţia din Jacara, luase imediat un avion până la Montevideo, ca să-şi găsească, încă pe iaht, verişoara.

Ce s-a întâmplat cu armata? întrebă El Diablo.

Când am sosit eu, luptele încetaseră. Oamenii alergau pe străzi, fluturând drapele şi se comportau de parcă ar fi fost în vacanţă. Magazinele erau închise, iar lumea era. atât de veselă, încât greu ţi-ar fi dat cineva vreo informaţie.

În cazul acesta, nu cred că a fost prea mare vărsare de sânge, fu El Diablo de părere.

Din câte am putut şi eu să văd, atmosfera nu se deosebea cu nimic faţă de cea a unei zile de sărbătoare naţională în Anglia, confirmă Jimmy.

Când o să putem fi din nou acolo? o întrebă El Diablo pe tânăra fată.

Mâine dimineaţă.

Oare i-am putea trimite lui Juan o telegramă, ca să-l anunţam că mă întorc mâine?

Bineînţeles, se grăbi Skye să-i răspundă. Cui şi cum trebuie să o formulăm?

Dacă îmi dai hârtie şi un creion, voi scrie mesajul.

Skye îi aduse un bloc, ţinându-l în faţa lui, până ce compuse textul câtorva telegrame. L-a văzut schimonosindu-se de durere - deşi nu ar fi vrut să se vadă acest lucru - când a încercat să se ridice puţin ca să să-i fie mai uşor. Era încă foarte palid, pierduse mult sânge.

Nu vei putea coborî de pe iaht. Vei împărţi ordinele stând aici; şi tot la bord îi vei primi pe cei care vor dori să te vadă.

Câtă exagerare! mormăi el. Mâine o să mă simt foarte bine!

Dacă vrei cumva să te sinucizi, eu refuz să te conduc la Jacara, i-o întoarse Skye. Măcar o dată ar fi bine să-mi dai ascultare. Şi nu ai putea părăsi iahtul decât înot, aşa că...

Ei Diablo îi aruncă o privire mânioasă, dar imediat după aceea, pe neaşteptate, îi surâse.

Care va să zică... ce mai, cărţile au trecut în altă mână, constată el, cu glas scăzut.

Mult mai de folos poţi fi mariposienilor viu decât mort.

O clipă, îşi prind unul altuia privirea. Skye se înfioară. Bucuria, ca o undă calda, îi năpădeşte inima. Ar fi vrut să întindă către el braţele, să-l implore să aibă grijă de el, căci la fel de mult preţuia pentru ea, ca şi pentru mariposieni.

Foarte bine, mă înclin. Pentru moment, preciză el.

Nu înţeleg ce pot să însemne toate astea, interveni brusc Jimmy - ceea ce pe Skye o făcu să tresară, uitase cu totul de existenţa vărului -, dar cel puţin de un anumit lucru sunt sigur: că eşti nepotul lui sir Rupert Tremayne. Îi semeni, iar dacă închid ochii, am chiar impresia că-l aud vorbind.

A urmat o linişte dramatică.

Despre cine vorbiţi? întrebă până la urmă El Diablo.

Despre dumneata, ripostă Jimmy. Sunt tare bucuros să te văd, Guy Tremayne. Te caut de mulţi ani; ca să fiu mai exact, de la finele lui '938.

Guy Tremayne nu există! declară El Diablo, aproape furios.

Eu cred că da, cu toate că ţi-ai schimbat numele, i-o curmă Jimmy. Ştiai că unchiul dumitale a murit?

Au urmat câteva clipe de tăcere.

Nu, răspunse întru sfârşit El Diablo. Când a murit?

În 1943, din pricina unei crize cardiace. Se cam surmenase în garda locală. Până în ultima clipă a sperat că te va revedea.

Am încheiat socotelile cu Anglia.

El Diablo tăcu o vreme, înainte de a pune cu glas domolit întrebarea:

Ce s-a mai întâmplat cu Pauline?

Skye avu impresia că nu o să mai poată respira. Această Pauline o scârbea. Din cauza lăcomiei şi laşităţii ei, fusese alungat din casa părintească El Diablo. Şi cât de mult o iubise!

Şi Pauline a murit, răspunse Jimmy.

Deşi rostise cu linişte, cuvintele acestea stârniră interesul lui El Diablo:

A murit? repetă el.

Da, într-un bombardament din 1944. După moartea soţului, se dusese să trăiască la Londra, pretextând că doreşte să lucreze ca infirmieră. Dar eu cred, mai degrabă, că voia să vadă cât mai multă lume, să participe la evenimente, în pofida oricăror primejdii.

Pauline! Pauline! rosti El Diablo, cu glas blând, ceea ce pe Skye o făcu să o urască şi mai mult pe fosta ei rivală.

Apoi, după câteva clipe El Diablo reluă:

Aşadar, a dispărut şi ultima fantomă a trecutului. Acum m-am eliberat de Anglia pe vecie.

Nici după atâta vreme nu-l poţi ierta pe bietul om?

Vorbise Skye, nefiind în stare - ca întotdeauna - să se stăpânească.

Să-l iert pe unchiul meu? repetă El Diablo. De altfel, acum n-ar mai avea importanţă prea mare... Totuşi, nu mi-l pot imagina mort. Mereu mi-l reaminteam, acolo la Bredon, blestemându-mă, luându-mă drept un hoţ. L-am detestat în toţi anii de după aceea, deşi în mulţi dintre ei nici nu mai făcea parte din această lume. Ce roluri proaste jucăm uneori!

Skye nu-l mai auzise niciodată destăinuindu-se astfel. Pe negândite, ea îşi puse, ocrotitor, o mână pe mâna rănitului.

Ce mult ai suferit! spuse ea, aproape într-un murmur. Erai încă prea tânăr pentru a porni în viaţă.

Ce-i drept, am primit câteva lovituri zdravene. Datorită lor, însă, am devenit bărbat. Am învăţat că nu trebuie să am încredere în... nimeni.

Şovăise puţin, rostind ultimele cuvinte. Iar Skye înţelese că, în aceeaşi măsură, ar fi putut vorbi despre iubire. Totul fusese opera Paulinei. O iubise, deşi era găunoasă ca un fruct stricat. Mai mult decât atât, dovedise laşitate, ceea ce nu i-ar fi putut ierta El Diablo, care, mai presus de orice, preţuia curajul. Dar cine ştie dacă nu continuase să o iubească fără speranţă?...

Skye nu cuteza să-l privească pe El Diablo; se temea ca nu cumva să bănuie cât de mult îl înţelegea. Iubirea care, în sfârşit, triumfase în sufletul ei, îi hărăzea o cu totul altă intuiţie. Dar, în timp ce tocmai se gândea ce anume să-i răspundă, el îşi întoarse capul spre Jimmy.

Vă mulţumesc pentru tot ce mi-aţi spus, murmură el. Dar vreau să dau uitării trecutul. Acum, numele meu este Guido Tremayna, sunt mariposian şi foarte mândru de acest lucru. După cum bine ştiţi, desigur, bunica mea a fost o Veremundo - una dintre cele mai de seamă familii ale acestei ţări, secole de-a rândul. După ce s-a stins, bunurile ei s-au împrăştiat. Poate că voi reuşi să reînviez numele bun al familiei mele... Dar până atunci, toată lumea din Mariposa ştie că fac parte din neamul Veremundo, atât de respectat.

Şi eu îţi voi respecta dorinţele, spuse Jimmy, dar nu uita, în cazul în care vei fi însărcinat cu guvernarea Mariposei, că Anglia poate dovedi multă bunăvoinţă faţă de o foarte tânără democraţie.

Ştiu acest lucru, îi răspunse El Diablo. Şi chiar voi avea nevoie de ajutorul dumneavoastră.

Ţi-l voi oferi cu bucurie, îi făgădui Jimmy.

În momentul acela intră în cabină Evans, care şopti ceva la urechea fetei.

Trebuie să-l lăsăm pe rănitul nostru să doarmă, îi spuse ea lui Jimmy. Evans ne dojeneşte că am stat prea mult la patul lui.

Nu sunt câtuşi de puţin obosit! se împotrivi El Diablo.

Dar Skye ştia foarte bine că el nu spunea adevărul.

Dormi cât mai mult astăzi. Mâine vei avea destule de făcut, îl sfătui ea.

Dar El Diablo aproape că şi adormise când au plecat de lângă el.

Evans nu-i îngădui lui Skye să vegheze toată noaptea, aşa cum ar fi vrut. Stewardul afirma că era dator să-l vegheze în continuare pe El Cabeza, că nu s-ar fi putut odihni departe de el.

Am experienţă în ce priveşte îngrijirea bolnavilor, domnişoară, pot dormi cu un ochi deschis precum pisicile. De altfel, m-am şi întins puţin în după-amiaza aceasta, nu trebuie să-mi duceţi grija. Mergeţi la culcare, mâine o să aveţi multe motive să staţi trează; cel puţin aşa cred.

Reflecţia lui Evans o făcu să zâmbească. Tot echipajul se interesa de întoarcerea lor la Jacara, iar Skye ştia bine acest lucru. Cei doi rămaşi de căruţă, când ridicase iahtul ancora, nu ajunseseră la Montevideo. Căpitanul Maclean ceruse însă prin radio comisarului portului să ia legătura cu marinarii şi să-i prevină de întoarcerea iahtului la Jacara.

Fără îndoială că El Diablo avea să fie aşteptat de multă lume în portul Jacarei... Cu gândul acesta se culcă Skye, iar a doua zi, la deşteptare, descoperi că previziunile ei se dovedeau cu mult mai slabe decât realitatea. Nu doar multă lume se afla pe cheu, când căpitanul Maclean a intrat cu iahtul în port, ci mii şi mii de oameni. Întreaga populaţie a Jacarei părea să se fi adunat acolo, iar în primele rânduri: Juan cu toţi oamenii lui, aclamându-l pe El Diablo. strigând şi agitându-şi braţele. Bucuria clipei o umplu pe Skye de emoţie.


XV.

Skye se sculase dis-de-dimineaţă, ca să fie pe punte în momentul sosirii lor la Jacara. Dădu fuga la cabina lui El Diablo, să-l vestească - înnebunită de fericire - că o mulţime imensă îl aştepta pe cheu, dimpreună cu Juan şi toţi ai lui. Evans îşi terminase tocmai treaba, îl bărbierise pe rănit.

Trebuie neapărat să mă scol! spuse El Diablo.

Nu, domnule, nu se poate! protestă Evans. O să se redeschidă rana de la umăr, n-au decât să vină aici, să vă vadă.

Oare de ce a trebuit ca idioţia asta să mă imobilizeze tocmai acum? mormăi El Diablo.

Cine ştie? Iată însă că, din clipa în care poporul a crezut că te va pierde, el a înţeles şi mai bine câtă nevoie are de dumneata...

Skye era, poate, mai aproape de adevăr decât îşi închipuia ea însăşi. Când Juan şi oamenii lui veniră pe iaht, ei adeveriră spusele fetei. Crezând că El Diablo îşi pierduse viaţa, toţi locuitorii Jacarei au hotărât, fără să mai stea pe gânduri că erau sătui până peste cap de Alejo şi de tirania lui. Atunci s-au grupat în spatele celor veniţi din tabăra lui El Diablo, au pornit spre palat şi au dat la o parte gărzile.

Evenimentele îl luaseră totuşi prin surprindere pe dictator...

Toată ziua, în rânduri, rânduri, au venit pe iaht oameni să-l vadă pe El Diablo. Beau din vinul oferit de Skye, apoi plecau în fuga mare, să transmită ordinele şefului.

Desigur că trupeşte, căpetenia noastră a suferit. Dar mintea îi este la fel de limpede, spuneau cu toţii.

Skye a râs, anume ca să-şi ascundă neliniştea. Era sigură că El Diablo se simţea obosit şi se întreba cam pe ce cale ar putea interveni, ce ar putea spune pentru a mai stăvili valul constant de vizitatori, parcă fără de sfârşit. Atunci, Evans luă iniţiativa, deoarece el zicea că un rănit este un rănit, fie preşedinte, fie simplu muncitor.

O să-l ucideţi, nu alta! Şi pe urmă ce veţi face? le spunea el supărat, celor care pretindeau că au de discutat cu El Diablo probleme urgente. Îl găsiţi aici şi mâine, dacă între timp nu o să-l trimiteţi la groapă. Şi numai cu începere de la ora nouă, vă rog.

Skye îi auzi, pe cei care vorbeau engleza, traducând aceste cuvinte energice pentru cei care ştiau numai spaniola, iar când Evans veni lângă ea, îl întrebă în şoaptă:

Cum se simte?

E mort de oboseală, domnişoară. Îi voi aduce acum ceva de mâncare şi o să vedeţi că adoarme o dată cu ultima înghiţitură.

Dar El Diablo adormi chiar mai înainte, astfel că Evans duse înapoi la bucătărie un platou plin, neatins.

Medicul mariposian, care veni a doua zi pe iaht la ora opt, se declară încântat de starea rănitului.

Excelenţa sa este chiar mult mai bine decât aş fi putut spera, señorita, îi spuse el lui Skye. Când am aflat cele întâmplate, mi-am zis că de nu l-au ucis gloanţele, vătămare grea tot trebuie să-i fi adus. A scăpat ca prin minune.

Da, ca prin minune, îi întări ea spusele. Iar miracolul s-a produs, fiindcă Mariposa avea nevoie de un şef adevărat, de unul ca el.

Aveţi dreptate! exclamă doctorul. Aţi vrea, dacă o să fie posibil, să-i vorbiţi Excelenţei sale despre spital? Este într-o stare jalnică. Avem nevoie de fonduri pentru repararea clădirilor şi pentru înfiinţarea unor săli noi, de asemenea, a unui laborator.

Voi face tot ce se poate, îi făgădui Skye.

A fost întâia cerere din numeroase altele de acelaşi gen. Toată ziua, Skye promise că va pleda cauza diferitelor instituţii, şcoli, orfelinate şi servicii de igienă. Istovitoare zi, într-adevăr! Întruna, fără răgaz, urcau pe iaht vizitatori. Skye primea pe toată lumea, încercând totodată să-şi ascundă neliniştea. El Diablo ţinuse să vină pe punte; se instalase sub o copertină de pânză şi ţinea conferinţe, dădea interviuri, împărţea neîncetat ordine. Seara era pământiu şi aproape că a fost nevoie să fie dus pe braţe până la cabină.

Skye nu îl putu vedea singur decât câteva minute. Arăta ca un om sfârşit de puteri, dar în acelaşi timp nespus de fericit.

Lucrurile par să se vestească bine, îi spuse el fetei. Există mulţi oameni de valoare, sortiţi să facă treabă serioasă. Nu cutezau să se evidenţieze pe vremea lui Alejo...

Nu te simţi rău? se nelinişti ea.

Ţi-ai face cumva griji pentru mine? o întrebă el duios, luându-i o mână şi cuprinzând-o într-ale sale. Ar trebui să fii mulţumită că sunt mult prea ocupat încât să-ţi mai pot vorbi de iubire.

Skye roşi. El îi strânse mâna şi mai tare.

Eşti tare frumoasă. Mulţi dintre vizitatorii mei mi-au spus cât de prevenitoare ai fost faţă de ei.

Le-am ascultat proiectele cele mai apropiate de inima lor. Toţi îşi închipuie că am o puternică înrâurire asupra dumitale.

Şi nu ai?

Skye zâmbi.

Cred că nici măcar un buldozer nu te-ar face să deviezi de la drumul pe care ţi l-ai propus. Aşa că nu vreau să risc...

I-am spus lui Juan să-ţi aducă lucrurile pe care le ai în tabără, îşi aminti El Diablo.

Cum, chiar şi la asta te-ai gândit? se minună fata. Adevărat este că nu ne vom putea reîntoarce acolo prea curând, adăugă ea.

Ridicând sprâncenele a mirare, El Diablo întrebă:

Noi?...

Skye îşi ţinea privirile aţintite asupra mâinii brune, care o ţinea pe a ei, la degetele lui prelungi, cu unghii îngrijite. Degete care puteau - după câte îşi dăduse seama - să fie brutal de puternice ori ciudat de ocrotitoare.

Joi urmează să depun jurământul ca preşedinte, o înştiinţă el, după câteva momente de tăcere. Seara o să aibă loc, la palat, o recepţie. Vreau să vii...

Fireşte că voi veni, îl asigură Skye. Dar până joi mai sunt doar trei zile... Vei fi adunat destulă putere în aşa puţină vreme?

Mă voi simţi foarte bine, declară El Diablo. Pentru moment, recunosc, sunt puţin obosit.

Skye aştepta să-i poruncească o sărutare, însă chiar atunci intră pe uşă Evans. El Diablo îşi retrase mâna.

Somn uşor, Skye.

Prin urmare, trebuia să plece, când cel mai mult ar fi vrut să mai rămână lângă el... dar ce pretext să fi invocat?



Următoarele trei zile au fost şi mai agitate. El Diablo prezida reuniuni care ar fi putut ţine la nesfârşit, dacă nu ar fi intervenit Evans la orele de masă.

Nu am mai văzut niciodată răni care să se cicatrizeze într-un timp atât de scurt, îi spunea lui Skye medicul.

Venea dimineaţa şi seara pentru schimbarea pansamentelor, ceea ce nu prea era pe placul lui Evans. Skye află că nu El Diablo îl chemase, dar că locuitorii Jacarei luaseră iniţiativa de a-l trimite la bordul iahtului.

Este nemaipomenit de sănătos, îi răspunse Skye medicului. De aceea şi rezultatele de-acum sunt aşa de bune.

Adevărat. Oricum, n-am mai întâlnit un bărbat atât de viguros.

De netăgăduit era faptul că El Diablo îşi recăpăta forma dinainte, că redevenise vijeliosul de până atunci. Într-o seară, după o zi truditoare, când rămăsese doar cu prietenii lui, el îi expuse lui Jimmy proiectele sale de guvernare. Din momentul acela, Jimmy se arătă extrem de optimist în privinţa posibilităţilor de transformare a ţării aceleia, încă nu destul de evoluate, într-un stat modern şi prosper.

Are, într-adevăr, ideile cele mai potrivite, o asigură el pe Skye. Poate că o să mai fie nevoie de ceva timp, dar va reuşi. Să-ţi aminteşti de acest pronostic al meu.

Mi-l voi reaminti, îi răspunse Skye, înăbuşindu-şi un suspin.

Skye începea să se întrebe ce loc avea să ocupe mai departe. El Diablo schiţa planuri privind viitorul Mariposei, dar părea să dea uitării viitorul ei. Era curtenitor, plin de farmec, uneori o mai tachina, mai ales când, întâmplător, erau singuri; dar relaţiile lor se schimbaseră atât de mult, încât îi era greu să-şi dea seama în ce punct anume se găsea.

Oricât de necrezut ar părea, deşi ei se aflau împreună de şase zile pe iahtul Liberty, Skye nu stătuse cu el decât câteva minute. Hainele îi sosiseră în tabără. Şi chiar îi dăduseră lacrimile, închipuindu-şi-o pe Neengai umblându-i geamantanele, în camera cu covoare albastre, acum pustie.

De la o vreme, Skye trebuia să facă mari eforturi în faţa lui El Diablo ca să pară naturală. Zi de zi, avea impresia că dragostea ce i purta creştea - până şi glasul, când i-l auzea, o făcea să se tulbure, limpezindu-i totodată şi mai mult simţămintele. Nicicând nu şi-ar fi putut închipui că era în stare să se schimbe până într-atât!

Aproape că-i era ruşine de câtă nevoie avea să-l vadă, să-l audă, ori de câte ori se afla singură în cabina ei, despărţită de omul drag doar printr-un culoar îngust. Nu rareori făcea adevărate eforturi de voinţă să nu dea buzna în cabina lui, ca să-i spună că îl iubeşte, că niciodată nu o să-l mai înfrunte şi că nu o să mai încerce să fugă.

Dar asemenea lucruri nu se pot face înţelese prin cuvinte, îşi repeta Skye. Poate că el va înţelege totul, instinctiv, când se va întâmpla să o mai cuprindă în braţe şi când ea i se va cuibări, fericită, la piept... Pentru ce nu îşi citise mai devreme în suflet?! Continuase în van o luptă, deja de multă vreme pierdută!

Fără voie, gândurile i se îndreptau nu rareori spre femeile acelea... Nu doar spre Pauline, pe care el o iubise şi care îl trădase făcându-l să dispreţuiască Anglia şi pe englezoaice, ci şi pe celelalte care îi slujeau uneori drept termen de comparaţie cu ea însăşi. Femeile acelea îl iubiseră, dar până la urmă se plictisise de ele. Mereu-mereu îl auzea spunând:

Tocmai excesul acela de sensibilitate pe care femeile îl numesc iubire mi se pare de nesuportat. Dragostea este un lucru de care nici eu, nici dumneata nu avem a ne preocupa.

Iată gânduri care o hăituiau până la tortură.

Doamne, oare ce o să mă fac? gemu ea, aproape cu glas tare.

Îşi ascunse faţa în pernă, strângând-o cu ambele mâini, ca şi cum acesta ar fi fost singurul mijloc de a se împiedica să dea fuga în cabina lui El Diablo. Îi dorea, fierbinte, iubirea. Pentru întâia oară în viaţă, înţelegea ce înseamnă să iubeşti un bărbat, să tremuri şi să vibrezi doar gândindu-te la el.


XVI.

Skye scoase din dulapul cabinei sale o rochie încă nepurtată până atunci. O rochie din dantelă albă, atât de fină şi delicată, încât după ce o îmbrăcă, strângând-o bine în jurul mijlocului ei subţire, părea că îşi pusese legendara şi feerica rochie din pânză de păianjen.

Rochia o făcea şi mai tânără decât era, iar, deasupra corsajului fără umeri, pielea evoca domoala strălucire a perdelelor.

Îşi perie îndelung părul, până ce buclele i se rânduiră în jurul frunţii asemenea unor mici flăcări aurii. Apoi se gândi să nu-şi pună decât o singură bijuterie: cerceii cu pietre de acvamarin şi diamante, pe care El Diablo i-i dăruise în seara fiestei.

În timp ce se împodobea cu ei, îşi reaminti că jurase să-i înapoieze dăruitorului; dar acum, ştia prea bine că, voit, nu se va despărţi de ei niciodată.

Când fu gata, se privi în oglindă cu luare aminte, rotindu-se, în dreapta şi în stânga, cercetând cu ochi critic până şi cel mai mărunt cusur care s-ar fi cerut înlăturat. Trebuia să fie, în seara aceea, mai frumoasă ca oricând.

Ochii, foarte mari şi strălucitori, tăinuiau în luminile lor o flacără aproape mistică. Iar gura, caldă şi roşie, precum şi respiraţia mai grăbită trădau bătăile mult accelerate ale inimii sale.

Deşi îl văzuse pe El Diablo cu o seară înainte, i se părea că de-atunci trecuse un veac! Părăsise foarte devreme iahtul, spre marea indignare a lui Evans, care zadarnic încercase să-i explice rănitului său că nu se simţea chiar atât de înfloritor, încât să poată relua povara unei vieţi active. Dar El Diablo râsese, fără să-i de ascultare.

Mă simt minunat, îi spusese El Diablo, datorită dumitale.

Oricum, chiar dacă rănile nu erau încă pe deplin cicatrizate, ele nu îl mai supărau prea tare.

De la Skye îşi luase rămas bun în faţa tuturor. Şi chiar dacă ea încercase să-i citească în privire vreun mesaj adresat ei, fusese nevoită să se mulţumească doar cu sărmanele cuvinte rostite în grabă:

Te voi revedea mâine.

Nici nu-i venea să creadă că El Diablo plecase, în timp ce încă îl mai urmărea cu privirea, depărtându-se fără să fi luat în seamă maşina adusă anume pe cheu, de către Juan, pentru situaţia în care şeful nu ar fi putut încă să încalece.

Aşadar, plecase. Şi nu avea decât o singură mângâiere: neînsemnatele vorbe: Te voi revedea mâine.

Deci, dimineaţă, El Diablo prestase jurământul de preşedinte. Ţinuse ca ceremonia să aibă loc în curtea palatului, astfel încât să poată asista toţi cei care doreau.

Skye auzise răsunând în depărtare aclamaţii. Ar fi vrut să fie şi ea de faţă, dar Jimmy se opusese.

Să nu mergem. Este mult mai bine aşa.

De ce?

Suntem nişte străini. Evenimentul priveşte doar ţara Mariposa şi pe cetăţenii ei. Preşedintele este al poporului, aşadar să i-l lăsăm lui.

Tare mult aş vrea să merg şi eu, stăruise Skye.

Jimmy îşi observă verişoara, în timp ce, de pe punte, ea contempla oraşul acela în care arhitectura modernă se întrepătrundea armonios cu cea veche. În acelaşi timp, îşi zise că ea se schimbase neînchipuit de mult; avu însă înţelepciunea să nu îşi exteriorizeze în nici un fel reflecţia. Dar el nu avea cum bănui cât de dornică era Skye - şi nu pentru prima oară - să-i dezvăluie că era soţia lui El Diablo şi nicidecum o străină oarecare, că era un drept al ei să stea alături de preşedinte.

Zadarnic îşi formula în gând o frază, că buzele se împotriveau să o rostească, fiindcă nici El Diablo nu-i mai spusese nimic. De când venise pe iaht, nu făcuse nici o aluzie la căsătoria lor, iar Skye se întreba, îngrozită, dacă nu cumva tăcerea lui era definitivă. Oare avea să nege că avusese loc căsătoria?

Din pricina îndoielilor şi a tuturor întrebărilor fără răspuns, îi dăduse ascultare lui Jimmy şi rămăsese pe iaht. Dar gândurile ei erau alături de El Diablo jurând credinţă poporului său, în curtea cea mare a palatului.

Va fi un preşedinte destoinic, făcu ea remarca.

Sunt sigur de asta, fu şi Jimmy de părere. Este exact omul de care poporul are neapărată nevoie: un aventurier hărăzit cu idealuri.

Dar ce de îl socoteşti... aventurier? întrebă Skye.

Toţi marii pionieri au fost astfel, îi explică el. Raleigh, Cecil Rhodes aveau cu toţii capul în nori; în schimb, picioarele le erau foarte bine implantate în pământ. Dacă cineva este menit să realizeze lucruri bune în Mariposa, atunci acela este Guido Tremayna.

Da, El Diablo avea să reuşească în tentativa lui; şi Skye era convinsă de acest lucru. După cină se îndreptară spre palat. Ar fi vrut să-i explice lui Jimmy tot ceea ce ar dori să facă pentru a-l ajuta pe noul conducător al ţării şi poporul mariposian, cât de hotărâtă era să-şi cheltuiască banii cu rost, întru binele altora, să distrugă urâcioasele cocioabe şi să construiască în locul lor case, şcoli, spitale noi, precum şi altele, atât de trebuitoare locuitorilor din Mariposa.

Maşina înainta de-a lungul străzilor înguste, acolo unde, fără sa izbutească, Alejo încercase să-şi ucidă inamicul. Soarele asfinţise; pe cerul încă luminos strălucea, ca pe un fundal, palatul - toate ferestrele erau viu luminate, curtea, de asemenea.

O mare de oameni se îmbulzea în faţa grilajului împrejmuitor, pe ale cărui porţi deschise căutau să intre cât mai mulţi. Curtea se şi umpluse aproape. Dar şuvoiul tot nu contenea... Soseau întruna oameni de toate categoriile: comercianţi înstăriţi, cerşetori, meseriaşi, slujbaşi de toate felurile, femei, copii cu picioarele goale...

Anevoie, se croise un singur culoar, prin care puteau trece, înaintând încet invitaţii, ca să poată ajunge până la treptele de marmură ce duceau la palat. Skye observă cu uimire că nimeni nu păşea pragul uşilor din înaltul scărilor. Toată lumea aştepta: diplomaţii purtându-şi cu mândrie decoraţiile, femei în rochii de seară, ofiţeri în uniformă, precum şi numeroşi demnitari ale căror funcţii se distingeau după însemne.

Ce se întâmplă? îl întrebă ea pe Jimmy?

Dar înainte de a putea primi vreun răspuns, îl văzu pe El Diablo ieşind din palat.

Atunci urcă din mulţime un strigăt uriaş. Până să-l poată vedea, Skye se întrebase cam ce haine va purta în împrejurarea dată - prima sa recepţie oferită în calitate de preşedinte al Mariposei... Ei bine, El Diablo alesese ţinuta de cowboy.

Gestul se dovedi mult apreciat de asistenţă, aclamaţiile sporiră. Glasurile, strigându-şi bucuria, se înălţau tot mai puternice. Între timp, se întunecase.

Numai un om ca El Diablo ar fi adoptat această izbutită strategie, gândi Skye cu mândrie. Costumul negru - vestă scurtă şi pantaloni bufanţi - îi venea de minune. Purta cizme negre, lucitoare, cu pinteni mari de argint, iar de centura tradiţională, lată cam de doisprezece centimetri, atârnau, în tocurile lor, un pumnal şi un revolver.

În lumina puternică a sutelor de lămpi, putea fi lesne desluşită cicatricea prelungă, încă foarte roşie, care îi brazda fruntea - amintire de la glonţul ucigaş al lui Alejo. Şi cum stătea acolo, neclintit, înalt şi semeţ, plin de autoritate şi stăpân pe sine, Skye îşi repetă că el închipuia, fără nici o îndoială, omul aşteptat atâta vreme de către mariposieni. Singurul în stare să conducă ţara spre un mare viitor.

Treptat, uralele se domoliră oarecum, şi atunci El Diablo îşi începu rostirea la microfon. Apoi se înstăpâni brusc, peste toţi şi toate o linişte adâncă.

Compatrioţi şi prieteni, glăsui el, sunt fericit să vă întâlnesc aici în această seară... Cei veniţi la palat vă sunt oaspeţi şi tot în numele vostru îi primesc şi eu. Este cea dintâi recepţie pe care o dau la Jacara. Va fi şi ultima pentru încă foarte multă vreme. Avem de îndeplinit sarcini mari şi grele. Aşa cum v-am spus şi de dimineaţă, vom lucra împreună, pentru ca Mariposa să-şi afle locul cuvenit printre marile naţiuni ale Americii de Sud. În seara aceasta doresc să-i cunosc pe toţi cei care au întreţinut cu ţara noastră legături şi în care ne putem încrede, astfel încât să ne ajute şi în continuare. Le urez, în numele dumneavoastră, bun venit şi aş vrea ca ei să ştie că le doriţi acelaşi lucru.

Strigătele de bucurie şi ovaţiile au reînceput, fără să contenească, în timp ce El Diablo îşi primea invitaţii în faţa poporului adunat în curtea palatului. Mesenii au trecut prin faţa lui, şi-au strâns cu toţii mâna, apoi au intrat în palat.

Skye îşi puse uşor mâna în cea a lui El Diablo; tremură uşor când degetele lor se întâlniră şi când un anume licăr din privirea lui, aţintită asupra ei, o făcu să tresalte de bucurie. Era sigură că sentimentele lui El Diablo nu se schimbaseră, că mai ţinea la ea. Acelaşi magnetism, aceeaşi putere autoritară, împotriva cărora luptase în van, îi erau proprii şi acum.

Un alt invitat, Jimmy, intră dimpreună cu Skye în palat, care i se păru şi mai frumos decât şi-l închipuise. Timpul şi dictatorii succesivi nu-i vătămaseră vechea pecete spaniolă, nici arhitectura iniţială. Sălile mari, răcoroase, plafoanele sculptate, pictate ori aurite, rămăseseră aceleaşi de-a lungul secolelor.

Palatul avea şi curţi interioare pline de flori, numeroase vestibuluri pardosite cu marmură şi mozaicuri, candelabre din cristal ce datau din veacul al XVIII-lea, sclipitoare în lumina pe care o răspândeau, precum şi balcoane de unde putea fi privită marea oglindind noianul stelelor şi cărarea de argint croită de razele lunii.

Skye şi Jimmy străbătură coridoare lungi, apoi ieşiră din sălile în care atât de multe ar fi fost de văzut şi admirat. Ajunseră în sfârşit la saloanele de recepţie, în care preşedintele se întreţinea cu oaspeţii, trecând pe la fiecare.

Nu fusese prevăzut nici un spectacol extraordinar. Încă de la început, El Diabolo arătă poporului mariposian că regimul pe care urma să-l instaureze avea să fie sever, ceea ce păru să placă majorităţii - cel puţin aşa socoti Skye, privind la feţele celor din jur şi la ale celor care speraseră, poate, să fie sărbătoriţi regeşte pentru a câştiga simpatie şi sprijin.

Femeile aveau alte motive să-l admire pe El Diablo.

Este nemaipomenit de chipeş! se minună una dintre ele, nu prea departe de Skye.

De ce n-ar fi? replică scurt o doamnă în vârstă. Doar este un Veremundo!

E chiar mai mult decât atât! i-o întoarse aceeaşi tânără, zâmbind. Este un bărbat!

Câtă dreptate au! gândi Skye, în timp ce inima-i bătea parcă mai repede.

Skye ar fi vrut să-i stea alături, dar nu era chip - cei cu mai serioase motive de a-i reţine atenţia erau foarte numeroşi.

După câtva timp, Skye şi Jimmy intrară într-un apartament care, după spusele unui slujitor, era locuinţa personală a preşedintelui.

Şi aici încăperile erau mari, aerisite, cu balcoane ce dădeau spre mare. Salonul era plin de flori, cele mai multe fiind trimise anume preşedintelui pentru a-i ura bun venit la palat. Câteva clipe, Skye se simţi muşcată de gelozie: câte femei aveau să-i facă lui El Diablo curte, mai ales acum când deţinea puterea...

Este un bărbat! îi stăruia în auz glasul parcă înnorat al tinerei femei.

Începu să măsoare cu pas agitat încăperea în sus şi în jos, aci privind la cărţile lăsate pe masă, aci luând în mână un ziar pe care imediat îl şi punea la loc. Rochia albă o făcea să pară o fantomă neînstare să-şi găsească liniştea.

Jimmy tăcuse aproape tot timpul. Într-un chip ciudat. Ridicându-şi privirile spre el, Skye îi citi în ochi nelinişte. Era limpede că urma să-i şi spună ce anume îl îngrijora.

Ascultă, Skye... începu el.

Nu-mi spune nimic! i-o curmă ea, aproape strigând. Nu mă întreba nimic. Nu îţi pot spune încă nimic.

Iar Jimmy dovedi înţelepciune înţelegând-o şi dându-i pace. Skye ieşi pe balcon să contemple feerica panoramă a cerului logodit cu marea şi pământul. La picioare, strălucitoarele lumini ale oraşului; deasupra capului, cele ale stelelor. Deodată, se simţi tare, tare neînsemnată şi descumpănită. Apoi îşi rememoră anumite cuvinte ale lui El Diablo, pe care şi le repetase, întru îmbărbătare, în zilele ce trecuseră: Încă n-ai înţeles că nu dau niciodată drumul unui lucru la care ţin, că nu pierd nicicând ceea ce îmi doresc?

Da, o mai dorea. De asta era sigură. În ochii lui, ori de câte ori o privea, ardea aceeaşi flacără mistuitoare; din fiinţa lui emana acelaşi fluid magnetic; deci i-ar fi fost cu neputinţă să se înşele.

A zăbovit mult în balcon, alintată de briza noptatică ce i se juca în păr. Apoi auzi o uşă care se deschise pentru a se închide imediat. Când se întoarse, îl văzu pe El Diablo. Care, mai întâi, îşi scoase de la brâu centironul acela greu, aruncându-l pe spătarul unui scaun; apoi o privi.

Jimmy se făcuse nevăzut.

Erau singuri. Cât de mult îşi dorise Skye un moment ca acesta. Acum, însă, o cotropea o timiditate greu de învins. Nu se pricepu să vorbească decât despre lucruri fără importanţă.

Admiram priveliştea, spuse ea. S-a terminat recepţia?

Da. Toată lumea a plecat.

Skye intră în cameră. Lumina policandrelor îi strălucea în păr şi peste gingaşa rochie al cărei contur se profila clar pe ecranul de umbră din spatele ei. El Diablo o privea cu o expresie ciudată.

Sunt fericit că m-ai aşteptat, spuse el, după un răstimp. Am a-ţi spune ceva.

Da?

Cu greu îşi putu stăpâni Skye bucuria care îi năvălise în suflet.

Am aranjat totul cu vărul dumitale, o vesti el. Veţi putea părăsi Jacara mâine, amândoi.

Ea îl privi lung, fără să înţeleagă. În sfârşit, cu glas şovăitor, repetă:

O să părăsesc şi eu Jacara?

Întocmai. I-am spus domnului Donaldson absolut tot adevărul: că te-am silit, împotriva voinţei tale, să te căsătoreşti cu mine. Îţi va fi uşor să obţii o anulare... Vărul o să se ocupe de toate formalităţile, iar eu îţi voi prezenta mărturiile necesare. Dacă treaba este condusă cu discreţie, nimeni nu va şti nimic.

Skye avea impresia că împietreşte, că nu se mai poate mişca. Pe de altă parte, îi era atât de frică să nu rostească cine ştie ce gând necugetat încât, doar cu preţul unui efort cumplit, reuşi să-şi întoarcă faţa de la el şi să privească marea.

Doreşti să plec? îl întrebă ea.

Glasul i se gâtuia.

Ai toată libertatea să pleci. Nu asta voiai?

Skye fu cât pe-aci să scoată un strigăt. O, da, este adevărat că implorase Cerul să-i redea libertatea, că dorise cu ardoare să plece de-acolo... Iar acum, când dorinţa i se putea împlini, era prea târziu.

Venise aşadar clipa în care şi ea îl plictisea; acum, se înşiruia printre femeile nemaidorite. De altfel, o prevenise de la bun început: din momentul în care nu l-ar mai fi interesat, îşi redobândea libertatea.

Skye se crispă într-atât, încât îşi simţi unghiile pătrunzând în carne. Brusc, i se păru că marea, cerul şi stelele se învârteau sub ochii ei. Apoi, din nou îl auzi spunând:

Vrei să ne spunem chiar acum adio? Vărul o să-ţi trimită maşina care trebuie să te ducă la iaht.

Deznădăjduită, Skye încercă să-i răspundă cu demnitate; dar nu mai avea glas - din gâtul contractat nu mai ieşea nici un sunet. Nu putea face altceva decât să mai stea astfel, încremenită, luptând împotriva lacrimilor care o înecau.

Pentru ce nu spui nimic? o întrebă el, cu oarecare asprime. Credeam că o să te încânte ieşirea din prizonierat.

Să mă încânte?

Glasul i se frânse rostind cuvântul. Şi, pentru întâia oară de când intrase, îl auzi apropiindu-se cu un pas.

De ce îmi vorbeşti atât de ciudat? Skye... nu cumva plângi?

Dar nici să-i răspundă nu era în stare. După câteva clipe de tăcere. El Diablo continuă:

Nu te-am văzut niciodată plângând. Te rog să te întorci cu faţa la mine.

Skye dădu din cap a împotrivire.

Repet, întoarce-te! spuse el pe un ton ceva mai brutal. Oare va trebui să te silesc?

Skye se întoarse brusc, ca o marionetă mânuită prin fire; şi atunci, în lumina vie a lămpilor, El Diablo îi putea vedea lacrimile strălucind în gene şi pe obraji; nu mai făcea nici un efort să şi le stăvilească.

Perfect, spuse ea cu un glas răguşit ce izvodea din suferinţă, priveşte-mă şi distrează-te! Asta voiai, nu-i aşa? Să mă faci să te iubesc şi apoi să mă arunci, ca pe celelalte femei, destul de smintite să ţi se dăruiască, să-şi pună inima la picioarele tale. Am crezut că nu am inimă, că te urăsc. Ei bine, ai câştigat! Te iubesc. Iar acum, poftim, râzi. Da, râzi, ce mai aştepţi?

Glasul i se frânse într-un hohot de plâns; dar privirile nu şi le pleca.

Nu ştii ce spui, declară El Diablo.

Cum să nu. Ştiu foarte bine. Te iubesc. Nu mi e ruşine să o spun sus şi tare. Da, te iubesc.

Te înşeli.

Nicidecum, îi răspunse ca mânioasă. Te iubesc. Lasă-mă să rămân, adăugă ea după aceea pe un ton dintr-o dată rugător.

Nu.

Ochii lui El Diablo erau negri şi duri, parcă de agată.

Dând uitării orice urmă de orgoliu, Skye întinse spre el mâini ce implorau.

Nu te voi stânjeni, nu-ţi voi cere nimic, dar lasă-mă să rămân aici!

Nu se poate, spuse el rece.

Dar de ce? Nu-mi voi impune nici un fel de drepturi, nimeni nu trebuie să ştie că sunt soţia ta, dacă aşa preferi.

Nu despre asta-i vorba, îi răspunse El Diablo, ridicând uşor din umeri.

Dacă nu despre asta-i vorba, lasă-mă să rămân la Jacara.

Nu.

Atunci, pe un ton oarecum sfidător, însă totodată dureros de patetic, Skye spuse aproape în şoaptă:

Prin urmare, ai găsit cusururi în... persoana sclavei tale...

Şi fiindcă nu auzi nici un răspuns, ea continuă cu amărăciune:

Sau poate că ţi-ai ales alta... o sclavă care te va... desfăta, până ce şi ea va fi destul de neghioabă să-ţi ofere... nesărate manifestări de sensibilitate!

Nici despre asta nu-i vorba, spuse el iritat.

Atunci... despre ce? Spune-mi!

Explicaţiile nu ar duce la nimic. Vei pleca mâine dimineaţă.

Dar te implor...

El Diablo o întrerupse printr-un simplu gest.

Orice insistenţă e de prisos.

Îi văzu privirea de oţel, îi cunoştea prea bine îndărătnicia în decizii. Deznădăjduită, închise ochii. Prin urmare, totul se sfârşise; acum, când ştia că nu ar putea trăi fără el. Că nu ar fi în stare să-şi continue singură drumul... Nici viaţă golită de orice sens nu îşi putea imagina. Fără alt sprijin - iar acela i-ar fi crud - decât amintirile...

Skye deschise în sfârşit ochii. El Diablo plecase de lângă ea, se retrăsese în celălalt capăt al încăperii, în faţa şemineului. Deci totul se sfârşise. Cu mers de lunatică, ea se îndreptă spre centura de piele, aruncată de el pe scaun, când venise. Ca în vis, scoase din toc revolverul prins de curea. În timp ce Skye apucă arma, el îşi ridică privirea.

Tot mai vrei să mă ucizi? o întrebă el, dar pe un ton rece.

Nu. De data asta pe mine.

Instinctiv, El Diablo simţi primejdia; chiar înainte ca ea să fi vorbit, mărturisindu-şi gândul. Dintr-o săritură şi cu o repeziciune uluitoare, fu lângă ea, ridicându-i mâna brusc, chiar în clipa în care avea să apese pe trăgaci. Glonţul trecu prin părul fetei şi se înfipse în tavan.

Câteva clipe ramaseră neclintiţi, privindu-se în luminile ochilor. Faţa lui El Diablo era la fel de palidă ca obrajii ei. Apoi, în timp ce îi lua din mâna moale revolverul, ea se prăbuşi la picioarele lui, plângând. Părea o floare strivită, o floare cu petale albe... Îşi ascunsese faţa în mâini, trupul i se arcuise ca un lujer frânt. El Diablo o privea, capul i se înclinase pe o parte, iar trăsăturile feţei căpătaseră o expresie de nimeni văzută vreodată pe chipul lui.

Deodată, se auziră bătăi în uşă. Bătăi stăruitoare.

Señor, señor, striga cineva. S-a întâmplat vreun accident?

El Diablo tresări, parcă smuls dintr-o visare profundă. Se duse la uşă, o întredeschise, pentru a-l linişti pe cel aflat îndărătul ei:

Nu, nu, totu-i în ordine. Fiţi pe pace!

Dar s-a auzit o împuşcătură, señor!

Mi s-a declanşat, din greşeală, revolverul, răspunse el, calm.

Ne-am temut! Rău ne-am temut! Dar dacă spuneţi că totu-i bine...

Întocmai. Poţi pleca liniştit.

El Diablo închise uşa. În cameră nu se mai auzeau decât suspinele înăbuşite ale îndureratei Skye.

Te rog... Te rog mult, nu mai plânge... Pentru numele lui Dumnezeu!

Skye îi auzi vocea ca venind de foarte departe, poate pentru a sfâşia tenebrele deznădejdii sale.

Skye, o întrebă el, într-un murmur, chiar poţi... să ţii atât de mult la mine?

Îţi închipui cumva că... o fac din vreun capriciu?

Nu, nu cred asta. Dar nu ştii ce faci, dorind să rămâi aici... cu mine.

Da, cu tine! repetă ea dintr-o răsuflare.

Apoi îşi ridică fruntea, întinzând iarăşi mâinile spre el.

Nu te voi stânjeni. Lasă-mă să rămân aici... măcar pentru câtva timp.

Îţi închipui că te-aş putea păstra lângă mine doar pentru câtva timp? o întrebă el, cu glas răguşit din pricina emoţiei. Dacă rămâi, este pentru totdeauna. Înţelegi ce înseamnă asta? Doreai cu atâta patimă să părăseşti locul, să fugi. Şi-apoi... iubeşti mai presus de orice libertatea. Rămânând aici, n-ai mai putea fi niciodată liberă cu adevărat.

Skye suspină adânc. I se părea că se întoarce la viaţă.

Nu mai vreau să fiu liberă. Niciodată! murmură ea.

Ascultă-mă puţin, continuă el. Te-am luat de soţie, pentru că pasul acesta mă aranja; dar te-am ales pentru că erai englezoaică, blondă şi fermecătoare... Pentru că semănai puţin cu femeia pe care am iubit-o cândva. Te-am ales cu sânge rece, ca să te rănesc, aşa cum la rându-mi fusesem rănit. Povestea nu-i frumoasă, dar prefer să cunoşti adevărul.

Skye îl asculta cu inima bătându-i până în tâmple.

De mine şi-a râs o femeie, continuă El Diablo. Aşa cum eu voiam să mă distrez pe seama ta. A făcut totul ca să mă îndrăgostesc de ea - nebuneşte, pătimaş. I-am cerut să-mi devină soţie. Apoi, după ce s-a căsătorit cu un altul, am implorat-o să fugim amândoi în lumea largă. Dar ea prefera să-i fiu doar un divertisment. Abia mai târziu am înţeles că era falsă, nesinceră, mi-am dat în sfârşit seama cât de puţin valora şi am dispreţuit-o. Am urât, de-atunci, tot ceea ce reprezenta ea, adică femeia şi viaţa mondenă, searbădă, stupidă, coruptă în care trăia.

Şi-atunci? întrebă Skye, intuind urmarea.

Atunci, din pricina suferinţei la care mă supusese, am jurat să mă răzbun pe toate femeile. Când te-am văzut întâia oară, semănându-i puţin, şi pentru că erai de neam englez, am hotărât să te supun suferinţei în numele ei. Gândeam că, după ce îţi voi fi cucerit dragostea, mă voi putea distra pe seama simţămintelor tale... Numai că, vezi bine, toate au ieşit pe dos. Nu te-ai îndrăgostit de mine, iar eu... te-am iubit.

El Diablo făcu un pas spre Skye. Aşezată pe podea, îl privea cu ochi măriţi, cu mâinile strânse la piept, ca şi cum ar fi vrut să domolească puţin bătăile înteţite ale inimii ei.

Te iubesc, Skye.

Rostise cuvintele acestea cu glas sincer şi plin de gravitate.

Te iubesc aşa cum n-am iubit nici o femeie până acum. Şi cum nu voi mai iubi vreodată. Dar tocmai fiindcă te iubesc, nu te pot păstra lângă mine. Trebuie să te întorci în lumea căreia îi aparţii, în calmul şi tihna vieţii din Anglia, în confortabila democraţie americană.

Eşti cu adevărat convins că mi-aş mai putea dori un asemenea fel de viaţă? îl întrebă Skye, neliniştită.

Crezi acum, în aceste clipe, că nu ai mai dori-o, îi răspunse blând El Diablo. Dar încă n-ai idee ce va însemna viaţa ta, când vei fi legată de locurile acestea pe vecie. Vreau să trăiesc în ţara mea - aici mă aşteaptă îndatoririle, munca. Nu voi părăsi niciodată Mariposa.

Tot în Mariposa vreau să rămân şi eu, îl asigură Skye.

Cu mine? întrebă el. Dulcea mea copilă, ai uitat cumva ce sunt? Nu mă pot schimba dintr-o clipă într-alta, numai pentru că te iubesc şi mă iubeşti. Voi fi mereu acelaşi autoritar şi violent, tiranic şi bănuitor. M-ai văzut în lumina cea mai defavorabilă. Crezi că vei putea fi fericită alături de mine săptămână de săptămână, an de an?

Te iubesc, repetă Skye, încet. Te iubesc aşa cum eşti nici nu te-aş vrea altfel, pentru că atunci nu te-aş iubi, El Diablo.

În timp ce vorbea, se ridică şi îi surâse; obrajii îi erau încă umeziţi de lacrimi, iar zâmbetul ei amintea drumul voios al curcubeului printre nori şi furtuni.

Totuşi, el nu se clintea.

Nu îndrăznesc să te ating, spuse el, cu adâncă sinceritate. Dacă o fac, toate deciziile mele s-ar spulbera asemenea fumului. Gândeşte-te bine, înainte de a te hotărî, dragă Skye. Dacă mă ispiteşti acum, va fi prea târziu să mai regreţi după aceea. Te iubesc, Skye. Dacă rămâi cu mine în astă-seară nu te voi mai lăsa niciodată să pleci. Niciodată!

Nu voi mai dori nicicând să plec, murmură tânăra fată. O, dragul meu, nu înţelegi? Că n-am fost vie cu adevărat înainte de a te cunoaşte?

În sfârşit, se apropie de ea şi îi prinse bărbia între degete. Ridicându-şi spre el privirile, Skye tremura uşor.

Repetă cele două cuvinte rostite acum. Nu te-am auzit niciodată spunându-mi-le.

Dragul... meu...

Iubirea mea... inima... fetiţa mea...

Cu greu îi desluşi Skye cuvintele, venite parcă dintr-o lume a minunilor. Simţi buzele lui El Diablo unindu-se cu ale ei şi braţe puternice cuprinzând-o pătimaş. O flacără îi crescu în inimă, geamănă cu cea asemănătoare din inima lui. I se păru că sufletele lor se contopeau deplin într-o unică dăruire. Skye fremătă, stăpânită de-un tremur uşor.

El Diablo o strânse la piept din ce în ce mai tare, sărutându-i pe rând şi de mai multe ori ochii, obrajii, gâtul, buzele... Respiraţiile li se întreţeseau, inimile lor băteau în acelaşi ritm, alcătuiau o singură fiinţă. În sfârşit, o ridică în braţe, în timp ce ea întinse o mână ca să-l împiedice, spunând:

Umărul! Ai grijă de umăr!

Dar el nu-i dădea ascultare.

Eşti a mea, iubire! Eşti soţia mea, micuţă dragă! îi murmură el, sărutând-o…

O ducea cu sine spre un tărâm al fericirii.






{1}

{1}  Estradă de-a lungul unui ţărm (variantă de la chei). (n. t.)

{2}

{2}  Ceai din frunze de ilex (America de Sud). (n. t.)

{3}

{3}  Traducere confuză sau eronată: din uranit de extrage uraniu și nu aluminiu!?!.

{4}

{4}  Ignamă - plantă exotică cu tuberculi foarte mari, bogați în amidon. (n. t.)

